
Şi Șeherezada îi spuse sultanului Șahriar: 


PĂŢANIILE LUI HASSAN AL-BASSRI ȘI 
ALE PREAFRUMOASEI STRĂLUCIRE! 


|4flă, o, norocitule sultan, că povestea aceasta mi- 
Beeg nunată are un început cu totul nemaipomenit, pe 
care trebuie să ţi-l înfățișez înainte de a începe; altmin- 
teri nu ar fi prea ușor de înţeles așa cum a ajuns ea până 
la mine. 

Într-adevăr, a fost odată, în anii și în vremile tare de 
demult, un șah dintre șahii Persiei și ai Khorassanului, 
care avea sub stăpânirea lui țările Indului, ale Sindului 
și ale Chitaiului, precum și noroadele care locuiesc 
dincolo de Ox, în pământurile sălbatice. Se numea 
Kendamir șah. Şi era un viteaz neînfricat și un voinic 
tare de virtute, care știa să mânuiască strașnic sulița, 
şi era pătimaş după întreceri la lupte, după vânătoare 
și după năvale războinice; ci, dintre toate desfărările, 
îndrăgea cel mai mult taifasurile cu oamenii plăcuți și 
de soi ales, iar la ospețe le da poeților și povestitorilor 
locul de cinste lângă el. Ba mai mult: când vreun străin, 
după ce căpătase găzduire la el și se bucurase de dărnicia 


' În varianta tradusă de M. A. Salie, începutul acestei poveşti face parte 
dintr-o altă poveste, intitulată Povestea cu Seif-ali-Muluk, unde, în leu 
șahului Kendarmir, este vorba de șahul Muhammed ibn Sabaik, povestitor 
fiind neguțătorul Hassan, iar povestea cea căutată numindu-se Povestea 
cu Seif-ali-Muluk și Badi-ali-Djemali, care are un cu totul alt subiect. 
Lungimea ei de peste 80 de pagini nu ne îngăduie s-o redăm aici. 

și de mărinimia lui, îi povestea vreo poveste încă nemai- 
auzită ori vreo istorisire frumoasă, șahul Kendamir îl 
potopea cu huzmeturi şi cu huzururi, şi nu îi da drumul 
să se întoarcă în ţara lui decât după ce îi îndeplinea 
până și cele mai mici dorințe, și atunci punea să-l în- 
soțească de-a lungul întregii călătorii un alai falnic de 
călăreți și de robi la poruncile lui. Iar în ce-i priveşte 
pe povestitorii lui obișnuiți și pe poeţi, apoi faţă de 
aceștia se purta la fel de filotim ca și faţă de vizirii și de 
emirii săi. Și, în felul acesta, saraiul lui ajunsese lăcașul 
îndrăgit de toți cei care știau să ticluiască un vers, să 
întocmească o laudă în stihuri ori să facă să învieze în 
cuvânt trecuturile stinse și lucrurile moarte. 

Aşa că nu poate să fie de nicio mirare că șahul 
Kendamir, după un răstimp, ascultase toate poveștile 
cunoscute la arabi, la persani și la indieni, și le așezase 
în mintea lui, dimpreună cu stihurile cele mai frumoase 
ale poeţilor și cu învăţăturile dascălilor dedaţi cu cer- 
cetarea neamurilor celor de demult, încât, atunci când 
a prefirat prin minte tot ce auzise, a văzut că nu-i mai 
rămăsese nimica de învăţat şi nimica de ascultat. 

Şi dacă se văzu într-o asemenea stare, fu cuprins de 
o tristeţe până peste poate și se cufundă într-o grea ză- 
cășenie! Şi nemaiștiind cum să-și treacă obișnuitele lui 
ceasuri de tihnă, se întoarse către căpetenia hadâmbilor 
săi şi îi zise: 

— Du-te repede și adu-mi-l pe Abu-Ali! 

Or, Abu-Ali era povestitorul cel mai îndrăgit de şa- 
hul Kendamir; și era atâta de dibaci la vorbă şi atâta de 
plin de har, încât putea să facă să ţină o poveste vreme 
de un an întreg, fără a se opri vreodată și fără a lăsa să 
ostenească, nici măcar o noapte, luarea-aminte a celor 
care Îl ascultau. Ci și el, ca toți tovarășii lui, îşi mistuise 
de mult tot ce știa și toate izvoadele lui de poveşti, și de 

mult se afla într-o mare lipsă de istorisiri noi. 

Hadâmbul se grăbi, aşadar, să se ducă după el şi să-l 
aducă dinaintea șahului. Și șahul îi spuse: 

— lacătă, o, taică al vorbelor, că ţi-ai mistuit toate 
poveștile și te găseşti la mare lipsă de istorii noi! Or, 
eu am trimis după tine pentru că, mai presus de orice, 
trebuie numaidecât să-mi găsești vreo poveste nemai- 
pomenită și nemaiștiută, așa cum eu să nu mai fi auzit 
vreuna asemenea! Căci, mai mult decât oricând, îmi 
plac istorisirile și povestirile cu întâmplări rare. Dacă, 
dar, ai să izbutești să mă desfeţi cu vorbele frumoase pe 
care ai să mi le înșiri, eu, în schimb, am să-ţi dăruiesc 
moșii nemăsurate, peste care să fii stăpân, și cetăţi și 
palate, cu firman care să te ferească de toate birurile și 
de toate dajdiile; și am să te așez de-a dreapta mea; și ai 
să domnești așa cum vei vrea tu, cu putere deplină şi în- 
treagă, peste supușii şi peste noroadele împărăției mele. 
Ba, de ai să dorești, am să-ţi las ca moştenire şi scaunul 
domniei după moartea mea, și chiar din viaţa mea tot 
ce este al meu are să fie și al tău! Dar dacă ursitoarea ta 
o fi atâta de jalnică încât să nu poţi îndeplini dorinţa 
pe care ţi-am mărturisit-o, și care în sufletul meu atârnă 
cu mult mai mult decât a stăpâni întreg pământul, poţi 
de pe-acuma să te duci să-ţi iei bun-rămas de la rudele 
tale și să le spui că te așteaptă ţeapa! 

La vorbele acestea ale șahului Kendamir, băsma- 
șul Abu-Ali pricepu că era pierdut fără de scăpare și 
răspunse: 

— Ascult și mă supun! 

Şi îşi plecă fruntea, galben cu totul la chip și pradă 
unei deznădejdi fără de leac. Ci, după un răstimp, ri- 
dică iar capul şi zise: 

— O, doamne al vremilor, robul tău cel neștiutor cere 
un hatâr de la mila ta, înainte de a muri! 

Şi șahul întrebă: 

— Şi care-i hatârul? 

El spuse: 

— Este acela de a-i dărui numai un răgaz de un an, 
spre a-i îngădui să găseacă ceea ce îi ceri. Şi dacă, după 
ce o trece acest răgaz, povestea cerută nu va fi găsită, 
ori dacă, găsită, nu are să fie cea mai frumoasă, cea mai 
minunată și cea mai osebită din câte au ajuns vreodată 
la urechea oamenilor, am să-mi îndur, fără de nicio 
amărăciune în sufletul meu, osânda cu ţeapa! 

La vorbele acestea, șahul Kendamir zise: 

— Răgazul este tare lung! Și nimenea nu știe dacă mai 
are de trăit până mâine! 

Pe urmă, adăugă: 

— Ci dorinţa mea de a mai asculta o istorisire este 
atâta de mare, încât îți dau răgazul de un an; da numai 
cu învoiala să nu te mişti de acasă în tot acest răstimp! 

Şi povestitorul Abu-Ali sărută pământul dintre mâi- 
nile șahului și se întoarse în mare grabă acasă la el. 

Acolo, după ce cugetă îndelung, chemă cinci tineri 
mameluci de-ai lui, care știau să citească și să scrie, și 
care, pe deasupra, erau cei mai deştepţi, cei mai cre- 
dincioși și cei mai cuminţi dintre toți ciracii săi, și le 
dădu la fiecare câte cinci mii de dinari de aur. Pe urmă 
le spuse: 

— Nu v-am crescut și nu v-am îngrjit și nu v-am 
hrănit în casa mea decât pentru o zi ca aceasta! Acuma-i 
rândul vostru să-mi fiţi de folos și să mă ajutaţi să scap 
din mâinile șahului! 

Ei răspunseră: 

— Poruncește, o, stăpâne al nostru! Sufletele noastre 
sunt ale tale, și stăm ca preț de răscumpărare pentru tine! 

EI spuse: 

— Lacătă! Plecaţi fiecare prin cele țări străine, pe feluritele 

drumuri ale lui Allah! Srrăbateţi toare împărăţiile și 
toate locurile de pe pământ, și bateţi la ușile tuturor 
învăţaţilor, înţelepţilor și poeţilor cei mai vestiți! și 
întrebaţi-i, ca să-mi aduceţi răspuns, dacă nu cumva 
ştie vreunul povestea păţaniilor lui Hassan Al-Bassri! Și 
dacă, din mila Celui-Preaînalt, vreunul dintre ei o știe, 
rugaţi-l să v-o povestească ori să v-o scrie, la orice preț 
o fi! Întrucât numai cu ajutorul acelei povești îl puteţi 
scăpa pe stăpânul vostru de la țeapa care îl așteaptă! 

Pe urmă se întoarse către fiecare dintre ei pe rând; și 
îi spuse celui dintâi mameluc: 

— Tu ai să te duci la țările Indului și ale Sindului, și 
la locurile și tărâmurile care ţin de ele. 

Iar celui de al doilea îi spuse: 

— Tu ai să te duci la Persia și la China, și la țările 
vecine cu acestea! 

Şi îi spuse celui de al treilea: 

— Tu ai să străbaţi Khorassanul și locurile care ţin de el! 

Şi îi spuse celui de al patrulea: 

— Tu ai să cercetezi Maghrebul, de la răsărit până la 
apus! 

Şi celui de al cincilea îi spuse: 

— lar tu, o, Mobarak, tu ai să baţi țara Egiptului și 
țara Siriei! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute şaptezeci şi şaptea noapte 
Spuse: 


— Iar tu, o, Mobarak, tu ai să baţi ţara Egiptului și 
țara Siriei! 

Așa le grăi povestitorul Abu-Ali celor cinci mame- 
luci credincioși ai lui. Și, pentru plecare, le hotărî o zi 
blagoslovită și le spuse: 

— Plecaţi în ziua aceasta binecuvântată! Şi să vă în- 
toarceţi cu povestea de care atârnă mântuirea mea! 

Şi ei îşi luară bun-rămas de la el și se împrăștiară pe 
cinci drumuri osebite. 

Or, cei dintâi patru flăcăi, după unsprezece luni, se 
întoarseră unul câte unul, cu nasul în pământ, și spuseră 
dascălului lor că ursita, în pofida tuturor căutărilor lor 
cele mai cu de-amănuntul prin ţările cele îndepărtate 
pe care le străbătuseră, nu-i dusese pe urmele poves- 
titorului ori ale învățatului pe care îl căutau, şi că nu 
întâlniseră nicăieri, nici în cetăţi, nici pe la corturi, de- 
cât povestitori și poeţi de rând, ale căror povești le știe 
toată lumea; dar că, în ce priveşte isprăvile lui Hassan 
Al-Bassri, nimenea nu le știa! 

La vorbele acestea, pieptul bătrânului povestitor 
Abu-Ali se zbârci până peste poate, şi lumea se înnegură 
pe chipul lui. Și strigă: 

— Nu este ajutor și putere decât întru Allah 
Atotputernicul! Văd bine acuma că în Cartea Îngerului 
stă scris că sorocul meu mă așteaptă în ţeapă! 

Şi îşi făcu cele de datorinţă, și adiata toată, înainte 
de a se duce să moară de moartea aceea ca păcura! 
Și-atâta cu el! 

Ci, în ceea ce îl privește pe cel de al cincilea mame- 
luc, care se numea Mobarak, acela și străbătuse toată 
țara Egiptului și o bună parte din Siria, fără să fi dat de 
urma a ce căuta. Și nici chiar povestitorii cei vestiți de 
la Cairo nu-i putuseră da vreo lămurire, măcar că ştiinţa 
lor întrece orice închipuire. Ba mai mult! Nici măcar 
nu-i auziseră pe părinţii ori pe bunicii lor, povestitori 
ca şi ei, spunând că s-ar fi pomenit vreodată de vreo 

poveste ca aceea! Încât tânărul mameluc luase calea 
Damascului, ci fără să nădăjduiască a izbândi cumva 
în acea căutare. 

Or, de cum ajunse la Damasc, fu cuprins pe dată 
de farmecul locurilor de acolo, de grădinile cetăţii, de 
apele și de strălucirea lui. Și încântarea sa ar fi între- 
cut orice măsură, dacă nu i-ar fi fost mintea atâta de 
prinsă de sarcina aceea fără de nădejde. Şi, cum se în- 
serase, străbătea ulițele cetății căutând vreun han unde 
să mâne peste noapte, când văzu, vânzolindu-se prin 
sukuri, o grămadă de hamali, de măturători, de măgă- 
rari, de săpători, de negustori și de apagii, precum și o 
mulțime de alți inși care alergau de zor înspre același 
loc, cât puteau mai iute. Şi își zise: „Cine știe încotro 
se duce toată lumea asta!“ Şi, pe când se pregătea s-o ia 
și el la fugă după ei, fu izbit strașnic de către un tânăr 
care tocmai se împiedicase, prinzându-și un picior în 
poalele caftanului, din pricina zorului cu care alerga. 
lar mamelucul îl ajută să se ridice și, după ce îl scutură 
de praf, î întrebă: 

— Incotro așa? Te văd tare grăbit și plin de nerăbdare, 
şi nu știu ce să cred când mă uit că și alții fac la fel ca 
tine? 

Tânărul răspunse: 

— Văd bine că ești un străin, de vreme ce nu ştii 
încotro ne grăbim așa. Află dar că, în ce mă priveşte, 
vreau să ajung printre cei dintâi în sala aceea boltită în 
care şade șeicul Isac Al-Monabbi, strălucitul povestitor 
din cetatea noastră, acela care povestește cele mai minu- 
nate povești de pe lume. Şi întrucât acolo întotdeauna, 
şi înlăuntru, și pe afară, se strânge o mare mulțime de 
ascultători, iar cei care vin la urmă nu pot să se mai 
bucure cum se cade de povestea povestită, te rog să mă 
ierți că acuma mă grăbesc să te las! 

Ci tânărul mameluc se agăţă de hainele locuitorului 
din Damasc și îi spuse: 

— O, fecior de oameni de treabă, mă rog ţie să mă iei 
cu tine, ca să pot afla și eu un loc bun lângă șeicul Isac. 
Căci și eu tare aș mai vrea să-l ascult, și am venit anume 
pentru el din ţara mea, din adâncă depărtare! 

Şi flăcăul răspunse: 

— Atunci ţine-te după mine, și dă zor! 

Şi amândoi, dând coate la dreapta și la stânga printre 
oamenii ce se întorceau liniștiți pe la casele lor, se repe- 
ziră înspre sala unde șeicul Isac Al-Monabbi își spunea 
poveştile. 

Or, când intră în sala aceea cu tavanul boltit, din care 
cobora o răcoare dulce, Mobarak zări pe un jeţ, în mij- 
locul cercului tăcut de hamali, de negustori, de oameni 
de vază, de apagii și de alții, un preacinstit şeic cu chipul 
pecetluit de binecuvântare, cu fruntea încununată de 
strălucire, care vorbea cu un glas domol, urmându-și 
mai departe povestea pe care o începuse de o lună de 
zile, dinaintea credincioșilor lui ascultători. Ci glasul 
şeicului nu zăbovi mult până să se învioreze, povestind 
vitejiile fără de seamăn ale viteazului său. Și deodată 
șeicul se ridică din jeţ, nemaiputând să-și stăpânească 
însufleţirea, și începu să alerge printre cei care îl ascul- 
tau, de la un cap la altul al sălii, făcând să se învârtească 
spada voinicului retezător de capete, și căsăpindu-i în 
mii de bucăți pe vrăjmași: „Aşadar! Să moară cei care 
se ţin de hainii! Şi blestemaţi să fie ei, și arși în focul 
gheenei! Şi Allah să-l mântuie pe cel viteaz! E mân- 
tuit! Ba nu! Unde-s săbiile noastre, unde-s buzduganele 
noastre, să zboare în ajutorul lui? Iată-l! Iese biruitor din 
încăierare, zdrobindu-și dușmanii doborâţi, cu ajutorul 
lui Allah! Atunci, slavă Arotputernicului, stăpânul vite- 
jiei! Şi-acuma viteazul să se ducă în cortul lui, unde îl 

așteaptă iubita, și toate frumuseţile fetișcanei să-l facă 
să uite primejdiile înfruntate pentru ea! Şi preamărit 
fie Allah, carele a zămislit femeia spre a pune balsam în 
inima voinicului și pojar în măruntaiele lui!“ 

Întrucât cu vorbele acestea șeicul Isac își isprăvea 
povestea din seara aceea, ascultătorii, peste măsură de 
încântați, se ridicară și, repetând vorbele de la urmă ale 
povestitorului, ieșiră din sală. Iar mamelucul Mobarak, 
fermecat de măiestria atâta de desăvârșită a povestitoru- 
lui, se apropie de șeicul Isac şi, după ce îi sărută mâna, 
îi spuse: 

— O, stăpâne al meu, sunt un străin și vreau să-ți 
pun o întrebare. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptezeci și opta noapte 
Spuse: 


— O, stăpâne al meu, sunt un străin și vreau să-ţi pun 
o întrebare. 

Iar șeicul îi răspunse la salamalec și spuse: 

— Vorbește! Străinul nu ne este nicidecum străin! Ce 
necaz ai? 

El răspunse: 

— Vin tare de departe, spre a-ți aduce din partea 
stăpânului meu, povestitorul Abu-Ali din Khorassan, 
un dar de o mie de dinari de aur! Căci te socotește 
ca dascăl al tuturor povestitorilor acestor vremi, și vrea 
să-ţi dovedească prin aceasta prețuirea lui! 

Şeicul Isac răspunse: 

— De bună seamă! Nimenea n-ar putea să nu știe 

de faima vestitului Abu-Ali din Khorassan. Primesc cu 
drag și din toată inima darul de la stăpânul tău, și aș 
vroi să-i trimit și eu în schimb ceva, prin mijlocirea 
ta. Spune-mi, dar, ce l-ar bucura mai mult, pentru ca 
ploconul meu să-i fie cât mai pe plac! 

La vorbele acestea, atâta de îndelung așteptate, ma- 
melucul Mobarak își zise: „lacără-mă la ţel! Şi aceasta-i 
nădejdea mea din urmă!“ Și răspunse: 

— Allah, o, stăpâne al meu, coperească-te cu toate 
binecuvântările lui! Ci numeroase-s bunurile acestei 
lumi asupra capului lui Abu-Ali, care nu-și dorește 
decât numai un lucru, acela de a-și împodobi mintea 
cu ceea ce nu cunoaște! Încât m-a trimis la tine ca să-ţi 
cer, ca pe un hatâr, să-i spui vreo poveste nouă, cu care 
i-ar putea îndulci urechile șahului nostru! Așa, de pildă, 
nimica nu l-ar bucura mai mult decât să afle de la tine, 
dacă o ştii cumva, povestea care se cheamă Păzani;/e lui 
Hassan Al-Bassri! 

Şeicul răspunse: 

— Pe capul și pe ochii mei! dorința îţi va fi îndepli- 
nită, căci știu povestea aceea! Şi, de altminteri, eu sunt 
singurul povestitor de pe faţa pământului care o știe! 
Şi mare dreptate are stăpânul tău Abu-Ali s-o caute, 
căci fără de nicio îndoială că ea este una dintre cele 
mai grozave povești de pe lume și mi-a fost povestită și 
mie cândva de un sfânt derviş, răposat de mult, care o 
ținea de la alt derviş, răposat și el. Iar eu, ca să răspund 
la mărinimia stăpânului tău, nu numai că am să ţi-o 
povestesc, da am să ţi-o și dau s-o scrii, cu toate amă- 
nuntele ei, de la început până la sfârșit. Numai că, la 
această danie din partea mea, adaug o învoială anume, 
pe care să te legi cu jurământ că ai s-o îndeplinești, dacă 
vrei să capeți povestea. 

Mamelucul răspunse: 

— Sunt gata să primesc orice învoială, de-ar fi să-mi 
pun în primejdie până și sufletul! 

El zise: 

— lacătă: întrucât povestea aceasta este dintre cele 
care nu se povestesc dinaintea oricui, și nu-i făcută 
pentru toată lumea, ci numai pentru oamenii aleși, ai 
să te juri, în numele tău și în numele stăpânului tău, că 
nu ai să spui o vorbă din ea la cinci soiuri de oameni: 
celor săraci cu duhul, întrucât cu mintea lor vârtoasă nu 
ar ști s-o preţuiască; fățarnicilor, care s-ar socoti jigniţi; 
dascălilor de şcoală, care, înguști la minte și întunecați, 
nu ar pricepe-o; nerozilor, întrucât aceștia sunt ca și 
dascălii; și necredincioșilor, care nu ar ști să tragă din 
ea nicio învăţătură folositoare! 

Şi mamelucul strigă: 

— Jur dinaintea feţei lui Allah și dinainta ta, o, stă- 
pâne al meu! 

Pe urmă își descinse brâul și scoase din el o pungă, în 
care se aflau o mie de dinari de aur, şi o dărui șeicului 
Isac. Iar șeicul, la rându-i, îi aduse o călimară și un 
calam și îi zise: 

— Scrie! 

Şi începu să-i spună, vorbă cu vorbă, toată povestea 
pățaniilor lui Hassan Al-Bassri, așa cum îi fusese spusă 
şi lui de către derviş. Și treaba aceasta dură șapte zile 
și şapte nopţi, necurmat. După care mamelucul citi 
dinaintea șeicului tot ce scrisese, iar șeicul mai meş- 
teșugări anumite părți și îndreptă greșelile de scris. Și 
mamelucul Mobarak, bucuros până peste poate, sărută 
mâna șeicului și, după ce își luă rămas-bun de la el, nu 
mai zăbovi să ia calea spre Khorassan. Și cum bucuria îl 
făcea uşor, nu-i trebui, ca să ajungă, decât jumătate din 
timpul care le trebuie de obicei caravanelor. 

Or, nu mai rămăseseră decât zece zile până să se 

încheie anul ce fusese hotărât ca răgaz și până ce țeapa 
să fie înălțată întru osânda lui Abu-Ali, dinaintea porții 
palatului. Şi nădejdea se topise cu totul din sufletul 
bietului povestitor, care își strânsese toate rudele și toți 
prietenii, ca să-l ajute să îndure cu mai puţină spaimă 
ceasul cel înfricoșat care îl aștepta. Şi iară că, în toiul bo- 
cetelor, mamelucul Mobarak, fluturând manuscriptul, 
își făcu intrarea și se duse la stăpânul său și, după ce îi 
sărută mâna, îi înmână foile cele scumpe, pe cea dintâi 
dintre ele fiind scris, cu litere mari, titlul: Povestea på- 
țaniilor lui Hassan Al-Bassri. 

Când le văzu, povestitorul Abu-Ali se ridică și îl îm- 
brăţișă pe mamelucul său, și îl pofti să șadă de-a dreapta 
sa, şi se dezbrăcă de hainele de pe el, ca să-l îmbrace și 
să-l copere pe acesta cu semnele cinstirii și ale binecu- 
vântării; pe urmă, după ce îl slobozi din robie, îi dărui 
zece cai de soi ales, cinci iepe, zece cămile, zece catâri, 
trei arapi și doi copilandri. După care luă manuscriptul 
ce-i izbăvea viaţa și îl scrise iarăși, cu mâna lui, pe o 
hârtie minunată, cu litere de aur și cu cea mai frumoasă 
caligrafie a lui, lăsând depărtare mare între cuvinte, așa 
fel încâr citirea să fie plăcută și lesnicioasă. Și folosi 
pentru munca aceea nouă zile întregi, abia luându-și 
câte un răgaz să închidă ochii ori să mănânce o curmală. 
Şi, într-a zecea zi, la ceasul menit tragerii lui în ţeapă, 
puse manuscriptul într-un sipet de aur și urcă la şah. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute şaptezeci şi noua noapte 


Spuse: 

Şi, într-a zecea zi, la ceasul menit tragerii lui în ţeapă, 
puse manuscriptul într-un sipet de aur și urcă la șah. 

Numaidecât, șahul Kendamir îi adună pe vizirii, 
pe emirii și pe musaipii săi, precum și pe poeţi și pe 
învățați, și îi spuse lui Abu-Ali: 

— Ceea ce spune un șah trebuie să se îndeplinească! 
Citeşte-ne, dar, povestea făgăduită! Iareu, la rându-mi, nu 
am să uit ceea ce a fost hotărât între noi de la început! 

Şi Abu-Ali scoase manuscriptul cel minunat din 
sipetul de aur, și desfășură cea dintâi foaie, şi își începu 
citirea. Și desfășură și cea de a doua foaie, și pe cea de 
a treia foaie, și citi mai departe, înconjurat de uimirea 
și de încântarea tuturor celor de față. Iar șahul fu atâta 
de peste măsură de fermecat, încât nici nu mai vroi să 
pună capăt citirii din ziua aceea! Şi mâncară şi băură, 
după care Abu-Ali citi mai departe; și tot așa mereu, 
până la sfârșit. 

Atunci şahul Kendamir, vrăjit până peste marginile 
nicio clipă de zăcășie, de vreme ce în mâinile sale se afla 
o poveste ca aceea, se ridică în cinstea lui Abu-Ali și îl 
căftăni pe loc în slujba de mare vizir, mazilindu-l pe 
vizirul de mai înainte din slujba viziriei, și, după ce îl 
îmbrăcă în mantia lui împărătească, îi dărui, ca moşie 
de veci, o parte întreagă din împărăţia lui, cu toate 
târgurile, satele și cetățile ei; și îl opri în preajma lui, ca 
tovarăș de taină și sfetnic. Pe urmă porunci ca sipetul 
cu manuscriptul cel scump să fie încuiat în dulapul cu 
izvoade împărătești, ca să poată fi scos de acolo și citit 
ori de câte ori zăcăşia s-ar înfățișa la porţile sufletului 
său. 


— Și tocmai povestea aceasta minunată, o, norocitule sul- 
tan, spuse Şeherezada mai departe, am să pot eu acuma să 

ţi-o povestesc, datorită unei copii aidoma, care a ajuns până 
la mine. 


Se povesteşte — ci Allah este Atoateștiutor, și Atoate- 
înțelept, și prea bun! — că a fost odată — între câte au fost 
și s-au dus de-a lungul anilor celor de demult — în cetatea 
Bassrei, un copilandru care era cel mai gingaș, cel mai 
frumos și cel mai dulce dintre toți băieţii de pe vremea 
lui. Se numea Hassan, iar tatăl și mama lui îl iubeau cu 
o mare dragoste, întrucât nu-l dobândiseră decât la zilele 
lor de bătrâneţe adâncă, și numai în urma sfatului unui 
învăţat cititor de zodiace, care le adusese să mănânce bu- 
căţile dintre capul și coada unui șarpe din neamul șerpilor 
celor mari, după învățătura stăpânului nostru Soleiman 
(cu el fie pacea și rugăciunea!). Or, la ceasul menit, Allah 
cel Atoateascultător și cel Aroatevăzător hotărî chemarea 
neguţătorului, tatăl lui Hassan, în sânul îndurării lui; și 
neguțătorul răposă în pacea Domnului său (aibă-l Allah 
pe veci întru mila lui!). Şi, în felul acesta, tânărul Hassan 
se pomeni singur moștenitor al bunurilor tatălui său. 
Ci, întrucât fusese tare rău crescut de către părinţii săi, 
care îl dumnezeiau, băiatul se încârdui degrabă cu niște 
flăcăiandri de teapa lui și, în tovărășia lor, nu zăbovi 
mult până ce să toace în chefuri și risipă agoniseala de la 
tătâne-său. Şi nu-i mai rămase în mână nimica. Atunci, 
maică-sa, care avea inima miloasă, nu putu să îndure a-l 
vedea amărât, și, cu partea ei de moștenire, îi deschise 
în suk o făurărie de aurar. 

Or, în curând, frumuseţea lui Hassan, cu îngădu- 
inţa lui Allah, începu să întoarcă înspre făurăria aceea 
ochii tuturor trecătorilor; și nimeni nu trecea prin 
suk fără să se oprească dinaintea ușii, ca să privească 
lucrarea Atoatezămislitorului și să se minuneze de ea. 
Şi, în felul acesta, prăvălia lui Hassan ajunse un loc de 

necontenită grămădire de neguțători, de femei și de 
copii, care se strângeau acolo, ca să-l vadă cum mânu- 
iește ciocanul de aurar și să se minuneze în toată tihna 
de frumuseţea lui. 

Or, într-o zi ca toate zilele, pe când Hassan ședea 
în făurăria sa, iar afară grămada obişnuită de privitori 
începea să se îndesească, iată că tocmai trece pe acolo 
un persan cu o barbă lungă albă, și cu un turban mare 
de muselină albă. Şi hainele și călcătura lui arătau 
îndeajuns că era om ales şi de vază. Și ţinea în mână 
o carte veche. Şi se opri în faţa prăvăliei și începu să 
se uite la Hassan cu o luare-aminte stăruitoare. Pe 
urmă se duse mai aproape de el și spuse, așa fel ca să 
fie auzit: 

— Pe Allah, ce aurar, minunat! 

Şi începu să clatine din cap cu semnele cele mai vă- 
dite ale unei încântări fără de margini. Și șezu acolo, 
neclintit, până ce trecătorii se risipiră pentru rugăciunea 
de după-amiază. Atunci intră în făurărie și se temeni di- 
naintea lui Hassan, care îi răspunse la salamalec și îl pofti 
cu gingășie să șadă. Şi persanul șezu jos, zâmbindu-i cu 
multă dulceaţă, și îi spuse: 

- Copilul meu, chiar că ești un tânăr până peste 
poate de plăcut! Iar eu, cum nu am niciun copil, aș vroi 
să te înfiez, spre a te învăţa tainele meșteșugului meu, 
cum nu-i altul pe lume, și pe care mii şi mii de inşi 
m-au rugat în zadar să-i învăţ. Și-acuma sufletul meu 
și dragostea care s-a născut în sufletul meu pentru tine 
mă îndeamnă să-ţi dezvăluiesc ceea ce până astăzi am 
ascuns cu grijă; ca să fii, după moartea mea, păstrătorul 
ştiinţei mele. Şi, în felul acesta, am să pun între tine și 
sărăcie o stavilă de netrecut, și am să te cruţ de truda 
aceasta grea cu ciocanul, și de meseria aceasta prea pu- 
ţin bănoasă, nevrednică de făptura ta cea minunată, o, 

fiul meu, și pe care o îndeplinești potopit de praf, de 
zgură și de flăcări! 

Şi Hassan răspunse: 

— Pe Allah, o, preacinstitule unchi al meu, nu doresc 
decât să fiu feciorul tău și moștenitorul ştiinţei tale! 
Când vrei, dar, să începi a mă îndruma? 

El răspunse: 

— Mâine! 

Și ridicându-se pe dată, luă cu mâinile amândouă 
capul lui Hassan și îl sărută. Pe urmă ieși fără să mai 
adauge niciun cuvânt... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute opizecea noapte 
Spuse: 


... luă cu mâinile amândouă capul lui Hassan și îl 
sărută. Pe urmă ieși fără să mai adauge niciun cuvânt. 

Atunci Hassan, tulburat până peste poate de toate 
astea, își închise degrabă făurăria și dete fuga acasă, spre 
a-i povesti și maică-sii ce se petrecuse. lar mama lui 
Hassan, îngrijorată foarte, răspunse: 

— Ce-mi tot povestești tu acolo, ya Hassan? Şi cum 
de poţi să te încrezi în vorbele unui păgân de persan? 

El spuse: 

— Acest preacinstit învăţat nu este nicidecum un pă- 
gân, întrucât turbanul lui era din muselină albă, ca al 
drept-credincioşilor! 

Ea răspunse: 

— Ah, copile al meu, dezmeticește-te! Persanii aceştia 
sunt niște vicleni și niște amăgitori! Iar știința lor este 

alchimia! Şi numai Allah știe uneltirile pe care le urzesc 
ei în întunecimea sufletului lor, și câte ticăloșii săvârșesc 
ca să-i prade pe oameni! 

Ci Hassan începu să râdă și spuse: 

— O, maică a mea, noi suntem oameni săraci și nu 
avem chiar nimic ce ar putea să stârnească lăcomia 
cuiva! Cât despre acest persan, nu se află în toată cetatea 
Bassrei nimenea care să aibă un chip şi o înfăţişare mai 
îndatoritoare! Şi am văzut la el semnele cele mai vădite 
ale bunătăţii și ale cinstei! Mai degrabă să-i mulțumim 
lui Allah carele a făcut să i se înduioșeze inima faţă de 
starea mea! 

La vorbele acestea, mama nu mai răspunse nimic. Şi 
Hassan nu putu să închidă ochii în noaptea aceea, atâta 
era de tulburat și de nerăbdător. 

A doua zi plecă de cu zori la suk cu cheile lui și 
deschise prăvălia mai înainte de toți ceilalți negustori. 
Şi numaidecât îl și văzu pe persan că vine; și Hassan 
se ridică repede în cinstea lui și dete să-i sărute mâna; 
ci persanul nu vroi să-l lase, și îl strânse în brațe, și îl 
întrebă: 

— Eşti însurat, o, Hassan? 

El răspunse: 

— Nu, pe Allah! sunt flăcău, măcar că maică-mea nu 
mai contenește să mă îndemne la însurătoare! 

Persanul zise: A 

— Atunci e de minune! Întrucât, dacă ai fi fost în- 
surat, nu ai fi putut niciodată să intri în tainele științei 
mele! 

Pe urmă adăugă: 

— Fiul meu, ai niște aramă în făurăria ta? 

EI spuse: 

— Am colea o tavă veche, găurită toată, de aramă 
galbenă! 

El spuse: _ 

— E tocmai ce îmi trebuie! Incepe, dar, și aprinde-ţi 
vatra, pune-ţi cazanul pe cărbuni și dă drumul la foale! 
Pe urmă ia tava aceea veche de aramă și tai-o cu foar- 
feca în bucăţi mărunte! 

Şi Hassan nu pregetă a îndeplini porunca. Iar per- 
sanul îi zise: 

— Pune acuma bucăţile de aramă în cazan și întețește 
focul până ce toată arama are să se topească! 

Şi Hassan aruncă bucăţile de aramă în cazan, aţâță 
focul şi începu să sufle în aramă cu ţeava de suflat, până 
ce arama se topi. Atunci persanul se ridică și veni la 
cazan, și își deschise cartea, și citi asupra aramei topite, 
care clocotea, niște descântece într-o limbă necunos- 
cută; pe urmă, ridicând glasul, răcni: 

— Hakh! makh! bakh! O, aramă de rând, soarele să te 
pătrundă cu însușirile lui! Hak! makh! bakh! O, aramă 
de rând, însușirile aurarului să te spele de necurăţeniile 
tale! Hakh! makh! bakbh! O, aramă, schimbă-te în aur! 

Și, rostind cuvintele acestea, persanul își duse mâna 
la turban și scoase de sub îndoiturile muselinei un top 
de hârtie împăturit, pe care îl desfăcu; și luă cu vârful 
degetelor un strop de făină galbenă ca șofranul, pe care 
o aruncă degrabă în mijlocul aramei topite din cazan! Şi 
pe dată arama topită se întări și se prefăcu într-o turtă 
de aur, din aurul cel mai curat! 

Când văzu așa, Hassan rămase uluit până peste poate; 
şi, la un semn al persanului, luă pila de aurar și frecă, 
la un colț, turta cea strălucitoare; și se încredinţă că era 
chiar de aur, de aurul cel mai curat și mai scump. Atunci, 
pierit de uimire, dete să ia mâna persanului și să i-o să- 
rute; ci acela nu vroi să-l lase, și îi spuse: 

— O, Hassan, du-te degrabă în suk și vinde turta 
aceasta de aur! Şi ia cât poţi pe ea, și întoarce-te la tine 


A cinci sute optzecea noapte 23 


acasă să pui banii bine, fără a spune o vorbă despre ceea 
ce știi! 

Şi Hassan se duse în suk și înmână turta telalului 
care, după ce o cercetă ca greutate și ca însușiri, o strigă 
spre vânzare, și se dădu pe ea mai întâi o mie de dinari de 
aur, pe urmă două mii, la cea de a doua strigare. Şi turta 
îi fu vândută la preţul acesta unui neguțător; iar Hassan 
luă cele două mii de dinari și se duse să-i dea mamei 
sale, zburând de bucurie. lar mama lui Hassan, la vederea 
aurului, nu putu mai întâi să rostească nicio vorbă, atâta 
era de plină de uimire; pe urmă, când Hassan, râzând, îi 
povesti că dobândise aurul acela de la știința persanului, 
ridică mâinile şi strigă cu mare spaimă: 

— Nu este alt dumnezeu afară de Allah, și nu este 
tărie şi putere decât întru Allah! Ce ai făcut tu, o, fiul 
meu, cu persanul acela dedat la alchimie? 

Ci Hassan răspunse: 

— O, maică a mea, chiar că acest preacinstit învăţat 
este pe cale să mă înveţe alchimia! Și a început prin a 
mă face să văd cum se preschimbă o aramă de rând în 
aurul cel mai curat! 

Şi fără să se mai sinchisească de dojenile maică-sii, 
Hassan luă din bucătărie piulița cea mare de aramă, 
în care bătrâna pisa usturoiul și ceapa, și cu care zobea 
grâul ca să facă turte de pâine, și alergă la persanul care 
îl aștepta în făurărie. Şi puse jos piulița de aramă și se 
apucă să aţâţe focul. Şi persanul îl întrebă: 

— Ce vrei să faci, ya Hassan? 

El răspunse: 

— Vreau să prefac în aur piulița mamei mele! 

Şi persanul izbucni în râs și spuse: 

— Eşti cam necugetat, Hassane, dacă vrei să te arăţi 
în suk, de două ori într-o zi, cu niște drugi de aur, și 
să stârnești bănuielile negustorilor, care au să ghicească 

lesne că ne ţinem de alchimie, și ai să ne aduci pe cap 
o tare afurisită belea! 

Hassan răspunse: 

— Ai dreptate! Da tare aș vrea să învăţ de la tine taina 
ştiinţei tale! 

Şi persanul începu să râdă și mai nestăvilit decât prima 
oară, și spuse: 

— Eşti necugetat, Hassane, dacă îţi închipui că știința 
şi tainele științei se învaţă așa, în mijlocul drumului, 
ori în piața din cetate, și că poţi să-ţi faci ucenicia în 
mijlocul sukului, sub ochii agiei! Da dacă, într-adevăr, 
ya Hassan, doreşti cu hotărâre să înveţi cum se cade, 
nu ai decât să-ţi strângi toate sculele și să mă urmezi la 
mine acasă! 

Şi Hassan, fără a șovăi, răspunse: 

— Ascult și mă supun! 

Şi, ridicându-se, își strânse sculele, închise prăvălia 
şi se duse cu persanul. 

Or, pe drum, lui Hassan îi veniră în minte vorbele 
mamei sale despre persani, și un potop de gânduri în- 
cepu să-i vâlvorească minţile; așa că se opri din mers, 
fără a şti prea bine ce face și, cu capul plecat, începu 
să cugete adânc. Şi persanul, întorcându-se, îl văzu în 
starea aceea și se porni să râdă; pe urmă îi zise: 

— Eşti necugetat, Hassane! Căci, dacă ai avea și minte 
tot pe atâta câtă drăgălășenie, nu te-ai opri dinaintea 
soartei desfătate care te așteaptă! Cum adică? eu îţi vreau 
binele, și tu şovăiești? 

Pe urmă adăugă: 

- Ci, o, fiul meu, ca să nu ai nici cea mai ușoară 
îndoială în ce privește gândurile mele, am să-ţi dezvălui 
tainele științei mele chiar în casa ta! 

Şi Hassan răspunse: 

— Da, pe Allah! asta are s-o liniștească pe mama! 

Şi persanul spuse: 

— Mergi, așadar, înaintea mea, ca să-mi arăţi drumul! 

Şi Hassan o luă pe drum înainte, iar persanul după 
el; și ajunseră astfel la bătrână. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci şi una noapte 
Spuse: 


... şi ajunseră astfel la bătrână. 

Şi Hassan îl rugă pe persan să aștepte în sala de in- 
trare și, alergând ca un mânz care zburdă primăvara 
pe imaș, se duse s-o vestească pe maică-sa că persanul 
venise în ospeţie la ei. Și adăugă: 

— De vreme ce are să mănânce din mâncarea noastră, 
în casa noastră, are să fie între noi legătura pâinii şi a 
sării; și, în felul acesta, nu o să mai ai de ce să-ţi chinu- 
iești gândurile din pricina lui. 

Bătrâna însă răspunse: 

— Allah să ne ocrotească, fiul meu! Legătura de pâine și 
de sare este sfântă la noi; ci la păcătoşii aceștia de persani, 
care sunt închinători focului, niște stricaţi și niște sper- 
juri, nu are nicio prețuire! Ah, fiul meu, te paște pacoste 
grea! 

EI spuse: 

— După ce ai să-l vezi pe acest preacinstit învăţat, nu 
ai să mai vrei să-l lași să plece din casa noastră! 

Ea spuse: | 

— Nu! pe mormântul tatălui tău, nu am să stau o 
clipită în casa aceasta, câtă vreme are să se afle aici pă- 
gânul! lar după ce are să plece, am să spăl dușumeaua 


26 O mie şi una de nopti 


odăii, şi am să afum cu tămâie, și nici nu am să te ating 
vreme de o lună întreagă, de frică să nu mă întinez de 
la tine! 

Pe urmă adăugă: 

— Ci, întrucât el se află în casa noastră, iar noi avem 
aurul pe care ni l-a dăruit el, am să vă pregătesc la amân- 
doi ceva de mâncare, pe urmă am să plec degrabă pe 
la vecini! 

Şi pe când Hassan se ducea îndărăr la persan, bătrâna 
aşternu masa și, după ce făcu niște târguieli bogate, 
puse pe tablale pentru ei pui rumeniţi, și castraveți, și 
zece feluri de zaharicale și de prăjituri; și plecă degrabă 
să se aciuiască pe la vecini. 

Atunci Hassan îl aduse pe prietenul său persanul în 
sufragerie și îl pofti să ia loc, spunându-i: 

— Trebuie să ne legăm între noi cu pâinea și cu sarea! 

Şi persanul răspunse: 

— De bună seamă! Legătura aceasta este un lucru de 
nesmintit! 

Şi se așeză lângă Hassan și începu să mănânce cu el, 
sporovăind întruna. Și îi spunea: 

— O, Hassane, fiul meu, pe sfânta legătură de pâine 
şi de sare, care se află acuma între noi, dacă nu te-aș iubi 
cu o dragoste atât de fierbinte, nu te-aș învăţa lucrurile 
tainice pentru care ne aflăm aici! 

Şi, spunând acestea, scoase din turban săculeţul cu 
praful cel galben și, arărându-i-l, adăugă: 

— Vezi praful ăsta? Află, dar, că numai cu oleacă de 
pulbere de aceasta poți să schimbi în aur zece oca de 
aramă. Căci praful acesta nu este altceva decât al-iksi- 
rul! chintesenţial, învârtoșat și pe urmă făcut pulbere, 
pe care l-am scos din zeama de la o sumedenie de buru- 
ieni de leac și de la o sumedenie de mirodenii, care de 


! Elixirul. 


A cinci sute optzeci şi una noapte 27 


care mai osebite. Și nu am ajuns la născocirea aceasta 
decât după munci şi osteneli pe care ai să le afli și tu 
într-o zi! 

Şi îi întinse lui Hassan săculeţul, iar Hassan începu 
să se uite la el cu atâta luare-aminte, încât nu-l mai văzu 
pe persan cum scoate repede din turban o bucată de 
bang, din bangurile ce se fac în insula Creta, și cum o 
amestecă într-o prăjitură. Şi persanul îi dădu lui Hassan 
prăjitura s-o mănânce, iar Hassan, tot uitându-se mai 
departe la făină, mâncă prăjitura și, pe dată, se prăbuși 
lat, fără de simţire, cu capul mai greu decât picioarele! 

Numaidecâr persanul, scoțând un strigăt de biru- 
inţă, sări în picioare și rosti: „Ah, minunarule Hassan, 
de câți ani te tot caut fără să te găsesc! Da acuma iată-te 
în mâinile mele, și n-ai să mai scapi de sub puterea 
mea!“ Și își suflecă mânecile, își strânse cingătoarea și, 
apropiindu-se de Hassan, îl îndoi frumos, cu capul pe 
genunchi, și, ţinându-l așa, îi legă braţele de fluierele 
picioarelor, şi mâinile de tălpi. Pe urmă, luă o ladă de 
haine, o goli și îl puse în ea pe Hassan, cu tot aurul 
făurit de lucrarea lui de alchimie. Pe urmă ieși să caute 
un hamal, îi încărcă lada în spinare și îi porunci să i-o 
ducă la ţărmul mării, unde se afla o corabie gata să-și 
întindă pânzele. Şi căpitanul, care nu mai aștepta decât 
sosirea persanului, ridică ancora. Şi corabia, împinsă de 
vântul dinspre uscat, se îndepărtă de țărm, cu pânzele 
umflare! Și-așa cu persanul, răpitorul lui Hassan și al 
lăzii în care îl închisese! 

Estimp, mama lui Hassan, iacătă! Când văzu că fiul 
ei pierise odată cu lada și cu aurul, şi că hainele din ladă 
erau împrăștiate prin toată odaia, și că ușa casei fusese 
lăsată descuiată, pricepu că din ceasul acela Hassan era 
pierdut pentru ea și că hotărârea ursitoarei era împlinită! 
Atunci se lăsă pradă deznădejdii și începu să se bată 

amarnic peste obraji, și să-și sfâșie hainele de pe ea, și să 
geamă, să suspine, să țipe de durere și să verse lacrimi, 
zicând: „Vai, o, copilul meu, of! Vai, rod al sufletului și 
al inimii mele, of!“ Şi îşi trecu noaptea toată alergând 
înnebunită pe la toţi vecinii, ca să întrebe de feciorul 
ei; ci fără de niciun folos. Iar vecinii încercară s-o aline; 
ea însă nu mai putea să fie alinată. Şi din ceasul acela 
începu să-și treacă zilele și nopțile în lacrimi și în jale, 
lângă mormântul pe care îl ridică în mijlocul casei sale, 
şi pe care scrise numele fiului ei Hassan și ziua în care 
acesta fusese rupt de la dragostea ei. Și mai puse să se 
scrie și aceste stihuri pe marmura de pe mormânt, ca să 
le poată citi fără de contenire și să plângă: 


În fiecare noapte 

Când somnul trist mă fură, 
În fiecare noapte, 

O umbră se strecoară, 
Încet, pe sub perdele — 

La patu-mi vine tainic, 
Ca-ntr-o fermecătură, 

Si amăgeste visul 
Singurătății mele. 


Dau să cuprind în brațe 
Făptura lui iubită, 

A fiului meu care 

S-a dus și nu mai vine; 
Și sar din visul nopții, 
Dar vai! acea clipită 

S-a dus, şi-n casa goală 
Nu-i nimeni lângă mine. 


Şi iacă-așa trăia biata mamă, cu durerea ei. 

Iar persanul, plecat cu lada pe corabie... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci şi doua noapte 
Spuse: 


Iar persanul, plecat cu lada pe corabie, era cu adevă- 
rat un vrăjitor tare amarnic; și îl chema Bahram magul, 
și de meseria lui era alchimist. Şi în fiecare an își alegea 
dintre fiii de musulmani câte un flăcăiandru bine făcut, 
ca să-l răpească și să facă din el ceea ce îl îndemna să 
facă păgânia, stricăciunea și soiul lui blestemat; întru- 
cât, așa cum a spus Părintele Zicalelor, vrăjitorul acela 
nu era decât „un câine, fecior de câine; și toţi strămoșii 
lui erau niște câini! Atunci cum dar să fie el altceva 
decât un câine, ori cum să facă altceva decât ceea ce 
face un câine?“ Or, așadar, tot timpul cât inu călătoria 
pe mare, Bahram magul cobora o dată pe zi în afundul 
corăbiei, acolo unde se afla lada, sălta capacul și îi da 
lui Hassan să mănânce și să bea, punându-i chiar el 
în gură îmbucăturile, dar lăsându-l mereu în starea de 
somnoreală. Şi când corabia ajunse la capătul călătoriei, 
Bahram porunci să se dea jos lada, și cobori şi el pe 
uscat, în vreme ce corabia lua iarăși largul. 

Atunci vrăjitorul Bahram deschise lada, deznodă 
legăturile lui Hassan și spulberă puterea bangului, 
dându-i flăcăului să miroase niște oțet si aruncându-i 
în nas niște praf împotriva somnului. lar Hassan pe 
dată își veni în simţiri, și se uită la dreapta, și se uită 
la stânga, și se văzu întins pe un țărm de mare, unde 
pietrele și nisipul erau colorare în roșu, în verde, în 

alb, în albastru, în galben și în negru; și, din aceasta, 
pricepu că nu se afla pe ţărmul mării lui de baștină. 
Atunci, tare nedumerit că se vedea în acel loc pe care 
nu îl cunoștea, se ridică și îl zări pe persan în spatele 
lui, stând pe o stâncă și privindu-l cu un ochi deschis 
și cu un ochi închis. Şi Hassan, numai dacă îl văzu așa, 
simţi pe dată în sufletul lui că fusese amăgit și că de 
aci încolo se afla în puterea vrăjitorului. Şi își aduse 
aminte de nenorocirile pe care i le prorocise maică-sa, și 
se împăcă în inima lui cu hotărârile soartei, zicându-și: 
„Îmi pun nădejdea î în Allah!“ Pe urmă se duse la persan, 
care îl lăsă să se apropie fără a se clinti, și îl întrebă cu 
un glas tare tulburat: 

— Ce vrea să însemne asta, taică? Și oare nu ne-am 
legat noi între noi cu legământul pâinii şi sării? 

lar Bahram magul pufni în râs și spuse: 

— Pe Foc și pe Lumină! Ce-mi tot vorbeşti de pâine și 
de sare mie, Bahram, care mă închin Flăcării și Jarului, 
Soarelui și Luminii? Au tu nu ştii că, în felul acesta, eu 
de mult am sub puterea mea nouă sute nouăzeci și nouă 
de tineri musulmani, pe care i-am răpit, și că tu eşti al 
o mielea? Ci pe Foc şi pe Lumină! fără de îndoială că 
tu ești cel mai frumos dintre toţi! Și n-aş fi crezut, o, 
Hassan, că ai să-mi cazi atâta de ușor în năvod! Ci, slavă 
Soarelui! iată-te în mâinile mele, și ai să vezi în curând 
cât de mult te iubesc! 

Pe urmă adăugă: 

— Ai să începi, deocamdată, prin a te lepăda de cre- 
dinţa ta şi a te închina la ceea ce mă închin eu! 

La vorbele acestea, uimirea lui Hassan se schimbă 
într-o supărare până peste poate, și strigă la vrăjitor: 

— O, şeic al blestemului, la ce cutezi tu să mă în- 
demni? Şi ce ticăloșie vrei să mă pui să săvârșesc? 

Când îl văzu pe Hassan atâta de mâniat, persanul, 

întrucât avea alte gânduri cu el, nu vroi să stăruie mai 
mult în ziua aceea, ci îi zise: 

— O, Hassan, ceea ce ţi-am spus, când ţi-am cerut să 
te lepezi de legea ta, nu a fost decât o prefăcătorie din 

arte-mi, ca să-ţi pun credinţa la încercare și să-ţi ajut 
să dovedești, în felul acesta, o mare vrednicie dinaintea 
Atoaterăsplătitorului! 

Pe urmă adăugă: 

— Dacă te-am adus aici, te-am adus cu gândul să te 
învăţ, în singurătate, tainele științei! Ia te uită la mun- 
tele acesta ascuțit, care se ridică deasupra mării! Este 
Muntele-Norilor! Şi în el se află lucrurile cele trebuin- 
cioase pentru al-iksirul preschimbărilor. Şi, dacă vrei să 
te lași dus pe vârful lui, mă jur ţie, pe Foc și pe Lumină, 
că n-o să ai a te căi de nimic! Căci de-aș fi vrut să te duc 
fără de voia ta acolo, aș fi făcut lucrul acesta pe când 
dormeai! Or, de îndată ce o să ajungem pe culme, avem 
să culegem tulpinile de buruieni care cresc pe tărâmul 
acela de deasupra norilor. Și am să-ţi arăt atunci ce tre- 
buie să faci! 

lar Hassan, care, fără de voia lui, se simţea stăpânit de 
vorbele vrăjitorului, nu îndrăzni să nu se supună și spuse: 

— Ascult și mă supun! 

Pe urmă, aducându-și aminte cu jale de mama și 
de ţara lui, începu să plângă cu amar. Atunci Bahram 
îi zise: 

— Nu plânge, Hassane! Ai să vezi în curând ce do- 
bândeşti urmând sfaturile mele! 

Şi Hassan întrebă: 

— Da cum o să putem noi să ne suim pe muntele 
acesta drept ca un perete? 

Vrăjitorul răspunse: 

— Asemenea piedică să nu te sperie! Avem să ajun- 
gem mai lesne ca pasărea! 

Spunând vorbele acestea, persanul scoase de sub haină 
o tobiță de aramă, peste care era întinsă o piele de cocoș, 
și pe care erau săpate niște litere talismanice. Şi începu 
să bată cu degetele în daireaua aceea. Și pe dată se ri- 
dică un nor de pulbere, și din mijlocul lui se auzi un 
nechezat prelung; şi, într-o clipită, se și ivi dinaintea lor 
un cal negru înaripat, care începu să bată în pământ cu 
copita, aruncând foc pe nări. Şi persanul încălecă pe el 
îndată și îl ajută și pe Hassan să se aburce la spatele lui. 
Şi, numaidecât, calul bătu din aripi și porni în zbor; și, 
în mai puţin timp decât ar fi de trebuinţă ca să deschizi 
o pleoapă și s-o închizi pe cealaltă, îi și duse până pe 
vârful Muntelui-Norilor. Pe urmă pieri. 

Atunci persanul se uită la Hassan cu un ochi tot 
atâta de crunt ca și pe ţărmul mării, pufni într-un ho- 
hot de râs năprasnic și strigă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci şi treia noapte 
Spuse: 


Atunci persanul se uită la Hassan cu un ochi tot 
atâta de crunt ca și pe ţărmul mării, pufni într-un ho- 
hot de râs năprasnic și strigă: 

— Acuma, Hassane, te afli cu totul sub puterea mea; și 
nimenea nu are să te mai poată scăpa! Pregăteşte-te, dar, 
să-mi îndeplineşti cu inimă supusă orice voie, și începe, 
până una alta, cu a te lepăda de credința ta și a mărturisi 
că singura putere este Focul, părintele Luminii! 

Când auzi vorbele acestea, Hassan se trase îndărăt 
strigând: 

— Nu este alt Dumnezeu decât unul Allah! Și Mahomed 
este trimisul lui Allah! Ci tu, o, ticăloase persane, nu 
eşti decât un necredincios și un păgân! Şi Stăpânul 
Atotputerii are să te pedepsească prin mine! 

Şi Hassan, iute ca fulgerul, se repezi la vrăjitor și 
îi smulse din mâini daireaua; pe urmă îl împinse în- 
spre marginea muntelui cel ascuţit și, încordându-și 
voinicește amândouă mâinile, îl aruncă în prăpastie. 
Și vrăjitorul cel sperjur și necredincios, dându-se de-a 
rostogolul, căzu și se zdrobi de stâncile mării, și își le- 
pădă duhul întru păgânie. Și Eblis îi înhăţă sufletul, ca 
să aţâţe cu el focul gheenei. Și iacără de ce moarte muri 
Bahram magul, vrăjitorul cel ticălos și alchimist. 

lar Hassan, scăpând astfel de insul care vroia să-l 
facă a săvârşi toate mișeliile, începu dintru-ntâi să cer- 
ceteze pe toate feţele daireaua cea vrăjită, pe care era 
întinsă pielea de cocoș. Ci, neștiind cum să se slujească 
de ea, socoti că-i mai bine să nu se slujească nicicum; 
așa că și-o atârnă la centură. După care, rotindu-și ochii 
împrejur, văzu că într-adevăr vârful de munte pe care 
se afla era atât de înalt, încât se ridica deasupra norilor 
strânși pe la poalele lui. Şi o câmpie fără de sfârșit se 
întindea pe acea culme şi închipuia, între cer și pământ, 
un fel de mare fără apă. Şi departe de tot ardea un 
foc mare și sclipitor. Și Hassan gândi: „Acolo unde-i 
foc se află și o făptură omenească!“ Și porni într-acolo 
afundându-se în acea câmpie unde, drept orice suflet, 
nu era decât sufletul lui Allah! Şi când se apropie de 
ţintă, putu într-un sfârșit să bage de seamă că focul 
cel sclipitor nu era, în bătaia de soare, decât strălucirea 
unui palat de aur, ridicat pe patru stâlpi înalți, tot de 
aur. 

La priveliștea aceea, Hassan se întrebă: „Ce sultan ori 
ce ginn o fi putând să locuiască prin asemenea locuri?“ 

Şi, cum era tare ostenit de toate zbuciumările prin câte 
trecuse, ca și de drumul cel lung pe care îl străbăruse, își 
zise: „Cu mila lui Allah, am să mă duc la palatul acesta 
şi am să cer portarului să-mi dea oleacă de apă și ceva 
de mâncare, ca să nu mor de foame. Și de-o fi un om 
de bine, are să mă adăpostească pe o noapte în vreun 
ungher!“ Și, dându-se în voia soartei, ajunse dinaintea 
porţii celei mari, care era tăiată dintr-o piatră de sma- 
rald; și, trecând pragul, intră în curtea de la intrare. 

Or, nici nu făcu bine câţiva pași în acea curte că 
Hassan și zări două fete, frumoase de te ameţeau, care 
şedeau pe o laviţă de piatră și jucau șah. Şi întrucât 
erau tare cufundate în jocul lor, nu băgară de seamă 
dintru început intrarea lui Hassan. Cea mai tânără însă, 
când auzi călcătura pașilor lui, săltă capul şi îl văzu pe 
frumosul Hassan, care și el se oprise când le zărise. Şi 
fata se ridică repede și spuse surorii sale: 

— a te uită, sora mea, ce flăcău frumos! De bună 
seamă că acesta trebuie să fie nefericitul pe care vrăjito- 
rul Bahram îl aduce în fiecare an pe Muntele-Norilor! 
Da cum o fi făcut de-a scăpat din mâinile diavolului 
acela? 

La vorbele acestea, Hassan, care dintru-ntâi nu cu- 
teza să se miște din loc, înaintă către fete și, aruncân- 
du-se la picioarele celei mai tinere, strigă: 

— Aşa-i, o, stăpână a mea, sunt chiar sărmanul acela! 

Şi fata, dacă îl văzu la picioarele ei pe flăcăul cel atâta 
de frumos, cu stropi de lacrimi pe marginea ochilor lui 
negri, se simţi tulburată până în străfundurile inimii; 
și, cu o față plină de milă, se ridică și îi spuse suroră-sii, 
arătându-l pe tânărul Hassan: 

— Fii martoră, sora mea, că din clipita aceasta mă 
jur, dinaintea lui Allah și dinaintea ta, că mi-l fac frate 
pe tânărul acesta şi că vreau să împart cu el plăcerile și 


A cinci sute optzeci şi patra noapte 35 


bucuriile din zilele frumoase, și necazurile și supărările 
din zilele mai puţin norocite! 

Şi îl luă pe Hassan de mână, îl ajută să se ridice de jos 
şi îl îmbrăţișă așa cum o soră iubitoare îl îmbrățișează pe 
un frate drag. Pe urmă, ţinându-l mai departe de mână, 
îl duse în palat, unde, mai înainte de orice, începu prin 
a-i face la hammam o scaldă care îl învioră cu totul; 
după care îl îmbrăcă în niște haine falnice, aruncând 
hainele lui cele vechi și murdare de drum, și, ajutată de 
soră-sa, care veni după ei la hammam, îl duse în odaie la 
ea, sprijinindu-l de un braţ, în vreme ce soră-sa îl ţinea 
de celălaltul. Şi cele două fete îl poftiră pe tânărul lor 
oaspete să șadă jos între ele, ca să mănânce. Pe urmă 
cea mai tânără Îi zise: 

— O, frate al meu preaiubit, o, dragule, tu, care cu 
venirea ta faci pietrele casei să dănțuiască de bucurie... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci şi patra noapte 
Spuse: 


— O, frate al meu preaiubit, o, dragule, tu, care cu 
venirea ta faci pietrele casei să dănţuiască de bucurie, 
vrei să ne spui numele cel fermecător pe care îl porţi și 
pricina care te-a adus la poarta casei noastre? 

El răspunse: 

— Află, o, soră care mă întrebi, și tu, mai marea noas- 
tră, că mă cheamă Hassan. Ci în ce privește pricina care 
m-a adus la palatul vostru, apoi aceea-i soarta mea cea 
norocoasă! Este însă adevărat că, dacă am ajuns aici, nu 
am ajuns decât după ce am îndurat tare mari necazuri! 

Şi povesti toate câte le păţise cu vrăjitorul Bahram ma- 
gul, de la început până la sfârșit. Ci nu este de niciun folos 
să le mai spunem încă o dată. Şi cele două surori, mâniate 
de purtarea persanului, strigară amândouă deodată: 

— O, câinele afurisit! Că i s-a cuvenit moartea, și bine 
ai făcut, o, frate al nostru, de i-ai precurmat pe veci pu- 
tinţa de a se mai bucura de răsuflarea vieţii! 

După care cea mai mare se întoarse către cea mai mică 
şi îi zise: 

- O, Boboc-de-Trandafir, acuma este rândul tău să-i 
povestești fratelui nostru povestea noastră, ca s-o ţină 
minte! 

Şi fermecătoarea Boboc-de- Trandafir spuse: 

— Află, o, frate al meu, o, preafrumosule, că noi suntem 
nişte domniţe! Pe mine mă cheamă Boboc-de- Trandafir, 
iar pe sora mea, care-i aci de față, o cheamă Boabă-de- 
Mirtă; şi, tot așa, mai am alte cinci surori, încă și mai 
frumoase decât noi, care acuma sunt plecate la vânătoare, 
și care nu au să mai zăbovească mult până să se întoarcă. 
Pe cea mai mare dintre noi o cheamă Steaua-Dimineţii, 
pe cea de a doua o chemă Steaua-Serii, pe cea de a treia o 
cheamă Cornalina, pe cea de a patra o cheamă Smaralda, 
pe cea de a cincea o cheamă Dediţea. lar eu sunt cea 
mai mică dintre toate șapte. Şi suntem toate surori după 
tată, dar nu și după mamă; iar eu și cu Boabă-de-Mirră 
suntem surori și după mamă. Or, tatăl nostru, care este 
unul dintre sultanii cei atotputernici peste ginni și peste 
marezi, este un înfumurat și un asupritor care, socotind 
că nimenea nu este vrednic să ajungă soţ al vreuneia din- 
tre fetele lui, s-a jurat că nu are să ne mărite niciodată. Și, 
ca să fie încredinţat că voinţa lui nu are să fie încălcată 
vreodată, și-a chemat vizirii și i-a întrebat: „Nu cumva 
știți vreun loc pe unde nu umblă nici oamenii și nici 
ginnii, şi care ar putea să le slujească de locuinţă celor 

şapte fete ale mele?“ Vizirii răspunseră: „Şi oare pentru 
ce, o, doamne al nostru?“ El spuse: „Ca să le pun pe cele 
şapte fete ale mele la adăpost de oamenii și de ginnii de 
parte bărbătească!“. Ei spuseră: „O, doamne al nostru, 
noi gândim că femeile și fetele nu au fost zămislite de 
către Cel-Binefăcăror decât ca să se împreune cu băr- 
baţii prin părţile cele mai simţitoare ale trupului lor! Şi, 
de altminteri, însuși Prorocul (cu el fie rugăciunea și 
pacea!) a spus: «Nicio femeie nu va îmbătrâni fecioară 
în Islam! Ar fi, dar, o mare rușine pe capul sultanului, 
dacă fetele lui ar îmbărrâni cu fecioria lor! Și-apoi, pe 
Allah! păcat de tinereţele lor!“ Ci părintele nostru răs- 
punse: „Mai bine să le văd moarte, decât să le mărit!“ Și 
adăugă: „Dacă nu-mi arătaţi numaidecât locul de care vă 
întreb, capetele voastre au să vă zboare de pe grumaji!“ 
Atunci vizirii răspunseră: „Dacă-i așa, o, Măria Ta, află 
că este un loc gata găsit spre a-ţi pune fetele la adăpost: 
este Muntele-Norilor, în care, pe vremurile de demult, 
sălășluiau efriţii cei răzvrătiți împotriva poruncilor lui 
Soleiman. Acolo se află un palat de aur, zidit odinioară 
de efriţii cei răzvrătiți, spre a le sluji de adăpost, dar care 
de atunci a rămas părăsit și şade pustiu. Iar locul unde-i 
așezat este prielnic, căci se bucură de un aer minunat și-i 
coperit din belșug cu pomi roditori și cu ape plăcute, 
mai reci ca gheața şi mai dulci ca mierea!“ La vorbele 
acestea, tătânele nostru nu mai zăbovi a ne trimite aici, 
cu o liotă falnică de ginni și de marezi care, odată ce ne 
așezară în pustietate, se întoarseră la împărăţia tatălui 
nostru. Or noi, de cum am ajuns aici, am și văzut că 
într-adevăr locul acesta, departe de toate făprurile lui 
Allah, este un loc înflorit, bogat în păduri, cu pajiști 
însorite, cu livezi și cu izvoare de ape vii ce curg din 
belșug, asemenea unor salbe de mărgăritare și unor 
năvlapi de argint; și văzurăm că pâraiele se îmbulzesc 

unele peste altele, ca să privească și să oglindească flo- 
rile care le zâmbesc; și văzurăm că văzduhul este vrăjit 
de ciripeli și de miresme; și că porumbeii gulerați și 
turturelele preamăresc pe ramurile primăverii și cântă 
laude Atoatefăcătorului; și că lebedele plutesc mândre 
pe ape; și că păunii, în straiele lor falnice, învrâstate 
cu corai și cu nestemate în mii de culori, sunt ca niște 
tineri însurăţei; că pământul este un pământ nepri- 
hănit și amirosind a pomişori de camfor, impodobit 
cu toate podoabele raiului; şi că, într-un sfârșit, este o 
țară aleasă și binecuvântată! Încâr, o, frate al meu, nu 
ne simțim nefericite că trăim într-o ţară ca aceasta, în 
palatul acesta de aur; și, mulțumindu-i pururea celui 
Atoarerăsplătitorului pentru huzururile sale, nu ne 
pare rău decât de un lucru, și anume că nu avem în 
tovărășia noastră niciun bărbat care să ne bucure cu 
chipul lui când ne deșteptăm dimineața, și care să aibă 
o inimă iubitoare și gingașă. Pentru aceasta, o, Hassan, 
ne vezi acuma atâta de bucuroase de venirea ta! 

Şi, după ce vorbi așa, fermecătoarea Boboc-de- 
Trandafir îl muie pe Hassan în alinturi și daruri, așa 
cum se face între frați și între prieteni, şi șezu cu drag 
la taifas mai departe cu el. 

Estimp, veniră și celelalte cinci domniţe, surorile 
frumoaselor Boboc-de- Trandafir și Boabă-de-Mirtă; şi, 
vrăjite și răpite de vederea unui flăcău atâta de frumos 
și a unui frate atâta de dulce, îi făcură cea mai aleasă și 
mai călduroasă primire. Şi după salamalecurile și cele 
dintâi urări și cuvinte, îl puseră să jure că are să rămână 
cu ele o lungă bucată de vreme. 

Şi Hassan, care nu vedea nicio piedică... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a cinci sute optzeci şi cincea noapte 
Spuse: 


Şi Hassan, care nu vedea nicio piedică împotriva 
acelei dorinți, se jurui din toată inima. Şi rămase pe 
lângă ele, în palatul lor plin de minuni, și, din acea 
clipă, fu soţul lor la toate vânătorile și la toate plimbă- 
rile. Şi se bucura și se simţea fericit că are niște surori 
așa de fermecătoare și așa de gingașe; iar ele se simțeau 
minunat că au un frate așa de frumos și de desfărător. 
Şi își petreceau zilele zburdând împreună prin poieni 
și de-a lungul pâraielor; iar seara se dăscăleau laolaltă, 
Hassan povestindu-le despre obiceiurile din ţara lui 
de baștină, iar fetele povestindu-i datinile ginnilor, ale 
marezilor și ale efriţilor. Şi viaţa aceasta plăcută îl făcea 
tot mai frumos din zi în zi, și da chipului său o înfă- 
țișare chiar ca a lunii. Şi dragostea lui de frate cu cele 
șapte surori, mai ales cu tinerica Boboc-de- Trandafir, 
se întemeia întocmai ca frăţia unor copii născuţi din 
același tată şi din aceeași mamă. 

Or, într-o zi, pe când ședeau împreună și cântau 
într-un crâng, zăriră deodată un vârtej mare de pulbere 
ce se ridica până la cer și acoperea faţa soarelui; și venea 
iute către ei, cu un vuiet ca de tunet. Și cele șapte dom- 
nițe, cuprinse de spaimă, îi spuseră lui Hassan: 

— Oh! fugi repede și ascunde-te în foișorul din 
grădină! 

Şi Boboc-de-Trandafir îl luă de mână și se duse cu el 
să-l ascundă în foișor. Și iacătă că trâmba se risipi și de 
sub ca se ivi o oaste întreagă de ginni și de marezi! Or 
oastea aceea era un alai pe care îl trimisese la fetele lui 
sultanul din Ginnistan, ca să le aducă la el, să fie de faţă 
la ospeţele cele mari pe care avea de gând să le dea în 

cinstea unuia dintre sultanii megieși. Şi, la vestea aceea, 
Boboc-de- Trandafir alergă la ascunzătoarea lui Hassan; 
şi îl îmbrățișă, cu lacrimi în ochi și cu pieptul uscat de 
sughiţuri jalnice, și îl înștiinţă că și ea şi surorile ei au 
să plece, și îi spuse: 

— Însă, o, fratele meu, tu să aștepți întoarcerea noas- 
tră în palatul acesta, peste care ești stăpân deplin! Şi iată 
cheile de la toate odăile! 

Şi îi întinse cheile, adăugând: 

— Numai că, te rog fierbinte, ya Hassan, și te juruiesc 
pe sufletul rău drag, să nu care cumva să deschizi odaia 
care se încuie cu cheia ce poartă ca semn peruzeaua 
aceasta încrustată în ea! 

Şi îi arătă cheia cu pricina. Şi Hassan, tare mâhnit 
de plecarea ei și a surorilor ei, o îmbrăţișă plângând și 
îi făgădui că are să aştepte neclintit întoarcerea lor, și că 
nu are să deschidă ușa a cărei cheie avea ca semn peru- 
zeaua încrustată în ea. Și fata, dimpreună cu cele șase 
surori ale ei, care veniră pe furiș să-l vadă pe fratele lor 
înainte de plecare, îşi luară bun-rămas cu multă duioșie 
de la Hassan, și toate îl sărutară, una câte una; pe urmă, 
împreună cu alaiul, își luară numaidecât drumul către 
țara părintelui lor. 

lar Hassan, dacă se văzu singur în palat, fu cuprins 
de o mare mâhnire; și, dacă se pomeni în singurătate, 
după ce fusese în tovărășia cea minunată a celor șapte 
surori, își simţi pieptul tare apăsat; și, căutând să-și 
spulbere și să-și domolească părerile de rău, se apucă să 
cerceteze, una câte una, odăile fetelor. Şi, văzând locul 
în care trăiau ele și lucrurile lor frumoase, își simțea 
sufletul cuprins de foc și inima bătând tulburată. Şi 
ajunse în felul acesta dinaintea ușii care se descuia cu 
cheia ce era însemnată cu peruzeaua încrustată în ea. 
Ci nu voi nicidecum să se slujească de acea cheie, și se 


42 O mie şi una de nopti 


întoarse de la ușă. Pe urmă gândi: „Cine ştie pentru ce 
m-o fi sfătuit atâta sora mea Boboc-de-Trandafir să nu 
deschid ușa asta! Și ce s-o fi putând afla, acolo înlăuntru, 
așa de tainic încât să-mi fie pusă o atare oprelişte? Da 
dacă așa-i voința surorii mele, nu am decât să răspund 
că ascult și că mă supun!“ Şi plecă, și, întrucât se lăsa 
noaptea și îl apăsa singurătatea, se duse să se culce, ca 
să-și adoarmă mâhnirea. Ci nu izbuti să închidă ochii, 
atâta stăruia în mintea lui ușa aceea poprită; și gândul 
la ea îl chinuia atât de tare, încât îşi spuse: „Da dacă tot 
m-aş duce s-o deschid?“ Ci gândi: „Mai bine să aştept 
până mâine dimineață!“ Pe urmă, nemaiputând să aș- 
tepte așa, neadormit, se ridică zicându-și: „Mai bine mă 
duc să descui ușa acuma, numaidecât, și să văd ce-o fi 
în iatacul pe care îl închide, măcar de-ar fi să-mi găsesc 
și moartea acolo!“ Şi ridicându-se, aprinse un opaiţ și 
se duse la ușa cea tainică. Şi băgă cheia în broască, iar 
zăvorul se descuie fără de nicio caznă; și ușa se deschise 
ca de la sine, fără de niciun zgomot; și Hassan intră în 
odaia în care da acea ușă. 

Or, degeaba privi el în toare părţile, că nu văzu 
dintru-ntâi chiar nimic: niciun lucru, nicio rogojină, 
niciun preş. După ce însă făcu o roată prin încăpere, 
zări într-un ungher, lipită de perete, o scară de lemn 
negru, care ducea sus la o bageacă tăiată în tavan. Şi 
Hassan, fără a șovăi, își puse jos opaițul și, cățărându-se 
pe scară, se sui până la tavan și, de acolo, se strecură prin 
bageacă. Şi când scoase capul prin bageaca aceea, se 
pomeni deodată afară, la faţa unei terase ce se întindea 
chiar peste tavanul odăii. 

Atunci Hassan se sui pe terasă. lar terasa toată era 
plină cu ierburi și cu copăcei, întocmai ca o grădină și 
acolo, sub tainica lumină a lunii, văzu cum se deșterne, în 
mijlocul tăcerii pământului, cea mai frumoasă priveliște 

care a vrăjit vreodată un ochi de om... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci şi şasea noapte 
Spuse: 


Atunci Hassan se sui pe terasă. lar terasa toată era 
plină cu ierburi și cu copăcei, întocmai ca o grădină și 
acolo, sub tainica lumină a lunii, văzu cum se deşterne, 
în mijlocul tăcerii pământului, cea mai frumoasă prive- 
liște care a vrăjit vreodată un ochi de om. La picioarele 
lui, dormind în tihnă, se întindea un lac mare, în care 
se oglindea toată strălucirea cerului și unde ţărmul, cu 
coate crețurile dulci ale apei, surâdea de frunzișurile 
clătinate ale dafinilor, de mirţii înfloriţi, de migdalii 
încununaţi cu zăpada lor, de steblele de glicine, și cânta 
preamărirea nopţii din toate glasurile păsărelelor lui. 
Și pânza de mătasă, cuprinsă între piepturi de tufișuri 
bătrâne, se întindea mai departe, să scalde temeliile 
unui palat cu liniile zidirii ciudate, cu nişte bolte stră- 
vezii, ţâșnind în limpezimea și în cleștarul cerurilor. 
Şi, de la palatul acela, se întindea până la apă, peste o 
punte de marmură și de mozaic, o podea împărătească, 
pardosită cu lespezi puse rânduri-rânduri, și cu pietre 
de rubin, şi pietre de smarald, și pietre de argint, şi 
pietre de aur. Şi pe podina aceea se boltea, sprijinit pe 
patru stâlpi subţiri de alabastru trandafiriu, un uranisc 
de mătase verde, ce ocrotea cu dulceaţa umbrei lui un 
jeţ cioplit din lemn de aloe și din aur, măiestrit lucrat, 
pe care spânzura o viţă de vie cu ciorchini grei și cu 
boabe de mărgăritar mari cât ouăle de porumbel. Şi 

totul era înconjurat de o împletitură făcută din foiţe 
de aur roșu și de argint. Şi peste toate acele lucruri 
neprihănite dăinuia atâta împăcare și atâta frumuseţe, 
încât nicio făptură omenească, să fi fost însuși Khosroe 
ori Kaissar, nu ar fi putut să închipuiască ori să dureze 
niște minunăţii ca acelea. 

Încât Hassan, înmărmurit, nu mai cuteză nici să se 
miște, de frică să nu tulbure tihna dulce a acelor locuri; 
când, dintr-odată, văzu cum se desprinde de pe cer și 
cum coboară vădit către lac un stol de păsări mari. Şi ia- 
cătă că se lăsară chiar pe ţărmul apei; şi erau în număr de 
zece; și penele lor frumoase, albe și dese, măturau iarba 
în mersul lor legănat și galeș. Şi, în toate mișcările lor, 
parcă ar fi ascultat de o pasăre mai mare și mai frumoasă 
decât toate celelalte, și care se îndreptase încetişor către 
podina aceea, și se așezase în jeţ. Și, deodată, toate zece 
laolaltă, cu o mișcare gingașă, se despuiară de penele 
lor. Şi, aruncând mantiile acelea, se iviră zece lune, de 
o frumuseţe neprihănită, în chip de zece fecioare, goale 
din creștet până în talpă. Și, râzând, săriră în apa care 
le întâmpină cu o ploaie de nestemate. Și se scăldară 
cu mare desfătare, hârjonindu-se laolaltă, iar cea mai 
frumoasă se repezea după ele, le prindea și le tăvălea 
într-un potop de alinturi, și le gâdila și le mușluia! Și 
ce mai chicoteli! Şi ce mai dezmierdări! 

Când sfârșiră scalda, ieșiră din lac; iar cea mai fru- 
moasă se sui iarăși pe podină și se duse să şadă în jeț, 
neavând altă îmbrăcăminte pe ea decât pletele ei. Şi 
Hassan, privindu-i nurii, simţi cum își pierde mințile; și 
gândi: „Ah! acuma știu bine de ce Boboc-de- Trandafir, 
sora mea, m-a oprit să deschid ușa aceasta! lacătă că 
tihna mea s-a dus pe veci!“ Şi cercetă mai departe cu 
de-amănuntul feluriele frumuseți ale fecioarei goale. 
Ce minunăţie! ah! și ce nu văzu el atunci! Într-adevăr, 

nu încape nicio îndoială, fata aceea era cel mai desă- 
vârșşit lucru ieșit din mâinile Atoateziditorului. Oh! 
ce goliciune strălucită! Gingășia gâtului ei și lumina 
ochilor cei negri erau mai presus decât ale gazelelor; 
iar mijlocelul ei înalt și subțire îmbăta mai tare de- 
cât arakaua. Părul ei de neguri era o noapte de iarnă, 
deasă și întunecată. Gura-i aidoma cu un trandafir era 
gemma pecetei lui Soleiman. Dinţii-i de fildeș tânăr 
erau o salbă de mărgăritare, ori niște pietricele de grin- 
dină croite pe-o măsură; gâtu-i era un stâlp de argint; 
pântecele avea unghere și cotloane, iar spatele gropițe 
şi caturi; buricul ei era atât de larg, încât ar fi putut 
cuprinde o uncie întreagă de mosc negru; coapsele-i 
erau voinice, și deopotrivă de tari și de mlădioase, ca 
niște perne umplute cu puf de struţ; iar deasupra lor, în 
cuibu-i cald și vrăjitor, aidoma unui iepuraș fără urechi, 
sta o istorie plină de slavă, cu terasa și cu bătătura ei, și 
cu vâlcelele ei ca pâlnia, în care să te tot lași să luneci, 
ca să uiţi negrele amaruri. Şi tot așa ai fi putut gândi 
că-i şi ca o boltă de cleștar, rotundă pe toate părţile şi 
clădită pe o temelie vârtoasă; ori că-i un tas de argint, 
stând răsturnat. Şi chiar că numai unei fecioare cumu-i 
aceasta i s-ar potrivi versurile poetului: 


Fecioara, cum venea atunci spre mine, 
În frumusetea-i caldă îmbrăcată, 

Ca trandafiru-n trandafirii lui, 

Cu sâni ca două rodii, dintr-odată: 
„lată un trandafir şi două rodii!“ 
Strigai vrăjit, din inima mea toată. 
Ci mă-nşelam! A-ţi semui obrajii 

Cu trandafirii, o, frumoasă fată, 

Și sâni-ți tari cu nişte biete rodii, 
Greseală e! Pentru că, niciodată, 


46 O mie şi una de nopți 


Nici trandafirii de pe trandafiri, 

Nici rodiile mândre n-au să poată 
Să-ţi fie-aserneni — căci pe trandafiri 
Poţi să-i miroşi; pe rodii, ca pe-o roadă, 
Le poti culege; dar, tu, minunată, 
Cine-ar putea să se mândrească, oare, 
Că te-a atins ori mirosit vreodată? 


Și-așa era fecioara care se suise să stea, falnică și goală, 
în jeț, pe malul lacului. 


În clipita aceasta a istorisiri sale, Şeherezada văzu că se 
luminează de ziuă și, sfioasă, răcu. 


Dar când fu cea de a cinci sute optzeci si șaptea noapte 
Spuse: 


Şi-așa era fecioara care se suise să stea, falnică și 
goală, în jeţ, pe malul lacului. După ce se odihni de 
scaldă, fata spuse către tovarășele sale, culcate lângă ea 
pe podea: 

— Daţi-mi hainele! 

Şi fetele veniră și îi puseră drept veșmânt numai 
o năframă de zarafir pe umeri, o basma străvezie pe 
cap şi o centură de atlaz peste mijloc. În felul acesta o 
impodobiră! Şi era ca o mireasă, și mai minunată decât 
toate minunile. Şi Hassan se uita la ea, ascuns pe după 
pomii de pe terasă și, cu toată dorinţa care îl îndemna 
să i se arate înainte, nu izbuti să facă nicio mișcare, 
atâta de înlemnit era de uimire, și atâta de pierit era 
de tulburare. 

Şi fata spuse: 

— O, domniţelor, iacătă că se face ziuă și-i vremea 

să ne pregătim de plecare, căci ţara noastră-i departe și 
ne-am răsfățat destul! 

Atunci fetele o îmbrăcară în mantia ei de pene, se 
îmbrăcară apoi și ele la fel, și toate laolaltă își luară zbo- 
rul, punând lumină pe cerul dimineţii. 

Atâta! Şi Hassan, înmărmurit, le urma cu ochii și, 
încă mult timp după ce pieriseră, tot mai scruta zarea 
îndepărtată, năpădit amarnic de o dragoste cum nici- 
odată nu i se mai aprinsese în suflet la vederea niciunei 
fete de pe pământ. Şi lacrimi de dor și de iubire începură 
să-i curgă pe obraji, și strigă: „Ah, Hassan, sărmane 
Hassan! lacătă-ţi acuma inima în mâinile fetelor aces- 
tea de ginni, pe tine, pe care nicio frumuseţe nu te-a 
putut opri în ţara ta!“ Şi, cufundat într-o visare adâncă, 
şi cu obrazul în palmă, ticlui versurile acestea: 


Ce zori de ziuă albi te alină 

În roua albă-a zării de argint? 
Învesmântată-ntr-o lumină lină 
Si-n frumusețea ta de mărgărint, 

O, tu, cea dusă, te îvişi, senină, 
Doar ca să-mi pui în suflet flori ce mint 
Si chinul care inima-mi dezbină? 
Cum de pot spune unii, cum pretind 
Că dragostea e de dulceaţă plină? 
Ah, chinu-acesta dacă e alint, 
Atunci amarul smirnei ce-i, lumină? 


Şi tot așa oftă întruna, mai departe, fără să închidă 
ochii, până se ivi soarele. Pe urmă cobori pe țărmul 
lacului și începu să rătăcească încolo şi încoace, adul- 
mecând în văzduhul proaspăt miresmele lăsate de dom- 
niţe. Şi se mistui așa ziua întreagă, așteptând să vină iar 
noaptea, ca să se suie iarăși pe terasă, nădăjduind că 

păsările au să se mai întoarcă. Ci nimeni nu mai veni în 
noaptea aceea, și nici în nopţile următoare. Și Hassan, 
deznădăjduit, nu mai vroi nici să mănânce, nici să bea, 
nici să se culce, și nu făcu alta decât să se îmbete tot mai 
care de dorul lui după necunoscuta aceea. Și, în felul 
acesta, se subția și slăbea; și puterile îl părăsiră încet- 
încet, și bietul Hassan se lăsă să cadă moale la pământ, 
zicându-și: „Moartea-i mai de dorit decât această viață 
de suferință!“ 

Estimp, cele şapte domniţe, fetele sultanului de peste 
Ginnistan, se întoarseră de la ospeţele unde fuseseră 
poftite de tatăl lor. Şi cea mai mică dintre ele, chiar 
până a-și schimba hainele de drum, alergă să-l caute 
pe Hassan. Şi îl găsi în odaia lui, întins pe pat, tare 
îngălbenit și tare schimbat; și sta cu pleoapele închise, 
și lacrimile îi curgeau domol pe obraji. Şi fata, când îl 
văzu așa, scoase un țipăt de spaimă și se repezi la el și îl 
cuprinse în braţe, așa cum face o soră cu fratele ei, și îl 
sărută pe frunte și pe ochi, zicându-i: 

— O, frate al meu preaiubit, pe Allah! mi se rupe 
inima când te văd în starea aceasta! Ah, spune-mi ce te 
doare, ca să-ţi caut leacul! 

Şi Hassan, cu pieptul zguduit de suspine, făcu din 
cap şi din mână un semn care vroia să însemne: „Nu!“ 
și nu rosti nicio vorbă. Și fata, năpădită de lacrimi, și 
cu mângâieri nemărginite în glas, îi spuse: 

— Fie-ţi milă, o, frate al meu Hassane, suflet al sufle- 
tului meu, desfătare a pleoapelor mele: când îţi văd ochii 
cufundaţi de slăbiciune în găvanele lor, și trandafirii 
stinși din obraji-ţi scumpi, viața mi se întunecă și nu 
mai are niciun farmec! Te juruiesc, pe sfânta dragoste 
care ne leagă, nu-ţi mai tăinui suferinţele și chinul faţă 
de o soră care este gata să-ţi răscumpere viața cu preţul 
a o mie de vieţi de-ale ei! 


A cinci sute optzeci și saptea noapte 49 


Și, pierdută, îl acoperea cu sărutări și îi ţinea mâinile 
amândouă strânse la sânul ei, și așa îl ruga, stând în 
genunchi lângă patul lui. Și Hassan, după un răstimp, 
scoase un șir de suspine grele și, cu glasul stins, ticlui 
stihurile acestea: 


De m-ai privi mai cu luare-aminte, 
Pricina suferinței mi-ai vedea, 

Și n-ar mai trebui să-nşir cuvinte. 

Ci la ce bun să-mi ştii durerea grea, 
Când niciun leac nu am de-aci-nainte? 


Vai, inima mea s-a pierdut cu firea, 
Și ochii-mi pururi treji nimic nu văd! 
Iar ceea ce a dus cu ea iubirea, 
Numai iubirea poate da-ndărăt! 


Pe urmă lacrimile lui Hassan se revărsară din belșug; 
şi adăugă: 

— Ah, sora mea, ce ajutor ai mai putea să-i aduci 
cuiva care suferă din vina lui? Și-apoi tare mi-e teamă 
că nu ai să poţi decât să mă lași să mor de chinul și de 
nenorocul meu! 

Ci fata strigă: 

— Numele lui Allah fie cu tine şi împrejurul tău, o, 
Hassan! Ce tot spui tu? De-ar fi să-mi pierd și sufletul, 
eu nu pot face altceva decât să-ţi vin în ajutor! 

Atunci Hassan, cu suspine în glas, spuse: 

— Află, dar, o, sora mea Boboc-de- Trandafir, că sunt 
zece zile de când n-am mai mâncat nimic, și aceasta din 
pricina cutăror şi cutăror lucruri care mi s-au întâmplat! 

Şi îi povesti toată păţania lui, fără a uita niciun 
amănunt. 

Şi dacă auzi istorisirea lui Hassan, Boboc-de- Trandafir, 

departe de a se arăta necăjită, cum ar fi fost în drept să 
fie, se simţi cuprinsă cu totul de jalea lui și începu să 
plângă laolaltă cu el. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci și opta noapte 
Spuse: 


„.. se simți cuprinsă cu totul de jalea lui și începu să 
plângă laolaltă cu el. După care, Boboc-de- Trandafir 
spuse: 

— O, fratele meu, linișteşte-ţi sufletul drag, limpe- 
zește-ţi ochii și șterge-ți lacrimile! Căci mă jur ţie că 
sunt gata să-mi primejduiesc și viaţa care îmi este dragă 
şi sufletul meu cel scump, ca să îndrept ce ai păţit și 
să-ți împlinești dorul, ajutându-te s-o ai pe acea necu- 
noscută pe care ai îndrăgit-o, inșallah! Ci te sfătuiesc, o, 
frate al meu, să ţii în taină lucrul acesta, și să nu le spui 
surorilor mele nicio vorbă, altminteri te primejduiești 
să te pierzi, și mă pierzi și pe mine odată cu tine. Şi 
dacă ţi-or pomeni ele ceva despre ușa cea oprită, și dacă 
te-or întreba despre ea, tu să le spui: „Habar nu am de 
ușa aceea!“ Şi dacă s-or mâhni că te văd atâta de zaif, şi 
dacă ţi-or pune vreo întrebare, să le spui: „Dacă sunt 
așa, sunt din pricină că am tânjit prea mult singur de 
lipsa voastră. Şi inima mea s-a zbuciumat prea mult de 
dorul vostru!“ 

Şi Hassan răspunse: 

— Hotărât! așa am să le spun! Căci sfatul tău este 
minunat! 

Şi o sărută pe Boboc-de-Trandafir, și își simţi sufletul 

că se linişteşte și pieptul că i se alină, ușurat în felul 
acesta de teama cea mare care îl apăsa că are s-o vadă 

e sora lui cum se supără pe el din pricina ușii celei 
tainice! Şi, înseninat pe deplin, răsuflă din adânc și ceru 
de mâncare. Şi Boboc-de-Irandafir îl mai sărută o dată 
și plecă fără de zăbavă, cu lacrimile în ochi, la surorile 
ei, să le spună: 

— Vai, surorile mele! bietul meu frate Hassan este 
tare bolnav! De zece zile niciun strop de mâncare nu 
i-a mai intrat în gură, din pricina lipsei noastre și a 
mâhnirii în care s-a cufundat! L-am lăsat aici singur, 
bietul de el, fără nimeni care să-i ţină de urât; și atunci 
şi-a adus aminte de mama și de ţara lui, și amintirile 
acestea l-au umplut de amărăciune. Of, tare-i vrednică 
de milă soarta lui, surorile mele! 

La vorbele acestea ale blândei Boboc-de-Trandafir, 
domniţele, care erau împodobite cu un suflet bun și 
ușor de înduioșat, alergară să-i ducă de mâncat și de 
băut fratelui lor; și se străduiră să-l mângâie și să-l învio- 
reze cu chipurile și cu vorbele lor; și, ca să-l înveselească, 
îi povestiră toate ospeţele și toate minunăţiile pe care 
le văzuseră la palatul tatălui lor, în Ginnistan. Și vreme 
de o lună de zile nu conteniră să-i dovedească cele mai 
alese și mai duioase îngrijiri, ci fără să izbutească a-l 
tămădui întru totul. 

La sfârșitul lunii aceleia, domniţele, afară de Boboc- 
de-Trandafir, care le rugă să-i îngăduie să rămână în pa- 
lat, ca să nu-l lase singur pe Hassan, plecară la vânătoare, 
după obiceiul lor; și ele se mărturisiră îndatorare surorii 
lor mai mici pentru grija ce-o avea faţă de oaspetele lor. 
Or, de îndată ce ele plecară, Boboc-de- Trandafir îl ajută 
pe Hassan să se scoale, îl luă în brațe și îl duse pe terasa 
peste care se întindea lacul. Și acolo, luându-l la sân și 
odihnindu-i capul pe umărul ei, îi zise: 

— Spune-mi acuma, mielușelul meu, în care dintre 
foișoarele acestea care se înșiruiesc pe malul lacului ai 
văzut-o pe aceea care îţi pricinuiește atâtea lacrimi? 

Și Hassan răspunse: 

— N-am văzut-o în niciunul dintre foișoarele acestea, 
ci mai întâi în apa lacului, și apoi pe jeţul de pe podeaua 
aceea! 

La vorbele acestea, fata se îngălbeni cu totul la chip 
şi strigă: 

— O, păcatele noastre! Păi atunci, o, Hassan, aceea-i 
chiar fiica împăratului ginnilor, acela care domnește 
peste împărăţia cea nemărginită în care tatăl meu nu 
este decât unul dintre caimacamii lui! Şi țara în care se 
află scaunul de domnie al împăratului nostru este la o 
depărtare de neajuns, și este înconjurată de o mare pe 
care nici oamenii și nici ginnii nu pot s-o străbată. Şi 
el are șapte fete, iar aceea pe care ai văzut-o tu este cea 
mai tânără. Şi împăratul are o pază alcătuită numai 
din niște fecioare războinice, de neam ales, şi fiecare 
dintre ele se află în fruntea unei oști de cinci mii de 
călăreţe viteze. Or, tocmai aceea pe care ai văzut-o tu 
este cea mai frumoasă și cea mai oţelită dintre toate 
tinerele împărăteşti; și le întrece pe toate la vitejie și la 
dibăcie. O cheamă Strălucire! Și vine să se preumble pe 
aici la fiecare lună nouă, însoţită de fetele dregătorilor 
tatălui său. În ce priveşte mantiile lor de pene, care 
le poartă prin văzduhuri ca pe niște păsări, apoi ace- 
lea-s din dulapurile de haine ale duhurilor! Și numai 
cu ajutorul acelor haine avem să izbândim noi să ne 
atingem ţinta. Află, dar, o, Hassan, că altă cale nu ai 
ca să ajungi stăpân pe făptura ei, decât să pui mâna 
pe haina ei cea fermecată. Pentru aceasta nu ai decât 
să stai ascuns aici și să aștepți întoarcerea ei; și ai să te 
foloseşti de clipa când ea are să coboare să se scalde în 


A cinci sute optzeci şi noua noapte 53 


lac, și ai să-i iei mantia, și nimic altceva nu ai să-i mai 
iei! Și, cu aceasta, o ai și pe ea! Și atunci, ia seama bine 
să nu care cumva să te înduioșezi de rugămințile ei și 
nu care cumva să-i dai mantia îndărăt, altminteri ai să 
fii pierdut fără de izbavă, iar noi toate avem să fim la 
fel preţul răzbunării ei, și tot așa și tatăl nostru odată 
cu noi! Mai degrabă înhaţ-o de coade și trage-o după 
tine; şi are să ţi se supună și să te asculte! Și are să se 
petreacă ce s-o petrece! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute optzeci şi noua noapte 
Spuse: 


... Și are să se petreacă ce s-o petrece! 

La vorbele acestea spuse de Boboc-de- Irandafir, Hassan 
fu cuprins de bucurie și simţi cum o viață nouă se revarsă 
în el și îi dă îndărăr deplinătatea puterilor. Şi se ridică 
singur pe picioare şi luă în mâini capul surorii sale și îl 
sărută cu duioșie, mulţumindu-i pentru bunătatea ei. 
Și amândoi coborâră în palat și își petrecură vremea 
tăifăsuind voioși, ba despre una, ba despre alta, laolaltă 
cu celelalte fete. 

Or, a doua zi, care se nimerise tocmai o zi de lună 
nouă, Hassan aşteptă noaptea ca să se ducă și să se pi- 
tească sub podina de pe malul lacului. Şi nu șezu acolo 
mai mult de câteva clipite, că se și auzi un fâlfâit de aripi 
în tăcerea nopții și; la lumina lunii, păsările cele cu atâta 
nerăbdare așteptate se iviră și intrară în lac, după ce își 
scoaseră mantiile de pene și mătăsurile de dedesubt. 

lar minunata Strălucire, fiica împăratului împăraţilor 
ginnilor, îşi cufundă și ea în apă trupul falnic și gol. Și 
era încă şi mai frumoasă și mai ispititoare decât întâia 
oară. Şi Hassan, cu toată încântarea și tulburarea care 
îl cuprinseseră, izbuti să se strecoare, nevăzut, până la 
locul unde fuseseră lăsate hainele, luă mantia de pene a 
fetei împăratului și se piti degrabă sub podină. 

Când frumoasa Strălucire ieși din apă, pricepu dintr-o 
aruncătură de ochi, după neorânduiala hainelor împrăș- 
tiate pe iarbă, că o mână străină le prihănise lucrurile. Şi 
se duse la haine și văzu că mantia ei pierise. Şi scoase un 
țipăt amarnic de spaimă și de deznădejde, și începu să se 
bată peste față și peste piept. Oh, ce frumoasă era așa, 
sub lună, deznădăjduita de ea! Ci tovarășele ei, când au- 
ziră ţipătul, se repeziră să vadă ce-i acolo și, pricepând 
ce se întâmplase, își luară fiecare degrabă hainele și, fără 
a se mai gândi să-și șteargă goliciunea udă și să-și mai 
pună mătăsăriile de pe dedesubt, se acoperiră cu penele 
lor de zburătoare și, iuți ca niște gazele speriate sau ca 
niște porumbiţe vânate de erete, fugiră înnebunite către 
văzduhuri. Și într-o clipită pieriră, lăsând-o singură, la 
marginea lacului, pe plânsa, pe îndurerata, pe necăjita 
Srrălucire, fata împăratului lor. 

Atunci Hassan, măcar că tremura de tulburare, se 
repezi din ascunzătoarea lui la fata goală, care o luă la 
fugă. Iar el se luă după ea împrejurul lacului, strigând-o 
cu numele cele mai gingașe și încredinţând-o că nu 
vroia să-i facă niciun rău. Ci ea, ca o căprioară hăituită 
de câini, fugea cu mâinile înainte, gâfâind, cu pletele în 
vânt, înspăimântată că fusese prinsă așa, în goliciunea 
trupului ei de fecioară. Hassan însă, alergând după ea, o 
prinse, într-un sfârșit, și o înșfăcă de pletele pe care și le 
înfășură pe după mână, și o sili să vină cu el. Atunci ea 
închise ochii și, supunându-se soartei, se lăsă târâră fără 

a mai pune nicio împotrivire. Și Hassan o duse în odaia 

lui, unde, fără a se lăsa înduioșat de rugămințile și de 

plânsetele ei, o încuie, și fugi numaidecât s-o înştiinţeze 
e sora lui și să-i ducă vestea cea bună a izbânzii. 

lar Boboc-de- Trandafir veni fuga în odaia lui Hassan 
la prăpădita de Strălucire, care de jale își mușca mâinile 
și plângea cu toate lacrimile din ochii ei. Și Boboc-de- 
Trandafir se aruncă la picioarele ei, ca să-i dovedească 
cinstire și, după ce sărută pământul, îi spuse: 

— O, domniţă a mea, pacea fie cu tine, și mila lui 
Allah, și binecuvântările lui! Tu luminezi locuința aceasta 
şi o înmiresmezi cu venirea ta! 

Şi Strălucire răspunse: 

— Cum? Tu eşti, Boboc-de- Trandafir? Care va să zică 
aşa îngădui tu să se poarte fiii oamenilor cu fata îm- 
păratului tău? Tu știi ce putere are tatăl meu; și știi că 
împărații ginnilor sunt supușii lui, și că el poruncește 
peste oştiri întregi de efriţi și de marezi, nenumărate ca 
firele de nisip ale mării; și ai cutezat să primeşti un om 
în casa ta, ca să mă prindă, și ai vândut-o pe stăpâna 
ta! Altminteri cum ar fi găsit omul acesta drumul către 
lacul în care mă scăldam? 

La vorbele acestea, sora lui Hassan răspunse: 

— O, domniță, fiică a împăratului nostru, o, tu, cea 
mai frumoasă și cea mai minunată dintre fetele ginnilor 
și ale oamenilor! Află că acela care te-a găsit la scaldă, 
o, neprihănito, este un flăcău fără de pereche. Şi-i cu 
adevărat împodobit cu purtări mult prea fermecătoare 
ca să nu fi avut nici cel mai mic gând de a te supăra. 
Ci atunci când ursitoarea a hotărât un lucru, lucrul 
acela trebuie să se întâmple! Și chiar că numai ursita 
acestui flăcău frumos care te-a prins l-a făcut să se în- 
drăgostească de tine cu patimă; iar cei care iubesc sunt 
vrednici de iertare! Și dacă te iubește așa cum te iubește, 

nu are de ce să fie vinovat în ochii tăi! Și-apoi, n-a 
zămislit oare Allah femeile pentru bărbaţi? Dacă ai ști, 
o, stăpână a mea, cât de bolnav a fost din ziua când te-a 
văzut pentru întâia oară! Era să-și dea și sufletul! Așa! 
Şi îi povesti mai departe domniei toată năprasna 
patimii aprinse în inima lui Hassan, și sfârși spunând: 
— Şi să nu uiţi, o, stăpână a mea, că te-a ales, dintre 
cele zece însoţitoare ale tale, ca pe cea mai frumoasă și 
mai minunată! Şi măcar că și ele erau goale la fel ca tine, 
și tot atât de lesne ca și tine să fie prinse la scaldă! 
Când auzi cele spuse de sora lui Hassan, frumoasa 
Strălucire văzu bine că trebuia să lase orice gând de fugă, 
şi se mulțumi să scoată un oftat adânc de supunere. 
Şi Boboc-de-lrandafir alergă numaidecâr să aducă o 
rochie minunată, cu care o îmbrăcă pe domniţă. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzecea noapte 
Spuse: 


Şi Boboc-de- Trandafir alergă numaidecât să aducă o 
rochie minunată, cu care o îmbrăcă pe domniţă. După 
care îi puse să mănânce și făcu tot ce putu spre a-i risipi 
supărarea. Și frumoasa Strălucire, până la urmă, se mai 
împăcă oleacă și spuse: 

— Văd bine că așa mi-a fost scrisa de la ursitoare, să 
fiu despărțită de tatăl meu, de rudele mele și de locurile 
din țara mea! Și trebuie să mă supun ursitei! 

Iar sora lui Hassan nu pregetă s-o întărească în acest 
gând, și izbuti atâta de bine, încât lacrimile domniţei 

conteniră cu totul și ea se împăcă într-un sfârșit cu 
soarta ei. Atunci sora lui Hassan pieri o clipă, ca să dea 
fuga la frate-său și să-i spună: 

— Dă zor și du-te numaidecât la preaiubita ta, căci 
clipa este prielnică. Şi, de cum ai să intri în odaie, repede-te 
de-i sărută picioarele, pe urmă mâinile, pe urmă obrajii. 
Și numai după aceea să-i vorbeşti, și cât mai frumos și 
mai drăgălaș cu putință! 

Şi Hassan, tremurând de tulburare, se duse la dom- 
niţa care, când îl văzu, se uită la el cu luare-aminte 
și, în ciuda supărării ei, fu peste măsură de încântată 
de frumuseţea lui. Ci își lăsă ochii în jos, iar Hassan 
îi sărută picioarele, și mâinile, și pe urmă o sărută pe 
frunte, între ochii amândoi, spunându-i: 

— O, domniţă peste cele mai frumoase domnie, 
viaţă a sufletelor, bucurie a privirilor, grădină a înţe- 
lepciunii, o, sultană, o, împărăteasă a mea! fie-ţi milă, 
liniştește-ți inima și înseninează-ți ochii, căci soarta îţi 
este plină de fericire! Eu nu am alt gând față de tine 
decât să-ţi fiu rob credincios, așa cum sora mea îţi este 
slujnică. Iar dorința mea nu este să te silnicesc, ci să mă 
căsătoresc cu tine, după legea lui Allah și a Profetului! 
Și-atunci am să te duc la Bagdad, în ţara mea, unde 
am să-ţi cumpăr robi și roabe, și o casă vrednică de 
tine în strălucirea ei. Ah! dacă ai ști ce ţară minunată 
este ţara în care se află Bagdadul, Cetatea Păcii, și ce 
plăcuţi și de treabă și primitori sunt locuitorii săi, și 
ce dulce și prietenoasă este vecinătatea lor! Și-apoi am 
o mamă care-i cea mai bună dintre femei și care are 
să te iubească întocmai ca pe o fată a ei, și are să-ţi 
gătească cele mai minunate mâncăruri, întrucât, fără 
de îndoială, mama mea este femeia care știe să gătească 
cele mai bune mâncăruri din toată țara Irakului! 

Aşa îi vorbi Hassan tinerei Strălucire, fata împăratului 

de peste Ginnistan! lar domniţa nu-i răspunse nici cu 
o vorbă, nici cu o literă, nici cu un semn! Şi deodată se 
auzi o bătaie la poarta palatului. Şi Hassan, care avea în 
seama lui să deschidă și să închidă porțile, spuse: 

— lartă-mă, o, stăpână a mea! Am să lipsesc numai 
o clipită! 

Şi alergă să deschidă poarta. Or, erau surorile lui, 
care se întorceau de la vânătoare și care, când îl văzură 
însănătoșit şi cu obrajii iarăși luminoşi, se bucurară 
până peste marginile bucuriei. lar Hassan se feri să le 
pomenească de domniţa Strălucire, și le ajută să-și ducă 
belșugul de vânat, alcătuit din gazele, din vulpi, din ie- 
puri, din bivoli şi din toate soiurile de jivine. Şi se purtă 
față de ele cu o drăgălășenie deosebită, sărutându-le 
rând pe rând pe frunte și alintându-le şi dovedindu-le 
dragostea sa, cu o căldură cu care nu prea erau dedate 
din partea lui, întrucât el își păstra toate alinturile 
pentru sora lor, Boboc-de-Trandafir! Așa că rămaseră 
uimite de schimbarea aceea; ba celei mai mari dintre 
fete îi trecu prin gând, până la urmă, că trebuie să fie 
vreo pricină anume care prilejuia o atare voioșie; şi se 
uită la el cu un zâmbet zefliu, și îi făcu din ochi, şi îi 
spuse: 

— O, Hassan, chiar că ne uimește voioșia aceasta nestă- 
pânită a ta, când până astăzi tu doar primeai mângâierile 
noastre, fără-a vroi vreodată să răspunzi la ele! Oare îți 
părem mai frumoase în hainele noastre de vânătoare, ori 
poate că îţi suntem mai dragi acum, ori mai degrabă-s 
amândouă pricinile deodată? 

Hassan însă îşi lăsă ochii în jos și scoase un suspin de 
să topească până și cea mai aspră inimă! lar domniţele, 
uluite, îl întrebară: 

— De ce suspini așa, o, fratele nostru? Și ce ţi-a tul- 
burat liniștea? Vrei oare să te întorci la mama ta, în ţara 

ta? Spune, Hassane, deschide-ţi inima faţă de surorile 
tale! 

Ci Hassan se întoarse către sora sa Boboc-de- Trandafir, 
care tocmai venea și ea acolo, și îi spuse, îmbujorându-se 
peste măsură: 

— Spune tu, mai bine! Căci mie tare mi-e rușine să 
le spun pricina care mă tulbură! 

Şi Boboc-de- Trandafir spuse: 

— Surorile mele, nu-i nimic deosebit! Numai că fra- 
tele vostru a prins o pasăre tare frumoasă din văzduh, 
şi doreşte din partea voastră să-l ajutaţi s-o îmblân- 
zească! 

Şi toate strigară: 

— De bună seamă! nu-i nimic deosebit! Da pentru ce 
s-a îmbujorat Hassan așa din pricina aceasta? 

Ea răspunse: 

— lacătă! Din pricină că Hassan s-a îndrăgostit rău, 
da cu ce dragoste, de pasărea aceea! 

Ele spuseră: 

— Pe Allah! și cum ai să faci, o, Hassan, spre a-ți 
dovedi dragostea faţă de o pasăre de-a văzduhului? 

Şi Boboc-de-Trandafir spuse, în vreme ce Hassan își 
lăsa capu-n pământ și se înroșea și mai tare: 

— Cu vorba, cu alintul și cu tot ce mai urmează! 

Ele spuseră: 

— Păi, atunci, trebuie să fie destul de mare pasărea 
fratelui nostru! 

Boboc-de-Trandafir spuse: 

— Este cât noi de mare! Ascultaţi-mă, mai bine! 

Şi adăugă: 

— Aflaţi, o, surorile mele, că mintea fiilor lui Adam 
este tare ciudată! Din pricina aceasta, atunci când l-am 
lăsat aici singur-singurel pe bietul nostru Hassan, întru- 
cât îşi simţea pieptul tare apăsat, a început să rătăcească 

prin palat, ca să se înveselească. Da mintea îi era atâta 
de tulburată, încât a încurcat cheile de la odăi și, din 
nebăgare de seamă, a deschis ușa de la iatacul cel tainic, 
unde se află terasa! Şi i s-a întâmplat cutare și cutare 
lucru! 

Şi povesti, însă micșorând vina lui Hassan, toată în- 
tâmplarea, și adăugă: 

— Oricum, fratele nostru este de iertat, întrucât fata 
e frumoasă! Ah, de-aţi ști, surorile mele, ce frumoasă e! 

La vorbele acestea ale bunei Boboc-de-Trandafir, 
surorile ei spuseră: 

— Dacă-i atâta de frumoasă precum spui, începe, 
mai înainte de a ne-o arăta, prin a ne-o zugrăvi mai 
îndeaproape! 

Boboc-de-Trandafir spuse: 

— Cine-ar putea, ya Allah, să vi-o zugrăvească? Mi-ar 
crește mai degrabă părul pe limbă, înainte de a vă putea 
spune farmecele ei, fie cât de cât. Ci am să încerc totuși, 
măcar ca să nu vă las, atunci când o s-o vedeți, să vă 
prăbușiţi pe spate! Bismillah, o, surorile mele! laudă 
Aceluia carele a îmbrăcat în strălucire goliciunea ei de 
iasomie! Frumuseţea gâtului și strălucirea ochilor ei 
negri este mai presus de frumuseţea și de strălucirea 
gazelelor, iar mijlocelul ei este mai mlădiu ca al ramului 
de araka! Păru-i este o noapte de iarnă, deasă și neagră; 
gura, aidoma cu un trandafir, este însăși gemma de la 
pecetea lui Soleiman; dini-i de fildeș tânăr sunt o salbă 
de mărgăritare, ori niște pietre de grindină croite pe-o 
măsură; gâtu-i e un stâlp de argint; pântecu-i are colţuri 
și unghere, iar spatele cute și caturi; buricu-i e atâta 
de larg, încât poate să cuprindă în el o uncie de mosc 
negru; coapsele-i sunt voinice și, pe cât de tari, pe-atât 
de mlădioase, ca niște perne umplute cu pene de struţ 
și, deasupra lor, în cuibul ei cald și fermecător, asemeni 

unui iepure fără urechi, o istorie plină de slavă, cu terasa 
şi cu bătătura ei, și cu vâlceaua ei ca o pâlnie, unde să te 
tot lași să luneci ca să-ţi uiţi de negrele amaruri. Şi să nu 
vă amăgiți întru nimic, o, surorile mele! Întrucât, când 
o s-o vedeți, ați putea tot așa s-o luaţi drept o boltă de 
cleștar, rotundă pe toate părţile și așezată pe o temelie 
voinică, ori un tas de argint stând răsturnat. Şi unei fete 
ca aceasta i se potrivesc pe drept stihurile poetului: 


Fecioara, cum venea atunci spre mine 
În frumusetea-i caldă îmbrăcată, 

Ca trandafiru-n trandafirii lui, 

Cu sâni ca două rodii, dintr-odată: 
„lată un trandafir şi două rodii!“ 
Strigai vrăjit, din inima mea toată. 
Ci mă-nșelam! A-ţi semui obrajii 

Cu trandafirii, o, frumoasă fată, 

Și sâni-ți tari cu nişte biete rodii, 
Greşeală e! Pentru că, niciodată, 

Nici trandafirii de pe trandafiri, 

Nici rodiile mândre n-au să poată 
Să-ţi fie-asemeni — căci pe trandafiri 
Poţi să-i miroşi; pe rodii, ca pe-o roadă, 
Le poți culege; dar, tu, minunată, 
Cine-ar putea să se mândrească, oare, 
Că te-a atins ori mirosit vreodată? 


Şi iacătă, o, surorile mele, tot ce am văzut, dintr-o 
aruncătură de ochi, la domniţa Strălucire, fata împăra- 
tului împăraţilor din Ginnistan. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a cinci sute nouăzeci şi una noapte 
Spuse: 


.. Şi iacătă, o, surorile mele, tot ce am văzut, dintr-o 
aruncătură de ochi, la domniţa Strălucire, fata împăra- 
tului împăraţilor din Ginnistan. 

După ce auziră vorbele acestea ale surorii lor, fetele 
strigară vrăjite: 

— Câră dreptate ai, o, Hassane, să fii îndrăgostit de 
tânăra aceea minunată! Da, pe Allah! du-ne degrabă la 
ea, ca s-o vedem şi noi, cu ochii noştri! 

Şi Hassan, înseninat în ce priveşte surorile lui, le 
duse în foișorul în care se afla frumoasa Strălucire. Și 
ele, când văzură frumuseţea ei fără de pereche, sărutară 
pământul dintre mâinile ei și, după salamalecurile de 
bun venit, îi spuseră: 

— O, fiică a împăratului nostru, de bună seamă că 
întâmplarea ta cu flăcăul, fratele nostru, este nemaipo- 
menită! Ci noi toate, câte ne aflăm aici dinaintea ta, îți 
prorocim fericire în viitor și te încredințăm că, toată viața 
ta, n-o să ai decât să te mândrești nespus cu flăcăul acesta, 
fratele nostru, și cu gingășia purtărilor lui, și cu iscusința 
lui la toate, și cu dragostea lui! Gândește-te, pe deasupra, 
că în loc să se slujească de un petitor, ţi-a mărturisit el sin- 
gur dragostea, și nu ţi-a cerut nimica neîngăduit! lar noi, 
dacă nu am fi încredințate că fetele nu pot să se lipsească 
de bărbaţi, nu am face pe lângă tine, fata împăratului 
nostru, o încercare atâta de îndrăzneață! Lasă-ne, dar, să 
te mărităm cu fratele nostru, și ai să fii mulțumită de el, 
te încredințăm pe capul nostru! 

Şi, zicând vorbele acestea, așteptară răspunsul. Ci 
întrucât frumoasa Strălucire nu spunea nici da, nici ba, 
Boboc-de-Trandafir se duse lângă ea, îi luă mâna în 

mâinile ei şi îi zise: 

— Cu îngăduinţa ta, o, stăpână a noastră! 

Şi se întoarse către Hassan și îi zise: 

— Dă mâna încoace! 

Şi Hassan întinse mâna, iar Boboc-de- Trandafir i-o luă 
și o împreună în mâinile ei cu mâna domniței Srrălucire, 
spunându-le la amândoi: 

— Cu voia lui Allah și întru legea Trimisului lui, vă 
căsătoresc! 

Şi Hassan, fericit peste măsură, ticlui stihurile acestea: 


Hurie, tu, câte minuni îmbini 

Și câtă vrajă-ntruchipezi în tine! 
Privindu-ți chipul neasemuit, 
Scăldat în apa frumusetii line, 
Cine-ar putea vreodată să mai uite 
Strălucitoarele-i comori depline? 


Ochi-mi văd minunatu-ți trup zidit 

Pe jumătate din rubine rare, 

Pe-a treia parte-l văd alcătuit 

Din mari gherdane de mărgăritare, 

Pe-a cincea din mosc negru, iar pe-a șasea 
Din ambră, o, tu, aur şi lucoare! 


Printre fecioarele ce s-au născut 
Din Eva care-a fost întâia dată, 
Si printre câte-n raiul cu grădini 
Îi poartă frumusetea ne-ntinată, 
Nu este măcar una ce-ar putea 
Cu tine să se-asemuie vreodată! 


Ab, de nu vrei decât să mă ucizi, 
Atunci nu mă ierta! Aci-s, de față! 
Iubirea a ucis sărmani destui! 

Iar dacă vrei să mă întorci la viață, 
Atunci coboară-ți ochii către mine, 
O, tu, podoabă-a lumilor, măreaţă! 


Şi fetele, când auziră aceste versuri, strigară toate de- 
odată, întorcându-se către Strălucire: 

- O, domniţă, oare ai să ne mai cerți acuma că ţi-am 
dat un flăcău care poate să-și spună gândurile în versuri 
atâta de frumoase? 

Şi Strălucire întrebă: 

— Este poet? 

Ele spuseră: 

— De bună seamă! ticluiește oricând și izvodește cu 
o ușurință minunată cântece și laude lungi de mii de 
versuri, în care totdeauna pune o simţire foarte caldă! 

Vorbele acestea, care arătau atât de limpede încă un 
har de-al lui Hassan, izbutiră într-un sfârșit să cucerească 
inima proaspetei neveste. Şi se uită la Hassan, zâmbind 
pe sub lungile-i gene. Și Hassan, care nu aștepta decât un 
semn din ochii ei, o luă în braţe și o duse în odaia lui. Și 
acolo, cu îngăduinţa fetei, descuie ceea ce avea de descu- 
iat, şi sparse ceea ce avea de spart, şi despecetlui ceea ce 
era pecetluit! Şi se dedulci cu de toate, până peste mar- 
ginile dedulcirii; şi ea la fel. Şi, în puţină vreme, gustară 
amândoi toate bucuriile de pe lume. Și dragostea pentru 
tinerica domniţă se încrustă în inima lui Hassan mai 
presus de toate dragostile. Şi cântă îndelung din toare 
păsărelele sale! Or, mărire lui Allah carele îi împreună 
în desfătări pe drept-credincioșii săi și nu-și drămuiește 
darurile preafericite! Pe tine, Doamne, te preamărim, 
pe tine te chemăm într-ajutor! Indrumă-ne pe cărarea 
cea dreaptă, pe cărarea acelora pe care i-ai acoperit cu 
binefacerile tale, și nu pe a acelora care au stârnit mânia 
ta, nici pe calea acelora care umblă în rătăcire! 

Or, Hassan și Strălucire petrecură în felul acesta 

laolaltă patruzeci de zile, în sânul tuturor desfătărilor 
e care le dă iubirea. Şi cele șapte domniţe, mai cu 

seamă Boboc-de-Trandafir, se străduiră să înnoiască în 
fiecare zi bucuriile celor doi soţi, și să le facă șederea în 
palatul lor cât de dulce le era cu putinţă. Ci, după acele 
patruzeci de zile, Hassan o văzu în vis pe mama lui, care 
îl dojenea că a uitat-o, pe când biata de ea își trecea zi şi 
noapte plângând pe mormântul pe care îl zidise pentru 
el în mijlocul casei. Și se deșteptă din vis, cu lacrimi în 
ochi și scoțând nişte suspine de-ţi rupea sufletul! Și cele 
șapte domniţe, surorile sale, alergară la el când îl auziră 
plângând; și Boboc-de- Trandafir, mai îndurerată decât 
toate celelalte, o întrebă pe fata împăratului ginnilor ce 
se întâmplase cu soţul ei! Şi Strălucire răspunse: 

— Nu ştiu! 

Şi Boboc-de-Trandafir zise: 

— Atunci am să-l întreb pe el care-i pricina tulburării 
lui! 

Şi îl întrebă pe Hassan: 

— Ce ai, mieluţul meu? 

Şi lacrimile lui Hassan începură să curgă și mai 
amarnic; și, până la urmă, își povesti visul, jeluindu-se 
îndelung... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute nouăzeci și doua noapte 
Spuse: 


.. şi» până la urmă, își povesti visul, jeluindu-se în- 


delung. Atunci fu rândul blândei Boboc-de-Irandafir 

să plângă și să bocească, în vreme ce surorile ei spuneau 
către Hassan: 

— Dacă-i aşa, o, Hassan, noi nu putem să te silim să 
mai stai cu noi, nici să te oprim să te întorci în ţara ta, 
ca să-ţi vezi mama cea dragă. Te rugăm numai să nu ne 
uiţi niciodată și să ne făgăduiești că ai să vii să ne vezi, 
o dată în fiecare an! 

Şi sora lui cea mică, Boboc-de-Trandafir, se aruncă 
sughițând de plâns la gâtul lui și, până la urmă, căzu 
leșinată de durere. Şi când îşi veni în simţire, prociti 
cu jale versuri de bun-rămas! și își ghemui capul pe 
genunchi, nevroind să asculte nicio alinare. Și Hassan 
începu s-o sărute și s-o mângâie; și îi făgădui cu jură- 
mânt că are să vină s-o vadă o dată pe an. Și, în vremea 
aceasta, la rugămintea lui Hassan, celelalte surori ale 
sale începură să facă pregătirile de călătorie. Și când 
totul fu gata, fetele îl întrebară: 

— În ce chip vrei să te întorci la Bassra? 

El spuse: 

— Nu ştiu! 

Pe urmă își aduse deodată aminte de daireaua năz- 
drăvană pe care o luase de la vrăjitorul Bahram și pe 
care era întinsă pielea de cocoș. Și strigă: 

— Pe Allah! asta-i calea! Da habar nu am cum să mă 
slujesc de ea! 

Atunci Boboc-de- Trandafir, care plângea, își șterse o 
clipă lacrimile și, ridicându-se, îi spuse lui Hassan: 

— O, fratele meu mult-iubit, am să te învăţ eu cum 
să te slujești de dairea! 

Și luă daireaua și, sprijinind-o pe un șold, se făcu a 

"La M. A. Salie: 


Deci iată ceasul de pe urmă 
Cu jalea lui înfricoșată, 
Cel, care sufletul ni-l curmă 
Și sfarmă bucuria toată. 

bare cu degetele în pielea de cocoș. Pe urmă îi spuse 
lui Hassan: 

— Uite, așa trebuie să faci! 

Şi Hassan zise: 

— Am priceput, sora mea! 

Și luă la rându-i daireaua din mâinile fetei, și bătu 
în ea în chipul în care o văzuse pe Boboc-de- Trandafir, 
însă cu mai multă putere. Și numaidecât, din toate 
părțile zărilor, se iviră niște cămile mari, și niște dro- 
madere bune de goană, și niște catâri, și niște cai. Și 
toată turma, alergând în galop, se orândui, tropotind, 
într-un șir lung, mai întâi cămilele, pe urmă dromade- 
rele cele sprintene, pe urmă catârii și caii. 

Atunci cele şapte domniţe aleseră animalele cele 
mai arătoase, iar pe celelalte le trimiseră îndărăt. Și 
încărcară pe cele pe care le aleseseră grămezi întregi de 
daruri scumpe, și haine, și zaherea de drum. Şi puseră 
pe spinarea unei dromadere mari un palanchin falnic 
cu două locuri, pentru cei doi soţi. Şi atunci înce- 
pură să-și ia bun-rămas. Oh, ce jale! Biată Boboc-de- 
Trandafir, ce tristă erai, şi cum mai plângeai! Cum ți se 
rupea inima ta de soră, când îl îmbrăţișai pe Hassan, 
care pleca împreună cu fata împăratului! Şi cum mai 
suspinai ca o turturea despărțită năprasnic de soţiorul 
ei! Ah, tu nu știusei până acum, o, dulce Boboc-de- 
Trandafir, câtă amărăciune zace în cupa despărțirii! 
Şi nici nu gândeai că preaiubitul tău Hassan, a cărui 
fericire o pregăteai, o, tu, cea plină de duioșie, avea să 
fie smuls atâta de curând de la dragostea ta! Ci ai să-l 
mai vezi, fii încredinţată! Liniștește-ţi, dar, sufletul 
scump, și înseninează-ţi ochii! De-arâta plânset, obra- 
jii tăi, din trandafirii cum erau, s-au făcut ca florile 
de granată! Curmă-ţi plânsetele, Boboc-de-Trandafir, 
liniștește-ţi sufletul scump și înseninează-ţi ochii! Ai 

să-l vezi iarăși pe Hassan, întrucât așa vrea ursita! 

Or, iacătă caravana pornind la drum, în vâlvora ți- 
petelor sfâșieroare ale despărțirii, și pierind în depărtări, 
pe când Boboc-de-Trandafir se prăbușea iarăși fără de 
simţire. Şi iute ca pasărea, caravana străbătu munți și 
văi, câmpii și pustiuri și, cu voia lui Allah, care îi menise 
bună pace, sosi fără de necaz la Bassra. 

Când ajunseră la ușa casei, Hassan o auzi pe maică-sa 
cum gemea şi cum plângea cu jale lipsa fiului ei; și 
ochii lui Hassan se umplută de lacrimi; și atunci flăcăul 
bătu în ușă. Şi glasul zdrobit al bietei bătrâne întrebă 
dinlăuntru: 

— Cine este la ușă? 

Şi Hassan zise: 

— Deschide-ne! 

Şi bătrâna, tremurând pe bietele ei picioare, veni 
şi deschise ușa și, măcar că privirile-i erau slăbite de 
lacrimi, îl cunoscu pe fiul ei Hassan. Atunci suspină 
o dată adânc și căzu leșinată! Și Hassan îi dădu toate 
îngrijirile cu putinţă, ajutat de soţia lui, şi o făcu să-și 
vină în fire. Atunci i se aruncă la piept și o sărută cu 
drag, plângând de bucurie. Şi, după cele dintâi revărsări 
ale inimilor, Hassan îi spuse mamei sale: 

— O, mamă, iat-o pe fiica ta, soția mea, pe care ţi-o 
aduc ca să te slujească! 

Şi bătrâna o privi pe Strălucire și, dacă o văzu atâta de 
frumoasă, rămase înmărmurită și gata-gata să-și piardă 
minţile. Și îi spuse: 

— Oricine ai fi, fata mea, fii binevenită în casa aceasta 
pe care o luminezi! 

Şi îl întrebă pe Hassan: 

— Fiul meu, cum o cheamă pe soţia ta? 

El răspunse: 

— Strălucire, o, maică a mea! 

Ea zise: 

— O, ce nume potrivit! Tare bine a mai fost călăuzit 
cine ţi-a găsit numele acesta, o, fiică a binecuvântării! 

Şi o luă de mână și șezu jos lângă ea pe chilimul cel 
vechi din casă. Și Hassan atunci începu să-i povestească 
mamei sale toată povestea lui, de la plecarea cea neaș- 
teptată până la întoarcerea îndărăt la Bassra, fără a uita 
niciun amănunt. Şi maică-sa rămase uluită de ce auzea, 
până peste marginile uluirii, și nu mai ştia ce să facă spre 
a cinsti, după fala ei, pe fata împăratului împăraţilor 
din Ginnistan. 

Or, de început alergă în suk să cumpere tot soiul de 
bucate, dintre cele mai alese; și pe urmă se duse la sukul 
de mătăsuri și cumpără zece rochii minunate, tot ce se 
afla mai scump la neguţătorii cei mari; și le aduse soţiei 
lui Hassan, şi o înveșmântă cu ele, punându-i-le pe 
coate zece deodată, una peste alta, ca să-i arate în felul 
acesta că nimica nu este prea mult pentru fala și pentru 
harurile ei. Şi o sărută de parcă ar fi fost chiar fata sa. 
Şi începu pe urmă să-i gătească niște mâncăruri nemai- 
pomenite și nişte prăjituri fără de seamăn pe lume. Și 
nu precupeţi nimic spre a o mulțumi, copleșind-o cu 
bunătăţi și cu cele mai gingașe îngrijiri. După care se 
întoarse către fiul său și îi spuse: 

— Nu ştiu, Hassane, da eu tare socot că Bassra nu 
este o cetate vrednică de stepena soției tale; și ar fi mai 
bine pentru noi, din toate privinţele, dacă ne-am duce 
să trăim la Bagdad, Cetatea Păcii, sub aripa cea ocroti- 
toare a califului Harun Al-Rașid. Şi-apoi, o, fiul meu, 
jacără-ne că am ajuns dintr-odată prea bogaţi, și tare 
mă tem că dacă am rămâne la Bassra, unde toată lumea 
ne ştie de oameni săraci, am trage asupra noastră lua- 
rea-aminte a tuturora, într-un chip bănuielnic, și s-ar 
putea să fim învinuiți, din pricina bogățiilor noastre, 

că ne-am îndeletnici cu alchimia! Cel mai bine, după 
credința mea, este să plecăm cât mai curând la Bagdad, 
unde, de la început, ne-am da drept nişte bogătani ori 
niște emiri de departe! 

Și Hassan îi răspunse mamei sale: 

— Gândul tău este minunat! 

Şi se ridică pe clipă pe dată și vându lucrurile și casa. 
După care luă daireaua cea vrăjită, și bătu în pielea de 
cocoș. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzeci şi treia noapte 
Spuse: 


După care luă daireaua cea vrăjită, și bătu în pielea 
de cocoș. Şi numaidecât, din adâncul văzduhurilor, 
se și iviră dromaderele cele mari, care veniră și se 
rânduiră de-a lungul casei. Şi Hassan și mama lui 
Hassan și soția lui Hassan luară ce păstraseră mai de 
soi dintre lucrurile grele ca preţ și ușoare ca greutate, 
și, suindu-se în palanchin, îndemnară dromaderele la 
drum. Și în mai puţină vreme decât ar trebui spre 
a osebi mâna dreaptă de mâna stângă, ajunseră pe 
malurile Tigrului, la porţile Bagdadului. Și Hassan o 
luă înainte și se duse să caute un misit pe care îl puse 
să-i cumpere, la preţul de o sută de mii de dinari, un 
palat cât mai falnic de pe la vreun vizir dintre vizirii 
califului. Şi, fără de zăbavă, le duse acolo pe mama și 
pe soţia sa. Şi împodobi palatul cu un belșug strălu- 
cit, şi cumpără robi și roabe, și băieţi hadâmbi. Și nu 
precupeţi nimic pentru ca strălucirea saraiului să fie 

cea mai falnică din toată cetatea Bagdadului. 

Căpătuit în felul acesta, Hassan duse de atunci, 
în Cetatea Păcii, o viaţă tare huzurită, împreună cu 
Srrălucire, soţia lui, înconjurați amândoi de îngriji- 
rile pricepute ale preacinstitei bătrâne mame, care se 
străduia în fiecare zi să născocească o mâncare nouă 
şi să gătească felurite alte mâncăruri de care afla de pe 
la vecinele ei, mâncăruri care se osebeau cu mult de 
bucatele de la Bassra; căci la Bagdad se găteau fel de 
fel de mâncăruri ce nu se puteau izbuti în nicio altă 
parte de pe faţa pământului. Încâr, după nouă luni de 
viaţă minunată și de hrană aleasă ca aceea, soția lui 
Hassan născu în tihnă doi băieţei gemeni, ca niște lune. 
Şi pe unul îl numiră Nasser, iar pe celălalt îl numiră 
Manssur. 

Or, când trecu anul, în mintea lui Hassan se deș- 
teptă dorul după cele șapte domnițe și simţi chemarea 
jurământului pe care îl făcuse față de ele. Și fu cuprins 
aprig, de dorinţa de a o vedea mai ales pe Boboc-de- 
Trandafir, sora lui. Îşi făcu așadar pregătirile cerute de 
călătoria aceea, cumpără pânzeturile cele mai scumpe 
şi lucrurile cele mai frumoase, vrednice să fie duse ca 
daruri, pe care le găsi în Bagdad şi în tot Irakul, și îi 
împărtăși mamei sale ce gând avea, adăugând: 

— Câră vreme am să lipsesc, vreau să te îndemn, până 
peste marginile îndemnării, numai atâta: să păstrezi 
cu mare grijă mantia de pene a soţiei mele Strălucire, 
pe care am ascuns-o în locul cel mai tainic din casă. 
Întrucât, o, maică a mea, să știi bine că dacă soţia mea 
scumpă ar avea prilejul, spre marea noastră nenoro- 
cire, de a vedea mantia aceea, și-ar aduce numaidecât 
aminte de deprinderea ei dintâi, care-i pornirea de a 
zbura ca păsările, și nu s-ar putea opri să-și ia zborul de 
aici, măcar că poate inima n-ar lăsa-o! Așa că ia seama 

bine, o, maică a mea, să nu care cumva să-i arăţi mantia 
aceea! Căci dacă s-ar întâmpla o asemenea năprasnă, 
eu, fără de nicio îndoială, ori aş muri de mâhnire, ori 
m-aş omori! Te mai sfătuiesc, pe deasupra, s-o îngrijești 
bine, întrucât este alintată și-i deprinsă răsfăţat, și să nu 
pregeţi s-o slujeşti tu însăţi, mai degrabă decât slujni- 
cele, care nu ştiu ca tine ce se cade și ce nu se cade, ce 
se potrivește și ce nu se potrivește, ce este gingaș și ce 
este necioplit. Şi mai cu seamă, o, maică a mea, să nu 
care cumva s-o lași să facă un pas afară din casă, nici 
măcar să-și scoată capul pe fereastră, necum să iasă pe 
terasă; căci tare mă tem că largul văzduhului și vineţeala 
cerului ar ispiti-o în vreun fel, cine ştie unde. Încât 
iacătă, astea-s sfaturile mele! Şi dacă vrei să mor, nu ai 
decât să nu ţii seama de ele! 

Şi mama lui Hassan răspunse: 

— Feri-m-ar Allah să nu te ascult, o, copilul meu! Să 
ne rugăm în numele Profetului! Că doar n-oi fi înne- 
bunit, ca să am trebuinţă de atâtea îndemnuri, ori ca să 
încalc cea mai mică poruncă a ta! Du-te, dar, în pace, 
Hassan, și liniștește-ţi sufletul! Şi când te-i întoarce, 
cu voia lui Allah, nu ai decât s-o întrebi pe Strălucire 
dacă totul s-a petrecut așa cum ai vrut tu! Ci și eu, la 
rându-mi, vreau să-ți cer un lucru, o, copile al meu, 
și anume să nu-ți lungești șederea departe de noi mai 
mult decât răstimpul trebuitor cât să te duci și să te 
întorci, după un scurt popas la cele șapte domniţe! 

Aşa își vorbiră între ei Hassan și mama lui Hassan. 
Şi nu știau ce le păstrează necunoscutul în cartea ursitei, 
atunci când frumoasa Strălucire asculta toate vorbele 
pe care și le spuneau ei și pe care ea şi le însemna în 
minte! 

Or, aşadar, Hassan îi făgădui mamei sale că nu are să 
lipsească decât răstimpul trebuitor, și îşi luă bun-rămas 

de la ea, și se duse să o sărute pe Strălucire, soţia lui, și 

e cei doi fii ai săi, Nasser şi Manssur, care sugeau la 
sânul mamei lor. După care bătu în pielea de cocoș a 
dairalei... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute nouăzeci și patra noapte 


Spuse: 


După care bătu în pielea de cocoș a dairalei și încă- 
lecă pe dromadera cea sprintenă, care se înfățișă numai- 
decât, după ce îi mai spuse mamei sale încă o dată toate 
sfaturile acelea, și-i sărută mâna. Pe urmă își îndemnă 
dromadera îngenuncheată, care se ridică numaidecât pe 
cele patru picioare ale ei şi care mai degrabă zbură prin 
văzduh decât alergă pe pământ, aruncându-și picioarele 
în vânt și mistuind depărtările sub pașii ei. Și în curând 
nu fu decât un punct în zare. 

Or, chiar că nu este de niciun folos să mai spunem 
cu ce mare bucurie fu întâmpinat Hassan când ajunse 
la cele șapte domniţe, și mai cu seamă ce fericită fu 
Boboc-de- Trandafir, și cum împodobiră ele palatul cu 
ghirlande de flori, și cum îl luminară. Mai degrabă să-l 
lăsăm să povestească surorilor lui toate despre câte are 
de povestit, mai ales despre nașterea celor doi băieţi ge- 
meni ai lui, Nasser și Manssur; să-l lăsăm, pe deasupra, 
să se desfete cu ele la vânătoare și la jocuri; și faceţi-mi 
cinstea, o, preacinstiţilor și preamărinimoșilor ascultă- 
tori ce mă înconjurați, de a vă întoarce cu mine îndărăt 
la saraiul lui Hassan, în Bagdad, unde am lăsat-o pe 
bătrâna sa mamă și pe Strălucire, soția lui. Ingăduiți-mi 

harârul acesta, o, domnii mei cei cu mână darnică, și 
aveţi să vedeţi și să auziţi ceea ce preacinstitele voastre 
urechi și preaminunaţii voştri ochi niciodată în viața 
lor nici n-au mai auzit, nici n-au mai pomenit, nici nu 
şi-au închipuit! Și coboare asupra-vă binecuvântările 
Atoateîmpărțitorului, şi cele mai alese din huzururile 
lui. Ascultaţi-mă cu luare-aminte, o, stăpânii mei! 

Așadar, o, „preafalnicule, după ce Hassan plecă, Strălucire, 
soţia lui, nu se îndepărtă și n-o părăsi nicio clipită pe 
mama lui Hassan; și tot așa, vreme de două zile. Ci în 
dimineaţa celei de a treia zile, Strălucire sărută mâna 
bătrânei, urându-i ziuă bună, și îi spuse: 

— O, maică a mea, tare aș vrea să mă duc la ham- 
mam, după atâta vreme de când nu m-am mai îmbăiat 
din pricina alăptării lui Nasser și a lui Manssur! 

Şi bătrâna spuse: 

— Ya Allah! o, ce vorbe necugetate, fata mea! Cum să 
te duci la hammam, o, păcatele noastre? Au tu nu știi 
Că și eu și tu suntem niște străine, care nu cunoaștem 
hammamurile din cetatea aceasta? Şi cum ai putea să 
mergi acolo fără a fi însoţită de bărbatul rău, care s-ar 
duce înaintea ta, să-ţi arvunească mai întâi o odaie și 
să se încredinţeze că totul este curat acolo înlăuntru și 
că din tavan nu cad nici libărci, nici tarhani, nici alți 
gândaci! Or, soțul tău este plecat acuma, iar eu nu știu 
pe nimeni care ar putea să-i ţină locul într-o împreju- 
rare atâta de însemnată ca aceasta; și nu pot nici să te 
însoțesc măcar eu, din pricina vârstei mele înaintate 
și a slăbiciunii mele! Dar, fata mea, dacă vrei, am să-ţi 
încălzesc niște apă chiar aici, și am să te lau şi să te 
scald de minune în hammamul din casa noastră! Că 
am chiar tot ce îmi trebuie pentru aceasta, și chiar am 
primit ieri o cutie cu praf de Alep îmbălsămat, și niște 
ambră, și niște alifie de curăţat părul de pe picioare, 

şi niște henneă! Așa încât, fata mea, poți să fii liniştită 
în această privinţă. Are să fie minunat! 

Ci Strălucire răspunse: 

— O, stăpână a mea, de când oare nu li se mai dă fe- 
meilor îngăduinţa de a se scălda la hammam? Pe Allah! 
dacă i-ai fi spus una ca asta fie și unei roabe, nici ea n-ar 
fi îndurat și, decât să mai rămână în casa voastră, ţi-ar 
fi cerut mai degrabă să fie vândută în suk, la mezat! 
Ci, o, stăpâna mea, ce necugetaţi sunt bărbaţii care își 
închipuie că toate femeile sunt la fel, și că trebuie să te 
porţi față de ele cu o mie de popreli, care mai de care 
mai vajnice, ca să le împiedice să facă lucruri oprite! Ci 
tu de bună seamă că știi că atunci când o femeie este 
întru totul hotărâtă să facă un lucru, găseşte ea cumva 
mijlocul de a-și ajunge ţinta, în pofida tuturor opreliști- 
lor, şi nimic nu poate s-o împiedice în vrerile ei, de-ar fi 
ele oricât de peste putinţă de înfăptuit și oricât de pline 
de necazuri! Of. vai de tinereţea mea! sunt bănuită, și 
nimeni nu mai are nicio credinţă în cinstea mea! Şi nu 
mi-a mai rămas decât să mor! 

Şi, spunând vorbele acestea, începu să verse lacrimi 
amare, să suspine și să-și cheme asupra capului năpas- 
tele cele mai negre! 

Atunci mama lui Hassan, până la urmă, se lăsă în- 
duioșată de plânsetele și de văicărelile ei, pricepând de 
altminteri că nu mai avea nicio putinţă de aci înainte s-o 
mai întoarcă pe Strălucire de la gândul ei. Se ridică, dar, în 
ciuda anilor cei mulți şi a opreliștii poruncite de fiul său, 
şi pregăti tot ce era de trebuință pentru îmbăiere, atât rufe 
curate cât și parfumuri. Pe urmă spuse către Strălucire: 

— Gata, fata mea! hai să mergem, şi nu mai sta tristă! 
Şi să ne izbăvească Allah de mânia soţului tău! 

Şi ieși cu ea din sarai şi o însoți la cel mai vestit ham- 
mam din cetate. 

Ah! ce bine ar fi făcut mama lui Hassan dacă nu 
s-ar fi lăsat înduplecată de plânserele Strălucirii, și 
dacă n-ar fi trecut pragul acelui hammam! Dar cine 
poate să citească în cartea ursitelor, afară de Singurul- 
Atoatevăzător? Şi cine poate să spună de mai înainte ce 
se bizuie să facă între doi pași de drum? Ci noi, care 
suntem musulmani, credem și ne punem nădejdea în 
vrerea Celui-de-Sus! Şi rostim: „Nu este alt dumnezeu 
decât numai unul Allah, și Mahomed este trimisul lui 
Allah!“ Rugaţi-vă în numele Profetului, o, drept-cre- 
dincioșilor luminaţi ascultători ai mei! 

Când frumoasa Strălucire, urmând-o pe mama lui 
Hassan, care ducea legătura în care se aflau rufele cu- 
rate, intră în hammam, femeile ce se aflau culcate în 
sala cea mare de la intrarea din mijloc scoaseră cu toate 
deodată un strigăt de minunare, atâta de uluite fiind 
de frumuseţea ei. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzeci şi cincea noapte 
Spuse: 


Când frumoasa Strălucire, urmând-o pe mama lui 
Hassan, care ducea legătura în care se aflau rufele cu- 
rate, intră în hammam, femeile ce se aflau culcate în 
sala cea mare de la intrarea din mijloc scoaseră cu toate 
deodată un strigăt de minunare, atâta de uluite fiind 
de frumuseţea ei. 

Şi nu le mai slăbiră din ochi! Or, dacă așa le fu ui- 
mirea când tânăra nevastă era încă învăluită cu izarul și 
cu iașmacul ei, care nu le fu năucirea atunci când, după 

ce se dezbrăcă, Strălucire rămase într-un sfârșit goală 
de tot! O, harpă a regelui Daud, care îl vrăjea pe Saul 
leul; și tu, fiică a pustiei, iubită a lui Antara, viteazul 
cel cu păr cârlionțat, o, fecioară Abla cea cu şolduri 
frumoase, care stârneai în lung și în lat, încăierându-le, 
coate triburile Arabiei; și tu, Sett Budur, fiică a sulta- 
nului Ghaiur, stăpânul peste El-Buhur și El-Kussur, tu, 
cea care cu ochii tăi de jar ai tulburat până peste poate 
ginnii și efriţii; și tu, șopot al izvoarelor; și tu, cântec 
primăvăratic de păsărele, — ce mai însemnați voi față de 
goliciunea gazelei acesteia? Mărire lui Allah carele te-a 
zămislit, o, Strălucire, și carele a împerecheat în trupul 
tău de slavă rubinele și moscul, chihlimbarul străcurat 
şi mărgăritarele, o, tu, cea întru totul de aur! 

Așa încât femeile din hammam, ca s-o privească mai 
în voie, își lăsară scalda și tihna, și se ţinură pe urmele 
ei pas cu pas. Şi zvonul despre farmecele ei se răspândi 
numaidecât din hammam în toată vecinătatea și, Într-o 
clipită, sălile fură năpădite, de nici nu se mai putea trece 
prin ele, de femeile aduse de dorinţa de a o vedea pe 
acea minune de frumuseţe. Și, printre acele femei ne- 
cunoscute, tocmai se afla și o roabă de-a soţiei califului 
Harun Al-Rașid, sultana El-Sett Zobeida. Și acea roabă 
tânără, pe numele ei Tohfa, rămase încă și mai uluită 
decât toate celelalte femei de frumusețea desăvârșită a 
acelei lune vrăjite; și, cu ochii larg deschişi, înmărmuri 
în rândul dintâi, privind-o cum se scaldă în havuz. Și 
după ce Strălucire își sfârși scalda și se îmbrăcă, micuța 
roabă nu putu face altceva decât să se ia pe urmele ei, 
afară din hammam, trasă după Strălucire ca de o piatră 
de magnet, și începu să meargă în spatele ei pe uliţă, 
până ce Strălucire și mama lui Hassan ajunseră la casa 
lor. Atunci tânăra roabă Tohfa, neputând să intre în pa- 
lat, se mulțumi să-și ducă degetele la buze și să-i trimită 

frumoasei Strălucire, odată cu un trandafir, un sărut ră- 
sunător. Dar, spre nenorocul ei, hadâmbul de la poartă 
văzu trandafirul și sărutul și, mâniat până peste poate, 
începu să-i arunce niște înjurături înfricoșătoare, bulbu- 
cându-și ochii; lucru care o hotărî pe Tohfa, însă cu sus- 
pine, să ia calea îndărăt. Și se întoarse la saraiul califului, 
unde se duse degrabă la stăpâna ei, Sett Zobeida. 

Or, Sett Zobeida văzu că roaba ei cea dragă era gal- 
benă toată la chip și tare tulburată; și o întrebă: 

— Oare unde ai fost, o, drăguța mea, de mi te-ai întors 
în starea aceasta de tulburare, și atâta de galbenă la chip? 

Ea spuse: 

— La hammam, o, stăpâna mea! 

Ea întrebă: 

— Şi ce ai văzut oare la hammam, Tohfa a mea, de 
mi te-ai întors atâta de răvășită și cu niște ochi atâta de 
topiţi? 

Ea răspunse: 

— O, stăpâna mea, da cum nu mi s-ar topi și ochii şi 
sufletul, și cum nu mi-ar năpădi în inimă dorul după 
aceea care mi-a răpit minţile? 

Sett Zobeida începu să râdă şi zise: 

— Ce-mi descânţi tu, o, Tohfa, şi despre ce îmi vorbeşti? 

Ea spuse: 

— Care flăcău gingaș, sau care fetișcană, care cerb, sau 
care gazelă, O, stăpână a mea, s-ar putea asemui vreodată 
cu farmecele și frumuseţea ei? 

Sett Zobeida spuse: 

— O, nebuno de Tohfa, vrei să te hotărăști odată 
să-mi spui cum o cheamă? 

Ea spuse: 

— Nu ştiu, o, stăpână a mea! Ci, o, stăpâna mea, îţi 
jur pe multele binefaceri cu care m-ai coperit! nicio făp- 
tură de pe faţa pământului, în vremile apuse, în vremile 

de azi, ori în vremile care vor veni, nu se poate asemui 
cu ea! Tot ce ştiu despre ea este că locuiește într-un sarai 
de pe malul Tigrului, și care are o poartă mare în partea 
dinspre cetate și o altă poartă în partea dinspre apă. Şi, 
pe deasupra, am auzit la hammam că ar fi soția unui 
negustor bogat pe care îl cheamă Hassan Al-Bassri! Ah, 
stăpâna mea, dacă mă vezi tremurând toată dinaintea 
ca, nu-i doar de tulburarea pricinuită de frumusețea 
ei, ci şi de teama care m-a cuprins gândind la urmările 
năprasnice care s-ar stârni când, din nenorocire, stăpâ- 
nul nostru califul ar auzi de ea. De bună seamă că ar 
pune să-i fie omorât soțul și, în pofida tuturor legilor 
dreptăţii, ar lua-o de soţie pe tânăra aceea vrăjită! Și 
în felul acesta și-ar vinde toate bunurile nepreţuite ale 
sufletului său nemuritor, pentru stăpânirea vremelnică 
a unei făpturi, e drept, frumoase, dar pieritoare! 

La vorbele acestea ale micuţei roabe Tohfa, Sett Zobeida, 
care o știa cât de înţeleaptă și de cumpănită la vorbă este 
de obicei, fu nespus de uluită și îi zise: 

— Ci, o, Tohfa, ești măcar pe deplin încredinţată că 
n-ai văzut cumva numai în vis o asemenea minune de 
frumuseţe? 

Ea răspunse: 

— Mă jur pe capul și pe picioarele supunerii pe care 
o datorez bunătăţii tale față de mine, o, stăpâna mea! 
după ce am văzut-o, i-am și aruncat un trandafir și 
o sărutare acelei copilandre cum nicio ţară și niciun 
tărâm, nici la arabi, nici la turci, nici la persani, n-a mai 
văzut una asemenea! 

Şi Sett Zobeida arunci strigă: 

— Pe viaţa strămoșilor mei cei neprihăniți! trebuie 
să văd și eu acea nestemată fără de pereche, și să mă 
minunez și eu de ea, cu ochii mei amândoi! 

Şi pe dată porunci să vină spătarul Massrur și îi zise... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzeci și șasea noapte 
Spuse: 


Şi pe dată porunci să vină spătarul Massrur și îi zise, 
după ce spătarul sărută pământul dintre mâinile ei: 

— O, Massrur, du-te cât mai degrabă la saraiul cel cu 
două porţi, una care dă către Tigru și alta care se află 
în partea din către cetate! Și acolo s-o cauţi pe copilan- 
dra care locuiește în palatul acela, și s-o aduci la mine! 
Altminteri îţi pierzi capul! 

Şi Massrur răspunse: 

— A asculta este a te supune! 

Şi ieși, cu capu-naintea picioarelor, şi alergă la palatul 
cu pricina, care, într-adevăr, era palatul lui Hassan. Și 
ajunse la poarta cea mare, și trecu pragul pe dinaintea 
hadâmbului, care îl cunoscu și se temeni dinainte-i până 
la pământ. Și ajunse la ușa de intrare, în care bătu. 

Numaidecât veni să deschidă însăși bătrâna mamă a 
lui Hassan. Și Massrur intră în odaia de la intrare, și îi 
ură bună pace bătrânei. Și mama lui Hassan îi răspunse 
la salamalec și îl întrebă: 

— Ce doreşti? 

El spuse: 

— Eu sunt Massrur, spătarul! M-a trimis aici El-Saieda 
Zobeida, fiica lui El-Kassem, soţia lui Al-Emir Al- 
Mumenin Harun Al-Rașid, al șaselea urmaș al lui Al- 
Abbas, moșul Profetului (asupra-i fie pacea lui Allah 
şi binecuvântările sale!). Şi am venit s-o iau cu mine 
la palat, la stăpâna mea, pe tânăra cea frumoasă care 
locuiește în casa aceasta! 

La vorbele lui Massrur, mama lui Hassan, înspăi- 
mântată și tremurând, strigă: 

— O, Massrur, noi suntem străine aici, iar fiul meu, 
soțul acelei tinere, lipsește, este plecat în călătorie! Și, 
înainte de a pleca, anume mi-a poruncit să n-o las pe 
soţia lui să iasă din casă, nici cu mine, nici cu altcineva, 
și pentru nimica-n lume! Și tare mi-e teamă că, dacă 
aș lăsa-o să iasă, s-ar întâmpla cine știe ce necaz, din 
pricina frumuseţii ei, care l-ar sili pe fiul meu, când s-o 
întoarce acasă, să-și facă moarte! Te rugăm, dar, fier- 
binte, o, preabunule Massrur, fie-ţi milă de jalea noastră 
și nu ne cere un lucru care este mai presus de voința 
noastră și de putinţa noastră de a ţi-l împlini! 

Massrur răspunse: 

— Nu-ţi fie frică de nimic, buna mea stăpână! Fii în- 
credinţată că niciun necaz nu are să i se întâmple tine- 
rei. Este vorba numai ca stăpâna mea Sett Zobeida s-o 
vadă pe această tânără frumuseţe, spre a se încredința 
cu ochii ei dacă faima nu-i înfloreşte cumva podoaba 
farmecelor și a strălucirii. De altminteri, nu-i acum 
întâia dată când sunt însărcinat cu asemenea solie; și 
te pot încredința că nu o să aveţi, nici una, nici alta, 
vreo pricină să vă căii că v-aţi supus unei dorințe ca 
aceasta, ba dimpotrivă! Şi, mai mult încă: așa cum am 
să vă duc ferite de orice primejdie dinaintea stăpânei 
noastre Sett Zobeida, tot așa mă îndatorez să vă aduc 
îndărăt, întregi și nevătămate, la casa voastră! 

Când mama lui Hassan văzu în felul acesta că orice 
împotrivire este zadarnică, ba chiar primejdioasă, îl lăsă 
pe Massrur în odaia de intrare și se duse s-o îmbrace pe 
Strălucire și s-o gătească; și, tot așa, să-i îmbrace pe cei 
doi micuţi, Nasser și Manssur. Şi îi luă pe băieţei câte 
unul pe fiecare braţ, și îi spuse Strălucirei: 

— De vreme ce trebuie să ne plecăm dinaintea dorinţei 


82 O mie şi una de nopti 


stăpânei El-Ser Zobeida, atunci hai să mergem la ea 
împreună! 

Şi trecu cea dintâi în odaia de intrare și îi spuse lui 
Massrur: 

— Suntem gata! 

Şi Massrur ieși și deschise drumul, urmat de mama 
lui Hassan, care îi ducea pe cei doi copilași, urmată la 
rându-i de Strălucire, învăluită cu totul în vălurile ei. Şi 
Massrur le duse așa la palatul califului, până dinaintea 
jețului cel scund și larg pe care ședea falnică, tolănită 
într-un peş, El-Saieda Zobeida, înconjurată de liota ei 
de roabe și de cadâne, printre care, în rândul dintâi, se 
afla micuța Tohfa. 

Atunci mama lui Hassan, după ce îi trecu pe cei doi 
copilași în braţele Srălucirei, care sta învăluită în izarul 
și în iaşmacul ei, sărută pământul dintre mâinile mân- 
drei Sett Zobeida și, după salamalec, făcu temeneaua 
cuvenită. Şi Sett Zobeida îi răspunse la salamalec, îi 
întinse mâna, pe care bătrâna o duse la buze, și o rugă 
să se ridice. Pe urmă se întoarse înspre soţia lui Hassan 
şi Îi zise: 

- O, binevenito, pentru ce nu-ţi dai jos iașmacul? 
Aici nu se află niciun bărbat! 

Şi făcu un semn către Tohfa, care se apropie de 
Strălucire numaidecât, îmbujorându-se, și atinse mai 
întâi pulpana izarului, ducându-și apoi la buze și la 
frunte degetele cu care pipăi izarul. Pe urmă o ajută pe 
Strălucire să-și dea jos izarul și îi ridică apoi iașmacul 
de pe faţă. 

O, Strălucire! Nici luna când iese din nor în deplină- 
tatea ei, nici soarele în toată strălucirea lui, nici dulcea 
legănare a ramului în calda adiere a primăverii, nici 
boarea amurgului, nici sclipirea izvorului, nimic din 
tot ce farmecă fie văzul, fie auzul, fie mintea oamenilor, 

n-ar fi putut, așa cum ai făcut tu, să răpească minţile 
celor ce te priviră! De strălucirea frumuseţii tale între- 
ul sarai se lumină și străluci! De bucuria vederii tale 
inimile zburdau ca niște miei și dănţuiau în piepturi! lar 
nebunia bântuia prin toate capetele! lar roabele se uitau 
la tine înmărmurite și șușoteau: „O, Strălucire!“ Ci noi, 
ascultători ai mei, să spunem: „Mărire Aceluia carele a 
zămislit trupul femeii ca pe un crin într-o vale, și l-a 
dăruit drept-credincioșilor săi ca pe un semn din rai!“ 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzeci și șaptea noapte 
Spuse: 


Ci noi, ascultători ai mei, să spunem: „Mărire Aceluia 
carele a zămislit trupul femeii ca pe un crin într-o vale, şi 
l-a dăruit drept-credincioșilor săi ca pe un semn din rai!“ 

După ce își veni în fire din uluiala care o năpădise, 
Sett Zobeida se ridică de pe jeţul ei și se apropie de 
Strălucire, pe care o cuprinse în brațe și o strânse la 
piept, sărutând-o pe ochi. Pe urmă o pofti să stea jos 
lângă ea pe jeţul cel larg, și își scoase, spre a i-o petrece 
Strălucirei pe după gât, o salbă făcută din două șire de 
mărgăritare mari, pe care o purta de când se măritase 
cu Al-Rașid. Pe urmă îi zise: 

— O, sultană a încântărilor, chiar că roaba mea Tohfa 
s-a înșelat când mi-a vorbit de frumuseţea ta! Căci fru- 
museţea ta este mai presus de toate cuvintele! Ci ia 
spune-mi, o, desăvârșito, ştii să dănțuiești, ori să cânți 
fie din gură, fie din vreo lăură? Întrucât, atunci când 
cineva este ca tine, strălucește în toate privinţele! 

Srrălucire răspunse: 

— Chiar că nu știu deloc, o, stăpână a mea, nici să 
dănţuiesc, nici să cânt, nici din gură, nici din lăută ori 
din ţimbale; și nu mă pricep la niciuna dintre câte le 
ştiu de obicei femeile tinere! Insă, trebuie să-ţi spun, am 
și eu un dar, care poate că are să ţi se pară minunat: pot 
să zbor prin văzduhuri, ca păsările! 

La vorbele acestea ale Strălucirei, toate femeile se 
minunară: 

— O, ce fermecătorie! O, ce minunăţie! 

lar Sett Zobeida spuse: 

— Cum aș putea, o, fermecătoare, măcar că sunt peste 
poate de uimită, să șovăiesc a te crede înzestrată cu un 
atare dar? Au nu ești tu mai minunată decât lebedele 
şi mai ușoară privirilor noastre decât păsările? Ci, dacă 
vrei să ne duci inimile după tine, ai să te învoiești a face 
înaintea ochilor noștri dovada unui zbor fără aripi? 

Ea spuse: 

— Tocmai că, o, stăpână a mea, am și aripi; ci ele nu 
se mai află la mine! Aș putea totuși să le capăt, dacă așa 
ţi-ar fi voia! Pentru aceasta, nu ai decât să-i ceri mamei 
soţului meu să-mi aducă mantia mea de pene! 

Numaidecâr Sett Zobeida se întoarse către mama lui 
Hassan și îi spuse: 

— O, preacinstită bătrână, maică a noastră, vrei să te 
duci să ne aduci mantia aceea de pene, ca să văd şi eu 
cum se slujeşte de ea fiica ta cea încântătoare? 

Şi biata femeie gândi: „lacătă-ne pe toţi pierduţi fără 
de scăpare! Când are să-şi vadă mantia de pene, are să i 
se trezească în minte deprinderea ei dintru începuturi, 
şi numai Allah știe ce are să se mai întâmple!“ Și răs- 
punse cu glas tremurat: 

— O, stăpână a mea, fata mea Strălucire este tulburată 
de măreţia ta și nu mai știe ce vorbește! S-a pomenit oare 

să poarte cineva vreodată haine de pene, când asemenea 
soi de veşminte nu li se potrivesc decât păsărilor? 

Ci Srălucire îi curmă vorba și spuse către Sett 
Zobeida: 

— Pe viaţa ta, o, stăpână a mea, mă jur ţie că mantia 
mea de pene este închisă într-un sipet ascuns în casa 
noastră! 

Atunci Sett Zobeida își scoase de la mână o brățară 
scumpă, care preţuia cât toate vistieriile lui Khosroe și 
ale lui Kaissar, și o întinse mamei lui Hassan, spunând: 

— O, maică a noastră, viața mea este în mâinile tale! 
Mă rog ţie din inimă să te duci acasă și să ne aduci 
mantia aceea de pene, numai ca s-o vedem și noi o dată! 
Și pe urmă ai s-o iei îndărăt așa cum este! 

Ci mama lui Hassan se jură că ea nu a văzut nicio- 
dată vreo mantie de pene, nici nimica asemenea. Atunci 
Sett Zobeida strigă: 

— Ya Massrur! 

Și pe dată spătarul califului se înfăţișă dinaintea sul- 
tanei lui, care îi zise: 

— Massrur, dă fuga degrabă la casa acestor cinstite 
femei şi caută peste tot o mantie de pene, care este în- 
cuiată într-un sipet ascuns! 

Şi Massrur o sili pe mama lui Hassan să-i înmâneze 
cheile de la casă și alergă să cerceteze peste tot, până ce, 
într-un sfârșit, găsi mantia de pene într-un sipet ascuns 
sub pământ. Şi duse mantia la Sett Zobeida care, după 
ce o privi îndelung și se minună de măiestria cu care 
fusese croită, i-o întinse frumoasei Strălucire. 

Atunci Strălucire o cercetă mai întâi pană cu pană 
și se încredinţă că era tot atât de nevătămată ca în ziua 
când i-o furase Hassan. Şi o desfăcu, și intră în ea, strân- 
gând împrejuru-i cele două pulpane și potrivindu-le. Şi 
se făcu asemenea cu o pasăre mare și albă! Și, o, ce se 

mai minunară femeile care erau de faţă! mai întâi făcu 
o roată largă, lunecând ușor; apoi se întoarse iarăși, fără 
a atinge pământul, și se ridică legănându-se până sus la 
tavan! Pe urmă cobori iarăși, plutind ușor, și își luă cei 
doi copii, călare fiecare pe câte un umăr, spunând către 
Sett Zobeida și către celelalte femei: 

— Văd că zborul meu vă place. Așa că am să vă mul- 
țumesc și mai deplin. 

Şi îşi luă avânt și se ridică până la fereastra de sus, 
așezându-se pe pervaz. Şi de acolo strigă: 

— Ascultaţi-mă! căci mă duc de la voi! 

Şi Sett Zobeida, tulburată până peste poate, îi zise: 

— Cum, o, Strălucire, te şi duci de la noi, lipsindu-ne 
pe veci de frumuseţea ta, o, sultăniţă a sultăniţelor? 

Strălucire răspunse: 

— Vai, o, stăpână a mea! Cine pleacă nu se mai întoarce! 

Pe urmă se înturnă înspre biata mamă a lui Hassan, 
cea deznădăjduită, cea înlăcrimată, cea prăbuşită jos pe 
chilimuri, și îi zise: 

— O, mamă a lui Hassan, de bună seamă că plecarea 
aceasta mă îndurerează amarnic şi mă întristează, din 
pricina ta şi a fiului tău Hassan, soţul meu, căci zilele 
despărțirii au să-i sfâșie inima și au să vă înnegureze 
viața; ci vai, nu pot să fac nimic! Simt că beţia ceru- 
lui îmi cuprinde sufletul și trebuie să zbor în văzduh. 
lar dacă fiul tău va vrea să mă mai vadă vreodată, nu 
are decât să vină și să mă caute în insulele Wak-Wak. 
Rămas-bun, așadar, o, maică a soţului meu! 

Şi, după ce rosti vorbele acestea, se ridică în zbor, 
se duse de se mai lăsă o clipită pe vârful palatului, spre 
a-și netezi penele, și pe urmă porni iarăși în zbor şi se 
mistui în nori, cu cei doi copii ai ei. 


A cinci sute nouăzeci şi opta noapte 87 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzeci și opta noapte 
Spuse: 


Şi, după ce rosti vorbele acestea, se ridică în zbor, 
se duse de se mai lăsă o clipită pe vârful palatului, spre 
a-și netezi penele, și pe urmă porni iarăși în zbor și se 
mistui în nori, cu cei doi copii ai ei. 

lar sărmana mamă a lui Hassan fu aproape să-și 
dea sufletul de durere, și rămase doborâtă la pământ, 
nemișcată. ar Sett Zobeida se aplecă asupra-i și îi dădu 
cu mâna ei toate îngrijirile de trebuinţă; şi, după ce o 
mai însufleţi oleacă, îi zise: 

— Ah, maică a mea, de ce, în loc să răgăduieşti totul, 
nu mi-ai spus dintru început că Strălucire se putea sluji 
în felul acesta de rochia aceea fermecată, de mantia aceea 
a năpastei? Că m-aș fi ferit atunci s-o dau în puterea ei! 
Da de unde putea să-mi treacă mie prin gând că soţia 
fiului tău este din neamul ginnilor din văzduhuri? Mă 
rog, dar, ție, o, maică a mea bună, iartă-mi neştiința 
şi nu mă osândi prea tare, pentru o faptă la care n-am 
gândit! 

Şi biata bătrână spuse: 

— O, stăpână a mea, numai eu sunt vinovată! lar 
roaba nu are ce să-i ierte stăpânei ei! Fiecare îşi duce 
agăţată de gât soarta! Și soarta mea și a fiului meu este 
să murim de durere! 

Şi, cu vorbele acestea, ieși din sarai, lăsând toate fe- 
meile plângând amarnic, şi se târî până acasă la ea. lar 
acolo îi căută pe copilași și nu-i găsi; și o căută pe soţia 
fiului ei, și nu o găsi! Atunci izbucni în lacrimi și în 

suspine, mai aproape de moarte decât de viață. Și puse 
să se ridice în casă trei morminte, unul mare și două 
mici, și lângă ele își petrecea zilele și nopțile, gemând 
și plângând. Și rostea stihurile: 


Oh, bieţii mei copii, sărmanii mei! 

Obh, pe obraji-mi veşteji, necurmat, 
Curg lacrimile mele, ca o ploaie 

Pe crengile unui copac uscat. 

Obh, bun-rămasul vostru-i bun-rămasul 
Și de la viața care mi-ați luat. 
Pierzându-vă pe voi, cu voi odată 

Și sufletul din piepturi ne-a plecat. 

Ob, copilaşii mei, doar eu, sărmana, 
Rămân să plâng aici neîncetat. 

Că voi îmi eraţi sufletul! Cum oare 

Să mai trăiesc, atunci când m-aţi lăsat? 
Ob, bieţii mei copii, o, voi, sărmanii! 
Rămân să plâng aici, neîncetat! 


Şi-atâta cu ea! Ci, în ceea ce îl privește pe Hassan, 
apoi acesta, după ce petrecu trei luni împreună cu cele 
şapte domniţe, se gândi să plece ca să nu facă să se în- 
grijoreze mama și soția lui. Şi bătu în pielea de cocoș a 
dairalei; și dromaderele se și înfățișară. Iar surorile ale- 
seră zece dintre ele, iar pe celelalte le trimiseră îndărăt. 
Şi încărcară pe cinci dromadere drugi de aur şi de argint, 
iar pe alte cinci încărcară pietre nestemate. Şi îl puseră 
pe Hassan să le făgăduiască tuturora că are să se întoarcă 
să le vadă peste un an. Pe urmă îl sărutară, una câte una, 
așezându-se toate pe-un șir; și fiecare la rând îi spuseră 
câte o strofă sau două, tare gingașe, în care îi mărturiseau 
ce mâhnite le lăsa plecarea lui. Şi se legănau agale din 
șolduri, bătând măsura stihurilor. Şi Hassan le răspunse 


A cinci sute nouăzeci şi opta noapte 89 


cu stihurile acestea, ticluite atunci pe loc: 


Din lacrimile mele, 
Mărgăritare albe, 

O, dragi surori, vă dărui 
Neprihănite salbe. 

În clipa despărțirii, 
Înfipt în şa, stau drept, 
Și frâu-n altă parte 

Nu ştiu să-l mai îndrept. 


Surorilor iubite, 

Cum mă pot smulge, oare, 
De lângă pieptul vostru, 
Din scumpa-mbrățişare? 
Vai, trupul meu se duce, 
Dar sufletu-mi rămână! 
Cu talpa-n scara seii, 
Strâng frâiele în mână. 


Pe urmă Hassan porni călare pe dromadera lui, în 
fruntea convoiului, şi ajunse cu bine la Bagdad, Cetatea 
Păcii. 

Or, când intră în casa lui, Hassan abia de-o mai cu- 
noscu pe maică-sa, atât de tare o schimbaseră lacrimile 
și nemâncarea și veghile pe amărâta de ea. Și întrucât 
Hassan nu o vedea nicăieri ieșindu-i fuga înainte pe 
soţia lui cu copiii, o întrebă pe maică-sa: 

— Unde-i nevastă-mea? Și unde-s copiii? 

Şi maică-sa nu putu să răspundă decât cu suspinele 
ei. Şi Hassan începu să alerge ca un smintit din odaie în 
odaie, și văzu în sala de primire, deschis și gol, sipetul 
în care încuiase mantia cea fermecată. Și se întoarse şi 
văzu, în mijlocul odăii, cele trei morminte! Atunci se 

prăbuși lat, cu fruntea pe piatră, fără de simţire. Și cu 
toate îngrijirile maică-sii, care sărise în ajutorul lui, ră- 
mase în acea stare, de dimineață până seara. Ci, într-un 
sfârșit, își veni în simţire și își sfâșie hainele, și își coperi 
capul cu cenușă și cu țărână. Pe urmă, deodată, se repezi 
la spadă și vru să se înjunghie cu ea. Ci maică-sa se 
repezi între el și spadă, cu mâinile întinse. ȘI îi luă capul 
şi-l puse pe pieptul ei; și îl sili să șadă jos, măcar că, de 
deznădejde, Hassan se zvârcolea pe pământ ca un șarpe. 
Şi bătrâna începu să-i povestească, una câte una, toate 
câte se petrecuseră în lipsa lui; și încheie spunându-i: 

— Vezi și tu, fiul meu, că oricât de nemărginită-i 
nenorocirea noastră, nu se cade ca deznădejdea să-ți 
intre în inimă, atâta vreme cât mai poţi s-o găsești pe 
soţia ta în ostroavele Wak-Wak. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute nouăzeci și noua noapte 
Spuse: 


— Vezi și tu, fiul meu, că oricât de nemărginită-i ne- 
norocirea noastră, nu se cade ca deznădejdea să-ţi intre 
în inimă, atâta vreme cât mai poți s-o găsești pe soţia ta 
în ostroavele Wak-Wak. 

La vorbele acestea ale mamei sale, Hassan simţi o nă- 
dejde cum îi înviorează dintr-odată băierile sufletului 
și, ridicându-se numaidecât, îi spuse maică-sii: 

— Mă duc la insulele Wak-Wak! 

Pe urmă cugetă: „Oare unde s-or fi aflând insulele 
acestea cu numele ca un țipăt de pasăre de pradă? Or 
fi în mările Indului, ori ale Sindului, ori ale Persiei, ori 

ale Chinei?“ Şi, ca să se dumirească în această privinţă, 
ieși din casă, măcar că totul i se părea negru și nelămurit 
în faţa ochilor, și se duse să-i caute pe învățații și pe 
dascălii de la curtea califului, și să-i întrebe, pe fiecare 
în parte, dacă știu în ce mări se află așezate insulele 
Wak-Wak. Şi toţi răspunseră: 

— Nu știm! Şi de când suntem noi nu am auzit nicio- 
dată pomenindu-se că s-ar afla undeva insulele acelea! 

Atunci Hassan începu iarăși să-și piardă nădejdea, și 
se întoarse acasă, cu pieptul bântuit de vântul morţii. Şi 
îi spuse maică-sii, lăsându-se să cadă la pământ: 

— O, maică, nu la insulele Wak-Wak trebuie să mă 
duc, ci mai degrabă acolo unde și-a lăsat zdrențele 
Mama-Vulturilor!. 

Şi izbucni în lacrimi, cu capu-n covor. Ci deodată 
se ridică și îi spuse maică-sii: 

— Allah mi-a trimis gândul să mă întorc la cele șapte 
domniţe care mă socotesc fratele lor, și să le întreb care-i 
drumul către insulele Wak-Wak. 

Şi, fără a mai zăbovi, își luă rămas-bun de la biata 
lui maică, amestecându-și lacrimile cu lacrimile ei, și 
încălecă iar pe dromaderul pe care încă nu-l slobozise 
de când se întorsese acasă. Şi ajunse cu bine la palatul 
celor șapte surori, din Muntele-Norilor. 

Când îl văzură iar, surorile îl întâmpinară cu toate 
semnele unei bucurii peste poate de călduroase. Și îl 
sărutară, scoțând chiote de veselie și urându-i bun ve- 
nit. lar când veni şi rândul bunei Boboc-de-Irandafir 
să-l sărute pe fratele ei, aceasta văzu, cu ochii inimii ei 
iubitoare, schimbarea petrecută pe chipul lui Hassan 
și tulburarea din sufletul său. Şi, fără a-i pune nici cea 
mai mică întrebare, izbucni în lacrimi pe umărul lui. Şi 
Hassan începu să plângă și el împreună cu ea, şi îi zise: 


! Moartea. 


92 O mie şi una de nopți 


— Ah, Boboc-de-Trandafir, sora mea, pătimesc amar- 
nic, şi am venit la tine ca să caut singurul leac care îmi 
poate alina chinurile! O, miresme ale Strălucirii mele, 
vântul nu are să vă mai abată către mine ca să-mi învi- 
oreze sufletul! 

Și Hassan, rostind vorbele acestea, scoase un strigăt 
greu și se prăbuși fără de simtire. 

Când îl văzură așa, domniţele, speriate, se înghesu- 
iră împrejurul lui, plângând, iar Boboc-de- Trandafir îl 
stropi pe față cu apă de trandafiri și îl scăldă cu lacrimile 
ei. Și Hassan de șapte ori încercă să se scoale, și de 
şapte ori căzu iar la pământ. Într-un sfârșit, izbuti să 
întredeschidă ochii, după un leșin mai lung decât toate 
celelalte, și le povesti surorilor sale trista lui poveste, de 
la început până la sfârșit. Pe urmă adăugă: 

— Şi acuma, o, surorile mele miloase, am venit să 
vă întreb de drumul care duce la insulele Wak-Wak! 
Căci soţia mea Strălucire, când a plecat, i-a spus bietei 
mele mame: „Dacă fiul tău va vrea să mă mai vadă 
vreodată, nu are decât să vină și să mă caute în insulele 
Wak-Wak!“ 

Când surorile lui Hassan auziră vorbele acestea din 
urmă, Își plecară capul, pradă unei tulburări nemăr- 
ginite, şi se priviră multă vreme fără a vorbi. Într-un 
sfârșit, rupseră tăcerea și strigară toate deodată: 

— Ridică-ţi mâna către bolta cerului, o, Hassan, și 
încearcă să ajungi la ea, ori s-o atingi. Şi-ar fi cu mult 
mai uşor decât să răzbaţi până la acele insule Wak-Wak 
unde se află soţia ta cu copiii tăi! 

La cuvintele acestea, lacrimile lui Hassan năboiră 
ca un șuvoi și îi udară cu totul hainele. Iar cele șapte 
domniţe, tot mai înduioșate de durerea lui, se străduiră 
să-l aline. Și Boboc-de-Irandafir îi înconjură drăgăstos 
gâtul cu braţele şi îi zise, sărutându-l: 

— O, frate al meu, liniştește-ţi sufletul și înseninează-ţi 
ochii, pe urmă cată să ai răbdare față de potrivnicia 
soartei; căci Dascălul Zicalelor a zis: „Răbdarea este 
cheia liniștii, iar liniștea te ajută să răzbaţi la capăt!“ 
Și tu ştii, o, frate al meu, că orice ursită trebuie să se 
împlinească și că niciodată cel căruia îi este dat să tră- 
iască zece ani nu moarte în anul al nouălea! Prinde, dar, 
inimă, și şterge-ţi lacrimile; iar eu am să fac tot ce-mi stă 
în putință ca să încerc să-ți înlesnesc calea de a răzbate 

ână la soţia şi la copiii tăi, dacă asta-i voia lui Allah 
(proslăvit fie El!). Ah! blestemata aceea de mantie de 
pene! De câte ori nu m-a bătut gândul să-ţi spun s-o 
arzi, şi de fiecare dată m-am oprit, de teamă să nu te 
supăr. Gata! Ce-i scris, e scris! Avem să ne străduim să 
îndreptăm, dintre toate relele, pe acela care-i mai de 
îndreptat! 

Şi se întoarse către surorile ei, și se aruncă la picioa- 
rele lor, şi le jurui să se unească cu ea, spre a chibzui prin 
ce mijloc ar putea fratele lor să afle drumul la insulele 
Wak-Wak. Iar surorile îi făgăduiră călduros, din toată 
inima. 

Or, cele şapte domniţe aveau un moș, frate cu tatăl 
lor, care o îndrăgea într-un chip cu totul și cu totul 
osebit pe cea mai mare dintre surori; și venea s-o vadă 
o dată în fiecare an, nesmintit. lar pe moșul acela al lor 


îl chema Abd Al-Kaddus... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase suta noapte 


Spuse: 

Or, cele şapte domniţe aveau un moș, frate cu tatăl 
lor, care o îndrăgea într-un chip cu totul și cu totul 
osebit pe cea mai mare dintre surori; şi venea s-o vadă 
o dată în fiecare an, nesmintit. Iar pe moșul acela al lor 
îl chema Abd Al-Kaddus. 

Şi, cu prilejul venirii lui din urmă, îi dăruise celei mai 
mari dintre domniţe, cea pe care o avea mai dragă, un 
săculete plin cu aromate, spunându-i că nu avea decât 
să ardă un pic din acele aromate, dacă s-ar ivi vreodată 
vreo împrejurare în care fata ar socoti că are nevoie de 
ajutorul lui. Încât, atunci când Boboc-de-Trandafir le 
rugă așa de fierbinte pe surorile sale să îi stea alături, cea 
mai mare dintre domniţe gândi că moșul ei poate că ar 
putea să-l scoată pe bietul Hassan din necaz. Şi spuse 
către Boboc-de-Irandafir: 

— Dă fuga și adu-mi săcuţul cu miresme și cățuia de aur! 

Şi Boboc-de-Trandafir alergă să caute sacul și cățuia, 
şi le aduse surorii ei, care deschise sacul, luă oleacă de 
aromată și o aruncă în căţuie, peste cărbunii aprinși, 
îndreptându-şi gândul către moșul ei Abd Al-Kaddus 
și chemându-l. 

Or, de îndată ce fumul se învâlvoră din căţuie, iacătă 
că se și ridică un vârtej de praf ce se apropia, și din el se 
ivi, călare pe un elefant alb, șeicul Abd Al-Kaddus. Și 
cobori de pe elefantul lui, și îi zise celei mai mari dintre 
surori şi domniţe, fiica fratelui său: 

— lată-mă! Pentru ce am simţit mireasma de aro- 
mate? Și cu ce îţi pot fi de folos, o, fata mea? 

Şi fata se aruncă la gâtul lui, și îi sărută mâna, și 
răspunse: 

— O, moșule al nostru drag, iată că a și trecut mai 
bine de un an de când n-ai mai venit să ne vezi, și lipsa 
ta ne-a îngrijorat şi ne-a îngândurat. De aceea am ars 

miresme, ca să te văd și să fiu liniștită. 

El spuse: 

— Eşti cea mai dulce dintre fetele fratelui meu, o, 
mult-iubita mea. Da să nu crezi că, dacă am zăbovit să 
vin anul acesta, te-aș fi uitat. Vroiam să vin să te văd 
chiar mâine! Da să nu-mi ascunzi nimica, întrucât de 
bună seamă că trebuie să ai tu a-mi cere ceva! 

Ea răspunse: 

— Allah să te ocrotească și să-ţi sporească zilele, o, mo- 
şule al meu! De vreme ce îmi îngădui, aş vrea, într-adevăr, 
să-ți cer un lucru! 

El zise: 

— Spune! Ţi l-am și dăruit! 

Atunci fata îi povesti toată povestea lui Hassan, și 
adăugă: 

— Şi-acuma îţi cer să-mi faci cel mai mare bine și 
să-i spui fratelui nostru Hassan cum să ajungă în acele 
insule Wak-YWak! 

La vorbele acestea, şeicul Abd Al-Kaddus lăsă capu-n 
jos și îşi puse un deget în gură, cugetând adânc preţ 
de un ceas de vreme. Pe urmă își scoase degetul din 
gură, înălță capul și, fără a rosti un cuvânt, se apucă să 
tragă niște linii pe nisip. Într-un sfârșit rupse tăcerea și, 
clătinând din cap, le spuse domniţelor: 

— Fetele mele, spuneţi-i fratelui vostru că se zbuciumă 
zadarnic! Este peste puterile lui să ajungă la insulele 
Wak-Wak! 

Atunci fetele, cu lacrimi în ochi, se întoarseră către 
Hassan și spuseră: 

— Vai, o, fratele nostru! 

Ci Boboc-de-Irandafir îl luă de mână, îl trase mai 
aproape și spuse șeicului Abd Al-Kaddus: 

~ Moșule al meu bun, fă-i dovada despre ce ne-ai 
spus acuma, și dă-i câteva sfaturi înțelepte, pe care el 

are să le asculte cu inimă supusă! 

Şi bătrânul își întinse mâna către Hassan să i-o să- 
rute, și zise: 

— Află, fiul meu, că degeaba te zbuciumi! Este cu 
neputinţă să ajungi la insulele Wak-Wak, măcar de ar 
fi să-ţi vină în ajutor toată călărimea cea zburătoare a 
ginnilor, toate cometele cele rătăcitoare și toate pla- 
netele rotitoare! Întrucât insulele acelea Wak-Wak, 
fiul meu, sunt niște insule locuite de amazoane fe- 
cioare, și peste ele domnește însuși împăratul împă- 
raților Ginnistanului, părintele soției tale Strălucire. 
Şi cu, față de insulele acelea, unde nimenea n-a ajuns 
vreodată și de unde nimenea nu s-a întors, te afli aici 
la o depărtare de șapte mări fără de margini, șapte 
văi fără de fund și șapte munţi fără de capete. lar 
ele sunt așezate la marginile cele mai depărtare ale 
pământului, dincolo de care nu se mai află nimica 
de cunoscut! Așa că nu socot că ai să poţi izbuti, cu 
niciun chip, să birui feluritele piedici care îţi stau în 
drum. Şi gândesc că, pentru tine, cea mai bună hotă- 
râre de luat este de a te întoarce iar acasă la tine, ori 
de a rămâne aici cu surorile tale, care sunt minunate! 
Şi nici nu te mai gândi la insulele Wak-Wak! 

La vorbele acestea ale șeicului Abd Al-Kaddus, 
Hassan se făcu galben ca șofranul la chip, scoase un ți- 
păt greu și căzu pierit. lar domniţele nu-și mai putură 
opri suspinele; iar cea mai mică dintre ele își sfâșia 
hainele și își zgârâia obrajii; și toate laolaltă se puseră 
pe gemete şi pe văicăreli împrejurul lui Hassan. Și, 
de îndată ce îşi veni iarăși în simţiri, Hassan nu mai 
putu decât să plângă, cu capul pe genunchii blândei 
Boboc-de- Trandafir. Şi bătrânul, până la urmă, se 
înduioșă de priveliștea aceea, și împărtășind și el du- 
rerea tuturora, se întoarse către domniţele care țipau 

jalnic, și le spuse cu un glas mohorât: 

— Tăceţi odată! 

Şi domniţele își înghiţiră dintr-odată ţipetele pe care 
le scoteau și așteptară cu nerăbdare ce avea să le spună 
moșul lor. Iar şeicul Abd Al-Kaddus își propti mâna pe 
umărul lui Hassan și îi zise: 

— Contenește-ţi gemetele, fiul meu, și fă-ţi curaj ini- 
mii! Căci, cu ajutorul lui Allah, am să dau o întorsătură 
prielnică treburilor tale. Ridică-te, dar, şi urmează-mă! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute una noapte 
Spuse: 


Iar şeicul Abd Al-Kaddus își propti mâna pe umărul 
lui Hassan și îi zise: 

— Contenește-ţi gemetele, fiul meu, și fă-ţi curaj ini- 
mii! Căci, cu ajutorul lui Allah, am să dau o întorsătură 
prielnică treburilor tale. Ridică-te, dar, și urmează-mă! 

Şi Hassan, pe care vorbele acestea îl întoarseră pe 
dată la viață, sări în picioare, își luă în grabă rămas-bun 
de la surorile lui, o sărută de mai multe ori pe Boboc- 
de-Trandafir, și îi spuse moșneagului: 

— Sunt robul tău! 

Atunci şeicul Abd Al-Kaddus îl pofti pe Hassan să 
se suie la spatele lui pe elefantul cel alb, și vorbi cu 
animalul acela uriaș care începu să se miște. Și, iute ca 
bătaia de grindină, ca lovitura de trăsnet și ca sclipirea 
de fulger, elefantul cel mare își aruncă picioarele în vânt 
și porni în zbor, și se afundă în nesfârșitul zării, mistu- 
ind sub pașii lui depărtările! 

Or, în trei zile și trei nopţi de goană, străbătură o cale 
de șapte ani. Și ajunseră lângă un munte albastru, cu 
toate împrejurimile lui albastre, şi în mijlocul lui cu o 

eşteră cu intrarea închisă de o poartă de oțel albastru. 
Și şeicul Abd Al-Kaddus bătu în poarta aceea, și din- 
Jăuntru ieși un negru albastru, care ţinea într-o mână 
o sabie albastră, iar în cealaltă o pavăză albastră. Iar 
şeicul, cu o sprinteneală de neînchipuit, smulse armele 
acelea din mâinile negrului, care se trase numaidecât la 
o parte spre a-l lăsa să treacă; și moșneagul, cu Hassan 
după el, intră în peșteră, iar negrul cel albastru închise 
poarta în urma lor. 

Ei, atunci, merseră ca la vreo milă de cale, printr-o 
boltă lungă în care era o lumină albastră, iar stâncile 
erau și ele străvezii şi albastre, iar la capătul acelei bolte 
se pomeniră dinaintea a două porţi de aur uriașe. lar 
șeicul Abd Al-Kaddus deschise una dintre acele două 
porți uriașe de aur, și îi spuse lui Hassan să-l aștepte 
până ce s-o întoarce. Și se mistui înlăuntru. Ci, peste un 
ceas, se întoarse ţinând de frâu un cal albastru, înşăuat 
şi înfotăzat tot numai în albastru, și îl pofti pe Hassan să 
încalece. Și atunci deschise cea de a doua poartă de aur, 
și dinainte li se așternu dintr-odată o mare întindere 
albastră, iar la picioarele lor o câmpie largă, fără de zare. 
Și-atunci şeicul îi spuse lui Hassan: 

— Fiul meu, tot mai ești hotărât să mergi mai departe 
şi să înfrunţi primejdiile cele fără de număr care te aş- 
teaptă? Ori n-ai vrea mai degrabă să-mi urmezi sfatul 
și să te întorci la cele șapte domniţe, nepoatele mele, 
care ar şti ele cum să te mângâie de pierderea soţiei tale 
Strălucire? 

Hassan răspunse: 

— Mai degrabă înfrunr de o mie de ori primejdia 
morții, decât să mai îndur chinurile despărțirii! 

Şeicul stărui: 

— Hassane, fiul meu, au tu nu ai o mamă pentru care 
lipsa ta-i un izvor de lacrimi nesecat? Și nu ţi-ar plăcea 
mai degrabă să te întorci la ea, ca s-o mângâi? 

El răspunse: 

— N-am să mă întorc nicicum la maica mea, fără de 
soția și copiii mei! 

Atunci șeicul Abd Al-Kaddus îi zise: 

— Ei bine, dar, Hassane, du-te, sub ocrotirea lui Allah! 

Şi îi înmână o scrisoare pe care erau scrise cu cer- 
neală albastră următoarele: „Către cel mai luminat și cel 
mai strălucit şeic al şeicilor, dascălul nostru, preacinstitul 
Părintele-Penelor!!“ Pe urmă, îi spuse: 

— Ia scrisoarea aceasta, fiul meu, și du-te unde te-o 
duce calul tău. Are să ajungă la un munte negru, cu 
toate împrejurimile lui negre, dinaintea unei peșteri 
negre. Atunci să descaleci și, după ce ai să legi frâul de 
oblânc, să lași calul să intre numai el singur în peșteră. 
lar tu să aștepți la poartă; și ai să vezi că iese un moșneag 
negru, îmbrăcat în negru, și negru peste tot, fără numai 
de barba-i lungă ș şi albă, care-i atârnă până la genunchi. 
Atunci tu să-i săruți mâna, să-ți tragi pe cap pulpana 
caftanului lui, și să-i înmânezi scrisoarea aceasta, pe 
care ţi-o dau spre a-ți ajuta să intri la el. Întrucât el 
este Părintele-Penelor! Şi-i dascălul meu, și-i cununa 
capului meu! Şi numai el pe pământ te poate ajuta în 
înfricoșătoarea ta încercare! Să te străduiești, dar, să ţi-l 
faci binevoitor, și să îndeplinești tot ce ţi-o spune să 
îndeplinești. Uassalam! 

Atunci Hassan își luă bun-rămas de la şeicul Abd AJ- 
Kaddus și dădu pinteni calului albastru, care necheză și 


'La M. A. Salie, scrisoarea este adresată lui Abu-r-Ruveiş, fiul lui 
Balkis. (După legendele arabe, Balkis era împărăteasa din Saba, soția lui 
Soleiman ben Daud — Solomon, fiul lui David.) 

porni ca o săgeată. lar șeicul Abd Al-Kaddus se întoarse 
în peștera cea albastră. 

Or, vreme de zece zile, Hassan lăsă calul să meargă 
în voia lui, cu o iuţeală de nu l-ar fi putut întrece nici 
zborul de pasăre, nici volburile vijeliilor. Şi așa străbătu 
o cale de zece ani în linie dreaptă! Şi, într-un sfârșit, 
ajunse la poalele unui șir de munți negri, cu vârful ne- 
văzut, care se întindeau de la Răsărit până la Scăpătat. 
Și pe când se apropiau de munții aceia, calul începu să 
necheze, domolindu-și goana... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute doua noapte 
Spuse: 


Şi pe când se apropiau de munţii aceia, calul începu 
să necheze, domolindu-și goana. Şi numaidecât, din 
toate părțile deodată, fără de număr ca picăturile de 
ploaie, se iviră în goană niște cai negri, care veniră să-l 
adulmece pe calul lui Hassan și să se frece de el. Şi 
Hassan se sperie de mulțimea lor și se înfricoșă că au 
să-i împiedice calea mai departe; ci calul său își văzu de 
drum înainte și ajunse la peștera cea neagră, înconjurată 
de nişte stânci mai negre decât aripa nopţii. Și era chiar 
peștera despre care îi vorbise șeicul Abd Al-Kaddus. 
Descălecă, dar, și, după ce legă frâul de oblâncul de 
la șa, își lăsă calul să intre în peșteră; iar el şezu jos la 
intrare, așa cum îi poruncise şeicul. 

Or, nici nu trecu bine un ceas de când sta acolo, 
că Hassan și văzu cum iese din peşteră un preacinstit 
moșneag, îmbrăcat în negru, și negru și el tot, din tălpi 

până-n creștet, afară de barba-i lungă și albă care îi 
atârna până la brâu. Era șeicul șeicilor, preastrălucitul 
Ali Părinrele-Penelor, fiul domniței Balkis, soţia lui 
Soleiman (cu ei cu toţi fie pacea lui Allah și binecu- 
vântările lui!). Şi Hassan, când îl văzu, se aruncă la ge- 
nunchii lui și îi sărută mâinile și picioarele, și își trase pe 
cap poala caftanului lui punându-se astfel sub ocrotirea 
lui. Pe urmă îi înmână scrisoarea de la Abd Al-Kaddus. 
Iar şeicul Părintele-Penelor luă scrisoarea și, fără a grăi 
măcar o vorbă, se întoarse în peșteră. Şi Hassan, dacă 
nu-l mai văzu, începu să se deznădăjduiască; ci iacătă-l 
pe moșneag că se ivi iar, însă de data aceasta îmbrăcat 
cu totul și cu totul în alb. Şi îi făcu semn lui Hassan să 
vină după el, şi intră înaintea lui în peșteră. Şi Hassan 
merse după el și ajunse în felul acesta într-o sală uriașă, 
pătrată, pardosită cu nestemate; și în fiecare colț al ei 
se afla câte un bătrân îmbrăcat în negru, stând jos pe 
un chilim şi fiecare bătrân era împresurat de un mor- 
man de terfeloage, iar dinainte avea câte o căţuie de 
aur, în care ardeau mirodenii; și fiecare dintre cei patru 
înţelepţi era înconjurat de alți șapte învăţaţi, ucenicii 
lor, care copiau terfeloagele, ori citeau, ori cugetau. Ci 
atunci când șeicul Ali Părintele-Penelor intră în sală, 
toți acești preacinstiți învăţaţi se ridicară în cinstea lui; 
şi cei patru învăţaţi de frunte se ridicară din ungherele 
lor şi veniră de șezură lângă el, în mijlocul sălii. Și, 
după ce toată lumea șezu jos, șeicul Ali se întoarse către 
Hassan și îi spuse să povestească povestea lui în faţa 
acelei adunări de înţelepţi. 

Atunci Hassan, tare tulburat, începu dintru-întâi să 
verse un potop de lacrimi; pe urmă, izbutind să și le 
curme, începu, cu un glas întretăiat de suspine, să poves- 
tească toată povestea, de la răpirea lui de către Bahram 
magul, până la întâlnirea cu șeicul Abd Al-Kaddus, 

ucenicul șeicului Părintele-Penelor și moșul celor șapte 
domniţe. Şi, cât ţinu toată povestirea, înțelepții nu îl 
opriră niciodată; ci, atunci când isprăvi, strigară cu toții 
deodată, întorcându-se către învățătorul lor: 

— O, preacinstite dascăl, o, fiu al domniţei Balkis, 
soarta tânărului acesta este vrednică de milă, căci suferă 
şi ca soţ şi ca tată. Și poate că vom putea să-i dăm o 
mână de ajutor ca să-și ia îndărăt acea copilandră atâta 
de frumoasă și acei doi copii atâta de frumoși! 

lar şeicul Ali răspunse: 

— Preacinstiţi frați ai mei, asta-i o treabă grea. ŞI 
ştiţi și voi, ca și mine, câtu-i de anevoie să ajungi la 
insulele Wak-Wak, şi mai cu seamă câtu-i de anevoie să 
te întorci de acolo. Şi ştiţi toată greutatea care urmează, 
odată ce ai ajuns la acele insule, după ce ai trecut atâtea 
piedici, să te apropii de amazoanele fecioare, străjerele 
împăratului împăraților de peste ginni, şi ale fiicelor 
lui. În asemenea împrejurare, cum vreţi voi ca Hassan 
să răzbată până la domniţa Strălucire, fata puternicului 
lor împărat? 

Şeicii răspunseră: 

— Preacinstite taică, ai dreptate, cine ar putea tăgădui? 
Ci tânărul acesta ţi-a fost trimis anume de către fratele 
nostru, cinstitul și strălucitul șeic Abd Al-Kaddus, și nu 
poţi să nu întâmpini prietenește dorinţele lui! 

Şi Hassan, la rându-i, dacă auzi vorbele acelea, se 
aruncă la picioarele șeicului, îşi coperi capul cu pulpana 
mantiei lui și, înconjurându-i genunchii cu braţele, îl 
jurui să-i dea îndărăt soţia și copiii. Și tot așa sărută 
mâinile la toți șeicii, care își împreunară rugăminţile lor 
cu ale lui, cerându-i fierbinte dascălului lor întru toate, 
şeicul Părintele-Penelor, să aibă milă de acel tinerel ne- 
fericit! Şi şeicul Ali răspunse: 

— Pe Allah! în viața mea n-am mai văzut pe cineva 

lepădându-se de zilele lui mai hotărât decât acest tânăr 
Hassan! Habar nu are neînfricatul nici ce grozăvie do- 
rește, nici ce îl așteaptă! Ci fie, am să fac pentru el tot 
ce ţine de mine! 

După ce spuse acestea, șeicul Ali Părintele-Penelor 
cugetă vreme de un ceas, înconjurat cuviincios de bă- 
trânii lui ucenici; pe urmă își ridică iar fruntea și îi spuse 
lui Hassan: 

— Înainte de toate, am să-ți dau ceva care să te scape, 
la caz de primejdie! 

Și îşi smulse un smoc de păr din barbă, chiar din 
locul unde era mai lungă, și i-l înmână lui Hassan, 
spunându-i... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a şase sute treia noapte 
Spuse: 


Şi îşi smulse un smoc de păr din barbă, chiar din 
locul unde era mai lungă, și i-l înmână lui Hassan, 
spunându-i: 

— lată ce fac pentru tine! Dacă ai să te afli vreodată 
în vreo primejdie mare, nu ai decât să dai foc unui fir 
de păr din smocul acesta, și am să-ți vin pe dată în 
ajutor! 

Pe urmă își ridică ochii înspre bolta sălii și bătu din 
palme, ca și cum ar fi chemat pe cineva. Şi numaidecât 
se înfăţișă dinaintea lui, coborând din boltă, un efrit 
dintre efriţii cei înaripaţi. Şi şeicul îl întrebă: 

— Cum te cheamă, o, efritule? 


El spuse: 

— Robul tău Dahnaș ben-Forkraș, o, șeicule Ali Pä- 
rintele-Penelor! 

Iar șeicul îi zise: 

— Vino încoace! 

Și efritul Dahnaș se duse lângă șeicul Ali, care îi 
puse gura la ureche și îi spuse ceva în șoaptă. Și efritul 
răspunse cu un semn din cap, care vroia să însemneze: 
„Da!“ Iar şeicul se întoarse către Hassan și îi spuse: 

— Suie-te, fiul meu, suie-te în spinarea acestui efrit. 
El are să te ducă pe tărâmul norilor, și de acolo are să 
te coboare pe un pământ de camforă albă. Şi-acolo, 
o, Hassan, efritul are să te lase, căci mai departe el nu 
poate să meargă. Şi tu, atunci, are să trebuiască să te des- 
curci singur-singurel, prin ţara aceea de camforă albă. 
Și de cum ai să ieși din ea, ai să te afli în faţa insulelor 
Wak-Wak! Și-acolo, cum te-o lumina Allah! 

Atunci Hassan sărută iar mâinile șeicului Părintele- 
Penelor, îşi luă bun-rămas de la ceilalți înţelepţi, mul- 
țumindu-le pentru bunătatea lor, și încălecă pe umerii 
lui Dahnaș, care se sui cu el în văzduh. Și efritul îl duse 

ână la tărâmul norilor, iar de acolo cobori cu el în Ţara 
de Camforă Albă, unde îl lăsă și pieri. 

Încât, o, Hassane, o, tu cel de obârşie din Bassra, 
tu cel care odinioară uimeai sukurile din cetatea ta de 
baștină, și care învolburai toate inimile, şi-i făceai pe 
toţi cei care te vedeau să se topească de frumuseţea ta, 
tu cel care ai trăit atâta vreme fericit lângă cele șapte 
domniţe și care ai stârnit în sufletele lor atâta iubire și 
atâta durere, iacătă că, mânat de dragostea ta pentru 
Strălucire, ai ajuns, pe aripile efritului, la Țara aceea 
de Camforă Albă, unde ai să înfrunţi ceea ce nimenea 
până la tine și nimenea după tine nu va mai înfrunta 
vreodată! 

Într-adevăr, după ce efritul îl lăsă jos în ţara aceea, 

Hassan porni la drum drept înainte, pe un pământ 
sclipitor și înmiresmat. Şi merse el și merse așa multă 
vreme și, într-un sfârșit, întrezări în depărtare, în mij- 
locul unei câmpii, ceva ce se asemuia cu un cort. Și se 
îndreptă într-acolo și, într-un sfârșit, ajunse aproape 
de tot de cortul acela. Ci, cum tocmai trecea printr-o 
iarbă tare deasă, lovi cu piciorul ceva ce se afla ascuns 
în iarba aceea; și, când se uită, văzu că era ceva alb, ca 
o grămadă de argint, și mare, ca un pilastru din cetatea 
Iramului. Or, era un uriaș, iar cortul pe care îl vedea 
Hassan nu era altceva decât urechea lui, care îi slujea 
de pavăză împotriva soarelui. Şi uriașul, trezit așa din 
somnul lui, se ridică mugind și cuprins de o mânie 
atâta de năprasnică, încât i se umflă pântecul de aerul 
pe care îl înghiţi, iar fundul i se cutremură atâta de 
amarnic, încât începu să-i geamă din greu: fapt care 
stârni un şir de bubuituri cumplite, ca de tunet, care 
îl azvârliră pe Hassan cu faţa la pământ, pe urmă îl 
aruncată în sus, încât, de spaimă, ochii i se întoarseră 
peste cap! Şi, până să cadă iarăși jos pe pământ, încă din 
zbor, uriașul îl înhăţă de ceafă, tocmai de acolo unde 
este pielea mai moale, și îl ţinu așa, cu tăria brațului 
său, spânzurat în aer ca o vrabie în gheara unui vultur. 
Şi se pregătea, rotindu-l prin văzduh, să-l turtească de 
pământ, zobindu-i oasele și făcându-l să-și amestece 
lungimea cu lățimea. 

Când văzu ce avea să pată, Hassan începu să se zbată 
din toare puterile și strigă: 

— Ah, cine să mă mai scape? Ah, cine să mă mai 
slobozească? O, uriașule, fie-ţi milă de mine! 

Când auzi ţipeele acelea, uriașul î își zise: „Pe Allah! 
Nu cântă urât păsărică asta! Îmi place ciripicul ei. Încât 
am s-o duc numaidecât sultanului nostru!“ Și îl apucă 
gingaș de un picior, cu teamă să nu-l vatăme, și intră 


A şase sute patra noapte 107 


într-o pădure deasă, unde, în mijlocul unui luminiș, 
sta sultanul uriașilor din Ţara de Camforă Albă, aşezat 
pe o stâncă ce-i ținea loc de jeț. Şi era înconjurat de 
străjerii lui, cincizeci de uriași, fiecare înalt de cincizeci 
de coți. lar acela care îl aducea pe Hassan se apropie de 
sultan și îi zise: 

- O, doamne al nostru, ia uite o păsărică pe care am 
prins-o de un picior și pe care ţi-o aduc pentru glasul ei 
frumos! Căci ciripește plăcut! 

Și îl lovi pe Hassan ușurel peste nas, zicându-i: 

— Cântă oleacă dinaintea sultanului! 

lar Hassan, care nu pricepea graiul uriașului, socoti 
că i-a venit ceasul cel de pe urmă și începu să se zbată, 
țipând: 

— Ah, cine m-o mai scăpa? Ah, cine m-o mai slobozi? 

Şi sultanul, când auzi glasul acela, se zgudui și se 
bâşâi de plăcere, și îi zise uriașului: 

— Pe Allah! e minunat! Trebuie să-l duci numaidecâr 
fiicei mele, pe care are s-o farmece! 

Şi adăugă, întorcându-se către uriaș: 

— Da! pune păsărica numaidecât într-o colivie și 
du-te de-o atârnă în odaia fetei mele, lângă patul ei, ca 
s-o poată veseli cu cântecele și cu ciripelile ei. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute patra noapte 
Spuse: 
— Da! pune păsărica numaidecât într-o colivie şi 


du-te de-o atârnă în odaia fetei mele, lângă patul ei, ca 
s-o poată veseli cu cântecele și cu ciripelile ei. 

Atunci uriașul îl puse pe Hassan într-o colivie, cu 
două străchini mari, una pentru mâncare și una pentru 
apă. Și îi mai puse și două stinghii, pe care să se poată 
cocoţa și să cânte în voie; și duse colivia în odaia fetei 
sultanului și o atârnă la capul patului ei. 

Când îl văzu pe Hassan, fata sultanului fu ca vrăjită 
de chipul și de înfățișarea lui, și începu să-i facă tot 
soiul de ghidușii, și să-l răsfeţe în toate felurile. Și îi 
vorbea cu glas nespus de dulce, spre a-l îmblânzi, măcar 

că Hassan nu pricepea nimica din vorbele ei. Dar, cum 
vedea că fata nu-i vroia răul, încercă s-o înduioșeze 
faţă de soarta lui, plângând și gemând. lar domnița, 
de fiecare dată, îi lua gemetele și suspinele drept niște 
cântece gingașe; și simţea o plăcere până peste poate; și 
nu mai putea să se despartă de el nici ziua, nici noaptea, 
o clipită măcar. Şi simţea, când se uita la el, că toată 
ființa ei se topea după el. Şi nu știa ce ar putea să 
facă mai bine cu o păsărică atâta de mică, și cum să se 
poarte cu ea. Și adesea îi făcea cu degetul, și îi vorbea 
prin semne; dar nici el nu o pricepea, și era departe de 
a ghici tot folosul pe care l-ar fi putut dobândi de la o 
fată, este adevărat că uriașă, dar atâta de prietenoasă. 

Or, într-o zi, fata sultanului îl scoase pe Hassan din 
colivie, ca să-l curețe și să-i schimbe hainele. Și, după 
ce îl dezbrăcă, văzu, o, minunea minunilor! că nu era 
întru nimic lipsit de ceea ce aveau uriașii tatălui ei, 
măcar că toate celea erau, ca mărime, peste poate de 
micuţe. Şi fata gândi: „Pe Allah! asta-i întâia oară când 
văd o pasăre cu asemenea lucruri!“ Și începu să se joace 
cu Hassan și să-l întoarcă și să-l răsîntoarcă pe toate 
părţile, minunându-se de ceea ce afla la el în fiecare 
clipă. lar Hassan, în mâinile ei, era întocmai ca o vrabie 
în mâinile vânătorului. Și tânăra uriașă, dacă văzu că 
sub degetele ei castravetele se preschimba în bostan, se 

puse pe un râs de se tăvălea pe jos. Și strigă: „Ce pasăre 
minunată! Cântă ca păsările, și se poartă cu femeile 
la fel de drăguţ ca și bărbaţii cei uriași!“ Şi, vrând să-i 
răspundă cu drăgălășenie la drăgălășenie, îl lipi cu totul 
de ea și începu să-l aline peste tot, ca pe un bărbat, 
îndemnându-l în fel şi chip, nu cu vorbe, întrucât o 
pasăre nu ar fi putut să le priceapă, ci cu semne și cu 
fapte, și atâta de iscusit, încât, până la urmă, se purtă 
şi el cu ea întocmai ca un vrăbioi cu vrabia lui. Și, din 
ceasul acela, Hassan ajunse pasărea fetei sultanului! 

Or, Hassan, oricât era de alintat și de răsfăţat și de 
giugiulit ca o pasăre, și în pofida celor ce trăia între făl- 
niciile uriașei, fata sultanului, și, de altminteri, a celor 
ce la rândul lui o făcea și el să simtă, și în ciuda deplinei 
bunăstări în care trăia în colivia sa, era departe de-a o 
uita pe Strălucire, soţia lui, fiica împăratului împăra- 
ilor de peste Ginnistan și de peste insulele Wak-Wak, 
ținta călătoriei sale, de care știa că nu mai este prea de- 
parte! Și, spre a ieşi din acel bucluc, s-ar fi slujit bucuros 
de daireaua cea vrăjită şi de smocul de păr; ci, când îi 
schimbase hainele, fata sultanului uriașilor îi luase şi 
acele lucruri scumpe; și degeaba i le cerea el cu mâinile 
și cu tot felul de semne care se fac în arăbește, că ea nu 
pricepea neam ce-i cerea el, şi de fiecare dată socotea că 
îi cere să se zbenguiască. Lucru ce făcea ca, ori de câte 
ori îşi cerea el daireaua, să i se răspundă cu o desfătare; și 
ori de câte ori cerea smocul de barbă, trebuia să se dedea 
unei desfătări; atâta și-atâta, încât chiar că, după câteva 
zile, ajunse într-un hal fără de hal, și nu mai cuteza să 
facă nimic, nici cel mai mic semn, de frică să nu vadă 
la lucru răspunsul amarnicei uriașe. 

lacă-așa! Şi starea lui Hassan nu se schimba nici- 
cum; și, bietul de el, se sfârșea și se șofrănea în colivia 
lui, nemaiștiind ce hotărâre să ia, când, într-o zi, după 

alinturi mai spornice decât de obicei, uriașa aţipi în 
vreme ce se slujea de el, și îl lăsă să scape. Și Hassan se 
repezi numaidecât la sipetul în care se aflau lucrurile lui 
cele vechi, luă smocul de barbă și aprinse un fir de păr, 
chemându-l în gând pe șeicul Ali Părintele-Penelor. Şi 
iacătă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute cincea noapte 
Spuse: 


Şi Hassan se repezi numaidecât la sipetul în care 
se aflau lucrurile lui cele vechi, luă smocul de barbă și 
aprinse un fir de păr, chemându-l în gând pe șeicul Ali 
Părintele-Penelor. Şi iacătă că palatul se cutremură, iar 
şeicul cel îmbrăcat în negru ieși din pământ dinaintea 
lui Hassan, care se aruncă la picioarele lui. Atunci șeicul 
îl întrebă: 

— Ce vrei, Hassane? 

Şi tânărul îi răspunse: 

~ Mă rog ţie, nu face gură, că se trezește fata asta! 
Şi-atunci ajung fără de izbavă iarăși în mâinile ei, ca să 
fac iarăşi pe pasărea! 

Şi o arătă cu degetul pe uriașa cea adormită. Atunci 
şeicul îl luă de mână și, cu harul puterii lui tainice, îl 
duse afară din palat. Pe urmă îi spuse: 

— Povesteşte-mi ce ţi s-a întâmplat. 

Şi Hassan îi povesti tot ce făcuse de când ajunsese în 
Tara de Camforă Albă, și adăugă: 

— Şi-acuma, pe Allah! o zi de-aş mai fi rămas lângă 
uriașa aceasta, mi-aş fi dat sufletul pe nas! 

lar şeicul spuse: 

— Eu te-am prevestit de câte o să ai de pătimit! Ci 
asta nu-i decât începutul! Și, pe deasupra, trebuie să-ți 
mai spun încă o dată, o, copile al meu, ca să te hotărăsc 
să faci cale întoarsă, că în insulele Wak-Wak vraja bărbii 
mele nu mai are nicio putere, și acolo ai să fii lăsat 
numai în seama puterilor tale! 

Şi Hassan spuse: 

— Eu trebuie să mă duc, fie ce-o fi, după soția mea! 
Şi nu-mi mai rămâne decât daireaua aceasta vrăjită, care 
mi-ar putea sluji la caz de primejdie să mă scape din 
necaz! 

Iar şeicul Ali se uită la dairea și spuse: 

— A, o ştiu! Este daireaua lui Bahram magul, un uce- 
nic de-al meu de odinioară; numai el, dintre toți ciracii 
mei, s-a abătut de la calea lui Allah! Ci, o, Hassane, află 
că și daireaua aceasta, tot așa, nu va putea să-ţi fie de 
niciun folos în insulele Wak-Wak, unde toate vrăjile se 
dezleagă și unde ginnii de pe acele insule nu se supun 
decât numai domnului lor! 

Și Hassan zise: 

— Cui îi este dat să trăiască zece ani nu are să moară 
în cel de al nouălea an! Dacă, dar, mi-o fi scrisa să mor 
în insulele acelea, nu-i nicio supărare! Mă rog, dar, ţie, 
o, preacinstite șeic al șeicilor, să-mi spui care este dru- 
mul pe care trebuie să apuc ca să ajung acolo! 

Șeicul Ali, atunci, drept orice răspuns, îl luă de mână 
și îi spuse: 

— Inchide ochii, şi pe urmă deschide-i! 

Şi Hassan închise ochii; pe urmă, după o clipită, îi 
deschise. Şi totul pierise, atât șeicul Părintele-Penelor, 
cât și palatul fetei sultanului, și Țara de Camforă Albă. 
Şi se pomeni pe o insulă, cu țărmul acoperit de neste- 
mate de felurite culori, șlefuite de apele mării. Și habar 

nu avea că ajunsese într-un sfârșit la insulele cele atâta 
de râvnite. 

Or, nici nu apucă bine Hassan să-și arunce un ochi 
la dreapta şi un ochi la stânga, că se și repeziră asupra-i, 
ieşind din stâncile de pe mal și din spuma valurilor, 
stoluri întregi de păsări mari și albe, care acoperiră cerul 
cu un nor gros și apăsător. Și zborul vrăjmaș se năpusti 
înspre el ca un vârtej, cu un vuiet de pliscuri năprasnice 
și de aripi zbătute; și toate gâtlejurile înaripate scoa- 
seră laolaltă un țipăt răgușit, repetat de mii de ori, în 
care Hassan cunoscu într-un sfârșit vorbele Wak-Wak, 
numele insulelor acelea! Atunci pricepu că ajunsese pe 
pământurile cele tainice și că păsările îl vedeau că este 
străin şi căutau să-l alunge către mare. lar Hassan fugi 
să se adăpostească într-o colibă ce se ridica nu departe 
de acolo, și începu să cugete cum stă treaba. 

Deodată auzi pământul bubuind şi simţi cum i se 
cutremură sub picioare; și își ciuli urechea, ţinându-și 
răsuflarea, și văzu în depărtare îngroșându-se un alt 
nor, din care treptat-treptat se iviră în soare vârfuri de 
lănci și de coifuri, și străluciră cămășile de zale. Erau 
amazoanele! Unde să mai fugi? Iar galopul cel mânios, 
iute ca băraia de grindină, ori ca strălucirea de fulger, fu 
lângă el cât ai clipi din ochi. Și i se înfăţișară dinainte, 
strânse într-un pătrat mișcător şi năprasnic, războini- 
cele călări pe niște iepe galbene ca aurul străcurat, cu 
cozile lungi, cu armurele vânjoase, purtându-și hăţurile 
sus și slobode, mai iuți ca vântul de la miazănoapte 
când suflă cu urgia mării înfuriate. Şi războinicele ace- 
lea, înarmate de luptă, purtau fiecare câte o spadă grea 
la șold, câte o lancie lungă într-o mână, iar în mâna 
cealaltă câte o ghioagă care înfiora minţile; și mai aveau, 
strânse la subțioară, patru suliți care își arătau vârfurile 
înfricoșătoare. 

Or, de îndată ce războinicele îl zăriră pe nepoftitul 
de Hassan stând în pragul colibei, își struniră deodată 
iepele cele abrașe. Şi tot potopul de copite, oprindu-se, 
făcu să sară până în slăvile cerului pietrele de pe țărm, 
iar picioarele iepelor se afundară adânc în nisip. Şi 
nările lor largi și fornăitoare se umflau odată cu nările 
fecioarelor cele războinice; și chipurile dezvelite sub 
coifurile cu fruntarele săltare erau frumoase ca niște 
lune; iar șoldurile lor rotunde și grele se împreunau și 

ăreau totuna cu șoldurile cele galbene ale iepelor. Iar 
pletele lor lungi, gabene, negre și roşcate se amestecau, 
unduindu-se, cu părul din cozile şi din coamele iepelor. 
lar coifurile de oţel și platoșele de smarald sclipeau în 
soare ca niște giuvaieruri, și ardeau fără să se mistuie. 

Şi-atunci, din mijlocul acelui pătrat de lumină, se des- 
prinse o amazoană mai voinică decât toate celelalte... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a şase sute şasea noapte 
Spuse: 


Şi-atunci, din mijlocul acelui pătrat de lumină, se 
desprinse o amazoană mai voinică decât toate celelalte, 
cu fața nedezveliră sub coif, ci acoperită cu totul de 
fruntara lăsată, și cu pieptul îmbelșugat de niște sâni 
strălucitori sub ocrotirea unei tunici de sârmă de aur 
mai strânsă ca aripile de lăcustă. Şi îşi opri scurt iapa la 
câţiva pași de Hassan. lar Hassan, neștiind dacă îi era 
potrivnică ori binevoitoare, se aruncă dintru început 
dinaintea ei, cu fruntea în țărână, pe urmă săltă capul 
și spuse: 

— O, sultană a mea, sunt un străin pe care ursita l-a 
adus pe aceste tărâmuri, și mă pun sub ocrotirea lui 
Allah și sub pavăza ta! Nu mă izgoni! O, sultana mea, 
fie-ţi milă de un necăjit care își caută soţia și copiii! 

La vorbele acestea ale lui Hassan, călăreața sări jos de 
pe cal și, întorcându-se către războinicele ei, le făcu un 
semn să plece. Și veni la Hassan, care îi sărută pe dată 
picioarele și mâinile, și își duse la frunte marginea de 
la mantia ei. Şi ea îl cercetă cu luare-aminte; pe urmă, 
ridicându-și obrăzarul, i se arătă dezvelită. lar Hassan, 
când o văzu, scoase un țipăt mare şi se trase îndărăt 
speriat; întrucât, în loc de o tânără, pe puţin la fel de 
frumoasă ca și fecioarele războinice pe care le văzuse, 
avea dinaintea lui o bătrână cu o înfățișare tare urâtă, 
cu un nas mare cât o pătlăgea vânătă, cu niște sprâncene 
strâmbe, cu niște obraji scofâlciți şi fleșcăiţi, cu nişte 
ochi care se huleau unul pe altul, și cu câte o năpastă la 
fiecare dintre cele nouă colţuri ale chipului ei! Ceea ce 
o făcea să semene întru totul ca un mistreț. 

Încâr Hassan, ca să nu trebuiască să se mai uite la 
fața aceea, își acoperi ochii cu pulpana hainei. lar baba 
luă acea mișcare drept semn de mare cinstire, socotind 
că Hassan nu făcuse așa decât ca să nu pară necuviincios 
privind-o în faţă; și fu înduioșată până peste poate de 
dovada aceea de cinstire, și îi zise: 

— O, străinule, porolește-ți spaima. Din ceasul acesta 
te afli sub ocrotirea mea! Și îţi făgăduiesc ajutorinţă la 
orice nevoie! 

Pe urmă adăugă: 

— Însă, mai înainte de orice, nimenea nu trebuie să 
te vadă pe insula noastră! Drept care, și măcar că sunt 
nerăbdătoare să-ți aud povestea, am să dau fuga să-ţi 
aduc cele de trebuință ca să te imbraci ca o amazoană, 
așa încât să nu mai poţi de aci înainte să fii osebit dintre 

tinerele fecioare războinice, străjerele împăratului și ale 
fetelor împăratului! 

Şi plecă, și se întoarse peste câteva clipite cu o pla- 
toşă, O spadă, o lance, un coif și alte arme întru totul 
asemenea cu cele pe care le purtau amazoanele. Şi i 
Je dărui lui Hassan, care se împodobi cu ele.! Atunci 
bătrâna îl luă de mână și îl duse pe o stâncă înaltă de 
pe malul mării și, șezând jos acolo împreună cu el, îi 
spuse: 

— Acuma, o, străinule, grăbește-te de-mi povesteşte 
pricina care te-a adus pe insulele noastre, unde până la 
tine niciun adamit n-a cutezat să pună piciorul! 

Şi Hassan răspunse, după ce îi mulțumi pentru bu- 
nătatea ei: 

— O, stăpână, povestea mea este povestea unui 
necăjit care a pierdut singurul bun pe care îl avea, și 
care străbate pământul cu nădejdea că îşi va găsi bunul 
acela! 

Şi îi povesti păţaniile lui, fără a ocoli niciun amă- 
nunt. lar amazoana cea bătrână îl întrebă: 

— Şi cum o cheamă pe tânăra ta soţie? Și cum îi cheamă 
pe copiii tăi? 

El spuse: 

- În țara mea, copiii mei se numeau Nasser și Manssur, 
iar soţia mea se numea Strălucire! Ci numele pe care îl 
poartă în ţara ginnilor nu-l ştiu! 

Şi Hassan, după ce sfârși de spus totul, începu să 
plângă cu lacrimi îmbelșugatre. 

lar bătrâna, dacă auzi povestea lui Hassan și dacă 
îi văzu durerea, se simți cuprinsă cu totul de milă și îi 
spuse: 

— Mă jur ţie, o, Hassane, că nicio mamă nu s-ar îngriji 


! La M. A. Salie: „Iar pe bătrâna cu care se întâlnise Hassan o chema 
Șavahi. Şi era poreclită Umm-al-Davahi“. 

de copilul ei mai mult decât am să mă îngrijesc eu de 
soarta ta. Şi, întrucât spui că soţia ta s-ar putea afla 
printre amazoanele mele, am să te duc, chiar mâine, să 
le vezi la mare pe toate goale. Și, pe urmă, am să le pun 
să treacă pe dinaintea ta, una câte una, ca să-mi spui 
dacă ai s-o cunoști pe soţia ta printre ele! 

Așa grăi bătrâna Maica-Lăncilor către Hassan Al- 
Bassri. Şi îl linişti, încredințându-l că prin viclenia aceea 
nu vor avea cum să n-o afle pe tânăra Strălucire! Şi 
își petrecu ziua întreagă cu el, și îl plimbă prin insulă; 
ducându-l să se minuneze de toate minunăţiile. Şi, până 
la urmă, bătrâna începu să-l iubească pe Hassan cu o 
dragoste mare, și îi spuse: 

— Linişteşte-te, copilul meu! Te-am pus în ochii mei! 
Şi, chiar dacă mi-ai cere, pentru desfătarea ta, toate 
războinicele mele, care sunt toate fecioare tinere, ţi le-aș 
dărui din toată căldura inimii mele! 

lar Hassan îi răspunse: 

— O, stăpâna mea, eu, pe Allah, nu am să te părăsesc 
decât atunci când m-o părăsi sufletul! 

Or, a doua zi, așa cum îi făgăduise, bătrâna Maica- 
Lăncilor veni în fruntea războinicelor ei, în vuiet de 
dairale. Şi Hassan, îmbrăcat ca o amazoană, şedea pe 
stânca înaltă care se ridica deasupra mării. Şi, în felul 
acesta, semăna cu o fată de sultan. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute șaptea noapte 
Spuse: 


Or, a doua zi, așa cum îi făgăduise, bătrâna Maica- 

Lăncilor veni în fruntea războinicelor ei, în vuiet de 
dairale. Şi Hassan, îmbrăcat ca o amazoană, şedea pe 
stânca înaltă care se ridica deasupra mării. Și, în felul 
acesta, semăna cu o fată de sultan. 

Estimp, fecioarele cele războinice, descălecând de pe 
iepele lor, la un semn făcut de bătrâna Maica-Lăncilor 
care le era căpetenie, îşi lepădară armele și platoşele. 
Şi, subțiri și strălucitoare, se iviră, o, aiurire de crini 
şi de trandafiri! ca nişte crini dintre frunzele lor, și ca 
niște trandafiri dintre ghimpii lor. Şi, albe și ușoare, 
coborâră în mare. Şi spuma apei se amestecă cu pletele 
lor slobode și despletite, ori împletite și înalte ca niște 
turle. Şi zbarerea ralazurilor repeta zbaterea şoldurilor 
lor de fecioare. Și erau ca niște flori deschise pe ape. 

Ci, printre atâtea fete ca luna și printre atâtea bo- 
iuri mlădioase, printre atâţia ochi negri şi printre atâ- 
ţia dinţi albi, printre atâtea plete de felurite culori și 
printre atâtea binecuvântate șolduri, degeaba se tot uită 
Hassan, că nu văzu frumusețea cea fără de asemuire a 
mult-iubitei lui Strălucire. Şi îi spuse bătrânei: 

— O, maică bună, Strălucire nu se află printre ele! 

lar bătrâna amazoană răspunse: 

— Cine știe, fiul meu? Poate că depărtarea nu îţi în- 
găduie să judeci bine! 

Şi bătu din palme, și toate fetele ieșiră din apă și 
veniră să se înșire pe nisip, încă jilave de boabele de 
apă, ca de niște nestemate. Şi, una după alta, mlădii și 
legănate, trecură pe dinaintea stâncii pe care sta Hassan 
cu Maica-Lăncilor, neavând pe ele, drept orice armură, 
decât pletele lor atârnând pe spate, și grele numai de 
giuvaierurile trupului lor gol. 

Şi-atunci văzuși tu, o, Hassane, ceea ce văzuși! O, 
voi, iepuriţe de toate culorile și de toate soiurile, între 
coapsele acelor fetișcane, copile de crai! Erați și grase, 

și rotunde, și dolofane, și bălaie, și ca nişte bolte, și voi- 
nice, şi arcuite, și înalte, și netede, și umflate, și strânse, 
și neatinse, și ca niște jeţuri, și ca niște scoici, și grele, și 
mofluze, și mute, și ca niște cuiburi, și fără de urechi, 
și calde, și ca niște corturi, și fără de păr, și botoase, și 
sumese, și ghemuite, și mici, și gâdilicioase, şi genuni, 
şi uscate, și minunate, însă, fără de nicio îndoială, nu 
eraţi întru nimic asemenea cu iepurița mult-iubitei 
Strălucire! 

Încâr Hassan lăsă toate fetele să treacă, și grăi către 
bătrâna Maica-Lăncilor: 

— O, stăpână a mea, viaţa ta fie cu mine! nu se află 
niciuna printre toate aceste fete tinere care, cât de cât, 
să se asemuie cu Strălucire! 

lar bătrâna războinică, nedumerită, îi zise: 

— Atunci, o, Hassane, după toate acestea pe care le-ai 
văzut, nu mai rămân decât cele șapte fete ale împăratului 
nostru! Binevoiește să-mi spui după ce semn aş putea, 
cu vreun prilej, s-o cunosc pe soția ta, și zugrăvește-mi-o 
cu ce are ea mai aparte! lar eu am să-mi însemnez totul 
în minte! Și îți făgăduiesc că, știind în felul acesta totul, 
nu am să zăbovesc mult până s-o găsesc pe aceea după 
care umbli! 

Şi Hassan răspunse: 

— Să ţi-o zugrăvesc, 0, stăpână a mea, ar fi să mor 
fără a izbuti; căci nu este limbă care să poată spune 
toate desăvârșirile ei. Ci am să mă străduiesc să-ţi arăt 
măcar cam cum aduce. Are un chip, o, stăpână a mea, 
ca o zi binecuvântată; un mijlocel atâta de subțire, încât 
soarele n-ar putea să-i aștearnă umbra pe pământ; un 
păr negru și lung, atârnând pe spate, ca noaptea peste 
zi; nişte sâni care sfredelesc până și haina cea mai tare; 
o limbă ca de albină; o miere în gură ca apa din fântâna 

Salsabil; niște ochi ca izvorul Kausar’; este mlădie ca fi- 
rul de iasomie; dinţii-i sunt ca niște boabe de grindină; 
are o aluniţă pe obrazul drept, și un neg sub buric; o 
gură ca o cornalină, de nu-ți mai trebuie nici cupă, 
nici ibric; niște obraji ca bujorii din Neman; un pântec 
mlădios și vrăjitor, aidoma de larg și de alb ca o cadă de 
marmură; șalele mai voinice și mai strașnic zidite decât 
bolta templului din Iram; niște coapse întocmite în 
tiparul desăvârșirii, dulci ca zilele regăsirii după amara 
despărţire, între care domnește jețul califului, altarul 
tihnei și al beţiei, al cărui logogrif? a fost înfățișat de 
poet așa: 


Numele meu — care-i prileju-atâtor 
Fiori şi tulburări — este uşor, 

Că-i doar din două litere vestite 
Alcătuit; pe-ntâia, pasămite, 

O afli înmulţindu-le-ntre ele 

Pe cinci cu patru; iar pe-a doua, tot 
Numa-nmulţind la fel sase cu zece! 
Aşa ajungi la tâlcurile mele, 

Si-n felu-acesta-i dat să se dezlege 
Cuvântul ce-l închipui eu, socot! 


Şi, după ce spuse vorbele acestea, Hassan nu-și putu 
ține mai mult lacrimile, şi începu să plângă. Pe urmă 
strigă: 

— Jalea mea, o, Strălucire, este amară ca jalea unui 
derviş care şi-a pierdut strachina, ori cumu-i chinul 


! Salsabil (Selsebil) şi Kausar, după mitologia arabă, o fântână și un 
izvor de pe tărâmurile raiului. 

! Cuvântul arab koss, (grecescul kussos) se scrie cu două litere: cea din- 
tâi, litera kaf; fiind redată prin semnul grafic ce reprezintă și cifra 20; 
iar cea de a doua, litera sin, este redată prin semnul grafic cu care se 
reprezintă și cifra 60. 

unui hagiu care are o bubă în călcâi, ori cumu-i durerea 
unuia căruia i s-au tăiat mâinile și picioarele! 

După ce ascultă toate astea, bătrâna amazoană lăsă 
capu-n jos o clipă, cufundându-se într-o cugetare adâncă; 
pe urmă îi spuse lui Hassan: 

— Ce năpastă, o, Hassane! Te pierzi fără de izbavă, 
și mă pierzi și pe mine odată cu tine! Căci fetișcana pe 
care mi-o zugrăveşti tu este, fără de nicio îndoială, una 
dintre cele șapte fete ale împăratului nostru preaputer- 
nic! Ce nălucă mai ai și tu, şi ce smintită cutezanţă te 
bântuie! Între tine și ea este o depărtare ca de la pământ 
la cer! Și dacă stărui în dorinţa ta, către pieirea ta zorești! 
Ascultă-mă, dar, Hassane! Leapădă-te de gândul acesta 
nesăbuit, și nu-ţi da sufletul pierzării! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute opta noapte 
Spuse: 


. Ascultă-mă, dar, Hassane! Leapădă-te de gândul 
acesta nesăbuit, și nu-ți da sufletul pierzării! 

La vorbele acestea ale bătrânei, Hassan fu așa de 
tulburat, încât se prăbuși fără de simţire; și, când își 
veni iarăși în fire, se porni pe un plâns atâta de amarnic 
de i se scăldară hainele în lacrimile ce le vărsa, și, peste 
poate de deznădăjduit, strigă: 

— lacătă, dar, o, tușă a mea plină de milă, că trebuie 
să mă întorc deznădăjduit, după ce am bătut atâta cale, 
chiar în clipa în care sunt aproape să ajung la ţintă! Cum 
aș mai fi putut să mă îndoiesc, după încredințarea ce 
mi-ai dat, de izbânda încercării mele și de atotputerea 

ta? Au nu chiar tu poruncești și ești căpetenie peste oş- 
tile din cele Șapte Insule, și pentru care nicio încercare 
de felul acesta nu este cu neputinţă? 

Ea răspunse: 

— De bună seamă, fiul meu, pot multe asupra oștilor 
mele, precum și asupra fiecărei amazoane din aceste oști! 
Încât, ca să te întorc de la gândul tău cel nesocotit, îţi 
dau să-ţi alegi, dintre toate aceste fecioare războinice, pe 
aceea care ţi-o plăcea cel mai mult: ia-o din partea mea 
în locul soţiei tale! Şi pe urmă întoarce-te cu ea în ţara 
ta, și ai să fii la adăpost de mânia împăratului nostru! 
Altminteri pieirea mea și pieirea ta sunt de neînlăturat! 

Hassan însă nu răspunse la sfatul bătrânei decât cu 
alte lacrimi și cu alte suspine. lar bătrâna, înduioșată de 
atâta prisos de iubire, îi spuse: 

— Allah fie cu tine, o, Hassane! Ce vrei, dar, să fac eu 
pentru tine? Dacă s-ar afla că te-am lăsat să pui picio- 
rul pe insulele noastre, capul meu nu ar mai zăbovi pe 
umerii mei. Şi dacă s-ar afla vreodată că te-am dus să le 
vezi la scaldă, goale, pe toate războinicele mele, tinere 
fecioare pe care nicio privire de bărbat nu le-a întrezărit 
şi pe care niciun deget de om nu le-a atins, sufletul meu 
nu ar mai fi al meu! 

Şi Hassan strigă: 

— Pe Allah, o, stăpână a mea, te încredinţez că eu nu 
m-am uitat la fetele acelea în chip necuviincios, și nu 
am prea luat seama la goliciunea lor! 

lar bătrâna spuse: 

— Păi chiar că rău ai făcut, o, Hassane, întrucât în toată 
viața ta nu ai să mai vezi asemenea privelişte! Oricum, 
dacă niciuna dintre acele fecioare nu te ispitește, ca să te 
hotărăsc să te întorci în ţara ta și să-ţi mântuiești astfel 
sufletul, am să te încarc cu bogății și cu scumpele roade 
din insulele noastre, și am să te acopăr cu bunuri care 

au să te facă bogat și fericit pentru toate zilele câte le 
mai ai de trăit! 

Ci Hassan se aruncă la picioarele bătrânei, îi sărută 
genunchii și zise plângând: 

— O, binefăcătoarea mea, o, lumină a ochilor mei, 
o, sultana mea, cum aş putea să mă întorc în ţara mea 
după ce am îndurat atâtea strădanii și am înfruntat atâ- 
tea primejdii? Cum aș putea să plec de pe insula aceasta, 
fără s-o văd pe mult-iubita mea, când dragostea pentru 
ea m-a adus până aici? Ah, gândește-te, o, stăpână a 
mea, că poate-i voia soartei ca s-o găsesc pe soţia mea, 
după toate suferinţele câte le-am îndurat! 

Şi, dupăce rosti vorbele acestea, Hassan nu mai putu să-și 
stăpânească aleanul din suflet și ticlui stihurile acestea: 


Sultană-a frumuseţii, fie-ţi milă 
De cel robit de pleopele-ti nurlii 
Ce subjugară țara lui Khosroe 
Și lumea-ntregii lui împărății! 


Nici nardurile tari, nici trandafirii, 
Nici cele mai alese mirodenii, 

Pe lângă răsuflarea ta nu-nseamnă 
Decât o-ntruchipare de sluțenii. 


Iar boarea care-adie-nmireasmată 
Prin florile grădinilor din rai 

E toată-n părul tău, să-i fericească 
Pe cei alăturea de care stai. 


Pleiadele când se aprind pe ceruri, 
Din ochii tăi iau calda lor scânteie! 
Și stelele doar ti-ar putea fi salbă 
La gâtul alb, o, tânără femeie! 

Când bărrâna amazoană auzi versurile acestea ale lui 
Hassan, văzu că ar fi într-adevăr o răutate să-i ia pe tot- 
deauna nădejdea de a-și mai găsi soţia, și îi înţelese durerea, 
şi îi zise: 

— Fiul meu, alungă-ţi din gânduri întristarea și dez- 
nădejdea. Căci sunt pe deplin hotărâtă acuma să încerc 
totul ca să-ți dau soția îndărăr! 

Pe urmă adăugă: 

— Am să mă apuc numaidecât să mă îngrijesc cu tot 
sufletul de treburile tale, o, săracul de tine! Căci văd 
limpede că îndrăgostitul nici nu aude, nici nu pricepe 
nimic! Te las, dar, și mă duc la palatul împărăției de 
pe insula aceasta pe care ne aflăm, și, care-i una dintre 
cele șapte insule Wak-Wak. Căci cată să ştii că fiecare 
dintre aceste șapte insule este locuită şi stăpânită de una 
dintre cele șapte fete ale împăratului nostru, surori între 
ele după tată, dar nu și după mamă. lar aceea care este 
stăpână aici peste noi este cea mai mare dintre surori, şi 
o cheamă domnița Nur Al-Huda. Iar eu am să mă duc 
s-o caut şi să-i vorbesc în folosul tău. Potolește-ţi, dar, 
sufletul, înseninează-ţi ochii, și așteaptă-mă cu inimă 
liniștită, până ce mă întorc! 

Şi î îşi luă rămas-bun de la el, și se îndreptă înspre 
palatul domniţei Nur Al-Huda. 

Odată ajunsă în faţa domniţei, bătrâna amazoană, 
care era cinstită și iubită de fetele împăratului și de 
însuși împăratul pentru înţelepciunea ei și pentru creș- 
terea şi îngrijirea pe care le dăduse tinerelor domniţe, 
se ploconi și sărută pământul dintre mâinile domniței 
Nur Al-Huda. Şi domniţa se ridică numaidecât în cin- 
stea ei, și o îmbrăţișă, și o pofti să șadă jos lângă ea; şi 
îi zise: 

— Inşallah! Fie ca ştirile pe care mi le aduci să fie 
vestitoare de bine! Iar de ai să-mi faci vreo rugăminte, 

ori să-mi ceri vreun hatâr, grăiește! lară-mă gata să te 
ascult... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute noua noapte 
Spuse: 


„.«. grăieşte! lară-mă gata să te ascult! 

Bătrâna Maica-Lăncilor răspunse: 

— O, împărătiţă a veacului și a vremii noastre, o, 
fiica mea, vin la tine ca să-ţi povestesc o întâmplare 
cum nu s-a mai pomenit, și care nădăjduiesc că are să-ţi 
placă și să te veselească. Află, dar, că am găsit pe malul 
insulei noastre, aruncat de valuri, un bărbat tânăr, de o 
frumuseţe vrăjită, care plângea cu amar. Și când l-am 
întrebat ce-i cu el, mi-a răspuns că l-a aruncat ursita 
pe țărmurile noastre, pe când se afla în căutarea soţiei 
lui! Și când l-am rugat să-mi spună cine este soţia lui, 
mi-a zugrăvit-o într-un chip atâta de uluitor, încât m-a 
cufundat într-o mare spaimă în privinţa ta și în privinţa 
celorlalte domniţe, surorile tale! Şi mai trebuie să-ţi arăt, 
o, împărătiţa mea, ca să spun tot adevărul, că ochii mei 
n-au mai văzut vreodată, nici printre ginni, nici printre 
efriţi, un flăcău așa de frumos ca flăcăul acesta! 

Când auzi cele ce spunea bătrâna, domniţa Nur Al- 
Huda fu cuprinsă de o mânie cumplită și ţipă la bătrâna 
amazoană: 

— O, bătrână a blestemului, o, ploditură dintr-o liotă 
de încornoraţi ai ticăloșiei, cum ai făcut de-ai strecurat 
un bărbat printre fecioarele noastre, pe tărâmurile noas- 
tre? A, plod al nerușinării, cine-o să-mi dea să beau o 

înghițitură din sângele tău, ori să mănânc o îmbucătură 
din carnea ta? 

Şi bărrâna războinică începu să tremure ca o trestie 
în furtună, și căzu în genunchi la picioarele domniței, 
care îi strigă: 

— Au ţie nu ţi-e frică de osânda care te paşte de la 
răzbunarea și de la mânia mea? Pe capul tatălui meu, 
împăratul cel mare al ginnilor! nu știu ce mă ţine de 
nu poruncesc să fii tăiată bucăţi, ca să slujești de pildă 
pe viitor călăuzilor întru ticăloșie, care ar mai vrea să 
strecoare vreun străin în insulele noastre! 

Pe urmă adăugă: 

— Ci, înainte de toate, dă fuga de mi-l adu pe ada- 
mitul acela îndrăzneţ, care a cutezat să încalce hotarele 
noastre! 

Şi bătrâna se ridică, nemaiștiind, în spaima ei, nici 
să-şi deosebească mâna dreaptă de mâna stângă, și se 
duse să-l caute pe Hassan. Și gândea: „Năpasta aceasta 
amarnică, pe care mi-o trimite Allah prin mijlocirea 
domniţei, îmi e pricinuită numai de tânărul Hassan! 
De ce nu l-oi fi silit eu mai degrabă să plece de pe insulă 
și să ne arate lăţimea dosului său?“ 

Şi-așa ajunse la locul unde se afla Hassan; și, de cum 
îl zări, îi spuse: 

— Ridică-te, o, tu, cel al cărui soroc de pe urmă este 
aproape! Şi hai cu mine la împărătiță, că vrea să-ţi 
vorbească! 

Şi Hassan porni după bătrână, zicându-și: „Ya sa- 
lam! în ce prăpastie am să mă prăvălesc!“ Și-așa ajunse 
la palat, dinaintea domniţei. Şi ea îl primi, stând în 
jeţul ei și cu faţa acoperită întru totul de iașmac. Şi 
Hassan nu găsi nimic mai bun de făcut, în acea împre- 
jurare cumplită, decât să se apuce să sărute pământul 
dinaintea jeţului și, după salamalecul de cuviinţă, să-i 

înalțe domniţei o laudă în versuri. Ea atunci se întoarse 
înspre bătrână şi îi făcu un semn care vroia să însemne: 
„Întreabă-l!“ Şi bătrâna îi spuse lui Hassan: 

Preaputernica noastră împărătiță îţi răspunde 
la alanaleg și te întreabă, ca să-i răspunzi: „Cum te 
cheamă, care-i ţara ta de baștină, cum o cheamă pe soția 
ta și cum îi cheamă pe copiii tăi!“ 

Şi Hassan, ajutat de ursita lui, răspunse, întorcându-se 
către domi 

= Împărătiță a lumilor, sultană a veacului și a vremi- 
lor, o, tu, cum alta nu-i nici în timp, nici în răstimp, în ce 
priveşte numele meu cel ticălos mă numesc Hassan cel 
plin de necazuri, de obârşie din cetatea Bassra, din Irak. 
Iar în ce o priveşte pe soția mea, nu-i știu numele! Iar co- 
piii mei, pe unul îl cheamă Nasser, pe celălalt Manssur! 

Împărătița îl întrebă, prin mijlocirea bătrânei: 

— Și pentru ce te-a părăsit soția ta? 

El spuse: 

— Pe Allah, nu știu! Dar trebuie să fi fost fără de 
voia ei! 

Ea îl întrebă: 

— De unde a plecat? Şi cum? 

El spuse: 

— A plecat din Bagdad, chiar din palatul califului 
Harun Al-Rașid, emirul drept-credincioşilor! Și, pen- 
tru aceasta, nu a avut decât să se îmbrace cu mantia ei 
de pene și să se ridice în văzduh! 

Ea întrebă: 

— Şi nu ţi-a spus nimic când a plecat? 

El răspunse: 

~ I-a spus mamei mele: „Dacă fiul tău, chinuit de 
durerea lipsei mele, va vrea vreodată să mă mai vadă, 
nu are decât să vină să mă caute în insulele Wak-Wak! 
Şi-acuma, bun-rămas, o, maică a lui Hassan! Hotărât că 

zare mă întristează să plec așa, şi mă mâhnesc în sufletul 
meu, căci zilele despărțirii au să-mi sfâșie inima și au să 
vă înnegureze viaţa; ci, vai! nu pot nimic! Simt dorul 
zborului cum îmi năpădește sufletul, și trebuie să mă 
ridic în văzduh!“ Așa a grăit soţia mea! Şi s-a dus în zbor! 
Și de-atunci lumea este neagră dinaintea ochilor mei, 
iar pieptul mi s-a umplut de jale! 

Domnița Nur Al-Huda răspunse, clătinând din cap: 

— Pe Allah! e neîndoielnic că dacă soţia ta nu ar fi 
vrut să te mai vadă, nu i-ar fi dezvăluit mamei tale locul 
unde pleca! Pe de altă parte însă, dacă te-ar fi iubit cu 
adevărat, nu te-ar fi părăsit așa! 

Hassan se jură atunci, cu jurămintele cele mai grele, 
că soţia sa îl iubea cu adevărat, că îi dăduse o sumedenie 
de dovezi despre dragostea și despre credinţa ei, dar 
că nu putuse să-și înfrâne chemarea către văzduh și pe 
cea a deprinderii ei dintâi, care este zborul păsărilor! Şi 
adăugă: 

— O, Măria Ta, ţi-am povestit jalnica mea poveste! 
Și iacătă-mă dinaintea ta, cerându-ţi din suflet milă și 
îndurare pentru jalba mea prea îndrăzneață de a mă 
ajuta să-mi găsesec soţia și copiii! Allah fie cu tine, o, 
sultana mea, nu mă alunga! 

Când auzi vorbele acestea ale lui Hassan, domnita 
Nur Al-Huda cugetă preț de un ceas; pe urmă săltă 
capul și îi spuse lui Hassan: 

— Am cugetat mult ce fel de chin ţi se cuvine, și nu 
găsesc niciunul care să fie îndeajuns spre a-ţi pedepsi 
cutezanţa! 

Atunci bătrâna, măcar că era tare înfricoșată, se aruncă 
la picioarele stăpânei sale și îi luă pulpana rochiei, cu care 
își acoperi capul, și îi spuse: 

— O, preafalnică împărătiță... 


128 O mie şi una de nopti 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a sase sute zecea noapte 
Spuse: 


Atunci bătrâna, măcar că era tare înfricoșată, se aruncă 
la picioarele stăpânei sale și îi luă pulpana rochiei, cu care 
își acoperi capul, și îi spuse: 

— O, preafalnică împărătiță, pe vredniciile mele de 
doică ce te-a crescut, nu te zori să-l osândești, mai cu 
seamă acuma când ştii că este un biet străin care a în- 
fruntat potop de primejdii și a îndurat sodom de ama- 
ruri! Și numai datorită vieţii multe pe care i-a hărăzit-o 
ursitoarea a putut să îndure necazurile prin câte a trecut. 
Şi-i mai pe măsura ta, şi mai vrednic de stirpea ta, o, 
Măria Ta, să-l ierți și să nu încalci cumva, în dauna lui, 
legile găzduirii! Și-apoi, socoare și Măria Ta că numai 
dragostea l-a aruncat în această încercare năprasnică, şi 
că mult trebuie să li se ierte celor care iubesc. Într-un 
sfârşit, o, stăpână a mea și cunună pe capetele noastre, 
află că, dacă am cutezat să vin și să-ți vorbesc despre 
tânărul acesta atâta de frumos, am făcut-o din pricină 
că nimenea nu știe mai bine ca el, printre fiii oamenilor, 
să ticluiască versuri și să izvodească laude. Și, ca să te 
încredinţezi de spusele mele, nu ai decât să-i arăţi chipul 
tău dezvelit, şi ai să vezi cum are să știe a-i preamări 
frumuseţea! 

La vorbele acestea ale bătrânei, domnia zâmbi a 
râde și spuse: 

— Chiar că numai atât îi mai lipsea ca să treacă orice 
măsură! 

Ci, tainic, domniţa Nur, cu toată asprimea pe care o 

arăta, fusese tulburată înlăuntrurile ei de frumuseţea lui 
Hassan, și nu cerea mai mult decât să-i pună la încer- 
care virtutea și la stihuri și la ceea ce urmează totdeauna 
după stihuri. Aşa că se prefăcu a se lăsa înduplecată de 
vorbele doicii și, ridicându-și iaşmacul, își arătă chipul 
dezvelit. 

Când o văzu așa, Hassan scoase un țipăt lung de vui 
tot palatul, şi căzu fără de simţire. lar bătrâna îi dădu 
îngrijirile de trebuință și îl aduse în sine; pe urmă îl 
întrebă: 

— Ce-ai păţit, fiul meu? Şi ce-ai văzut de te-ai tul- 
burat așa? 

Și Hassan răspunse: 

— Ah, ce-am văzut, ya Allah? Domnita este chiar soția 
mea, ori măcar seamănă cu soția mea așa cum o jumă- 
tate de păstaie seamănă aidoma cu cealaltă jumătate soră 
cu ea! 

lar domniţa, când auzi vorbele acestea, se puse pe 
un râs de se prăbuși într-un peş, și zise: 

— Tânărul acesta este nebun! Eu sunt soţia lui? Pe 
Allah, da de când plodesc fecioarele fără de ajutorul 
bărbatului, și de când nasc copii cu văzduhul vremii? 

Pe urmă se întoarse către Hassan și îi spuse râzând: 

— O, dragul meu, vrei măcar să-mi spui, ca să aflu 
şi eu, în ce seamăn cu soția ta, și în ce nu seamăn? 
Întrucât văd că deocamdată ești tare nedumerit în pri- 
vinţa mea! 

El răspunse: 

— O, sultană a împăraţilor, o, adăpost al celor mari şi 
al celor mici, numai frumuseţea ta m-a înnebunit! Căci 
te asemeni cu soția mea la ochii mai luminoși decât 
stelele, la frăgezimea pielii, la îmbujorarea din obraji, 
la forma dreaptă a sânilor frumoși, la dulceața glasului, 
la mlădierea și la subţirimea mijlocului, și la mulți alți 

nuri, pe care nu am să-i spun, din sfială față de ceea ce 
este ascuns! Ci, dacă mă uit mai bine la farmecele tale, 
văd că între tine și ea este o osebire, pe care numai ochii 
mei de îndrăgostit o pot vedea, și pe care nu pot s-o 
zugrăvesc cu vorba! 

Când auzi vorbele acestea ale lui Hassan, domnia 
Nur Al-Huda pricepu că inima lui nu are să se lipească 
niciodată de ea; și o cuprinse o ciudă năprasnică, și se 
jură că are să afle care-i aceea dintre domniţe, surorile 
ei, care se măritase cu Hassan, fără de învoirea împăra- 
tului, tatăl lor! Şi își zise: „Am să-i pedepsesc, în felul 
acesta, și pe Hassan și pe soția lui, potolindu-mi astfel 
toată ciuda mea cea întemeiată!“ Ci își ascunse aceste 
gânduri în adâncul cugetului și, întorcându-se către 
bătrână, spuse: 

— O, doică, du-te degrabă după cele șase surori ale 
mele,! pe rând, în insula în care se află fiecare, și spune-le 
că despărţirea de ele mă apasă până peste poate, de mai 
bine de doi ani de când nu au mai fost pe la mine. Şi 
pofteşte-le din partea mea să vină să mă vadă, și adu-le 
cu tine! Ci mai ales ia seama bine să nu le spui vreo 
vorbă despre ce s-a întâmplat, ori să le vesteşti despre 
sosirea la noi a unui tânăr străin care își caută soţia! 
Du-te, şi nu zăbovi! 

Numaidecâr bătrâna, care nu avea de ce să pună 
la îndoială gândurile domniţei, ieși din palat și zbură, 
iute ca fulgerul, pe la insulele în care se aflau cele şase 
domniţe, surorile împărătiţei Nur Al-Huda. Și izbuti, 


'La M. A. Salie: „Iar cele șapte fete ale împăratului erau surori bune — 
din același tată și aceeași mamă — afară de fata cea mai mică. Pe fata cea 
mai mare o chema Nuri-ali-Huda, pe a doua Hadjm-as-Sabak, pe a treia 
Şams-ad-Duha, pe a patra Sadjart-ad-Durr, pe a cincea Kut-ali-Kulub, 
pe a șasea Şaraf-ali-Banat, iar pe cea de a șaptea o chema Manar-as-Sana, 
și aceasta era cea mai mică dintre surori și era chiar soţia lui Hassan, și le 
era soră numai după tată.“ 

fără de nicio greutate, să le hotărască pe cele dintâi cinci 
să vină cu ea. De când ajunse la cea de a șaptea insulă, 
unde locuia domniţa cea mai mică laolaltă cu tatăl ei, 
impăratul ginnilor, întâmpină destul de multă împo- 
trivire până s-o facă să se supună dorinței domniței 
Nur Al-Huda. Într-adevăr, atunci când domnița cea 
mai mică, la sfatul bătrânei, se duse să ceară de la tatăl 
ei îngăduința de a pleca, împreună cu Maica-Lăncilor, 
s-o vadă pe sora cea mai mare, împăratul, tulburat până 
peste marginile tulburării de o asemenea cerere, strigă: 

— Ah, fata mea cea mult iubită, comoara inimii 
mele, am în sufletul meu ceva care îmi spune că nu 
am să te mai văd, dacă ai să te îndepărtezi de palatul 
meu. Şi-apoi am mai și avut în noaptea aceasta un vis 
înfricoșător, pe care am să ţi-l povesesc. Află, dar, o, fata 
mea, o, lumină a ochilor mei... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

. Află, dar, fata mea, o, lumină a ochilor mei, că 
un vis mi-a împovărat somnul și mi-a apăsat pieptul 
în noaptea aceasta. Se făcea, în visul meu, că mă pre- 
umblam printr-o vistierie ascunsă de orice privire și 
plină cu niște bogății care nu se arătau decât numai 
ochilor mei. Și mă minunam de toate câte le vedeam; 
ci privirile mele nu se opreau decât la șapte pietre nes- 
temate, care sclipeau între toate celelalte cu o strălucire 
minunată. lar cea mai frumoasă şi mai ispititoare era 
tocmai cea mai mică dintre ele. Încât, ca să mă pot 

bucura mai bine de ea și ca s-o pun la adăpost de alte 
priviri, am cuprins-o în palmă, am strâns-o la inima 
mea și, luând-o cu mine, am ieșit din vistierie. Și, cum 
o ţineam dinaintea ochilor mei, sub razele soarelui, 
dintr-odată o pasăre, dintr-un soi neobișnuit și cum 
nu se văd niciodată pe insulele noastre, s-a repezit la 
mine, mi-a smuls piatra cea scumpă și a pierit în zbor. 
lar eu am rămas cufundat în uluire și în cea mai vie 
durere. Şi, când m-am deșteptat din somn, după o 
noapte întreagă de zbucium, am chemat la mine pe tăl- 
măcitorii de vise și le-am cerut să-mi tălmăcească tot ce 
văzusem în vis. Şi ei mi-au răspuns: „O, rege al nostru, 
pietrele nestemate sunt cele șapte fete ale Măriei Tale, 
iar piatra cea mai mică, pe care pasărea a răpit-o din 
mâinile tale, este fata ta cea mai mică, și care are să fie 
răpită cu sila de la dragostea ta!“ Or, mie, acuma, fata 
mea, tare mi-e frică să te las să pleci cu surorile tale și 
cu Maica-Lăncilor, și să te duci la Nur Al-Huda, sora ta 
cea mai mare; căci nu știu ce necaz ţi se poate întâmpla 
la drumul acesta, fie la dus, fie la întors! 

Şi Strălucire (căci chiar ea era, soţia lui Hassan) 
răspunse: 

— O, doamne și părinte al meu, o, preamăritule îm- 
părate, tu nu știi că sora mea cea mai mare, Nur Al- 
Huda, a pregătit pentru mine un ospăț și mă așteaptă 
cu cea mai fierbinte nerăbdare! Și iacătă-s doi ani și mai 
bine de când mă tot gândesc să mă duc s-o văd, fără ca 
acest lucru să-mi fi fost îngăduit; iar acuma ea trebuie 
să aibă tot felul de pricini să fie cam nemulțumită de 
purtarea mea. Ci nu-ţi face griji, o, părintele meu! Şi 
nu uita că nu de mult, atunci când am făcut o călătorie 
mai depărtată cu tovarășele mele, tu m-ai crezut pier- 
dută pe totdeauna și îţi și puseseși hainele de jale după 
mine. Ci eu tot m-am întors, fără de niciun necaz și bine 

sănătoasă! Tot așa și de data aceasta, nu am să lipsesc mai 
mult de o lună, după care am să mă întorc iar la tine, 
cu voia lui Allah! Şi-apoi, de m-aș duce undeva departe 
de împărăţia noastră, aș înţelege spaima ta; da aici, în 
insulele noastre, de ce vrăjmaș să mă tem? Cine ar putea 
să ajungă până la insulele Wak-Wak, după ce ar străbate 
Muntele-Norilor, Munţii Albaștri, Munţii Negri, Cele 
Șapte Văi și Țara de Camforă Albă, fără a-și da de o mie 
de ori duhul pe drum? Alungă-ţi, dar, din minte orice 
îngrijorare, o, părinte al meu, înseninează-ţi ochii și 
liniştește-ți inima! 

Dacă auzi vorbele acestea ale fiicei lui, împăratul 
ginnilor binevoi să îngăduie a o lăsa să plece; ci numai 
cu multă părere de rău, și numai după ce o puse să-i 
făgăduie că nu are să stea decât câteva zile la sora ei. 
Şi îi dădu o pază de o mie de amazoane, și o sărută cu 
dragoste. Iar Strălucire își luă rămas-bun de la el; după 
care se strecură la locul unde îi ascunsese, la adăpost 
de orice primejdie, pe cei doi copii ai săi, ca să-i sărute 
şi pe ei, despre care nimeni nu ştia nimic, întrucât, 
de cum se întorsese, îi trecuse în grija a două roabe 
de credinţă ale ei; pe urmă plecă laolaltă cu bătrâna și 
cu cele cinci surori ale sale spre insula unde domnea 
Nur Al-Huda. 

Or, pentru a-și primi surorile, Nur Al-Huda se îm- 
brăcase cu o rochie de mătase roșie, împodobită cu niște 
păsări de aur care aveau ochii, ciocul și ghearele făcute 
din rubine și din smaralde; și, încărcată de podoabe 
şi de nestemate, sta în jeţul ei din sala de primire. Iar 
dinaintea ei şedea Hassan în picioare; iar de-a dreapta-i 
şedeau înșiruite niște fete cu spadele trase; iar de-a stânga-i 
alte fete ţineau niște lănci lungi şi ascuţite. 

Tocmai atunci iată că sosi Maica-Lăncilor cu cele 
şase domniţe. Şi ceru să intre în sala de primire; iar 

împărătița îi porunci s-o aducă înlăuntru mai întâi pe 
cea mai mare dintre cele şase domniţe, care se numea 
Fala-Neamului. Şi domniţa aceea era îmbrăcată cu o 
rochie de mătasă albastră, și era și mai frumoasă decât 
Nur Al-Huda. Și veni lângă jeț, și sărută mâna surorii 
ei, care se ridică în cinstea sa și o sărută și o pofti să stea 
lângă ea. Pe urmă se întoarse înspre Hassan și îi zise: 

— Spune-mi, o, adamitule, aceasta-i soția ta? 

Şi Hassan răspunse: 

— Pe Allah, o, stăpână a mea! domniţa aceasta este 
minunată, și-i frumoasă ca luna când răsare; are părul de 
cărbune, obrajii gingași, gura zâmbitoare, sânii drepți, 
încheieturile subțiri, și totul în ea-i plin de farmec; iar 
ca s-o preamăresc în stihuri, voi spune: 


Ea se iveste, minunată, 

În haină-albastră îmbrăcată 
Și-asemeni unui giuvaier! 
Şi-i ruptă pare că din cer! 

Ah, buza ei, numai plăcere, 

E fagure bogat de miere! 
Obraji-i dulci şi zâmbitori 
Sunt strat înmiresmat de flori! 
Iar trupu-i, cum se înmlădie, 
E-un fir înalt de iasomie! 
Privind mijlocu-i subtirel 

Și spatele-i cât un crenel, 

O trestie-i — îți vine-a spune — 
Înfiptă-n vârful unei dune! 


Aşa o văd eu, o, stăpână a mea! Ci între ea și soţia 
mea este o osebire pe care limba mea se oprește s-o 
rostească! 

Atunci Nur Al-Huda făcu semn bătrânei doici s-o 

aducă înlăuntru pe cea de a doua soră. Şi domniţa intră, 
îmbrăcată într-o rochie de mătasă de culoarea caisei. 
Şi era și mai frumoasă decât cea dintâi; și se numea 
Fericirea-Casei. Iar sora ei, după ce o sărută, o pofti 
să stea jos lângă cealaltă, și îl întrebă pe Hassan dacă o 
cunoştea în ea pe soţia lui. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute douăsprezecea noapte 

... şi îl întrebă pe Hassan dacă o cunoștea în ea pe 
soţia lui. Și Hassan răspunse: 

— O, sultana mea, aceasta răpește minţile celor care 
o privesc, și înlănţuie inimile celor care se apropie de 
ea; Şi iată ce stihuri îmi stârnește: 


Nici luna de pe-un cer de vară, 
Când s-ar ivi cumva vreodată 
Pe bolta iernii-nvălmășite, 

În toi de noapte-ntunecată, 
N-ar fi, o, n-ar fi mai frumoasă, 
Nu poate fi mai minunată 
Decât ivirea ta de-acuma, 

O, sultăniță fermecată! 

Iar pletele-ţi ca nişte neguri 
Lăsate-n voia lor să cadă, 

Jos, pân la gleznele gingașe, 

Și panglica aceea lată 

Cu care-ai prins cunună neagră 


Pe fruntea ta ca de zăpadă — 


136 O mie şi una de nopti 


Privindu-le cu minunare, 
Mă-ndeamnă să-ţi şoptesc deodată: 
„Tu adumbreşti cu-aripa nopții 
Lumina zorilor curată!“ 

Ci tu, la șoapta mea fierbinte, 
Răspunzi cu şoaptă-nmiresmată: 
„Nu! Nu! E doar un nor ce-ascunde 
Al lunii chip, când se arată!“ 


Aşa o văd eu, o, sultana mea! Ci între ea și soția 
mea este o osebire pe care limba mea nu este în stare 
s-o zugrăvească! 

Atunci Nur Al-Huda făcu semn Maicii-Lăncilor, 
care o aduse degrabă pe cea de a treia soră. Şi dom- 
nița intră îmbrăcată într-o rochie de mătasă vișinie; și 
era și mai frumoasă decât cele două dintâi, și o chema 
Sclipirea-Nopţii. Iar sora ei, după ce o sărută, o pofti să 
stea lângă cea de dinainte, și îl întrebă pe Hassan dacă o 
cunoștea în ea pe soţia lui. Şi Hassan răspunse: 

— O, împărătiţa mea şi cunună a capului meu, ho- 
tărât! aceasta face să zboare și minţile celor mai înțe- 
lepţi, iar minunarea mea față de ea mă face să ticluiesc 
stihurile acestea: 


O, tu, cea înmuiată-n vrajă, 
Tu, care-n mers te înmlădii 
Usoară, lin, ca o gazelă, 

Și care-n pieptul celor vii 
Arunci din ploapele-ți arcate, 
Cu o mişcare ce-o-ntârzii, 
Potopul de săgeți măiastre, 
Ucigătoare şi nurlii! 

O, soare-al frumuseții-ntăie, 
Ivirea ta, atunci când vii, 

Și ceruri și pământuri umple 

De slavă şi de bucurii, 
Iar când te duci îşi pune noaptea 
Pe lumea-ntreagă temelii! 


Aşa o văd eu, o, împărătiţă a vremilor. Ci sufletul 
meu tot nu vrea să cunoască în ea pe soția mea, în 
ciuda asemănării desăvârșite dintre trăsăturile și călcă- 
cura lor! 

Atunci amazoana cea bătrână, la un semn al împără- 
tiței Nur Al-Huda, o aduse înlăuntru pe cea de a patra 
soră, pe care o chema Neprihana-Cerului. Şi domniţa 
era îmbrăcată într-o rochie de mătasă galbenă, cu dungi 
de aur în lat și în lung. Şi o sărută pe sora ei, care o pofti 
să şadă lângă celelalte. Și Hassan, când o văzu, ticlui 
aceste stihuri: 


Ea se iveste, precum luna plină 

În noaptea fericită şi senină. 

Vrăjita ei privire luminează 

Cărarea noastră-n neguri, ca o rază. 
La flacăra din ochiul ei ceresc 

Când vreau să vin şi să mă încălzesc, 
Numaidecât m-alungă băt-departe, 
Cu-o suliță ce scapără și arde, 
Străjerii-i falnici: sânii ei vârtoși, 
Mai tari ca piatra, şi mai nemiloși! 


Şi nu o zugrăvesc întru totul, căci pentru aceasta 
s-ar cere o cântare cu mult mai lungă. Ci, o, stăpână a 
mea, trebuie să-ți spun că nu este soția mea, măcar că 
asemănarea dintre ele este izbitoare în multe! 

Atunci Nur Al-Huda porunci să fie adusă înlăuntru 
cea de a cincea soră a ei, care se numea Ziurea-de-Ziuă, 
și care se apropie legănându-și șoldurile; și era mlădie 

ca o ramură de ban, și ușoară ca un pui de căprioară. 
Şi, după ce o sărută pe sora ei cea mare, șezu pe locul 
care i se arătă, lângă celelalte, și își potrivi cutele rochiei 
de mătasă verde cusută cu fir de aur. Şi Hassan, când o 
văzu, ticlui stihurile acestea: 


Nici floarea purpurie de granată, 

În frunzele ei verzi, nu-i mai măiastră 

Și nu e mai gingaș înfășurată 

Decât esti tu, o, tânără domnită 

În rochia aceasta fermecată! 

Iar dacă te întreb: „Care e haina 

Cea mai aleasă şi mai minunată 

Pentru obrajii tăi cei rupti din soare?“ 
Tu-mi dai răspunsu-atunci, îmbujorată: 
„Nu are niciun nume haina ceea, 

Pentru că-i sub cămaşa-mni fără pată!“ 
Atunci eu strig cu deznădejde mare: 

O, ce cămașă, o, ce blestemată, 

De-i pricină atâtor răni de moarte! 

Am s-o numesc cămașa ne-ndurată! 

Au nu ești tu, o, tânără domnită, 

Cum nu-i pe lume nicio altă fată? 

Când te ridici, în mândra-ți frumusete, 
Să tulburi ochii tuturor, pe dată 

Spun șoldurile-ţi: „Stai! Stai! Nu e bine! 
Cea care peste noi vrea să se-abată 

E mult prea grea pentru puterea noastră!“ 
Dar dacă mă apropiu, cu-nfocată 
Si-adâncă rugă, frumusetea-ți caldă 

Îmi spune-atunci: „Hai! Fă-o! Fă-o-ndată. 
Ci, când dau să te-ascult, atunci sfiala-ți 
Îmi strigă-amarnic: „Nu! Nu! Niciodată!“ 


După ce Hassan rosti versurile acestea, toate cele ce 

se aflau de față rămaseră înmărmurite de harul lui; și 
până și împărătița, cu toată ciuda ei, nu se putu opri să 
nu-i arate prețuirea. Încât amazoana cea bătrână, ocro- 
titoarea lui Hassan, se prilejui de întorsătura cea bună 
pe care o luau lucrurile, spre a încerca să-l ridice iarăși 
pe Hassan în bunăvoința domniţei zăcașnice: 

- O, sultana mea, te-am amăgit oare atunci când 
ţi-am spus despre priceperea minunată a acestui tânăr 
la întocmirea de stihuri? Şi nu-i el atâta de gingaș și de 
sfios în izvodirile sale? Te rog, dar, să uiţi cu totul în- 
drăzneala încercărilor lui, și să ţi-l iei de acuma înainte 
pe lângă tine ca poet, și să te slujești de harul lui, la 
ospeţele și la prilejurile cele mari! 

Împărătița îi răspunse: 

— Da! Mai întâi însă aş vrea să sfârșim cercetarea! 
Adu numaidecât aici pe sora mea cea mică! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute treisprezecea noapte 
Spuse: 


— Da! Mai întâi însă aș vrea să sfârșim cercetarea! 
Adu numaidecât aici pe sora mea cea mică! 

Şi bătrâna ieși afară, apoi, într-o clipită, se și în- 
roarse, ţinând-o de mână pe fata cea mai mică, și pe 
care o chema Podoaba-Lumii, şi care nu era alta decât 
Strălucire! 

Încâr intrași și tu, o, Strălucire, și nu erai îmbrăcată 
decât numai cu frumuseţea ta, nepăsătoare la găceli ȘI 
la văluri amăgitoare! Da ce ursită plină de năpaste îţi 
însoțea pașii! Habar nu aveai, neștiind încă ce fusese 

scris pentru tine în cartea sorții! 

lar când Hassan, care sta în picioare în mijlocul sălii, 
o văzu pe Strălucire, scoase un țipăt mare și căzu la pă- 
mânt, fără de simţire. lar Strălucire, dacă auzi strigătul 
acela, se întoarse și îl cunoscu pe Hassan. Şi, uluită că 
îl vedea pe soţul ei pe care îl credea așa de departe, se 
întinse cât era de lungă, fără de simţire, răspunzând cu 
un alt țipăt la ţipătul lui Hassan. 

Dacă văzu acestea, împărătiţa Nur Al-Huda nu se 
mai îndoi o clipită că n-ar fi aceasta sora care ajunsese 
soţia lui Hassan, și nu mai putu să-și ascundă pizma și 
mânia. Şi strigă către amazoanele ei: 

— Înșfăcaţi-l pe adamitul acesta și duceți-l de-l lepă- 
daţi afară din cetate! 

Şi străjerele îndepliniră porunca și îl luară pe Hassan 
şi se duseră de-l aruncară pe țărm, afară din cetate. Pe 
urmă împărătița se întoarse înspre sora ei, care fusese 
trezită din leșin, și ţipă la ea: 

— O, dezmăţato! cum ai făcut de l-ai cunoscut pe 
adamitul acesta? Şi cum de te-ai purtat atâta de nele- 
giuit, în toate chipurile? Nu numai că te-ai măritat cu 
el fără îngăduinţa tatălui tău și a rudelor tale, da l-ai 
mai și părăsit pe soțul tău și ai fugit din casa lui! Şi, în 
felul acesta, ţi-ai necinstit și neamul și fala neamului 
tău! Or, o ticăloșie ca aceasta nu poate fi spălată decât 
cu sângele tău! 

Şi ţipă către slujitoarele ei: 

— Aduceţi o scară și spânzuraţi-o de ea pe nelegiuita 
aceasta, chiar cu plerele ei cele lungi, și bateţi-o până la 
sânge cu vergile! 

Pe urmă ieși din sala de primire împreună cu celelalte 
surori și se duse în iatacul ei să-i scrie lui tătâne-său, 
împăratul, o scrisoare în care îl vestea, cu toate amă- 
nuntele ştiute, de povestea cu Hassan și sora cea mică 

și îi mai vestea, odată cu necinstea ce se abătuse asupra 
întregului neam al ginnilor, și osânda cu care socotise 
de datoria ei s-o pedepsească pe vinovată. Și își sfârșea 
scrisoarea cerând lui tătâne-său să-i răspundă cât mai 
degrabă, spre a-i spune care socoate el a fi pedeapsa 
deplină cu care să fie pedepsită ticăloasa. Și înmână 
scrisoarea unei crainice sprintene, care zori s-o ia și s-o 
ducă împăratului. 

lar când citi scrisoarea de la Nur Al-Huda, împă- 
ratul văzu lumea înnegurându-se dinaintea ochilor 
lui şi, mânat până peste marginile mâniei de purtarea 
fetei lui mezine, îi răspunse fetei celei mai mari că orice 
pedeapsa este mică față de nelegiuirea săvârșită, și că pă- 
cătoasa trebuie să fie dată morţii, însă că îi lasă ei întru 
totul grija de a îndeplini porunca, după înţelepciunea 
și judecata ei. 

Or, în vreme ce Strălucire, lăsată în felul acesta pe 
mâinile surorii ei, gemea spânzurată cu pletele de scară 
şi îşi aștepta caznele, Hassan, care fusese aruncat pe 
țărm, se trezi până la urmă din leșin; se trezi însă numai 
spre a cugeta la amarul nenorocirii lui, despre care de 
altminteri nici habar nu avea câtu-i de mare. Ce mai 
putea el să nădăjduiască? Acuma, când nicio putere 
nu mai putea să-l ajute, ce mai putea el să încerce, 
şi pe unde să mai caute vreo ieșire de pe insula aceea 
blestemată? Și se ridică, pradă deznădejdii, și porni să 
rătăcească de-a lungul mării, nădăjduind încă să afle 
vreun leac năpastelor lui. Și atunci îi veniră în minte 
versurile acestea ale poetului: 


Când nu erai decât un sâmbur 
În sânul cald al mamei tale, 

În sânu-mi ţi-am durat ursita 

Si i-am menit un tâlc şi-o cale, 

În rostul Cugetării Mele 
Si peste-a Plângerilor Vale. 


Deci lasă-a vieții întâmplare 
Să-și meargă drumul mai departe: 
Nu poți să-ntorci cărarea care 
Ti-a fost menită să te poarte. 

Iar când se-abate peste tine 
Năpasta unor vremi deșarte, 

Tu lasă-i soartei tale grija 

De-a te-ndrepta în altă parte. 


Acest sfat înţelept îi mai însufleţi curajul oleacă lui 
Hassan, care, rătăcind mai departe la întâmplare pe 
țărm, se străduia să-și închipuie ce s-o fi putut întâmpla 
pe când era leșinat, și pentru ce fusese lăsat în părăsire 
pe prundul mării. Şi, pe când cugeta el în felul acesta, 
întâlni două copile amazoane, ca de vreo zece anișori, 
care se băteau pe nisip cu lovituri amarnice de pumni. 
Şi văzu, nu departe de ele, aruncată pe jos, o tichie de 
piele pe care erau scrise niște chipuri şi niște litere. Şi 
se apropie de fetiţele acelea, încercă să le despartă, și le 
întrebă pentru care pricină se ceartă. Iar ele îi spuseră 
că se certau a cui să fie tichia aceea! Atunci Hassan le 
întrebă dacă nu vroiau să primească a le fi el judecător 
și să-l lase să hotărască el a cui să fie tichia. Şi fetiţele 
primiră, iar Hassan luă de jos tichia și le spuse: 

- Ei bine! am să arunc o piatră în sus, și care are să 
mi-o aducă dintre voi două, aceea are să capete tichia. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute paisprezecea noapte 

Spuse: 


— Ei bine! am să arunc o piatră în sus, și care are să 
mi-o aducă dintre voi două, aceea are să capete tichia. 

Şi fetiţele spuseră: 

— Este minunat! 

Atunci Hassan luă o piatră de pe prund și o azvârli 
din toate puterile lui cât mai departe. Şi, pe când feti- 
rele fugeau după piatră, Hassan își puse tichia pe cap, 
de încercare, și o lăsă așa. Or, peste un timp, fetiţele se 
întoarseră, iar aceea care găsise piatra strigă: 

— Unde ești, măi omule? lată, am câștigat! 

Şi ajunse la locul unde sta Hassan și începu să se 
uite în toate părţile, fără a-l vedea pe acesta. lar sora 
ei se uita și ea la fel de jur împrejur, în toate părțile, ci 
nu îl vedea nicăieri. lar Hassan se întreba: „Doar nu-s 
oarbe, amazonuţele astea! Cum se face, oare, de nu mă 
văd?“ Şi strigă: 

— Sunt aici! Haideţi odată! 

Și micuţele priviră înspre locul de unde venea glasul, 
ci nu-l văzură pe Hassan; şi li se făcu frică, şi începură 
să plângă. lar Hassan se apropie de ele și le puse mâna 
pe umăr și le spuse: 

— lacătă-mă! De ce plângeţi, micuţelor? 

Şi fetiţele ridicară capul, ci nu-l văzură. Şi-așa de 
tare se speriară, încât o luară la fugă din toate puterile 
lor, ţipând amarnic, de parcă ar fi fost fugărite de vreun 
ginn din soiul celor răufăcători. 

Şi Hassan își zise atunci: „Nu mai încape nicio în- 
doială! Tichia aceasta este fermecată! Şi vraja ei stă în 
aceea că îl face nevăzut pe cel care o poartă pe cap!“ 
Şi începu să joace de bucurie, zicându-și: „Allah mi-a 
trimis-o! Căci, cu tichia aceasta pe cap, am să pot da 

fuga s-o văd pe soţia mea, fără ca nimenea să mă vadă!“ 
Şi se întoarse pe dată la cetate și, ca să se încredinţeze 
mai bine de virtuțile acelei tichii, vru să-i încerce pu- 
terea dinaintea amazoanei celei bătrâne. Și o căută pe 
bătrână peste tot şi, până la urmă, o găsi într-o odaie 
din palat, legată în lanţuri, din porunca domniţei, la o 
verigă înfiptă în perete. Atunci, ca să se încredințeze că 
este cu adevărat nevăzut, se apropie de un raft pe care 
erau rânduite niște vase de porțelan, și făcu să cadă pe 
jos vasul cel mai mare, care căzu și se sparse la picioarele 
bătrânei. Iar bătrâna scoase atunci un țipăt de spaimă, 
gândind că o fi vreo poznă pe care i-o joacă vreunul 
dintre efriţii cei răi, credincioși poruncilor împărătiței 
Nur Al-Huda. Şi se așeză după datină să rostească des- 
cântecele alungătoare de duhuri, și spuse: 

— O, efritule, îţi poruncesc, întru numele săpat pe 
gemma de la pecetea lui Soleiman, să-mi spui cum te 
cheamă! 

Și Hassan răspunse: 

— Nu sunt niciun efrit, ci sunt Hassan Al-Bassri cel 
pe care îl ocrotești tu! Și am venit ca să te slobozesc! 

Şi, spunând aceste vorbe, își scoase tichia cea năzdră- 
vană și se făcu văzut și cunoscut! lar bătrâna strigă: 

— Of, vai de tine, of, amărâtule Hassane! că tu nu 
știi că împărătiţa se căiește că nu te-a dat dintru început 
morţii, sub ochii ei, și nu știi că și-a trimis roabele în 
toate părțile să te caute, făgăduind un chintal de aur 
drept răsplată aceleia care te-o aduce îndărăt la ea, mort 
sau viu! Nu mai zăbovi, dar, nicio clipită, şi scapă-ţi 
capul cu fuga! 

Pe urmă îi povesti lui Hassan ce cazne cumplite 
punea la cale împărătiţa ca s-o omoare pe sora ei, cu 
îngăduinţa împăratului ginnilor. Ci Hassan răspunse: 

— Allah are s-o scape și are să ne scape și pe noi pe 
toţi din mâinile acestei domniţe crunte! Ia uită-te la 
tichia aceasta! Este fermecată! Și datorită ei pot să mă 
fac nevăzut! 

Şi bătrâna strigă: 

— Slavă lui Allah, o, Hassane, care poate să dea viață 
şi osemintelor morţilor, și care ţi-a trimis tichia aceasta 
spre mântuirea noastră! Grăbește-te de mă dezleagă, ca 
să-ţi arăt chilia unde este închisă soția ta! 

Şi Hassan reteză legăturile în care se afla bătrâna, 
şi o luă de mână, și își puse pe cap tichia fermecată. 
Și pe dară se făcură amândoi nevăzuţi. lar bătrâna îl 
duse la temniţa unde zăcea Strălucire, soţia lui, legată 
cu pletele de o scară și așteptându-și cu fiecare clipită 
moartea în cazne grele. Şi o auzi cum spunea în şoaptă 
versurile acestea: 


Ce jalnică singurătate! 

Ce neagră noapte fără stele! 

Vai, ochii mei, lăsaţi să curgă 
Izvorul lacrimilor mele! 

Iubitul meu e-acum departe! 

De unde să mai am nădejde, 
Când inima mea şi nădejdea-mi 
Nu-l ştiu pe unde pribegeşte? 

O, lacrimile mele, curgeți 

Din ochii-mi arşi, pe mai departe! 
Ci o să izbutiţi vreodată 

Să stingeți focul ce mă arde? 
Jubitule pierdut, o, scumpe, 

Te port în suflet si în gând, 

Și chipul tău nu mi-l va şterge 
Nici stihul trist de pe mormânt! 

Şi Hassan, măcar că n-ar fi vrut să se arate așa dintr-odată, 
ca s-o ferească de vreo tulburare prea mare pe soţia lui, 
nu putu, când o auzi și când o văzu pe Strălucire, mult- 
iubita lui, să mai îndure zbuciumul care îl frământa, ci 
îşi scoase tichia și se repezi la ea s-o ia în braţe. lar ea 
îl cunoscu, şi se topi la pieptul lui. lar Hassan, ajutat 
de bătrână, îi dezlegă legăturile, și o aduse încetișor la 
viață, şi o luă pe genunchi făcându-i vânt cu mâinile. Iar 
ea deschise ochii și, cu lacrimile pe obraji, îl întrebă: 

— Ai coborât din cer ori ai ieșit din sânul pământului? 
O, soţul meu, vai, vai! ce putem noi împotriva soartei? 
Ceea ce este scris trebuie să se întâmple! Grăbește-te, 
dar, şi fugi până a nu fi găsit aici, și lasă soarta mea să-și 
urmeze calea, iar tu întoarce-te pe unde ai venit, ca să 
nu-mi mai pricinuiești durerea de a te vedea și pe tine 
căzut pradă cruzimii surorii mele! 

Ci Hassan răspunse: 

— O, mult-iubita mea, o, lumină a ochilor mei, am 
venit ca să te slobozesc şi să te iau cu mine la Bagdad, 
departe de ţara aceasta crudă! 

Ci ea strigă: 

— Ah, Hassane, ce nesocotință mai vrei să săvârșești? 
Fie-ţi milă! du-te, și nu mai spori chinurile mele și cu 
cele ale tale! 

Ci Hassan răspunse: 

— O, Strălucire, o, sufletul meu, află că n-am să ies 
din palatul acesta decât împreună cu tine şi cu ocro- 
titoarea noastră, mătușa cea bună de colea. Şi, de-ai 
să mă întrebi ce mijloc socot să folosesc, am să-ţi arăt 
tichia aceasta. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 

Dar când fu cea de a şase sute cincisprezecea noapte 
Spuse: 


.„. Şi, de-ai să mă întrebi ce mijloc socot să folosesc, 
am să-ţi arăt tichia aceasta. 

Şi Hassan îi arătă tichia cea fermecată, o puse pe cap 
dinaintea ei, pierind numaidecât; pe urmă îi povesti 
cum i-o scosese Allah în cale, spre a le fi de mântuire! 
Și Strălucire, cu obrajii scăldați în lacrimi de bucurie şi 
de căinţă, îi spuse lui Hassan: 

— Ah, toate relele pe care le-am îndurat nu vin decât de 
la greșeala pe care am săvârşit-o eu, când am părăsit casa 
noastră din Bagdad, fără de îngăduinţa ta! O, stăpânul 
meu preaiubit, fie-ţi milă și cruță-mă de dojenelile care 
mi se cuvin, căci văd și eu acuma că o femeie trebuie 
să înveţe a-și preţui soţul! Şi iartă-mi greșeala, pentru 
care mă rog de ispașă dinaintea lui Allah și dinaintea 
ca! Și încearcă să mă înţelegi cât de cât, întrucât sufletul 
meu n-a fost în stare să nu asculte de îndemnul care l-a 
năpădit atunci când a văzut mantia de pene! 

Şi Hassan răspunse: 

— Pe Allah, o, Strălucire, numai eu sunt vinovat că 
te-am lăsat singură la Bagdad. Ar fi trebuit să te iau cu 
mine totdeauna! Da de-acuma-nainte așa am să fac, 
poţi să fii liniștită! 

Şi, după ce spuse vorbele acestea, o aburcă în cârcă, 
o luă pe bătrână de mână, și își coperi capul cu tichia. 
Şi tustrei se făcură nevăzuți. Și ieșiră din palat, și se 
îndreptară în goana mare înspre cea de a șaptea insulă, 
unde se aflau ascunși cei doi copilași ai lor, Nasser și 
Manssur. 

Atunci Hassan, măcar că fu până peste poate de 

tulburat când își văzu iarăși cei doi copii teferi și să- 
nătoși, nu vroi să mai piardă vremea cu îmbrăţișări de 
dragoste, ci pe amândoi micuţii îi încredință bătrânei, 
care îi luă călare pe umerii ei. Pe urmă, fără a fi văzută de 
nimeni, Strălucire izbuti să ia trei mantii de pene, noi- 
nouţe; și se îmbrăcară cu ele. Pe urmă se luară tustrei de 
mână și, părăsind fără părere de rău insulele Wak-Wak, 
porniră în zbor către Bagdad. 

Or, Allah le meni bună pace și, după o călătorie cu 
popasuri scurte, ajunseră într-o dimineaţă în Cetatea 
Păcii. Şi se lăsară pe terasa casei lor, și coborâră scara, 
și intrară în sala unde şedea biata maică a lui Hassan, 
pe care, de mult durerea și gândurile o betejiseră și o 
orbiseră aproape de tot. Şi Hassan ascultă o clipită la 
ușă, și o auzi înlăuntru pe săraca femeie cum gemea 
și cum se jeluia. Atunci băru în ușă, și glasul bătrânei 
întrebă: 

— Cine este la ușă? 

Hassan răspunse: 

- O, maică a mea, este ursita care vrea să-și îndrepte 
asprimile! 

La vorbele acestea, mama lui Hassan, neștiind încă 
dacă nu era o nălucire ori adevăr-adevărat, dete fuga, 
pe bietele ei picioare, să deschidă ușa. Și îl văzu pe fiul ei, 
Hassan, cu soţia și cu copiii lui, şi cu amazoana cea bă- 
trână, care sta la spatele lor, cuviincioasă. Și tulburarea 
fiind prea tare pentru ea, căzu leșinată în brațele lor. Și 
Hassan o ajută să-și vină iarăși în simţire, scăldând-o cu 
lacrimile, și o strânse cu drag la piept. Iar Strălucire veni 
la ea și o acoperi cu un potop de mângâieri, cerându-i 
iertare că se lăsase biruită de pornirea ei din născare. Pe 
urmă o poftiră și pe Maica-Lăncilor și i-o înfăţișară ca 
pe ocrotitoarea și pe izbăvitoarea lor. Şi-atunci Hassan 

îi povesti maică-sii toate întâmplările cele de pomină 
câte le păţise, și pe care nu ar avea niciun rost să le mai 
spunem o dată. 

Şi îl preamăriră laolaltă pe Cel-Preaînalt, carele în- 
găduise să se vadă iarăși la un loc. 

Și de-atunci trăiră cu toţii împreună în viaţa cea mai 
desfătată şi cea mai plină de fericire. Și, în fiecare an, 
nu lipsiră o dată să se ducă toţi, cu caravana chemată 
de daireaua cea vrăjită, să le vadă pe cele şapte domnițe, 
surorile lui Hassan, în palatul cel cu bolta verde, de pe 
Munţii-Norilor. 

Şi-așa că numai după tare mulți ani veni să-i caute 
Sfărâmătoarea cea de neoprit a bucuriilor și a desfără- 
rilor! Ci mărire și slavă Aceluia carele stăpânește peste 
împărăţia văzurelor și a nevăzutelor, Cel pururea viu, 
Cel veșnic, și carele nu cunoaște moarte! 


După ce Șeherezada povesti astfel povestea aceasta fără 
de asemuire, micuța Doniazada îi sări de gât, şi o sărută pe 
gură, și îi zise: 

— O, sora mea, ce minunată-i povestea aceasta, și ce plină 
de miez, și ce fermecătoare, și ce plăcută este! Ah, ce tare mi-e 
drag de Boboc-de-Trandafir, și ce rău îmi pare că Hassan nu 
a luat-o și pe ca de soţie, laolaltă cu Strălucire! 

lar sultanul Șahriar spuse: 

— Șeherezada, povestea aceasta este uluitoare! Şi era aproa- 
pe să mă facă să uit o mulțime de treburi pe care, mâine chiar, 
am să pun să se îndeplinească! 

Iar Șeherezada spuse: 

— Da, o, Măria Ta, ci ea nu-i nimic pe lângă aceea pe care 
vreau să ţi-o mai povestesc, despre bubuitura de pomină. 

Iar sultanul Șahriar strigă: 

— Ce tot spui tu, Şeherezada? Şi ce bubuitură de pomină 
este aceea, de care eu habar nu am? 

Şeherezada spuse: 

— Este aceea pe care am să i-o spun mâine sultanului, 
dacă am să mai fiu în viaţă! 

Iar sultanul Șahriar își zise: „Hotărât! nu am s-o omor 
decât după ce are să mă lămurească despre ce-i vorba!“ 

În clipita aceasta a istorisiri sale, Șeherezada văzu că se 
luminează de ziuă și tăcu sfioasă. 


DIVANUL OAMENILOR DE RÂS 
ȘI DE BATJOCURĂ 


BUBUITURA DE POMINĂ 


je povesteşte — ci Allah este mai știutor! — că a fost 
b~ dodată în cetatea Kokaban, din Yaman, un beduin 
din tribul fazli, pe care îl chema Abul-Hossein și care, 
cu mulţi ani în urmă, părăsise viaţa de beduin și ajun- 
sese un târgoveţ de vază și un neguţător dintre negu- 
ţătorii cei mai bogați. Şi, întâia oară, se însurase pe 
vremea tinereţii sale! Ci Allah o chemase pe nevastă-sa 
întru mila sa, după un an de căsnicie. Încât prietenii lui 
Abul-Hossein nu mai conteneau să-l tot îndemne să se 
însoare iar, procitindu-i vorbele poetului: 


Ridică-te odată, prietene-al meu drag! 

Nu aştepta să-ți treacă voioasa primăvară — 
Ia uite ce copile frumoase! Hai, te-nsoară! 

Tu nu ştii că femeia, pe după-al casei prag, 
E-un almanah măiestru cu care anul zboară? 


Şi Abul-Hossein, până la urmă, nemaiputând să în- 
frunte îndemnurile prietenilor săi, se hotări să înnădească 
niște vorbe cu bărrânele peţitoare; și se însură într-un 
sfârșit cu o fetișcană frumoasă ca luna când străluceşte 
peste mare. Şi, de nuntă, orândui ospeţe mari la care îi 
pofti pe toţi prietenii și pe toţi câţi îi cunoștea, precum 

şi ulemalele, fachirii, dervișii și cuvioșii. Și deschise larg 
toate ușile casei sale, și orândui să li se dea musafirilor 
mâncăruri de toate felurile, și, printre altele, orez de 
șapte soiuri osebite, și sorbeturi, și miei umpluți cu 
alune, cu migdale, cu fistic și cu stafide, și o cămilă 
tânără friptă întreagă și pusă la masă netăiată. Și toată 
lumea mâncă și bău și fu cuprinsă de veselie, de bucu- 
rie și de mulţumire. Şi mireasa fu plimbată și arătată 
tuturora de șapte ori pe rând, îmbrăcată de fiecare dată 
cu altă rochie, mai frumoasă decât cea de dinainte. Ba 
o plimbară și-a opta oară printre musafiri, spre deplina 
mulţumire a celor care nu izbutiseră să-şi sature ochii 
cu vederea ei. După care muierile cele bătrâne o duseră 
în odaia de nuntă și o culcară într-un pat înalt ca un 
crivat împărătesc, și o pregătiră în toate privinţele pen- 
tru sosirea mirelui. 

Atunci Abul-Hossein, în mijlocul alaiului, intră la 
soţia sa, călcând rar și falnic. Şi se aşeză o clipă pe divan, 
ca să-și dovedească sieși și ca să arate soţiei sale și feme- 
ilor din alai cât de plin este el de gingășie și de măsură. 
Pe urmă se ridică măreț, spre a primi urările femeilor și 
a-și lua rămas-bun de la ele, înainte de a se apropia de 
patul în care fetișcana îl aștepta sfioasă; când, deodată, 
iacătă! slobozi, o, păcatele lui! din pântecele-i prea plin 
de cărnuri grele și de băuturi, o răsuflătură până peste 
poate de bubuitoare, cumplită și mare! Ferească-ne Allah 
de Cel-Rău! 

La bubuitul acela, fiecare femeie se întoarse înspre 
vecina ei, vorbind cu glas tare și făcându-se că n-ar fi 
auzit nimic; iar fetișcana la fel și ea, în loc să râdă ori 
să-și bată joc, începu să-și zdrăngănească brățările. Ci 
Abul-Hossein, fâstâcit până peste poate, se prefăcu a fi 
chemat de niște treburi grabnice și, cu ocara în inimă, 
cobori în curte, puse şaua pe iapă, sări în spinarea ei 

și, lăsând și casă și nuntă și soție, fugi mistuindu-se în 
negurile nopţii. Și ieși din cetate şi se afundă în pustie. 
Și ajunse la țărmul mării, unde văzu o corabie gata de 
plecare spre India. Şi se îmbarcă pe corabia aceea și 
ajunse pe coasta Malabarului. 

Acolo, cunoscu câţiva inși, băștinași din Yaman, care 
îl duseră și îl înfăţișară sultanului acelei țări. Și sultanul 
îl puse într-o slujbă de încredere și îl numi cap peste 
străjile sale. Și Abul-Hossein rămase în ţara aceea zece 
ani, cinstit şi respectat, şi în tihna unei vieţi huzurite. 
Şi de fiecare dată când își aducea aminte de bubuitura 
cea păcătoasă, își alunga gândul acela așa cum se alungă 
miasmele cele urâte. 

Ci, după ce trecură cei zece ani, fu cuprins de triste- 
țea dorului de ţara părintească; și încet-încet ajunse să 
gogească de alean; și ofta fără contenire, gândindu-se la 
casa și la cetatea lui; și simţea că moare de dorul acela 
înăbușit. Ci, într-o zi, nemaiputând să-și îndure chi- 
nurile sufletului, nu-și mai luă nici măcar bun-rămas 
de la sultan, și fugi și se întoarse în ţara Hadramut, din 
Yaman. Acolo se îmbarcă teptil în straie de derviş și 
plecă pe jos înspre cetatea Kokaban; și ajunse astfel, tăi- 
nuindu-și numele și necazul, pe dealul care străjuiește 
cetatea. Și, cu lacrimi în ochi, văzu terasa bătrânei sale 
case și terasele învecinate, şi zise: „De nu m-ar cunoaște 
careva! Deie Allah să fi uitat cu toţii povestea mea!“ Şi, 
cugetând așa, cobori dealul și o apucă pe drumuri ocolite 
înspre casa lui. Şi, din drum, văzu stând jos, în pragul 
unei porţi, o bătrână care despăduchea capul unei fetiţe 
de vreo zece ani; iar fetiţa îi spunea bătrânei: 

— O, maică a mea, tare aș vrea să știu câți ani am, 
căci o prietenă de-a mea vrea să-mi facă horoscopul. 
Vrei să-mi spui în ce an m-am născut? 

Şi bătrâna cugetă o clipă și răspunse: 

— Te-ai născut, o, fata mea, chiar în anul bubuiturii. 

Când auzi vorbele acelea, amărâtul de Abul-Hossein 
făcu cale întoarsă și o luă la fugă, aruncându-și picioa- 
rele în vânt. Şi își zicea: „Lacătă că bubuitura ta a ajuns 
o zi de pomenire în hronici! Şi are să dăinuiască prin 
veacuri, atâta cât s-or împodobi cu flori palmierii!“ Şi 
nu se mai opri din fugă şi din umblet decât atunci când 
ajunse în țara Indiei. Şi trăi cu amar în surghiun până 
la moarte. Cu el fie îndurarea și mila lui Allah! 


Pe urmă Șeherezada, în noaptea aceea, mai spuse: 


CEI DOI POZNAȘI 


Tot așa am auzit, o, norocitule sultan, că au fost odată 
în cetatea Damascului, în Siria, un om ajuns de pomină 
din pricina renghiurilor, a tertipurilor și a poznelor lui, 
şi un altul la Cairo, tot atâta de vestit pentru aceleași 
virtuţi. Or, pezevenghiul de la Damasc, care adeseori 
auzise vorbindu-se despre semenul lui de la Cairo, ar 
fi dorit să-l cunoască pe acela, cu atât mai mult cu cât 
mușteriii săi obișnuiți îi spuneau fără încetare: 

— Nu încape îndoială! hotărât că egipteanul este mult 
mai viclean, mai isteţ, mai bine dăruit și mai pișicher 
decât tine! Iar tovărășia lui este cu mult mai înveseli- 
toare decât a ta. De altminteri, dacă nu vrei să ne crezi, 
nu ai decât să te duci să-l vezi la treabă, la Cairo, și ai 
să te încredinţezi că te întrece! 

Şi atâta îl zădărâră, până ce omul își zise: „Pe Allah! 
nu-mi mai rămâne decât să mă duc la Cairo, ca să văd cu 
ochii mei cele ce se spun despre el!“ Şi își făcu pregătirile 
și plecă din Damasc, cetatea lui, și porni la drum spre 
Cairo, unde ajunse, cu voia lui Allah, bine și sănătos. Şi 

întrebă, fără să piardă vremea, de casa semenului său, și se 
duse la el în ospeţie. Și fu primit cu toată strălucirea unei 
ospeții cât se poate de alese, și fu cinstit și găzduit, după 
urările de bun venit cele mai prietenești. Pe urmă amân- 
doi începură să-și povestească întâmplările mai de seamă 
de pe lume, și își petrecură noaptea tăifăsuind plăcut. Or, 
a doua zi, cel de la Damasc îi spuse celui de la Cairo: 

~ Pe Allah, o, tovarășe al meu, nu am venit de la 
Damasc la Cairo decât ca să judec cu ochii mei renghiu- 
rile și poznele pe care le joci fără încetare în cetate! Şi 
nu aș vrea să mă întorc în țara mea decât îmbogăţit cu 
învăţătură! Vrei, dar, să mă faci martor la ceea ce atâta 
de fierbinte doresc să văd? 

Celălalt spuse: 

— Pe Allah! o, tovarășe al meu, cei care ţi-au vorbit 
despre mine te-au amăgit, fără îndoială! Eu de-abia 
dacă ştiu să deosebesc mâna mea stângă de mâna mea 
dreaptă! Cum să știu, dar, să dau lecţii de subțirime și de 
deșteptăciune unui damaschin ales, cum ești tu? Dar, 
întrucât este de datoria mea de gazdă să te duc să vezi 
lucrurile frumoase din cetatea noastră, hai să mergem 
să facem o plimbare! 

Aşadar, ieși cu el și îl duse, înainte de toate, să vadă 
moscheea Al-Azhar, pentru ca să poată povesti locui- 
torilor din Damasc minunile învățăturii și ale ştiinţei. 
Şi pe drum, trecând pe lângă neguțătorii de flori, își 
întocmi un buchet din ierburi frumos mirositoare, din 
maci, din trandafiri, din busuioc, din iasomii, din fire 
de romaniţă și de măghiran. Şi așa ajunseră amândoi 
la moschee și intrară în curte. Or, când intrară acolo, 
zăriră În faţa fântânii unde se făceau spălările cele cerute 
de datină, ciuciți în umblătoare, pe cei care își ușurau 
niște nevoi grabnice. Și insul de la Cairo zise către cel 
de la Damasc: 

— Ei bine, prietene, dacă ai vrea să le faci o poznă 
inșilor aceștia ciuciți la rând, cum ai ticlui lucrurile? 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute optsprezecea noapte 
Spuse: 


- Ei bine, prietene, dacă ai vrea să le faci o poznă 
inșilor aceştia ciuciți la rând, cum ai ticlui lucrurile? 

Celălalt răspunse: 

— Lucrul este cât se poate de la îndemână. Aș trece pe 
la spatele lor cu o mătură de mărăcini și, ca din greşeală, 
măturând înainte, i-aș înțepa în fund. 

Cel din Cairo spuse: 

— Felul acesta de pozne este cam vârtos și cam mo- 
cofan, prietene! Ba o atare glumă e chiar și lipsită de 
gingășie! lată ce aş face eu! 

Şi, vorbind astfel, se apropie cu o înfățișare priete- 
nească și îndatoritoare de cei care ședeau ciuciți în um- 
blătoare și îi îmbie pe toţi pe rând cu câte un mănunchi 
de flori, zicând: 

— Cu îngăduinţa ta, o, stăpâne al meu! 

Şi fiecare îi răspundea, tulburat și mâniat până peste 
poate: 

— Prăpădi-ţi-ar casa Allah, o, fecior de codoş! Ce, 
aici suntem la ospăț? 

Şi toți cei ce se aflau strânși în curtea moscheii, vă- 
zând chipurile mofluze ale inșilor cu pricina, râdeau de 
nu mai puteau. 

Aşa că, după ce văzu toate astea cu chiar ochii lui, 

păcăliciul de la Damasc se întoarse înspre cel de la Cairo 
şi îi spuse: 

— Pe Allah, m-ai biruit, o, șeicule al păcălicilor! Și 
are dreptate zicala care spune: „Șiret ca un egiptean care 
trece și prin gaură de ac!“ 


Pe urmă Șeherezada, în noaptea aceea, mai spuse: 


VICLENIE MUIEREASCĂ 


Mi s-a povestit, o, norocitule sultan, că într-o cetate 
ca toate cetăţile, o nevastă tânără, de neam mare, al 
cărei soț lipsea adeseori plecând în călătorii mai apro- 
piate ori mai depărtate, până la urmă nu a mai putut să 
îndure ghiesurile clocotului din ea și şi-a ales, ca balsam 
alinător, un flăcăiandru care nu-și avea semăn printre 
flăcăiandrii acelei vremi. Și amândoi se iubiră cu o dra- 
goste nemaipomenită; și se simțeau mulţumiţi unul cu 
celălalt, în toată voioşia și în toată tihna, sculându-se ca 
să mănânce, mâncând ca să se culce, și culcându-se ca să 
se zbeguiască. Și trăiră așa o bună bucată de vreme. 

Or, într-o zi, flăcăul fu luat pieptiș de un șeic cu 
barbă albă, un stricat cu două fețe, întocmai ca şi cuțitul 
cu două tăișuri al vânzătorilor de colocase. Ci flăcăul 
nu vroi nicicum să se supună la ceea ce îi cerea celalalt 
și, luându-se la ceartă cu el, îl lovi vârtos peste față și îi 
smulse ticăloasa de barbă. Iar șeicul se duse şi se plânse 
valiului cetății de bătaia pe care o îndurase; și valiul po- 
runci ca flăcăul să fie priponit și aruncat în temniţă. 

Estimp, nevestica află ce păţise drăguţul ei și, şti- 
indu-l la popreală, fu cuprinsă de o ciudă amarnică. 
Încât nu zăbovi să ticluiască un plan spre a-şi slobozi 
iubitul şi, împodobindu-se cu cele mai frumoase haine 
ale ei, se duse la palatul valiului, ceru să fie primită de 

el și fu poftită în sala de judecată. Or, pe Allah! numai 
arătându-se așa, în toată frumuseţea ei, nevestica ar fi 
şi dobândit de la bun început câștig la toate judecățile 
de pe tot pământul în lung și-n lat. Într-adevăr, după 
salamalecuri, îi spuse valiului: 

— O, valiule, stăpâne al nostru, flăcăul Cutare, pe 
care ai poruncit să-l bage la opriș, este chiar fratele meu 
și stâlpul casei mele. Și a fost învinuit pe nedrept de 
martorii şeicului și de șeic, care este un ticălos și un 
dezmăţat. Vin, dar, să cer de la dreptatea ta să-l slobo- 
zeşti, altminteri casa mea are să cadă în prăpăd; iar eu 
aş muri de foame! 

Or, de cum o văzu pe tinerică, inima valiului începu 
să fiarbă strașnic de dragul ei; și, împătimit după ne- 
vestică, îi zise: 

— Hotărât! sunt gata să-l slobozesc pe fratele rău! 
Ci, mai întâi, intră în haremul casei mele și, când s-or 
sfârși judecăţile, am să vin la tine ca să stăm de vorbă 
mai pe îndelese! 

Ea însă, pricepând ce vrea valiul, își zise: „Pe Allah! 
o, barbă de catran, n-ai să mă atingi tu decât când o 
face plopul mere!“ Și răspunse: 

— O, valiule, srăpâne al nostru, este mai bine să vii 
tu la mine acasă, unde am avea tot răgazul să vorbim 
despre toate, mai în tihnă decât aici unde eu nu sunt 
decât o străină. 

Şi valiul, bucuros până peste poate, o întrebă: 

— Şi unde se află casa ta? 

Fa spuse: 

— In cutare loc! Şi am să te aştept acolo, în seara 
aceasta, pe la scăpătat de soare! 

Şi plecă de la valiu, pe care îl lăsă cufundat într-o 
mare zbuciumată, și se duse să-l caute și pe cadiul 
cetăţii. 

Intră, așadar, în casa cadiului, care era un om în 
vârstă, și îi spuse: 

— O, cadiule, stăpâne al nostru! 

El spuse: 

- Da! 

Ea urmă: 

~ Mă rog ţie să-ţi arunci privirile asupra necazului 
meu, și Allah are să se bucure de tine! 

El întrebă: 

— Cine te-a asuprit? 

Ea răspunse: 

~ Un ticălos de șeic care, cu ajutorul martorilor lui 
mincinoși, a izbutit să-l bage la temniţă pe fratele meu, 
singurul stâlp al casei mele. Și vin ca să te rog să mijlo- 
ceşti pe lângă valiu să-i dea drumul fratelui meu! 

Or, când cadiul o văzu și o auzi pe tinerică, căzu 
îndrăgostit de ea nebunește, și îi zise: 

— Hotărât! am să mă îngrijesc de fratele tău. Ci, până 
una alta, intră colea în haremul meu și așteapră-mă 
acolo. Şi avem să tăinuim cum stă treaba. Şi ai să ajungi 
să-ţi izbândești dorinţa! 

Şi tinerica își zise: „A! fiu de codoș, ai să mă ai când 
o face plopul mere!“ Şi răspunse: 

— O, stăpâne al nostru, ar fi mai bine să te aştept la 
mine acasă, unde nimenea nu ne-ar supăra! 

El întrebă: 

— Şi unde se află casa ta? 

Ea spuse: 

— În cutare loc! Şi am să te aştept acolo, chiar în seara 
aceasta, după scăpătatul soarelui! 

Şi plecă de la cadiu și se duse să-l caute pe vizirul 
sultanului. 

Când ajunse dinaintea vizirului, îi povesti despre 
întemnițarea flăcăului, pe care îl da drept fratele ei, și îl 

rugă să poruncească a fi slobozit. Şi vizirul îi spuse: 

— Nu este nimic împotrivă! Ci, până atunci, intră 
colea în haremul meu, unde am să vin la tine, ca să stăm 
de vorbă despre treaba aceasta! 

Ea spuse: 

— Pe viaţa capului tău, o, stăpâne al nostru, eu sunt 
tare rușinoasă și nu aș ști nici măcar pe unde să um- 
blu prin haremul Măriei Tale. Casa mea însă este mult 
mai potrivită pentru taifasuri de soiul acesta și am să 
te aştept acolo chiar în seara aceasta, la un ceas după 
scăpătatul soarelui! 

Şi îi spuse în ce loc se afla casa ei, și plecă de la el ca 
să se ducă la palat la sultanul cetăţii. 

Or, când intră în sala împărătească, sultanul, uimit 
de frumuseţea ei, își zise: „Pe Allah! ce bucăţică bună de 
înfulecat caldă încă şi pe nemâncate!“ Şi o întrebă: 

— Cine te-a asuprit? 

Ea spuse: 

— Nu sunt asuprită, întrucât mai este și dreptatea 
sultanului! 

E] zise: 

— Allah singur este drept! Dar ce pot să fac eu pentru 
tine? 

Ea spuse: 

— Să dai poruncă să i se dea drumul fratelui meu 
întemnițat pe nedrept! 

EI spuse: 

— Lucru-i ușor! Du-te, copila mea, și așteaptă-mă în 
harem! Și nu are să se întâmple decât ceea ce te poate 
mulţumi! 

Ea spuse: 

— Dacă-i așa, o, Măria Ta, m-aș duce să te aștept mai 
degrabă acasă la mine. Căci sultanul nostru știe că pentru 
lucruri de soiul acesta este nevoie de multe gătiri, ca de 


162 O mie şi una de nopți 


pildă de o baie, de primeneli și de altele asemenea. Şi 
toate acestea nu aș putea să le fac cum se cuvine decât 
în casa mea, care, de-ar fi călcată de pașii sultanului 
nostru, ar fi pe veci cinstită şi binecuvântată! 

Sultanul spuse: 

— Atunci fie așa! 

Şi amândoi se învoiră în privinţa ceasului și a locului 
de întâlnire. Şi tinerica plecă de la sarai și se duse să 
caute un tâmplar... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute douăzecea noapte 


Spuse: 


Și tinerica plecă de la sarai și se duse să caute un 
tâmplar. Şi îi spuse: 

— Să-mi trimiţi în seara aceasta acasă un dulap mare, 
cu patru despărțituri puse una peste alta, și fiecare des- 
părţitură având o ușă aparte care să se închidă strașnic 
cu un lacăt! 

Tâmplarul răspunse: 

— Pe Allah! o, stăpână a mea, lucrul nu se poate face 
până-n seară! 

Ea spuse: 

— Am să-ţi plătesc orice ai să-mi ceri! 

El spuse: 

— Dacă-i așa, are să fie gata. Nu îţi cer însă ca preț 
nici aur, nici argint, o, stăpână a mea, ci numai ceea ce 
ştii și tu! Intră, dar, în odaia din fund, ca să pot să stau 
de vorbă cu tine! 

La vorbele acestea ale tâmplarului, nevestica răspunse: 

— O, tâmplar al binecuvântării, ce om lipsit de price- 
ere mai ești și tu! Pe Allah! oare acea prăpădită de odaie 
din fundul prăvăliei tale se poate potrivi cu o tăifăsuială 
de soiul celei cum vrei tu să răifăsuiești? Mai degrabă 
vino în seara aceasta acasă la mine, de îndată ce ai să-mi 
trimiţi dulapul, și ai să mă găsești gata să stau de vorbă 
cu tine până dimineața! 

Şi tâmplarul răspunse: 

— Cu toată dragostea inimii și ca o cinstire datorată! 

Şi nevestica urmă: 

— Da atunci, să nu-mi mai faci un dulap cu patru 
despărțituri, ci unul cu cinci! Întrucât îmi trebuie chiar 
unul cu cinci despărțituri, ca să strâng în el tot ceea ce 
am de strâns! 

Şi după ce îi spuse unde șade, plecă și se întoarse 
acasă la ea. 

Acolo scoase dintr-o ladă cinci rochii, de croieli și 
de culori osebite, le orândui cu grijă, și puse de pregăti 
mâncărurile și băuturile, şi orândui florile, apoi aprinse 
mirodenii. Şi aşteptă sosirea oaspeţilor săi. 

Or, pe înserate, hamalii tâmplarului aduseră dula- 
pul cu pricina; şi nevestica le spuse să-l așeze în odaia 
de primire. Pe urmă îi lăsă pe hamali să plece și, până 
să aibă ea răgazul să cerceteze lacărele dulapului, se și 
auziră bătăi la ușă. Şi, numaidecât după aceea, cel dintâi 
dintre oaspeţi se şi ivi, anume valiul cetăţii. Și ea se 
ridică în cinstea sa, și sărută pământul dintre mâinile 
lui, și îl pofti să guste din răcoritoare. Pe urmă începu 
să lunece înspre el niște ochi lungi de-o palmă, și. să-i 
arunce niște priviri arzătoare, așa de iscusit încât valiul 
se ridică de mijloc și, cu mișcări repezite şi cutremurate, 
vru să se bucure de ea pe dată. Ci muierușca, desfăcân- 
du-se din strânsoare, îi spuse: 

— O, stăpâneal meu, ce lipsit ești de iscusinţă! Mai întâi 

începe prin a te dezbrăca, spre a fi slobod în mișcări! 

Iar valiul spuse: 

— Nu am nimica împotrivă! 

Şi îşi scoase hainele. lar muierușca îi întinse, așa cum 
se face de obicei la petrecerile muieraticilor, în locul 
hainelor lui de culoare întunecată, o rochie de mătasă 
galbenă și de o croială ciudată, și o tichie de aceeași 
culoare. Și valiul se împopoţonă cu rochia cea galbenă 
şi cu tichia cea galbenă, și se pregătea să se veselească. 
Ci, tot atunci, se auzi o bătaie repezită la ușă. Și valiul, 
tare îmbufnat, întrebă: 

— Așteptai vreo vecină, ori vreo ghicitoare? 

Ea răspunse, speriată: 

— Nu, pe Allah! ci am uitat că soţul meu se întoarce 
în seara aceasta din călătorie! Și chiar el bate acuma la 
ușă! 

E] întrebă: 

— Şi-acu ce are să fie cu mine? Şi ce să fac? 

Ea spuse: 

— Nu e decât o cale de scăpare, și-anume să intri în 
dulapul de colea! 

Şi deschise ușa de la întâia despărţitură a dulapului, 
și îi spuse valiului: 

— Intră înlăuntrul! 

El spuse: 

— Păi cum să fac? 

Ea spuse: 

— Să te ghemuiești pe vine! 

Și valiul, frânt în două, se ciuci în dulap. Iar neves- 
tica încuie ușa cu cheia și se duse să deschidă celui care 
bătea. 

Or, acesta era cadiul. Și femeia îl primi întocmai cum 
îl primise și pe valiu, și, la ceasul potrivit, îl înveşmântă 
într-o rochie roșie, de o croială nemaipomenită, și cu o 

tichie de aceeași culoare; și, cum el vroia să se repeadă 
la ea, îi zise: 

— Nu, pe Allah! nu mai înainte de a-mi scrie un bilet 
în care să poruncești slobozirea fratelui meu! 

Şi cadiul îi scrise biletul cerut, și i-l înmână chiar în 
clipita când se auziră bătăi la ușă. Şi tânăra nevastă, cu 
un chip speriat, strigă: 

— Este soțul meu, care se întoarce din călătorie! 

Şi îl puse pe cadiu să se cocoţeze în cel de al doilea 
cat al dulapului, şi se duse să-i deschidă celui care bătea 
la ușă. 

Şi era însuși vizirul. Şi păți și el ceea ce păţiseră și 
ceilalți doi; și, gătit cu o rochie verde și cu o tichie 
verde, fu înghesuit la cel de al treilea cat al dulapului, în 
clipa în care sosea la rându-i sultanul cetăţii. Şi sultanul, 
în același chip, fu dichisit cu o rochie albastră și cu o 
tichie albastră și, în clipa când da să facă lucrul pentru 
care venise, ușa răsună iarăși, și, văzând spaima tinerei 
neveste, fu nevoit și el să se ghemuiască tare anevoie, 
întrucât era dolofan până peste poate. 

Atunci intră tâmplarul, cu niște ochi mistuitori și, 
drept preț pentru dulap, vru numaidecâr să se repeadă 
la tinerică. Ea însă îi zise: 

— O, tâmplarule, de ce ai făcut așa de strâmt cel de 
al cincilea cat al dulapului? De-abia dacă se poate vâri 
în el atâta cât încape într-o lădiă! 

El spuse: 

— Pe Allah! catul acela poate să cuprindă și patru inși 
chiar mai mari decât mine! 

Fa spuse: 

— Încearcă, să văd și eu dacă poţi să intri! 

Şi tâmplarul, cocoţându-se pe niște scăunașe puse 
unul peste altul, intră în cea de a cincea despărțitură, 
unde fu numaidecât încuiat cu cheia. 

Pe dată, luând biletul pe care i-l scrisese cadiul, ne- 
vestica se duse la paznicii temniţei, care, când văzură 
pecetea pusă în josul scrisului, îl sloboziră pe flăcău. 
Atunci amândoi se întoarseră acasă în graba mare și, de 
bucurie, ca să-și sărbătorească întâlnișul, se zbenguiră 
vârtos și îndelung, cu zarvă și cu gâfâieli strașnice. Și, 
înlăuntrul dulapului, cei cinci încuiaţi auzeau toate 
acelea, ci nu cutezau și nici nu puteau să crâcnească. 
Şi, ghemuiţi unul deasupra altuia în cele cinci caturi, 
habar nu aveau când o să fie scoși de acolo. 

Or, după ce tinerica și flăcăul își sfârșiră zbegurile, 
strânseră de prin casă tot ce putură să strângă din lucru- 
rile mai de preţ, puseră totul într-o ladă, vândură lucru- 
rile celelalte, şi plecară din cetatea aceea, mutându-se în 
altă cetate din altă împărăție. Și-atâta cu ei! 

Ci, în ceea ce îi privește pe cei cinci, iacătă! Când se 
împliniră două zile de când se aflau acolo, fură cuprinși 
tuscinci de o nevoie amarnică de a se ușura. Şi cel dintâi 
dintre ei care își slobozi udul fu dulgherul. Și, cum se 
ușura așa, udul începu să curgă în capul sultanului. lar 
sultanul, tot atunci, se slobozi și el în capul vizirului, 
care se slobozi în capul cadiului, care se slobozi în capul 
valiului. Atunci toți dădură glas, afară de sultan și de 
tâmplar, strigând: 

— O, ce porcărie! 

Şi cadiul cunoscu glasul vizirului, care cunoscu și el 
glasul cadiului. Și își spuseră între ei: 

— lacătă-ne că am căzut în lat! Noroc că sultanul a 
scăpat! 

Ci, în clipita aceea, sultanul, care tăcuse din mân- 
drie, strigă: 

— Tăceți odată! Sunt aici! Și habar nu am cine s-a 
ușurat în capul meu! 

Atunci tâmplarul strigă: 

— Înale Allah fala sultanului! Tare socot că eu sunt 
acela! Căci eu mă aflu în cel de al cincilea cat! 

Pe urmă adăugă: 

— Pe Allah! eu sunt pricina tuturor năpastelor aces- 
tea, întrucât dulapu-i lucrat de mine! 

Estimp, soţul muieruștii se întoarse din călătorie; 
și vecinii, care nu băgaseră de seamă plecarea femeii, 
îl văzură cum bătea la ușa lui zadarnic. Și îi întrebă 
de ce nu răspunde nimeni. lar ei nu ştiură să-i spună 
nimic. Atunci cu toţii laolaltă, după ce așteptară destul, 
sparseră ușa și intrară în casă; ci văzură casa goală, și 
fără nimic altceva în ea decât dulapul cu pricina. Şi 
auziră dinlăuntrul dulapului glasuri de oameni. Şi nu 
socotiră alta decât că dulapul trebuie să fie năpădit de 
niscaiva ginni. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute douăzeci şi doua noapte 
Spuse: 


Şi auziră dinlăuntrul dulapului glasuri de oameni. Şi 
nu socotiră alta decât că dulapul trebuie să fie năpădir 
de niscaiva ginni. 

Şi hotărâră, cu glas mare, să dea foc dulapului şi să-l 
ardă cu tot ce s-o fi aflând în el. Și, cum se pregăteau 
să-și ducă planul la îndeplinire, se auzi glasul cadiului 
din adâncul dulapului, strigând: 

— Opriţi-vă, oameni buni! Nu suntem nici ginni, 
nici hoți! Ci suntem Cazare și Cutare! 

Şi, în câteva vorbe, le povesti toată viclenia care îi dă- 
ulase. Atunci vecinii, cu soţul în cap, sfărâmară lacătele 

și îi sloboziră pe cei cinci Încuiați, pe care îi găsiră îm- 
popoţonaţi cu hainele acelea ciudate pe care îi pusese 
tinerica să le îmbrace. Acu, dacă îi văzură așa, nimenea 
nu mai putu să nu râdă de acea pătăranie. ar sultanul, 
ca să-l aline pe soţ de fuga soţiei, îi zise: 

— Te căftănesc al doilea vizir al meu! 

Şi-așa cu povestea aceasta. Ci Allah este mai știutor! 


Şi, sfârșind, Şeherezada îi spuse sultanului Şahriar: 

— Ci nu care cumva să crezi, o, Măria Ta, că toate acestea 
pot să fie asemuite cu Povestea Adormitului treaz! 

Şi, întrucât sultanul își împreunase sprâncenele la auzul 
numelui acelei povești despre care nu știa nimic, Șeherezada, 
fără a zăbovi mai mult, spuse: 


POVESTEA CU ADORMITUL TREAZ! 


(i i s-a povestit, o, norocitulesultan, căa fostodinioară 
fă la „Bagdad, pe vremea califului Harun Al-Rașid, 
un tânăr, holtei, pe care îl chema Abul- Hassan, și care 
ducea o viaţă tare ciudată și tare anapoda. Într- adevăr, 
vecinii lui nu-l vedeau niciodată să primească două zile 
la rând același om, sau să poftească în casa lui vreun 
locuitor din Bagdad; căci toţi cei care veneau la el erau 
străini, încât oamenii din mahalaua lui, nepricepând 
nimica din tot ce putea să facă acesta, îl porecliseră 
Abul-Hassan cel Dezmăţat. 

În fiecare seară, Abul-Hassan avea obiceiul să se 
ducă la capătul podului din Bagdad și acolo aștepta 
să se ivească vreun străin și, de cum zărea vreunul, fie 
bogat, fie sărac, fie tânăr ori bătrân, se îndrepta către 
el, zâmbitor și plin de curtenie și, după salamalecuri și 
urări de bun venit, îl poftea să primească a fi găzduit în 
casa lui pentru cea dintâi noapte a aceluia la Bagdad. Și 
îl ducea la el acasă și îl ospăta cât putea mai bine; și, cum 
era tare prietenos și avea o fire plăcută, îi ținea tovărășie 
oaspetelui toată noaptea și nu precupeţea nimic spre a-i 
da cea mai bună părere despre mărinimia sa. A doua zi 
însă îi spunea: 

— O, oaspetele meu, să știi că dacă te-am poftit la 
mine, atunci când în cetatea aceasta numai Allah te 


! Povestea aceasta, repovestită de I. L. Caragiale, a apărut în volumul 
postum Abu-Hasan (Bucureşti, 1915), al marelui scriitor. 

cunoștea, am făcut-o pentru că aveam pricinile mele 
să mă port așa. Ci m-am juruit să nu găzduiesc nicio- 
dată două zile la rând același străin, de-ar fi el cel mai 
minunat și cel mai plăcut dintre fiii oamenilor. Încât, 
așadar, iată-mă nevoit să mă despart de tine; și chiar te 
rog, dacă mă întâlneşti vreodată pe ulițele Bagdadului, 
să te faci că nu mă cunoști, ca să nu mă silești cumva 
să te ocolesc! 

Şi, vorbindu-i astfel, Abul-Hassan își ducea oaspetele 
la vreun han din cetate, îi da toate sfaturile de care acela 
s-ar fi putut să aibă trebuinţă, își lua bun-rămas de la el 
şi nu-l mai vedea. Și dacă, din întâmplare, se nimerea 
să întâlnească prin sukuri pe vreunul dintre străinii pe 
care îi găzduise, se prefăcea a nu-l cunoaște, spre a nu fi 
nevoit cumva să se oprească și să-i dea bineţe. Şi tot așa 
se purta mai departe, fără a pregeta nici măcar o seară 
să aducă în casa lui un alt străin. 

Or, într-o seară, pe la scăpătatul soarelui, cum sta el 
așa, după obiceiul său, la capul podului de la Bagdad, 
aştepând sosirea vreunui străin, văzu că venea către el 
un negustor bogat, îmbrăcat în felul negustorilor de la 
Mossul şi urmat de un rob înalt și cu înfățișare falnică. 
Or, era însuși califul Harun Al-Rașid, îmbrăcat teptil, 
cum avea el obiceiul să facă în fiecare lună, ca să vadă și 
să cerceteze cu chiar ochii lui cele ce se petreceau prin 
Bagdad. Şi Abul-Hassan, când îl văzu, fu departe de 
a ghici cine era; și se ridică din locul unde ședea, și se 
îndreptă înspre el, și, după salamalecul cel mai gingaș 
şi după urarea de bun venit, îi spuse: 

— O, stăpâne al meu, binecuvântată să fie sosirea ta 
printre noi! Fă-mi hatârul de a primi în noaptea aceasta 
găzduirea mea, în loc să te duci să dormi la han. Și 
mâine dimineaţă o să fie vreme să-ţi cauţi în tihnă o 
locuinţă după placul tău! 

Şi, spre a-l hotărî să primească, îi povesti în câteva 
cuvinte că de multă vreme avea obiceiul să dea găzdu- 
ire, numai pentru o noapte, celui dintâi străin pe care 
îl vedea trecând pe pod. Pe urmă adăugă: 

— Allah este darnic, o, stăpâne al meu! În casa mea ai să 
găseşti o găzduire deplină, pâine caldă și vin limpede! 

Când auzi vorbele lui Abul-Hassan, califului i se păru 
întâmplarea atâta de ciudată și Abul-Hassan atâta de 
fistichiu, încât nu șovăi o clipă să-și urmeze ispita de a-l 
cunoaște. Încâr, după ce se lăsă rugat oleacă, numai așa, 
de ochii lumii și ca să nu pară a fi un om prost crescut, 
primi rugămintea, zicând: 

— Pe capul și pe ochii mei! Allah să-și sporească bi- 
nefacerile asupra ta, o, stăpâne al meu! lată-mă gata să 
te urmez! 

Şi Abul-Hassan îi arătă oaspetelui drumul și îl duse 
la casa lui, tăinuind cu el întruna foarte plăcut. 

Or, mama lui Hassan, în seara aceea, gătise o masă 
minunată. Le aduse mai întâi niște gogoși prăjite în 
unt și umplute cu carne tocată și cu sâmburi de pin, 
pe urmă un clapon tare gras, împresurat de patru pui 
mari de găină, pe urmă o gâscă umplută cu stafide și cu 
fistic, şi la sfârșit o tocăniţă de porumbei. Şi toate astea, 
într-adevăr, erau alese la gust și plăcute la vedere. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute douăzeci şi patra noapte 
Spuse: 


Şi toate astea, într-adevăr, erau alese la gust și plă- 
cute la vedere. Așa că amândoi, așezându-se dinaintea 

tablalelor, mâncară cu mare poftă; și Abul-Hassan ale- 
gea, ca să le dea oaspetelui său, bucăţile cele mai bune. 
Pe urmă, când sfârșiră de mâncat, robul le aduse ibricul 
și ligheanul; și se spălară pe mâini, în vreme ce mama 
lui Hassan strângea tăvile de mâncăruri, spre a servi 
castroanele cu fructe, pline de struguri, și curmale, și 
pere, precum și alte tablale pe care se aflau tăvile pline 
cu prăjituri, cu magiun și migdale și cu tot felul de 
zumaricale. Şi mâncară pe săturate, după care începură 
să bea. 

Atunci Abul-Hassan umplu cu vin cupa de ospăț 
și, ținând-o în mână, se întoarse înspre oaspetele său 
și îi spuse: 

— O, oaspete al meu, tu știi că niciodată cocoșul nu 
bea mai înainte de a fi chemat și găinile, cu cotcodăceli 
dulci, să vină să bea cu el. Or eu, dacă ar trebui să duc 
cupa aceasta la buze ca să beau de unul singur, băutura 
mi s-ar opri în gât, și de bună seamă că aș muri. Te 
rog; dar, pentru noaptea aceasta, să lași cumpătarea pe 
seama inșilor cu inima rea, și să cauţi bucuria împreună 
cu mine în fundul cupei. Căci, cu adevărat, o, oaspete 
al meu, fericirea mi-e peste poate să am în casa mea un 
om atâta de strălucit ca tine! 

Şi califul, care nu vroia nicidecum să-l supere, și care 
pe deasupra dorea să-l facă să vorbească, nu depărtă 
cupa, ci începu să bea laolaltă cu el. Şi când vinul începu 
să le ușureze sufletele, califul îi spuse lui Abul-Hassan: 

— O, stăpâne al meu, acuma, când ne-am împărtășit 
cu pâinea și cu sarea, nu vrei să-mi spui care este pricina 
de te porți așa faţă de străinii pe care nu-i cunoşti, şi nu 
vrei să-mi povestești, ca s-o ştiu și eu, povestea ta, care 
trebuie să fie uimitoare? 

Şi Abul-Hassan răspunse: 

- Află, o, oaspete al meu, că povestea mea nu este 

deloc uimitoare, ci numai plină de învăţăminte. Mă 
numesc Abul-Hassan, și sunt fiul unui negustor care, 
la moartea lui, mi-a lăsat cu ce să trăiesc din belșug în 
Bagdad, cetatea noastră. Or, întrucât fusesem ţinut tare 
din scurt pe când trăia taică-meu, mă grăbii să fac tot 
ce-mi sta în putere pentru ca, în puţină vreme, să ajung 
din urmă timpul pierdut în tinereţele mele. Ci, întrucât 
am fost dăruit din fire cu înţelepciune, am avut grijă 
să-mi împart moștenirea în două părţi, una pe care am 
schimbar-o în aur, și alta pe care am păstrat-o în bunuri. 
Şi luai aurul pe care îl dobândisem de la partea dintâi, și 
mă apucai să-l cheltuiesc, cu mână spartă, în tovărășia 
unor tineri de vârsta mea, pe care îi ospătam și îi ţineam 
pe seama mea și pentru plăcerea mea, cu o dărnicie şi 
o mărinimie de emir. Și nu precupeţii nimic pentru ca 
viața noastră să fie plină de plăceri și de bucurie. Or, 
făcând așa, mă pomenii că după un an nu-mi mai ră- 
măsese nici măcar un singur dinar pe fundul bisactelei 
mele, şi mă întorsei către prietenii mei, ci ei pieriseră. 
Atunci mă apucai să-i caut şi să le cer la rândul meu să 
mă ajute în împrejurarea în care mă vedeam. Ci toţi, 
unul după altul, îmi zicluiră vreo pricină care nu le 
îngăduia să-mi dea cu ce să trăiesc măcar pentru o zi. 
Eu, atunci, mă întorsei în mine și pricepui câtă dreptate 
avusese tătâne-meu, răposatul, să mă crească aspru. Şi 
mă întorsei acasă la mine și începui să cuget la ce îmi 
mai rămânea de făcut. Și atunci mă oprii la o hotărâre 
pe care din ziua aceea o ţin neabătut. M-am jurat, într- 
adevăr, dinaintea lui Allah, să nu mai am de-a face cu 
niciun om din ţara mea și să nu mai găzduiesc în casa 
mea decât străini; și, pe deasupra, necazul m-a învăţat 
că prietenia scurtă și caldă este cu mult mai de dorit 
decât prietenia lungă și care se sfârșește rău, și mă legai 
să nu stau două zile la rând cu același străin poftit în 

casa mea, de-ar fi el cel mai minunat și cel mai plăcut 
dintre fiii oamenilor! Căci simţisem amarnic cât de 
crude sunt legăturile sufletului și cum te opresc ele să 
guști pe deplin bucuriile prieteniei. Așa că, o, oaspete 
al meu, să nu te minunezi cumva mâine de dimineaţă, 
după noaptea aceasta în care prietenia ni se arată sub în- 
făţișarea ei cea mai îndatoritoare, dacă am să fiu nevoit 
să-mi iau rămas-bun de la tine. Şi chiar dacă mai târziu 
ai să mă întâlneşti pe ulițele Bagdadului, să nu ţi se pară 
urât din partea mea că nu am să te mai cunosc! 

Când auzi povestea aceasta a lui Abul-Hassan, ca- 
liful îi spuse: 

— Pe Allah! purtarea ta este o purtare minunată, și 
în viața mea nu am văzut un petrecăreț purtându-se cu 
atâta înțelepciune ca tine! Încât prețuirea mea față de 
tine este până peste poate; tu ai știut, cu bunurile pe 
care le-ai păstrat din cea de a doua parte a moștenirii 
tale, să duci o viaţă cuminte, care îţi îngăduie să ai în 
fiecare noapte tovărășia unui alt om cu care poți tot- 
deauna să-ţi înnoiești plăcerile și taifasurile, și de care 
nu ai nici cum să te sastisești, nici cum să suferi vreo 
dezamăgire. 

Pe urmă adăugă: 

— Ci, o, stăpâne al meu, ceea ce mi-ai spus în privința 
despărțirii noastre de mâine îmi pricinuiește o supărare 
până peste poate. Întrucât aș fi vrut să-ți răsplătesc în 
vreun fel facerea de bine față de mine şi găzduirea din 
noaptea aceasta. Te rog, dar, să-mi spui acum o dorinţă 
şi, îți jur pe Kaaba cea sfântă, că mă leg să ţi-o înde- 
plinesc. Rostește-te, așadar, deschis, și să nu te sfiești 
cumva să-mi ceri cât de mult, căci bunurile lui Allah 
se află cu prisosință asupra negustorului care sunt, și 
nimic nu are să-mi fie greu de îndeplinit, cu voia lui 


Allah. 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute douăzeci şi cincea noapte 
Spuse: 


... şi nimic nu are să-mi fie greu de îndeplinit, cu 
voia lui Allah. 

La vorbele acestea ale califului străvestit în neguţă- 
tor, Abul-Hassan, fără a se tulbura ori a arăta nici cea 
mai mică uimire, răspunse: 

— Pe Allah! o, oaspete al meu, ochiul meu este răs- 
plătit din plin cu vederea ta, iar binefacerile tale ar fi 
pe deasupra. Își mulţumesc, dar, pentru grija ta faţă de 
mine; ci, cum nu am nicio dorinţă de jinduit ș şi nicio 
râvnă de împlinit, sunt tare încurcat cum să răspund 
la gândurile tale! Întrucât soarta mea îmi ajunge, și nu 
mai doresc nimic alta decât să trăiesc așa cum trăiesc, 
fără a avea vreodată nevoie de cineva! 

Ci califul spuse iar: 

— Allah fie cu tine, o, stăpâne al meu, nu-mi strica 
bucuria și lasă-ţi sufletul să-mi spună o dorinţă, ca să 
ţi-o indeplinesc! Altminteri aș pleca de aici cu inima 
tare chinuită și tare umilită! Întrucât o facere de bine pe 
care ai primit-o este mai grea de purtat decât o răutate, 
iar omul cu suflet ales trebuie să plătească totdeauna 
îndoit binele! Așa că vorbeşte și nu te teme că m-ai sili 
cumva! 

Atunci Abul-Hassan, văzând că nu poate să facă altfel, 
lăsă capu-n jos și începu să cugete adânc la dorinţa pe 
care se vedea silit s-o aibă; pe urmă, deodată, ridică frun- 
tea și grăi: 

— Ei bine, am găsit! Da asta-i dorinţa unui nebun, 

fără de nicio îndoială. Și tare socotesc că nu ar fi să ţi-o 
spun, ca să nu ne despărțim lăsându-ţi un gând așa de 
urât despre mine! 

Califul spuse: 

— Pe viaţa capului meu! Da cine poate să spună din- 
tru început dacă un gând este nebun ori cuminte? Eu, 
ce-i drept, nu sunt decât un negustor, însă pot să fac 
cu mult mai mult decât ar lăsa de crezut despre puterea 
mea lefteria pe care o am! Grăbeşte, dar, și spune! 

Abul-Hassan răspunse: 

— Am să spun, o, stăpâne al meu, ci îţi jur pe vir- 
tuțile Profetului nostru (cu el fie pacea și rugăciunea!) 
că numai califul ar putea să împlinească ceea ce vreau 
eu! Ori ar trebui să fiu eu calif, măcar pe-o zi, în locul 
stăpânului nostru emirul drept-credincioșilor, Harun 
Al-Rașid! 

Califul întrebă: 

— Da la urma urmei, ya Abul-Hassan, ce ai face tu 
dacă ai fi calif măcar o zi? 

El răspunse: 

— Lacără! 

Şi Abul-Hassan se opri o clipă, pe urmă spuse: 

— Află, o, stăpâne al meu, că cetatea Bagdadului este 
împărțită în mahalale, și că fiecare mahala are în fruntea 
ei câte un șeic care se numește șeicul al-balad. Or, spre 
pacostea mahalalei în care locuiesc eu, șeicul al-balad de 
aici este un om atâta de balcâz și de plin de silă, încât 
pesemne că s-o fi născut, fără de nicio îndoială, din îm- 
preunarea vreunei hiene cu vreun mascur. Apropierea 
lui duhnește, căci gura-i nu este nicidecum o gură ca 
oricare, ci un găoz îngălat, ca o gaură de umblătoare; 
ochii lui, de culoarea peștelui, bat în lături și stau gata 
să-i cadă la picioare; buzele-i umflate seamănă cu o 
bubă rea, iar când vorbește aruncă fleoaște de scuipat; 

urechile-i sunt ca niște urechi de porc; obrajii fleșcăiţi 
şi puhavi seamănă cu fundul unei maimuțe bătrâne; 
fălcile-i au rămas fără dinţi, de câte scârne au mestecat; 
trupu-i este ros de toate beteșugurile; în ce-i privește 
dedesubtul, n-a mai rămas nimica din el: atâta a slujit 
de cloacă năsărâmbelor de măgărari, de haznalagii și 
de mărurărori; încât a ajuns o putreziciune, și-acum în 
locul lui nu mai sunt decât niște ghemotoace de lână 
care-i ţin măruntaiele să nu se povârne. 

Or, tocmai ticălosul acela dezmățat, ajutat de alți 
doi dezmăţaţi, pe care am să ţi-i zugrăvesc, îşi îngăduie 
să stârnească tulburare în toată mahalaua. Că nu este 
mârșăvie pe care să n-o săvârșească și nu este clevetire 
pe care să n-o vânture; și, cum are un suflet scârnav, 
își varsă răutățile de muiere bătrână tocmai împotriva 
oamenilor de treabă, liniștiți și curaţi. Ci, întrucât nu 
poate să umble singur peste tot ca să împută mahalaua 
cu duhorile lui, are în slujba sa doi ciraci, tot atâta de 
mișei ca și el. Cel dintâi dintre acești mișei este un rob 
spân la chip ca un hadâmb, cu ochii galbeni și cu un 
glas la fel de greţos ca sunetele scăpate din fundurile 
măgarilor. Și robul acela, fiu de târfoștină și plod de 
câine, se dă drept arab sadea, măcar că nu este decât 
un rum dintre cei mai ticăloși și din cel mai nevol- 
nic soi. Meseria lui este de a se duce să se încârduie 
cu bucătarii, cu slugile și cu hadâmbii de pe la casele 
vizirilor și ale mai-marilor împărăției, ca să dibuiască 
tainele stăpânilor și să le ducă dascălului său, șeicul al- 
balad, și să le împrăștie pe la cârciumi și prin tot felul 
de locuri păcătoase. Nu-i e silă de nicio murdărie, și 
linge orice fund, dacă pe fundul pe care îl linge poate 
să găsească un dinar de aur. În ce-l privește pe cel de al 
doilea ticălos, apoi acela este un fel de râsul-lumii, cu 
niște ochi bulbucaţi, a cărui îndeletnicire este să spună 

tot soiul de măscări și de blestemăţii prin sukuri, unde-i 
sunt vestite și țeasta capului chel ca o coajă de ceapă 
şi behăiturile-i atâta de urâre încât, la fiecare vorbă pe 
care o scoate, ai zice că stă să-și sloboadă matele. De 
altminteri, niciun neguţător nu îl poftește să vină și 
să șadă în prăvălia lui, din pricină că-i atâta de greoi 
şi de mare încât, dacă se așază pe un scaun, scaunul 
numaidecât se face ţăndări sub greutatea lui! Or, acesta 
nu este chiar la fel de ticălos cum este cel dintâi, da este 
mult mai nărod! Dacă, dar, o, stăpâne al meu, aș ajunge 
numai pe-o zi emir al drept-credincioșilor, nu aș căuta 
nici să mă îmbogăţesc pe mine, nici să-mi îmbogăţesc 
neamurile, ci nu aș zăbovi să izbăvesc mahalaua noastră 
de nemernicii aceștia trei, și i-aş mătura la groapa cu 
murdării, după ce l-aş pedepsi pe fiecare după măsura 
spurcăciunii lui. Şi, în felul acesta, aș da îndărăt liniștea 
locuitorilor din mahalaua noastră. Și-asta-i tot ceea ce 
doresc. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute douăzeci şi şaptea noapte 
Spuse: 


... Şi, în felul acesta, aș da îndărăt liniștea locuitorilor 
din mahalaua noastră. Şi-asta-i tot ceea ce doresc. 

Când auzi vorbele acestea ale lui Abul-Hassan, ca- 
liful îi zise: 

— Într-adevăr, ya Abul-Hassan, dorinţa ta este dorinţa 
unui om care se află pe calea cea dreaptă, și a unei inimi 
care este o inimă minunată, căci numai oamenii cei drepți 
şi inimile minunate nu pot să îndure ca nepedeapsa să fie 

norocul celor răi. Ci să nu socoţi că dorinţa ta ar fi atâta 
de anevoioasă pe cât îmi dădeai tu de gândit; întrucât 
tare sunt încredințat că dacă emirul drept-credincioşi- 
lor ar auzi de ea, el, care nu îndrăgește nimic mai mult 
decât întâmplările cele ciudate, s-ar bucura să-și lase 
puterea în mâinile tale pe o zi şi-o noapte! 

Ci Abul-Hassan se puse pe râs și zise: 

— Pe Allah! văd bine acuma că tot ce vorbirăm noi nu 
fu alta decât o glumă. Și sunt încredinţat la rându-mi că 
dacă ar auzi de năzdrăvănia mea, califul ar da poruncă 
să fiu închis la casa de nebuni! Așa că, mă rog ție, dacă 
întâmplarea te-o duce prin preajma oamenilor de la sa- 
rai, să nu care cumva să pomenești vreodată despre cele 
ce tăinuirăm noi colea, în aburii băuturii! 

Şi califul, ca să nu-și supere gazda, îi spuse: 

— Mă jur că n-am să pomenesc despre asta nimănuia! 

Ci, în sinea lui, se jură că nu are să lase să-i scape pri- 
lejul de a se veseli așa cum niciodată nu se mai veselise 
de când își străbătea cetatea îmbrăcat străvestit în tot 
felul de teptiluri. Și îi spuse lui Abul-Hassan: 

— O, gazdă a mea, acuma se cade să-ţi torn și eu să bei, 
căci până acuma numai tu te-ai ostenit să-mi torni mie! 

Şi luă bărdaca și cupa, turnă vin în cupă, strecurând 
în ea și un strop de bang cretan curat, și îi întinse cupa 
lui Abul-Hassan, spunându-i: 

— Să-ţi fie cu noroc și cu sănătate! 

Iar Abul-Hassan răspunse: 

— Se poate oare să nu primesc băutura pe care ne-o 
dă musafirul nostru? Ci, Allah fie cu tine, o, stăpâne al 
meu! Întrucât mâine de dimineaţă nu am să pot să mă 
scol ca să te însoțesc la plecarea din casa mea, te rog să 
nu uiţi, când pleci, să închizi ușa bine în urma ta! 

Şi califul îi făgădui că așa are să facă. lar Abul-Hassan, 
liniștit în privinţa aceasta, luă cupa și o goli dintr-o 

înghiţitură. Ci pe dată bangul își îndeplini rostul, și 
Abul-Hassan se prăvăli pe jos, cu capul dinaintea pi- 
cioarelor, într-un chip atâta de fulgerător, încât califul 
începu să râdă. După care îl chemă pe robul ce rămăsese 
la poruncile sale și îi spuse: 

— a-l în spinare și vino după mine! 

lar robul se supuse și, luându-l pe Abul-Hassan în 
spinare, porni, după calif, care îi zise: 

— Ia seama bine unde se află casa aceasta, încât să 
poţi s-o găseşti atunci când am să-ţi poruncesc! 

Şi ieșiră în uliţă, uitând să închidă ușa după ei, în 
ciuda rugăminţii lui Abul-Hassan. 

Când ajunseră la sarai, intrară înlăuntru pe ușa cea 
tainică şi se duseră în iatacul califului, unde se afla odaia 
de culcare. Iar califul îi spuse robului: 

— Scoate-i hainele, îmbracă-l cu hainele mele de 
noapte, și întinde-l în patul meu! 

Şi, după ce robul îndeplini porunca, califul îl tri- 
mise să-i aducă acolo pe toţi dregătorii de la palat, pe 
viziri, pe musaipi și pe hadâmbi, precum și pe toate 
femeile din harem; și când toţi se aflară dinaintea lui 
le spune: 

— Mâine de dimineaţă să fiţi cu toţii în odaia aceasta 
şi fiecare dintre voi să staţi zornici la poruncile omului 
acesta care se află culcat aci în patul meu, îmbrăcat cu 
hainele mele. Și să nu pregetaţi să-i arătaţi aceleași cinstiri 
pe care le aveţi față de mine și să vă purtați față de el, la 
orice-ar fi, întocmai ca și cum el aș fi chiar cu. Și, când 
aveţi să răspundeţi la întrebările lui, să-l numiţi emir al 
drept-credincioşilor, ş și să luați seama să nu care cumva să 
vă împotriviţi la vreuna dintre dorinţele lui. Întrucât dacă 
vreunul dintre voi, de-ar fi el chiar și fiul meu, s-ar cugeta 
să nu ia în seamă poruncile pe care vi le dau, are să fie 
spânzurat pe clipă pe dată la poarta cea mare a palatului! 

La vorbele acestea ale califului, toți cei de față răs- 
punseră: 

— A auzi înseamnă a ne supune! 

Şi, la un semn al vizirului, ieşiră toţi, în tăcere, pri- 
cepând că emirul drept-credincioșilor, dacă le dăduse 
acele porunci, avea de gând să se veselească într-un chip 
fără de pereche. 

După ce plecară, Al-Rașid se întoarse înspre Giafar 
și înspre spătarul Massrur, care rămăseseră în sală, și le 
zise: 

— Aţi auzit ce-am spus. Ei bine! mâine trebuie ca 
voi să vă sculați cei dintâi și să veniţi cei dintâi în odaia 
aceasta, ca să staţi la poruncile acestuia care îmi va ţine 
locul! Şi să nu vă arătaţi nedumeriţi de niciuna din 
poruncile pe care vi le-o da; și să vă prefaceţi că îl luaţi 
drept însuși califul, orice v-ar spune el spre a vă scoate 
din greşeala voastră prefăcută. Şi să faceţi orice cheltu- 
ială pe care v-ar pune s-o faceţi, de-ar fi să vântuiţi toată 
haznaua împărăției; și să răsplătiți, și să pedepsiţi, și să 
spânzurați, și să omorâți, și să căftăniți, și să maziliţi, 
întocmai cum are să vă ceară el. Și să nu vă îngrijiţi 
cumva să veniţi mai întâi să mă întrebaţi pe mine. De 
altminteri am să fiu și eu ascuns pe undeva pe-aproape, 
şi am să văd și să aud tot ce are să se petreacă! Și mai cu 
seamă să faceţi în așa fel încât să nu-i dea nicicum prin 
cap nicio clipă că tot ce i se întâmplă ar fi vreo petrecere 
ticluită la poruncile mele! Asta-i tot! Şi-așa să fie! 

Pe urmă adăugă: 

— Nu cumva să uitaţi, când vă treziţi, să veniţi să mă 
sculați și pe mine, la ceasul rugăciunii de dimineață! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a şase sute douăzeci şi noua noapte 
Spuse: 


— Nu cumva să uitaţi, când vă treziți, să veniți să mă 
sculați și pe mine, la ceasul rugăciunii de dimineaţă! 

Or, a doua zi, la ceasul hotărât, Giafar și Massrur 
nu zăboviră să vină și să-l scoale pe calif, care îndată 
dădu fuga să se ascundă pe după o perdea din odaia în 
care dormea Abul-Hassan. Și de acolo putea să audă și 
să vadă tot ce avea să se întâmple, fără a fi în primejdie 
de a-l băga de seamă nici Abul Hassan, nici ceilalți care 
se aflau de față. 

Atunci Giafar și Massrur intrară, dimpreună cu 
toţi dregătorii, cu toate femeile și cu toţi robii; și toți 
se așezară, după cinuri, la locurile lor obişnuite. Şi 
domnea în odaie o rânduială și o tăcere, întocmai de 
parcă ar fi fost vorba de scularea emirului drept-cre- 
dincioșilor. Şi când toți se așezară așa după rânduială, 
robul ce fusese hotărât de mai înainte se apropie de 
Abul-Hassan, încă adormit, și îi puse sub nas un ghe- 
motoc îmbibar cu oţet. Și numaidecâr Abul-Hassan 
strănută o dată, a doua oară și a treia oară, zvârlind 
pe nas niște murdării lungi, pricinuite de bang. lar 
robul culese acele murdării pe o tavă de aur, ca să nu 
cadă pe pat ori pe covor; pe urmă şterse nasul și faţa 
lui Abul-Hassan și îl stropi cu apă de trandafiri. lar 
Abul-Hassan se dezmetici până la urmă din toropeala 
lui și, trezindu-se, deschise ochii. 

Şi se văzu mai întâi într-un crivat falnic, cu un po- 
log de atlaz roșu dauriu, înstelat cu mărgăritare și cu 
nestemate! $i își ridică ochii şi se văzu într-o sală mare 
şi cu tavanul îmbrăcat cu mătăsuri de zarafir, cu ușile 
perdeluite cu zarpale, iar în colțuri cu niște oluri mari 

de aur şi de cleștar! Şi își aruncă ochii împrejur și se văzu 
înconjurat de niște fetișcane și de niște roabe tinere 
stând plecate, de o frumuseţe răpitoare; și, în spatele 
lor, zări mulţimea de viziri, de emiri, de musaipi, de 
arapi hadâmbi și de lăutărese gata să atingă strunele cele 
vuitoare și să cânte laolaltă cu cântăreţele care ședeau 
roată pe podină. Și, lângă el, pe un scăunaș, cunoscu, 
după culoarea lor, hainele, caftanul și turbanul emiru- 
lui drept-credincioșilor. 

După ce văzu toate astea, Abul-Hassan închise ochii 
la loc, ca să adoarmă iar, atâta de încredinţat fu că se afla 
în vraja vreunui vis. Ci tot atunci vizirul cel mare Giafar 
se apropie de el și, după ce sărută de trei ori pământul, 
îi spuse cu un glas supus: 

— O, emire al drept-credincioșilor, îngăduie robului 
tău să te îmbrace, întrucât este ceasul rugăciunii de 
dimineaţă! 

La vorbele acestea ale lui Giafar, Abul-Hassan se 
frecă la ochi de mai multe ori, pe urmă își ciupi braţul 
cu atâta mânie, încât scoase un țipăt de durere, și își 
zise: „Nu, pe Allah! nu visez! lacără că am ajuns calif!“ 
Da tot mai șovăia, și spuse cu glas tare: 

— Pe, Allah! toate astea-s o închipuire a minţilor 
mele ameţite de băuturile pe care le-am băut az-noapte 
cu negustorul de la Mossul, și-s și urmarea celor ce am 
vorbit cu el ca un nebun! 

Şi se întoarse cu faţa înspre perete, ca să adoarmă iar. 
Şi, întrucât nu se mai clinti deloc, Giafar se apropie și 
mai mult de el și îi zise: 

— O, emire al drept-credincioșilor, îngăduie-i robu- 
lui tău să se minuneze că îl vede pe domnul lui cum se 
abate de la datina de a se scula pentru rugăciune! 

Şi tot atunci, la un semn al lui Giafar, lăutăresele 
începură un cântec de harpe, de lăute și de ţimbale, și 

glasurile cântărețelor răsunară dulce. Şi Abul-Hassan se 
întoarse înspre cântărețe, zicându-și cu glas tare: 

— Da de când, ya Abul-Hassan, cei care dorm aud 
ceea ce auzi și văd ceea ce vezi? 

Şi se ridică de mijloc, până peste poate de uluit și 
de minunat, ci tot îndoindu-se că ar fi aievea toate 
acelea. Şi îşi puse mâinile deasupra ochilor, ca să poată 
vedea mai bine și ca să-și dovedească mai bine cele ce 
trăia, și își zise: „Uallah! Au nu-i ciudat? Au nu-i de-a 
mirările? Unde ești, dară, Abul-Hassan, o, fiu al maicii 
tale? Visezi ori nu visezi? De când palatul acesta, patul 
acesta, dregătorii aceștia, hadâmbii aceștia, femeile aces- 
tea minunate, lăutăresele acestea, cântăreţele acestea 
fermecătoare, și toate astea, și toate alea?“ Ci, în clipa 
acea, muzica se opri, și Massrur spătarul se apropie de 
pat, sărută pământul de trei ori la rând și, ridicându-se, 
îi spuse lui Abul-Hassan: 

— O, emire al drept-credincioșilor, îngăduie-i robu- 
lui tău cel mai de pe urmă să-ţi spună că a și trecut 
ceasul rugăciunii și că este vremea să vii la divan pentru 
treburile împărăției! 

lar Abul-Hassan, tot mai năuc și nemaiștiind, în 
buimăceala lui, ce hotărâre să ia, îl privi până la urmă 
pe Massrur între cei doi ochi și îi spuse cu mânie: 

— Cine ești, mă, tu? Și eu cine sunt, mă? 

Massrur răspunse cu glas supus: 

— Tu ești stăpânul nostru, emirul drept-credincioşi- 
lor, califul Harun Al-Rașid, al cincilea din neamul lui 
Bani-Abbas, coborârorul din moșul Profetului (cu el 
fie rugăciunea și pacea!). Iar robul care îţi vorbeşte este 
bietul, săracul, umilitul, nimicul-nimicului, Massrur, 
cel cinstit cu slujba împărătească de a purta spada 
voinţei domnului nostru. 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute treizecea noapte 
Spuse: 


.... Iar robul care îţi vorbeşte este bietul, săracul, umili- 
tul, nimicul-nimicului, Massrur, cel cinstit cu slujba îm- 
părătească de a purta spada voinței domnului nostru. 

Auzind vorbele acestea ale lui Massrur, Abul-Hassan 
strigă: 

— Minţi, fecior dintr-o mie de încornoraţi! 

Ci Massrur, fără a se tulbura, răspunse: 

— O, străpâne al meu, hotărât! altul în locul meu, 
dacă l-ar auzi pe calif că-i vorbeşte așa, ar muri de du- 
rere! Ci eu, bătrânul tău rob, care sunt de atâţia ani în 
slujba ta și care trăiesc în umbra binefacerilor tale și a 
bunătăţii tale, eu știu că locţiitorul Profetului nu îmi 
vorbește așa decât ca să-mi pună credința la încercare! 
Fie-ţi, dar, milă, o, stăpâne al meu, și, mă rog ţie, nu 
mă pune prea îndelung la încercare! Sau, mai degrabă, 
dacă vreun vis urât ţi-a frământat somnul, scutură-te 
de el și dă-i liniște robului tău cel îngrijar! 

La cuvântarea aceasta a lui Massrur, Abul-Hassan 
nu putu să se stăpânească mai mult și, pufnind într-un 
hohor năprasnic de râs, se răsturnă în pat şi începu să se 
rostogolească zvârcolindu-se printre pături şi aruncân- 
du-și picioarele peste cap. Şi, de după perdea, Harun Al- 
Raşid, care auzea și vedea tot, își umfla bucile obrajilor 
ca să-și înăbușe râsul ce-l scutura. 

După ce râse așa vreme de un ceas, Abul-Hassan, 
într-un sfârșit, se mai potoli oleacă și, ridicându-se de 

mijloc, îi făcu semn unui rob micuţ şi negru să se apro- 
pie, şi îi zise: 

— la spune-mi, țâcă, mă cunoști? 

Micuţul lăsă ochii în jos cu supușenie și cu sfială, 
şi răspunse: 

— Eşti stăpânul nostru, emirul drept-credincioșilor, 
Harun Al-Rașid, califul Profetului (binecuvântat fie el!) 
şi locţiitorul pe pământ al Domnului Pământului și al 
Cerului. 

Abul-Hassan îi strigă însă: 

— Minţi, o, chip de catran, o, plod dintr-o mie de 
codoși! 

Se întoarse apoi înspre una dintre roabele cele tinere 
care se aflau de față și, făcându-i semn să se apropie, îi 
întinse un deget spunându-i: 

— Mușcă-mă de degetul ăsta! Am să mă dumiresc 
mai bine dacă dorm sau dacă sunt treaz! 

Şi fetișcana, care ştia că și califul vede şi aude tot ce 
se petrece, își zise în sine: „lacătă prilejul pentru mine 
să-i arăt emirului drept-credincioșilor ce știu să fac eu 
spre a-l veseli!“ Și, strângând din dinţi cu toate puterile 
ei, mușcă până la os. Şi Abul-Hassan, scoțând un urlet 
de durere, strigă: 

— Au! Ah! Văd bine că nu dorm! Hotărât! nu dorm! 

Şi o întrebă tot pe tinerica aceea: 

— Poţi tu să-mi spui dacă mă cunoşti și dacă sunt cu 
adevărat acela care se spune? 

Şi roaba răspunse, întinzând mâinile: 

— Numele lui Allah fie asupra califului și împrejurul 
lui! Eşti, o, stăpâne al meu, emirul drept- credincioşilor, 
Harun Al- Raşid, locţiitorul lui Allah! 

La vorbele acestea, Abul-Hassan strigă: 

— Lată-te că ai ajuns într-o noapte locţiitorul lui Allah, 
o, Abul-Hassan, o, fiule al maicii tale! 

Pe urmă, scuturându-se, strigă la tânăra roabă: 

— Minţi, o, tearfo ce ești! Au nu știu eu cel mai bine 
cine sunt? 

Ci tot atunci căpetenia hadâmbilor se apropie de pat 
şi, după ce sărută de trei ori pământul, se ridică și, frânt 
în două, îi spuse lui Abul-Hassan: 

— Să mă ierte stăpânul nostru! Da este ceasul la care stă- 
pânul nostru merge la umblătoare să-și ușureze trupul! 

Şi își petrecu braţele pe sub subțiorile lui, și îl ajută 
să se dea jos din pat. Și, de îndată ce se ridică, drept pe 
picioare, sala și saraiul răsunară de strigătul cu care toți 
cei de faţă îl întâmpinară: 

— Allah să dea biruinţă califului! 

Şi Abul-Hassan gândi: „Pe Allah! au nu-i ăsta un 
lucru de-a minunelea! Ieri eram Abul-Hassan! Și astăzi 
sunt Harun Al-Rașid!“ Pe urmă își zise: „De vreme ce 
este ceasul să mă duc să mă ușurez, hai să mă ușurez! Ci 
nu sunt tocmai lămurit acuma dacă acesta este ceasul 
pentru amândouă felurile de ușurare!“ Ci fu smuls din 
aceste cugetări de către căpetenia hadâmbilor, care îi 
întinse o pereche de iminei chindisiți cu aur și cu măr- 
găritare, iminei care, fiind înalți la călcâi, erau meniti 
anume spre a fi încălțaţi la umblătoare. Ci Abul-Hassan, 
care în viața lui nu mai văzuse asemenea iminei, îi luă 
şi, socotind că sunt niscaiva lucruri scumpe ce i se adu- 
ceau în dar, îi puse în una din mânecile cele largi ale 
caftanului de pe el! 

Când văzură și asta, cei de față, care până aci izbu- 
tiseră să-și stăpânească râsul, nu putură să-și înnăbușe 
veselia mai mult. Și unii întoarseră capul, pe când alţii, 
prefăcându-se că sărută pământul dinaintea strălucirii 
califului, se prăbușiră pe covoare, icnind. Și, de după 
perdea, califul fusese cuprins de un râs înfundat atâta de 
amarnic, încât căzuse într-un peș, întins pe jos. 

Estimp, căpetenia hadâmbilor, ţinându-l pe Abul- 
Hassan pe după umeri, îl duse la o umblătoare pardosită 
cu marmură albă, pe când toate celelalte odăi din sarai 
erau coperite cu chilimuri bogate. După care îl aduse 
îndărăr în odaia de culcare, între dregători și femei, 
toți așezați în două șiruri. Și numaidecât alți robi se 
apropiară, anume însărcinaţi cu îmbrăcarea, și scoaseră 
de pe el hainele de noapte și îi aduseră ligheanul de 
aur, umplut cu apă de trandafiri, pentru spălările cele 
de datină. Şi, după ce se spălă, trăgând cu poftă pe nas 
apa înmiresmată, îl îmbrăcară cu hainele împărătești, îi 
puseră cununa și îi înmânară schiptrul de aur. 

Dacă văzu așa, Abul-Hassan gândi: „Să vedem! Sunt 
eu sau nu sunt Abul-Hassan?“ Și cugetă o clipă și, cu 
un glas hotărât, strigă tare, în așa fel ca să fie auzit de 
toți cei de faţă: 

— Nu sunt Abul-Hassan! Cel care are să spună că 
sunt Abul-Hassan are să fie tras în țeapă! Sunt însuși 
Harun Al-Rașid! 

Şi, după ce rosti aceste cuvinte, Abul-Hassan, cu un 
glas poruncitor și stăpân pe sine de parcă s-ar fi născut 
în scaunul de domnie, porunci: 

— Porniţi! 

Şi numaidecât alaiul se alcătui; și Abul-Hassan, tre- 
când la urmă, porni după alaiul care îl duse la sala îm- 
părătească. Şi Massrur îl ajută să se urce pe tron, unde se 
așeză, în uralele tuturor celor de față. Și își puse schiptrul 
pe genunchi, și privi împrejur. Și văzu că toată lumea era 
aşezată în bună rânduială în sala cea cu patruzeci de uși; 
și văzu străjile cu spade strălucitoare, și vizirii, și emirii, 
şi navabii, mai-marii tuturor neamurilor din împărăție, 
și alții încă, fără de număr. Şi cunoscu, în mulțimea 
tăcută, chipuri pe care le știa bine: vizirul Giafar, Abu- 


Nuwas, Al-Ijli, Al-Racași, Ibdan, Al-Farazdac, Al-Loz, 

Al-Sacar, Omar Al-Tartis, Abu-lsac, Al-Calia și Jadim. 

Or, pe când își plimba el în felul acesta privirile peste 
fiecare chip, Giafar înaintă, urmat de dregătorii cei mai 
de seamă, toţi îmbrăcaţi în haine strălucite; și, ajungând 
dinaintea tronului, se ploconiră cu fața la pământ și 
rămaseră așa până ce le porunci el să se ridice. Giafar 
atunci trase de sub mantie un sul mare pe care îl desfă- 
șură și din care scoase un teanc de hârtii, pe care începu 
să le citească una câte una, și care erau judecăţile din 
ziua aceea. Și Abul-Hassan, măcar că nu mai avusese 
niciodată până atunci prilejul nici barem să audă des- 
pre asemenea treburi, nu fu nicio clipă încurcat; și se 
rosti asupra fiecăreia dintre pricinile ce i se înfăţişară cu 
atâta iscusinţă și dreptate, încât califul, care venise de 
se ascunsese după o perdea din sala tronului, rămase cu 
totul minunat. 

Când Giafar sfârși de citit, Abul-Hassan îl întrebă: 

— Unde este căpetenia agiei? 

Şi Giafar i-l arătă cu degetul pe Ahmad-cel-Hoţoman, 
căpetenia agiei, şi îi zise: 

— Acela-i, o, emire al drept-credincioșilor! 

Iar căpetenia agiei, dacă se văzu arătat, ieși numai- 
decât de la locul unde se afla și se apropie falnic de 
tron, și se ploconi la picioarele lui, cu faţa la pământ. Și 
Abul-Hassan, după ce îi îngădui să se ridice, îi spuse: 

— O, căpetenie a agiei, ia cu tine zece străjeri și du-te 
pe dată în cutare mahala, pe cutare uliţă, la cutare casă! 
Acolo ai să găsești un porc greţos care este șeicul al- 
balad al mahalalei, și ai să-l vezi stând între cei doi 
ciraci ai lui, doi nemernici nu mai puţin ticăloși decât 
el. Zeberește-i numaidecât, și începe, ca să-i deprinzi 
cu ceea ce au să îndure, prin a le trage câte patru sute 
de lovituri de vargă la tălpi la fiecare... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute treizeci şi doua noapte 
Spuse: 


... Zebereşte-i numaidecât, și începe, ca să-i deprinzi 
cu ceea ce au să îndure, prin a le trage câte patru sute de 
lovituri de vargă la tălpi la fiecare. După care să-i sui pe 
o cămilă râioasă, îmbrăcați în zdrențe și cu faţa întoarsă 
înspre coada cămilei, şi să-i plimbi prin toate mahala- 
lele cetăţii, punând pristavul să strige: „Iată începutul 
osândei clevetitorilor, al spurcărorilor de femei, al celor 
care tulbură vecinii și își varsă balele asupra oamenilor 
cumsecade!“ După care să pui să fie tras șeicul al-balad 
în ţeapă prin gură, întrucât pe acolo a păcătuit şi în- 
crucât fund nici nu mai are; și să-i arunci hoitul putred 
drept hrană câinilor. Pe urmă să-l iei pe cel spân și cu 
ochii galbeni, cel mai ticălos dintre cei doi ciraci care 
îl ajutau pe șeicul al-balad la treaba lui cea spurcată, și 
să pui să fie înecat în groapa cu scârne a casei lui Abul- 
Hassan, vecinul său. Pe urmă are să vie rândul celuilalt 
cirac! Aceluia, care e un măscărici și un nărod de râsul 
lumii, să nu-i dai altă pedeapsă decât aceasta: să-l pui 
pe un tâmplar dibaci să facă un scaun durat în așa fel 
încât să se sfarme cu trosnet de fiecare dată când insul 
cu pricina are să vrea să se așeze pe el, și să-l osândești 
pe măscăros să se așeze toată viaţa lui pe scaunul acela! 
Du-te! Şi îndeplinește poruncile mele! 

Dacă auzi cuvintele acestea, căpetenia de agie Ahmad- 
cel-Hoţoman, care primise de la Giafar porunca să înde- 
plinească toate câte îi va cere Abul-Hassan, își puse mâna 
în cap, ca să arate limpede că e gata să-și dea el însuși 

capul dacă nu are să îndeplinească întocmai poruncile 
primite. Pe urmă sărută încă o dată pământul dintre 
mâinile lui Abul-Hassan și ieși din sala tronului. 

Şi-așa! lar califul, când îl văzu pe Abul-Hassan 
îndeplinindu-și cu atâta măreție sarcinile împărătești, 
se simţi cuprins de o mare desfătare. lar Abul-Hassan 
îşi văzu mai departe de judecăţi, de căftăniri, de maziliri 
și de încheierea treburilor domnești, până ce căpetenia 
agiei se întoarse la picioarele tronului. Şi Abul-Hassan 
îl întrebă: 

— Ai îndeplinit poruncile mele? 

lar căpetenia agiei, după ce se temeni ca de obicei, 
scoase o hârtie din sân și i-o întinse lui Abul-Hassan, 
care o despături și o citi în întregime. Or, hârtia era 
chiar senetul în care se arăta osânda dobândită de cei 
trei cumetri, iscălit de martori domnești și de oameni 
binecunoscuți din mahala. Și Abul-Hassan spuse: 

— E bine! Sunt mulțumit! Așa să fie pedepsiţi tot- 
deauna clevetitorii, spurcătorii de femei și toți cei care 
se bagă în treburile altuia! 

După care Abul-Hassan făcu semn căpeteniei visti- 
eriei să se apropie și îi spuse: 

— la numaidecâr din vistierie o pungă cu o mie de 
dinari de aur, du-te în mahalaua în care am trimis-o 
pe căpetenia agiei, întreabă unde se află casa lui Abul- 
Hassan, acela care este poreclit Dezmăţatul. Şi întrucât 
acel Abul-Hassan, departe de a fi dezmățat, este mai 
degrabă un om minunat și un tovarăș de inimă și, cum 
este bine cunoscut în mahalaua sa, toată lumea are să 
se grăbească să-ţi arate casa lui. Atunci să intri în casă 
şi să ceri să vorbeşti cu bătrâna și vrednica lui mamă; și, 
după salamalecurile și cinstirile datorate acelei bătrâne 
minunate, să-i spui: „O, mamă a lui Abul-Hassan, iată 
o pungă cu o mie de dinari de aur pe care ţi-i trimite 

stăpânul nostru califul. Iar acest dar nu este nimic față 
de vredniciiile tale. Ci vistieria, la vremea aceasta este 
goală, și califului îi pare rău că nu poate astăzi să facă 
mai mult pentru tine.“ Și, fără să mai aștepți, să-i întinzi 
punga și să te întorci să-mi dai seamă ce-ai făcut. 

Şi căpetenia vistieriei răspunse că ascultă și că se 
supune, și zori să ducă la îndeplinire porunca. 

După asta, Abul-Hassan arătă, cu un semn, că marele 
vizir Giafar trebuie să închidă divanul. Şi Giafar trecu 
semnul mai departe vizirilor, emirilor, dregătorilor și 
tuturor celor de faţă, și toţi, după ce se temeniră la pi- 
cioarele scaunului domnesc, ieșiră în aceeași rânduială 
în care veniseră. Şi nu mai rămaseră lângă Abul-Hassan 
decât marele vizir Giafar și spătarul Massrur, care se 
apropiară de el și îl ajutară să se ridice, luându-l unul 
de sub brațul drept, iar celălalt de sub braţul stâng. Şi îl 
duseră în sarai, la iatacurile cele dinăuntru ale femeilor, 
unde era pregătit ospăţul acelei zile. Şi femeile de slujbă 
veniră numaidecât să ia pe lângă el locul lui Giafar şi a 
lui Massrur și îl duseră în sufragerie. 

Pe dată se auzi un zvon de alăute, de cobze, de țim- 
bale, de fluiere, de clarenete și de cavale, care însoțeau 
glasurile proaspete de fetișcane, cu atâta farmec, cu atâta 
dulceaţă și cu atâta limpezime, încât Abul-Hassan, vrăjit 
până peste marginile vrăjirii, nu mai știa ce să creadă. Și, 
într-un sfârșit, îşi zise: „Acuma nu am cum să mă mai 
îndoiesc! Sunt cum nu se poate mai aievea emirul drept- 
credincioșilor, Harun Al-Rașid. Căci toate astea nu pot 
fi vis! Întrucât altminteri cum aș putea să văd, să aud, 
să simt și să umblu așa cum fac? Hârtia asta, cu senetul 
de osândire al celor trei ticăloși, o ţin în mână; cântecele 
acestea, glasurile acestea, le aud; și toate celelalte, și cin- 
stirile acestea sunt pentru mine! Sunt califul, ce mai!“ 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute treizeci şi patra noapte 
Spuse: 


. Sunt califul, ce mai! 

Şi se uită la dreapta, și se uită la stânga, și ceea ce 
văzu îl întări și mai mult în credința fălniciei sale. Era în 
mijlocul unei săli minunate în care aurul ardea pe toți 
pereţii, în care culorile cele mai vrăjitoare străluceau 
în felurite chipuri pe perdele și pe chilimuri, și în care, 
spânzurând din tavanul de azur, șapte policandre de 
aur, cu șapte braţe, așterneau o strălucire fără seamăn. 
Şi în mijlocul sălii, pe niște sofrățele, se aflau șapte ta- 
blale mari, de aur greu, pline cu mâncăruri minunate, 
al căror abur îmbălsăma aerul cu ambră și cu mirodenii. 
lar împrejurul acelor sofrale stăteau în picioare, aștep- 
tând un semn, șapte fetișcane, de o frumuseţe fără de 
pereche, înveșmântate în haine de culori și de croieli 
felurite. Şi fiecare ţinea în mână câte un evantai, gata 
să învioreze aerul în jurul lui Abul-Hassan. 

Atunci Abul-Hassan, care din ajun nu mai mâncase 
nimic, se așeză dinaintea tablalelor; și numaidecât cele 
șapte fetișcane începură toate deodată să vânture evan- 
taiele, ca să facă răcoare în preajma lui. Ci, cum nu era 
încă deprins să se bucure de atâta vânturătură în vreme 
ce mânca, le privi pe cele șapte fetișcane pe rând, cu un 
zâmbet dulce, şi le spuse: 

— Pe Allah, o, fetelor, socot că una singură ar fi 
de-ajuns să-mi facă vânt. Veniti, dar, toate, şi așezaţi-vă 
împrejurul meu, ca să-mi ţineţi tovărășie. Şi spuneţi-i 
arăpoaicei de colo să vină să ne facă ea vânt! 

Şi le sili să vină și să se așeze la dreapta, la stânga și 
dinaintea lui, în așa fel încât, înspre orice parte s-ar fi 
întors, să aibă dinaintea ochilor o priveliște ispititoare. 

Atunci începu să mănânce; ci, peste câteva clipite, 
băgă de seamă că fetele nu cutezau să se atingă de mân- 
care, din supușenie față de el; și le îmbie de mai multe 
dăți să mănânce fără sfială, și le dădu cu chiar mâna lui 
câteva bucăţi alese. Pe urmă le iscodi pe fiecare în parte 
cum le cheamă; și ele îi răspunseră: 

— Ne cheamă Boabă-de-Mosc, Gât-de-Alabastru, Foaie- 
de- Trandafir, Inimă-de-Rodie, Gură-de-Mărgean, Nucșoară- 
Înmiresmată și Tiestie-de-Zahăr! 

Când auzi numele cele atâta de gingașe, Abul-Hassan 
strigă: 

— Pe Allah! numele acestea vi se potrivesc, o, fetelor! 
Căci nici moscul, nici alabastrul, nici trandafirul, nici 
mărgeanul, nici nucșoara cea înmiresmată, nici trestia-de- 
zahăr nu-și pierd harurile trecând în gingășia voastră! 

Şi, cât ţinu masa, le spuse așa mai departe cuvinte 
atâta de frumoase, încât califul, ascuns pe după perdea, 
şi care îl veghea cu mare luare-aminte, se firitisea tot mai 
tare că pusese la cale o petrecere ca aceea. Când masa 
se sfârși, fetele îi vestiră pe hadâmbi, care numaidecâr 
aduseră cele de trebuinţă pentru spălarea mâinilor. Şi 
fetișcanele se repeziră și luară din mâinile lor ligheanul 
de aur, ibricul și ștergarele și, îngenunchind dinaintea 
lui Abul-Hassan, îi turnară apă în mâini. Pe urmă îl 
ajutară să se spele; și hadâmbii, dând în lături o per- 
dea mare, îl poftiră în altă sală, în care erau orânduite 
poame pe niște tablale de aur. Şi fetele îl însoţiră până 
la ușa acelei săli, de unde se traseră îndărăt. 

Atunci Abul-Hassan, sprijinit de doi hadâmbi, intră 
în sala aceea, care era încă și mai frumoasă și mai falnic 
împodobită decât cea dintâi. Şi, de îndată ce șezu jos, 

alte cântece, cântate de un taraf de lăutărese și de cân- 
tărețe din gură, se auziră răsunând minunat. Şi Abul- 
Hassan, răpit cu totul, zări pe tablale zece rânduri de 
poame dintre cele mai rare și mai alese; și erau acolo 
șapte tablale; și fiecare tabla se afla sub un policandru 
spânzurat în tavan; și dinaintea fiecărei tablale ședea câte 
o fetișcană, încă mai frumoasă și mai împodobită decât 
cele de dinainte; și fiecare avea, tot așa, câte un evantai. 
Şi Abul-Hassan le cercetă rând pe rând și fu vrăjit de 
frumuseţea lor. Şi le pofti să șadă jos împrejurul lui; 
şi, spre a le face curaj să mănânce, nu pregetă să le dea 
cu chiar mâna lui, în loc să le lase pe ele să-l slujească. 
Şi le întrebă cum le cheamă, și spuse fiecăreia câte o 
drăgălășenie potrivită, îmbiindu-le fie cu o smochină, 
fie cu un ciorchin de strugure, fie cu o felie de lubeniţă, 
fie cu o banană. Şi califul, care îl auzea, se veselea până 
peste poate și era tot mai mulțumit să vadă de fiecare 
dară măsura pe care Abul-Hassan putea s-o dea. 

După ce Abul-Hassan gustă din toate poamele ce se 
aflau pe tablale, şi după ce le dădu și fetelor să guste, se 
ridică, ajutat de hadâmbi, care îl duseră în a treia sală, 
încă şi mai frumoasă decât cele două de mai înainte. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute treizeci și șasea noapte 

Spuse: 

... se ridică, ajutat de hadâmbi, care îl duseră în a 
treia sală, încă și mai frumoasă decât cele două de mai 


înainte. Or, aceea era sala pentru dulciuri. Se aflau 
acolo, într-adevăr, șapte sofrale, fiecare sub câte un 

policandru, și dinaintea fiecărei sofrale sta o fetișcană 
în picioare; și pe sofralele acelea se aflau tăvi cu vase de 
cleștar și castroane zmălţuite pline cu prăjituri minu- 
nate. Şi erau de toate culorile și de toate felurile. Erau 
prăjituri moi, și prăjituri uscate, și plăcinte de foi, și de 
toate! Și Abul-Hassan, împresurat de alte cântece și de 
zvoana altor lăute, gustă câte oleacă din toate dulciurile 
acelea înmiresmate, și le puse să guste și pe fete, pe 
care le pofti, în același chip, să-i ţină tovărășie. Şi ştiu 
să spună fiecăreia câte o vorbă dulce, întrebând-o cum 
o cheamă. 

După care fu dus într-a patra sală, care era sala bă- 
uturilor, și care era de departe cea mai uluitoare şi cea 
mai minunată. Sub cele șapte policandre de aur din 
tavan se aflau șapte tablale, și pe fiecare tabla se aflau 
oluri de toate soiurile și de toate mărimile, rânduite fru- 
mos; și se auzeau niște lăute și nişte glasuri de cântărețe, 
nevăzute pentru ochiul care se afla acolo, și dinaintea 
tablalelor ședeau în picioare șapte fetișcane, ce nu mai 
erau îmbrăcate în haine grele, ca surorile lor din sălile 
celelalte, ci acoperite numai cu o cămașă de mătasă, 
și erau de neamuri osebite și de înfățișări osebite: cea 
dintâi era smeadă, cea de a doua neagră, cea de a treia 
albă, cea de a patra bălaie, cea de a cincea grasă, cea de a 
şasea slabă și cea de a șaptea roșcovană. Și Abul-Hassan 
le cercetă cu atât mai multă plăcere și luare-aminte cu 
cât putea să judece în voie și asupra formelor și asupra 
nurilor lor, prin străvezimea mătăsurilor subțiri. Şi le 
pofti cu o plăcere până peste poate să șadă jos împre- 
jurul lui și să-i toarne de băut. Şi începu să le întrebe 
pe rând cum le cheamă, pe măsură ce îi dădeau cupa 
să bea. Şi de fiecare dată când golea o cupă, fura de la 
fetișcană ba un sărut, ba o mușcătură, ba o ciupitură de 
bucă. Şi se jucă așa cu ele mai departe, până ce copilul 

cel moştenit începu să ţipe. Atunci, ca să-l potolească, 
le întrebă pe cele șapte fetișcane: 

— Pe viaţa mea! care dintre voi vrea să aibă grijă de 
copilul ăsta afurisit? 

Şi cele şapte fetișcane, la întrebarea aceea, drept 
orice răspuns, se repeziră la sugar și vrură să-l alăpteze. 
Şi fiecare îl trăgea spre ea dintr-o parte şi din cealaltă, 
râzând și chicotind, până ce tatăl copilului, nemaiștiind 
nici să aștepte, nici ce să dorească, îl ghemui la sânu-i, 
spunând: 

— A adormit iar! 

Şi-așa! 

Iar califul, care se ținea peste tot după Abul-Hassan, 
ascunzându-se de după perdele, se bucura în tăcere de 
ceea ce vedea și auzea, și binecuvânta soarta care îi sco- 
sese în cale un om ca acela. 

Ci, estimp, una dintre fetişcane, care primise de la 
Giafar poruncile de cuviință, luă o cupă și aruncă în 
ea cu dibăcie un strop de făină adormitoare din aceea 
de care califul se folosise în noaptea dinainte ca să-l 
adoarmă pe Abul-Hassan, și îi zise: 

— O, emire al drept-credincioșilor, mă rog ţie, mai 
bea și cupa aceasta, care poate că are să trezească iar 
băiatul cel drag! 

Şi Abul-Hassan, izbucnind în râs, răspunse: 

— He, uallah! 

Şi luă cupa pe care i-o întindea fetișcana, și o bău 
dintr-o sorbitură. Pe urmă se întoarse înspre fata care 
îl îmbiase și vru să-i vorbească, ci nu mai izbuti să 
deschidă gura, bâigui ceva și se rostogoli deodată cu 
capu-înaintea picioarelor. 

Atunci califul, care se veselise de toate astea până 
peste marginile veseliei, și care nu mai aștepta decât 
somnul acela al lui Abul-Hassan, ieși de după perdea, 

nemaiputând să se ţină pe picioare de cât râsese. Şi se 
întoarse înspre robii ce veniseră în fugă și le porunci să-l 
dezbrace pe Abul-Hassan de hainele împărăteşti cu care 
îl îmbrăcaseră dimineaţa și să-l îmbrace cu hainele lui 
obișnuite. Și după ce porunca fu îndeplinită, îl chemă 
pe robul care îl cărase pe Abul-Hassan și îi porunci să-l 
aburce iarăși în spinare, să-l ducă acasă și să-l culce în 
patul lui. Căci califul își zise în sinea sa: „Dacă asta ţine 
mai mult, ori mor eu de râs, ori înnebunește el!“ Şi 
robul îl luă în cârcă pe Abul-Hassan, îl scoase din sarai 
pe ușa cea tainică și îl duse degrabă de-l culcă în patul 
lui, în casa lui, având grijă de data aceasta să încuie ușa 
la plecare. În ceea ce îl privește pe Abul-Hassan... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a şase sute treizeci şi şaptea noapte 
Spuse: 


„.. în ceea ce îl priveşte pe Abul-Hassan, apoi acesta 
rămase cufundat într-un somn adânc până a doua zi la 
amiază, și nu se deșteptă decât atunci când puterea ban- 
gului asupra creierilor lui se risipi cu totul. Și, înainte 
de a izbuti să deschidă ochii, gândi: „Cea care îmi place 
cel mai mult, dacă mă gândesc bine, dintre toate fetiş- 
canele, este fără nicio îndoială tânăra Trestie-de-Zahăr; 
şi după ea Gură-de-Mărgean; și numai în al treilea rând 
Mănunchi-de-Mărgăritare, bălăioara, cea care mi-a dat 
cupa de pe urmă aseară!“ Și strigă cu putere: 

— Hai, veniţi, o, fetelor! Trestie-de-Zahăr, Gură-de- 
Mărgean, Mănunchi-de-Mărgăritare, Zori-de-Ziuă, 
Steaua-Dimineţii, Boabă-de-Mosc, Gâr-de-Alabastru, 

Faţă-de-Lună, Inimă-de-Rodie, Floare-de-Măr, Foaie- 
de- Trandafir! Hai! Veniţi degrabă! Ieri am fost oleacă 
ostenit! Astăzi însă copilul are să se poarte cuminte! 

Şi aşteptă o clipă. Ci întrucât nimeni nu răspun- 
dea și nimeni nu da fuga la glasul său, se mânie și, 
deschizând ochii, se ridică de mijloc. Și se văzu atunci 
în odaia lui, și nicidecum în saraiul cel falnic în care 
locuise în ajun și unde poruncise ca un stăpân peste 
tot pământul. Și se gândi că se află sub puterea vreunui 
vis şi, ca să se scuture de acel vis, începu să strige din 
toate puterile lui: 

— Hei, Giafar, o, fiu de căţea, și tu, Massrur, codo- 
şule, unde sunteți? 

La strigătele acestea, maică-sa cea bătrână veni în 
fugă şi îi spuse: 

— Ce ai, copile al meu? Numele lui Allah fie asupra 
ta și împrejurul tău! Ce-ai visat, o, fiul meu, o, Abul- 
Hassan? 

Şi Abul-Hassan, mâniar că o vedea pe bătrână la 
capul patului lui, strigă: 

— Cine ești, bătrâno? Și cine-i Abul-Hassan acela? 

Ea zise: 

— Pe Allah! Sunt mama ta! Și tu ești fiul meu, tu ești 
Abul-Hassan, o, copile al meu! Ce vorbe anapoda mi-e 
dat să aud din gura ta? Parcă nu m-ai cunoaște! 

Ci Abul-Hassan îi strigă: 

— Îndărăt, o, bătrână blestemată! Vorbeşti cu emirul 
drept-credincioşilor, califul Harun Al-Rașid! Piei din 
fața locţiitorului lui Allah pe pământ! 

La vorbele acelea, biata femeie începu să se bată 
amarnic peste obraji, strigând: 

— Numele lui Allah fie cu tine, o, copile al meu! 
Fie-ţi milă, nu ridica glasul să rostești asemenea smin- 
teală! Te aud vecinii, și-atunci avem să fim pierduţi fără 

de scăpare! Deie Allah să coboare asupra minţii tale 
judecata și tihna! 

Abul-Hassan strigă: 

— Îţi spun să ieși de aici pe dată, o, bătrână ticăloasă! 
Tu eşti smintită, când mă iei drept fiu-tău! Eu sunt 
Harun Al-Rașid, emirul drept-credincioşilor, stăpânul 
Răsăritului şi al Apusului! 

Ea se bătu iar peste faţă și spuse, văicărindu-se: 

— Prăpădi-l-ar Allah pe Cel-Rău! Şi mila Celui-Prea- 
înalt să te slobozească din stăpânia lui, o, copilul meu! 
Cum de-a putut să-ţi intre în cap un gând așa de smin- 
tit? Au tu nu vezi că odaia în care te afli este departe de 
a fi saraiul califului, și că de când te-ai născut tot aici 
ai trăit, şi niciodată nu ai locuit altundeva decât aici, 
niciodată cu altcineva decât cu maica ta cea bătrână 
care te iubeşte, fiul meu, ya Abul-Hassan! Ascultă-mă 
și alungă de la tine din minte visurile acestea zadar- 
nice și cu primejdie care te-au zbuciumat în noaptea 
asta, și bea, ca să te liniștești, oleacă de apă din ulciorul 
acesta! 

Atunci Abul-Hassan luă ulciorul din mâinile mamei 
sale, bău un gât de apă și spuse, oleacă mai liniştit: 

— S-ar putea, într-adevăr, să fiu și Abul-Hassan! 

Şi își lăsă capu-n jos și, cu mâna sprijinită în obraz, 
cugetă vreme de un ceas și, fără a ridica fruntea, spuse, 
vorbindu-și sie, ca unul care se trezește dintr-un somn 
adânc: 

— Da, pe Allah! se cam prea poate să fiu Abul- Hassan! 
Sunt Abul-Hassan, fără de nicio îndoială! Odaia asta este 
odaia mea, uallah! Acuma o cunosc! lar tu ești mama 
mea! Și eu sunt fiul tău! Așa-i, sunt Abul-Hassan! 

Şi adăugă: 

— Da prin ce fermecătorie mi-au putut năpădi min- 
ţile niște zăticneli ca acelea? 

Auzind vorbele acestea, biata bătrână plânse de bucurie, 
încredinţată că fiu-său s-a potolit întru totul. Şi după 
ce îşi şterse lacrimile, tocmai se pregătea să-i aducă de 
mâncare şi să-l iscodească pe fiul ei mai cu de-amănun- 
tul despre visul cel ciudat pe care îl avusese, când Abul- 
Hassan, care vreme de o clipă privise ţintă dinaintea lui, 
sări deodată ca un nebun și, înșfăcând-o pe biata femeie 
de haine, începu s-o zgâlțâie și să-i strige: 

— A, ticăloasă de bătrână! dacă nu vrei să te strâng 
de gåt, să-mi spui numaidecât cine sunt vrăjmașii care 
m-au dat jos din scaunul de domnie, și cine-i acela care 
m-a închis în temnița aceasta, și cine ești și tu, cea care 
mă veghezi în cocioaba aceasta păcătoasă! A! teme-te de 
urmările mâniei mele, când am să mă întorc la scaunul 
domnesc! Gândește-te la răzbunarea preaînaltului tău 
stăpân, califul care rămân eu, Harun Al-Rașid! 

Şi, zgâlțâind-o așa, până la urmă o scăpă din mâni. 
lar ea se duse și se ghemui pe rogojină, suspinând și 
bocind. Şi Abul-Hassan, mânios până peste poate, se 
aruncă îndărăt în pat și rămase cu capu-n mâini, pradă 
unei vâlvore de gânduri. 

Ci, după o bucată de vreme, bătrâna se ridică iar și, 
cum inima ei era plină de dragoste faţă de fiul său, nu 
pregetă să-i aducă, măcar că tremura, oleacă de sorbet 
cu apă de trandafiri și să-l îndemne să ia o înghiţitură; 
și îi spuse, ca să-l facă să-și schimbe gândurile: 

— Ascultă, fiul meu, ceea ce am să-ţi povestesc este 
un lucru care, sunt încredinţată, are să-ţi facă o tare 
mare bucurie. Află că a venit ieri căpetenia agiei să-i 
zeberească din partea califului pe şeicul al-balad și pe cei 
doi ciraci ai lui; și, după ce a pus să li se tragă la fiecare 
câte patru sute de vergi la talpa picioarelor, a poruncit 
să fie plimbaţi, așezați de-a-ndoaselea pe o cămilă râ- 
ioasă, prin toate mahalalele orașului, în huiduielile și 

scuipiturile femeilor și copiilor. Pe urmă a pus să fie tras 
în țeapă prin gură şeicul al-balad, pe urmă cel dintâi 
dintre ciracii lui să fie aruncat în haznaua cu scârne a 
casei noastre, și l-a osândit pe cel de-al treilea la un chin 
tare ciudat, și anume de a-l pune să șadă toată viaţa lui 
pe un scaun care se sfărâmă sub el. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute treizeci şi noua noapte 
Spuse: 


. la un chin tare ciudat, și anume de a-l pune să șadă 
toată viaţa lui pe un scaun care se sfărâmă sub el. 

După ce Abul-Hassan auzi povestea aceea care, așa 
cum gândea bătrâna cea bună, ar fi trebuit să ajute la 
împrăștierea tulburării din sufletul lui întunecat, fu mai 
încredinţat decât oricând de măreţia lui domnească și 
de cinul moștenit, de emir al drept-credincioșilor. Şi îi 
spuse maică-sii: 

— O, bătrână a nenorocirilor, vorbele tale, departe de 
a mă tulbura, nu fac decât să mă întărească în gândul, 
pe care de altminteri nu mi l-am schimbat niciodată, că 
sunt Harun Al-Rașid. Şi, ca să-ţi dovedesc și ţie lucrul 
acesta, află că chiar eu am poruncit căpeteniei agiei, lui 
Ahmad-cel-Hoţoman, să-i pedepsească pe cei trei mișei 
din mahalaua aceasta! Contenește, dar, să-mi mai spui 
că sunt stăpânit de duhul lui Șeitan. Temeneşte-te în 
fața mea, sărută pământul dinainte-mi și cere-ţi iertare 
de la mine pentru vorbele tale cele necugetate și pentru 
îndoielile pe care le-ai arătat în privința mea! 

La vorbele acestea ale fiului ei, mama nu mai avu 

nicio îndoială în privinţa nebuniei lui Abul-Hassan, 
şi îi spuse: 

— Allah Milosârdnicul facă să coboare asupra capului 
tău roua binecuvântării sale, o, Abul-Hassan, și să te 
ierte și să-și facă milă de tine, ajutându-te să fii iarăşi 
un om cu minte și cu judecată! Ci, mă rog ţie, o, fiul 
meu, contenește să mai rostești numele califului şi să 
ţi-l dai ţie, căci pot să te audă vecinii și-i spun vorbele 
tale valiului, care are să te zeberească și are să te spânzure 
la poarta palatului! 

Pe urmă, nemaiputând să-și stăpânească tulburarea, 
începu să se văicărească și să se bată peste piept cu 
deznădejde. 

Or, această privelişte, în loc să-l potolească pe Abul- 
Hassan, nu făcu decât să-l întărâte şi mai tare; şi se 
ridică în picioare drept, apucă un ciomag și, repezin- 
du-se la maică-sa, în turbarea mâniei lui, ţipă la ea cu 
glas înfricoșător: 

— Nu îţi îngăduiesc, o, blestemato, să-mi mai zici 
Abul-Hassan! Sunt Harun Al-Rașid însuși și, dacă te 
mai îndoieşti, am să-ţi bag în cap adevărul cu lovituri 
de ciomag! 

Şi bătrâna, la vorbele acelea, măcar că tremurând 
toată de spaimă și de tulburare, nu uită că Abul-Hassan 
este fiul ei și, privindu-l așa cum își priveşte o mamă 
copilul, îi spuse cu glas dulce: 

- O, fiul meu, nu socot că legea lui Allah și a 
Profetului său çi s-a vânturat din minte până într-atâta 
cât să ajungi a uita cuviinţa pe care un fiu o datorează 
față de mama lui care l-a purtat nouă luni în pântecele 
ei și l-a hrănit cu laptele și cu dragostea ei! Lasă-mă 
mai bine să-ţi spun, pentru cea de pe urmă dată, că nu 
faci bine când îţi laşi minţile să se cufunde într-o visă- 
torie ciudată ca aceea, şi când te împăunezi cu numele 

împărătesc de calif, care nu este dat decât stăpânului și 
domnului nostru, emirul drept-credincioșilor, Harun 
Al-Rașid. Şi mai cu seamă nu te face vinovat de o nere- 
cunoştinţă atâta de mare faţă de calif, chiar a doua zi după 
ce el ne-a coperit cu binefacerile sale. Află, într-adevăr, că 
a venit ieri în casa noastră căpetenia vistieriei palatului, 
trimis de chiar emirul drept-credincioșilor, și mi-a dat, 
din porunca lui, o pungă cu o mie de dinari de aur, 
însoţind-o cu cereri de iertăciune că n-a putut să trimită 
mai mulți bani, și făgăduindu-mi că acesta nu are să fie 
cel de pe urmă dar al mărinimiei sale. 

Când auzi vorbele acestea ale mamei sale, Abul- 
Hassan își pierdu și cele mai de pe urmă îndoieli în ceea 
ce priveşte starea lui de dinainte, și fu încredinţat că a 
fost totdeauna califul, de vreme ce el însuși trimisese 
punga cu cei o mie de dinari mamei lui Abul-Hassan. 
Se uită așadar la biata femeie, cu niște ochi mari și ame- 
nințători, și ţipă: 

— Mărturiseşti tu, spre nenorocirea ta, o, bătrână 
păcătoasă, că nu chiar eu ţi-am trimis punga cu aur și 
că nu chiar din porunca mea căpetenia vistieriei mele 
a venit ieri să ţi-o aducă? Și mai cutezi tu, după toate 
astea, să mă numești fiul tău și să-mi spui că sunt Abul- 
Hassan Dezmăţatul? 

Și întrucât maică-sa își astupase urechile ca să nu 
mai audă asemenea înfricoșate vorbe, Abul-Hassan, 
aţâțat până peste marginile aţâțării, nu mai putu să se 
stăpânească și se repezi la ea, cu ciomagul în mână, și 
porni s-o stâlcească în bătăi. 

Atunci biata femeie, nemaiputând să tacă de dureri 
și de mânie faţă de o purtare ca aceea, începu să ţipe și 
să cheme vecinii în ajutor, strigând: 

— O, vai de păcatele mele! Săriţi, o, musulmanilor! 

Şi Abul-Hassan, pe care strigătele ei nu făceau decât 


206 O mie şi una de nopți 


să-l îndârjească și mai mult, îi da mai departe cu lovituri 
de ciomag asupra bătrânei, ţipând la ea din când în 
când: 
— Sunt ori nu sunt eu emirul drept-credincioșilor? 
Şi maică-sa răspundea, în ciuda loviturilor: 
— Tu ești fiul meu! Eşti Abul-Hassan Dezmăţatul! 
Estimp, vecinii veniră fuga la ţipetele și la zarva... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute patruzecea noapte 
Spuse: 


... Estimp, vecinii veniră fuga la ţipetele și la zarva 
aceea, năvăliră în odaie și se repeziră între mamă și fiu, 
ca să-i despartă, smulseră ciomagul din mâinile lui 
Abul-Hassan și, mânioși pe purtarea unui astfel de fiu, 
îl înhăţară vârtos, ca să nu-i mai lase putinţa să se miște, 
şi îl întrebară: 

— Ai înnebunit oare, Abul-Hassan, de ridici așa 
mâna asupra mamei tale, această biată bătrână? Şi-ai 
uitat cu totul învățăturile Cărţi; celei Sfinte? 

Ci Abul-Hassan, cu ochii arzând de mânie, strigă: 

— Care Abul-Hassan? Cui îi spuneți voi Abul-Hassan? 

Şi vecinii, la întrebarea aceasta, rămaseră până peste 
poate de năuci, și, într-un sfârșit, îl întrebară: 

— Ce? Nu ești tu Abul-Hassan Dezmăţatul? Şi bă- 
trâna aceasta de treabă nu este mama ta, care te-a crescut 
și te-a hrănit cu laptele și cu dragostea ei? 

EI răspunse: 

— A, fii de câini, lipsiţi din faţa mea! Eu sunt stăpânul 

vostru, califul Harun Al-Raşid, emirul drept-credin- 
cioşilor! 

Când auziră vorbele acestea ale lui Abul-Hassan, 
vecinii se încredinţară pe deplin de nebunia lui; și, 
nevrând să-l lase slobod pe un om pe care îl văzuseră 
în orbia turbării sale, îl legară de mâini și de picioare şi 
îl trimiseră pe unul dintre ei să-l cheme pe portarul de 
la bolniţa de nebuni. Şi, peste un ceas, portarul de la 
bolniţa de nebuni, urmat de doi paznici voinici, veni 
cu tot tacâmul de lanţuri și de cătușe și ținând în mână 
o vâșcă din vână de bou. Și întrucât Abul-Hassan, la 
vederea acestuia, se zvârcolea amarnic să scape din legă- 
turi și îi înjura cu foc pe cei ce se aflau acolo, portarul 
îi arse peste umeri vreo două-trei lovituri cu vâna de 
bou. După care, fără a mai lua seama la ţiperele lui și 
la numele pe care și-l da, îl legară în fiare și îl duseră la 
bolniţa de nebuni, împresurat de o mare înghesuială de 
trecători, care îi dau unii câte o lovitură de pumn, alţii 
câte o lovitură de picior, socotindu-l nebun. 

Când ajunse la bolniță, fu închis într-o cușcă de 
fier, ca o fiară sălbatică, şi preacinstit cu o mamă de 
bătaie de cincizeci de lovituri, cu vâna de bou, drept 
leacul cel dintâi. Şi, din ziua aceea, căpătă, o dată di- 
mineaţa și o dată seara, câte o chelfăneală de cincizeci 
de vine de bou, încât după zece zile de doftoriceală 
de-aceasta căzu pielea de pe el și năpârli ca un șarpe. 
Atunci se întoarse în sineşi și cugetă: „lacătă la ce stare 
am ajuns acuma! De bună seamă că m-am înșelat, de 
vreme ce toată lumea mă ia de nebun! Ci nu este cu 
putinţă ca tot ce mi s-a întâmplat la sarai să fie numai 
urmarea unui vis! Ce mai! Nu vreau să adâncesc mai 
mult treaba, ori să mai încerc să pricep ceva, întrucât 
aş înnebuni de-a binelea! De altminteri, nu este acesta 
singurul lucru pe care mintea omului nu poate dovedi 

să-l priceapă, și mă las în seama lui Allah să dezlege el 
cum stă taina!“ 

Or, pe când se cufundase în astfel de cugetări noi, 
veni maică-sa să vadă în ce stare se mai află și dacă 
își venise la rosturi mai cuminţi. Şi, când îl văzu așa 
de vitruit și așa de sfârșit, izbucni în suspine; ci izbuti 
să-şi stăpânească durerea și, până la urmă, putu să-i 
dea bineţe cu dragoste; și Abul-Hassan îi răspunse la 
salamalec, cu glas liniștit, ca un om cu mintea întreagă, 
rostind: 

— Asupra ta să fie izbăvirea și mila lui Allah, o, maică 
a mea! 

lar bătrâna simţi o mare bucurie când auzi că este 
numită astfel, cu numele de mamă, și îi zise: 

— Numele lui Allah fie asupra- ta, o, copilul meu! 
Binecuvântat fie Allah care ţi-a dat îndărăt judecata și 
care ţi-a întors la locul lui sănătos creierul cel zăticnit! 

Şi Abul-Hassan, cu un glas tare pocăit, răspunse: 

— Îmi cer iertare de la Allah și de la tine, o, maică 
a mea! Chiar că nu pricep cum de am putut să spun 
toate smintelile pe care le-am spus și să mă port așa de 
anapoda cum numai un smintit e în stare să se poarte! 
De bună seamă că am fost stăpânit de Șeitan, care m-a 
împins la niște trăsnăi ca acelea! Şi nu încape nicio în- 
doială că altul în locul meu ar fi ajuns la smuceli și mai 
mari! Da bine că s-a sfârșit tot și că iată-mă scăpat de 
nebuneala mea! 

La vorbele acestea, mama își simţi lacrimile de du- 
rere cum i se schimbă în lacrimi de bucurie, și strigă: 

— Mi-e inima atât de bucurată, o, copile al meu, de 
parcă te-aș fi adus pe lume a doua oară. Binecuvântat 


fie Allah în veci! 


Pe urmă adăugă... 

În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a şase sute patruzeci şi una noapte 
Spuse: 


... Binecuvântat fie Allah în veci! 

Pe urmă adăugă: 

— Horărâr că tu nu ai să-ţi bagi nicio vină, o, copile 
al meu, căci tot răul pe care l-am păţit nu ne-a venit 
decât de la negustorul acela străin pe care l-ai poftit 
în ultima noapte să mănânce și să bea cu tine, și care 
a plecat dimineaţa fără să aibă grijă să închidă ușa în 
urma lui. Or, ştii și tu că ori de câte ori ușa unei case 
rămâne deschisă înainte de răsăritul soarelui, Şeitan 
intră în casa aceea şi pune stăpânire pe minţile celor ce 
locuiesc în ea! Și atunci se întâmplă ceea ce se întâmplă! 
Să-i mulțumim așadar lui Allah, care nu a îngăduit rele 
și mai mari asupra capetelor noastre! 

Iar Abul-Hassan răspunse: 

— Ai dreptate, o, maică! A fost lucrarea stăpâniei lui 
Şeitan! În ce mă priveşte, eu m-am rugat de negustorul 
de la Mossul să nu care cumva să uite a închide ușa 
după el, ca să nu poată Şeitan să intre în casa noastră; 
ci negustorul n-a făcut așa, și astfel ne-a pricinuit toate 
necazurile! 

Pe urmă adăugă: 

— Acuma, când simt limpede că minţile nu îmi mai 
sunt tulburate și că smintelile s-au sfârșit, mă rog ţie, o, 
dulce maică a mea, să vorbeşti cu portarul de la bolniţa 
de nebuni să mă slobozească din cușca aceasta și din 
chinurile pe care le îndur aici în fiecare zi! 

Şi mama lui Abul-Hassan alergă, fără a mai sta pe 

gânduri, să-l vestească pe portar că fiul ei își venise în 
minţi. Şi portarul se duse împreună cu ea să-l cerceteze și 
să-l iscodească pe Abul-Hassan. Şi întrucât răspunsurile 
erau cuminţi și Abul-Hassan mărturisea că el este Abul- 
Hassan și nu Harun Al-Rașid, portarul îl scoase afară 
din cușcă și îl slobozi din lanţuri. Şi Abul-Hassan, abia 
putând să se mai ţină pe picioare, se întoarse încetişor 
acasă, ajutat de maică-sa, și zăcu acolo mai multe zile, 
până ce se întremă iarăși și până ce urmările bătăilor 
primite se mai zviduiră oleacă. 

Atunci, întrucât începuse să se cam mohorască de 
atâta singurătate, se hotărî să înceapă iarăşi viaţa lui de 
mai înainte şi să se ducă, pe la scăpătat de soare, să stea 
la capul podului și să aștepte sosirea oaspetelui străin 
pe care i-l putea trimite ursita. 

Or, seara aceea era tocmai cea dintâi a lunii; iar cali- 
ful Harun Al-Rașid, care, după obiceiul lui, se îmbrăca 
asemenea unui neguțător la fiecare început de lună, 
ieşise și el tainic din palatul său, în căutarea vreunei 
întâmplări, şi totodată ca să vadă el însuși dacă în ce- 
tate domnește buna orânduială așa cum dorea el. Și, 
în felul acesta, ajunse pe podul la capul căruia ședea 
Abul-Hassan. Şi lui Abul-Hassan, care pândea ivirea 
vreunui străin, nu-i trebui mult până ce să-l zărească 
pe negustorul de la Mossul pe care îl găzduise și care se 
îndrepta înspre el, urmat, ca și întâia oară, de un rob 
voinic. 

Când îl văzu, Abul-Hassan, fie pentru că îl socotea 
pe negustor pricina dintâi a necazurilor sale, fie pentru 
că avea obiceiul să se facă a nu-i cunoaşte pe cei pe care 
îi poftise o dată în casa lui, întoarse capul degrabă înspre 
apa râului, ca să nu fie nevoit să dea bineţe musafirului 
său de odinioară. Califul însă, care prin iscoadele sale 
aflase tot ce i se întâmplase lui Abul-Hassan, precum 

și doftoriceala pe care o îndurase la bolniţa de nebuni, 
nu vroi să lase cumva să-i scape prilejul de a se mai 
veseli oleacă pe seama unui om atâta de ciudat. Şi de 
altminteri califul, care avea o inimă bună și darnică, se 
hotărâse tot așa ca, într-o zi, să îndrepte, pe cât îi sta 
în putere s-o facă, paguba suferită de Abul-Hassan și 
să răsplătească, într-un fel ori altul, cu faceri de bine, 
veselia pe care o gustase în tovărășia lui. Încâr de cum 
îl zări pe Abul-Hassan se apropie de el şi, aplecându-și 
capul pe sub umărul său, din pricină că Abul-Hassan 
sta dârz cu capu-ntors înspre apă, și îi zise privindu-l 
în ochi: 

— Salamalecul fie asupra ta, o, prietene al meu, Abul- 
Hassan! Sufletul meu dorește să te îmbrăţișeze! 

Ci Abul-Hassan, fără a se uita la el și fără a se clinti, 
îi răspunse: 

— Nu încape niciun fel de salamalec între mine și 
tine! Du-re! Nu te cunosc! 

Şi califul se minună: 

— Cum, Abul-Hassan? Nu-l cunoşti pe oaspetele pe 
care l-ai găzduit o noapte întreagă la tine în casă? 

El răspunse: 

— Nu, pe Allah! nu te cunosc! Cată-ţi de cale! 

Ci Al-Rașid stărui pe lângă el și îi zise: 

— Da eu te cunosc prea bine și nu por să cred că m-ai 
uitat chiar de tot, câtă vreme nu s-a scurs decât abia o 
lună de când ne-am întâlnit cea din urmă oară și de la 
seara aceea plăcută pe care am petrecut-o între patru 
ochi cu tine, în casa ta! 

Şi întrucât Abul-Hassan tot nu vroia să răspundă ni- 
mic, califul îi aruncă braţele împrejurul gâtului, începu 
să-l sărute și îi spuse: 

- O, Abul- Hassan, fratele meu, tare-i urât din partea 
ta să-mi faci o glumă ca aceasta! În ce mă privește, apoi 

eu sunt foarte hotărât să nu te las până ce n-ai să mă mai 
duci o dată în casa ta și până ce nu ai să-mi povestești 
pricina supărării tale pe mine. Căci văd limpede, din 
felul cum îmi răspunzi, că ai să mă mustri de ceva! 

Abul-Hassan, cu glas stârnit, strigă: 

— Eu să te mai duc o dată în casa mea, o, chip aducă- 
tor de belele, după tot răul pe care l-am tras de pe urma 
venirii tale la mine? Hai, întoarce dosul și arată-mi lă- 
ţimea umerilor tăi! 

Califul însă îl mai sărută o dată și îi spuse: 

— Ah! prietene al meu, Abul-Hassan, tare aspru te 
porţi cu mine! Dacă este adevărat că venirea mea în 
casa ta ţi-a fost pricină de necazuri, fii pe deplin încre- 
dințat că iacătă-mă-s gata să îndrept tot răul pe care 
fără voia mea l-am pricinuit! Povestește-mi, dar, ce s-a 
întâmplat, și răul pe care l-ai pătimit, ca să pot să aduc 
un leac la el! 

Şi, în ciuda supărării lui Abul-Hassan, se lăsă pe vine 
lângă el și îi înlănțui gâtul cu braţele, așa cum face un 
frate cu fratele său, și aşteptă răspunsul. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute patruzeci şi treia noapte 
Spuse: 


Şi, în ciuda supărării lui Abul-Hassan, se lăsă pe vine 
lângă el și îi înlănţui gâtul cu braţele, așa cum face un 
frate cu fratele său, și aşteptă răspunsul. 

Atunci Abul-Hassan, îmbunat de acele mângâieri, 
sfârşi cu a spune: 

— Fie, am să-ţi povestesc lucrurile tare ciudate care mi 
s-au întâmplat din seara aceea a noastră, și sataralele care 
au urmat. Şi toate astea din pricină că ai uitat să închizi 
ușa după tine, și așa a intrat Stăpânia în casa mea! 

Şi îi povesti tot ceea ce i se păruse că văzuse aievea 
şi ceea ce presupunea el, fără de nicio îndoială, că n-a 
fost decât o amăgire stârnită de Șeitan, și toate nenoro- 
cirile, şi doftoriceala cea amarnică pe care o îndurase la 
bolniţa de nebuni, și zarva cășunată în mahala de toată 
tevatura aceea, și faima cea proastă pe care o dobân- 
dise pentru totdeauna faţă de toţi vecinii săi! Şi nu sări 
peste niciun amănunt, și puse în povestea lui atâta foc, 
și înşiră cu atâta încredințare istoria cu închipuita lui 
stăpânire de către Şeitan, încât califul nu se putu opri 
să nu izbucnească într-un hohot lung de râs! Și Abul- 
Hassan, neputând pricepe nicicum ce pricină stârnea 
râsul acela, îl întrebă: 

— Au nu ţi-e milă defel de năpasta care s-a abătut 
asupra mea, de-ţi râzi așa de mine? Ori poate gândeşti 
că mi-aş râde eu de tine, povestindu-ţi o poveste născo- 
cită? Dacă-i așa, am să-ţi spulber îndoielile și am să-ţi 
aduc toate dovezile despre cele ce-ţi înșirai! 

Şi, spunând acestea, își scoase mâinile din mânecile 
caftanului, și își dezgoli umerii, spinarea și fundul, și îi 
arătă califului, în felul acesta, rănile și vânătăile de pe 
pielea lui cea dubăcită de bătăile cu vâna de bou. 

La priveliștea aceea, califul nu se putu opri să nu 
se înduioșeze de soarta amărâtului de Abul-Hassan. Și 
din clipita aceea își curmă orice gând de a mai face vreo 
şotie cu el, şi îl îmbrăţișă de data aceasta cu mult mai 
multă dragoste adevărată, și îi zise: 

— Allah fie cu tine, o, Abul-Hassan, fratele meu! mă 
rog ţie fierbinte să mă iei în casa ta și în noaptea aceasta, 
căci doresc să-mi bucur sufletul cu bună-primirea ta. 

Şi ai să vezi că mâine Allah are să-ţi întoarcă însutit 
binefacerea! 

Şi îi spuse mai departe vorbe atâta de dulci, și îl 
sărută atâta de drăgăstos, încât îl înduioșă că, în ciuda 
hotărârii sale de a nu primi niciodată de două ori același 
ins, să-l ducă în casa lui. Ci, pe drum, îi zise: 

— Mă las biruit de stăruinţele tale, da numai cu mare 
părere de rău! Și în schimb nu vreau să-ţi cer decât 
numai un lucru, și anume de a nu mai uita şi de data 
aceasta ușa deschisă, când ai să pleci mâine de dimi- 
neaţă din casa mea! 

Şi califul, înăbușind înlăuntrul său râsul care îl zgu- 
duia la credința pe care Abul-Hassan tot o mai avea că 
intrase Șeitan în casa lui pe ușa deschisă, îi făgădui cu 
jurământ că are să aibă grijă s-o închidă. Şi ajunseră în 
felul acesta acasă. 

Când se văzură în casă, și după ce se mai hodiniră 
oleacă, robul le așternu masa, iar după ce mâncară le 
aduse băuturile. Şi, cu pocalul în mână, începură să 
tăifăsuiască veseli, ba despre una, ba despre alta, până 
ce băutura începu să fiarbă în minţile lor. Atunci califul 
aduse cu dibăcie vorba despre dragoste, şi o întrebă pe 
gazda sa dacă i se întâmplase vreodată să se aprindă nă- 
prasnic de vreo femeie, ori dacă nu cumva se și însurase, 
sau dacă se păstrase totdeauna becher. Și Abul-Hassan 
răspunse: 

— Se cade să-ţi spun, o, stăpâne al meu, că până astăzi 
nu am îndrăgit cu adevărat decât tovarășii cei veseli, bu- 
catele alese și parfumurile; şi nu am găsit în viaţă nimica 
mai presus de un taifas, cu pocalul în mână, dimpreună 
cu prietenii. Ci aceasta nu vrea să însemne că la un 
prilej nu m-aș pricepe să preţuiesc nurii unei femei, mai 
ales dacă s-ar asemui cu vreuna dintre acele fetișcane 
minunate pe care Șeitan m-a lăsat să le văd în visele de 

pomină care m-au înnebunit; una dintre acele fetişcane 
pururea voioase care știu să cânte din gură ori din lăută, 
să dănţuiască și să potolească pruncul pe care îl avem 
de moștenire; care își hărăzesc viaţa întru desfătarea 
noastră și se străduiesc să ne bucure și să ne veselească. 
Hotărâr! dacă aș întâlni vreodată o fată ca aceea, n-aş 
pregeta s-o cumpăr de la tatăl ei și să mă însor cu ea și 
să-i dovedesc o dragoste adâncă. Ci asemenea soi nu 
se află decât la emirul drept-credincioșilor și poate la 
Giafar, vizirul cel mare! Drept care, o, stăpâne al meu, 
în loc să mă leg cu o muiere cu care m-aș primejdui 
să-mi amărăsc viaţa din pricina sufletului ei acru și a 
beteșugurilor ei, îmi place cu mult mai mult tovărășia 
unor prieteni trecători și a bătrânelor butelci de colea. 
În felul acesta, viaţa mi-e liniștită și, dacă aş rămâne 
sărac, mi-aş mânca singur pâinea cea neagră a sărăciei! 

Şi, rostind vorbele acestea, Abul-Hassan goli dintr-o 
sorbitură pocalul pe care i-l întindea califul și se rosto- 
goli numaidecât pe covor, cu capu-naintea picioarelor. 
Pentru că emirul drept-credincioșilor avusese grijă, și 
de data aceasta, să-i amestece în vin oleacă de făină de 
bang cretan. Şi pe dată robul, la un semn al stăpânului 
său, îl aburcă în spinare pe Abul-Hassan și ieși din casă, 
urmat de califul care, de data aceasta, nemaiavând de 
gând să-l trimită pe Abul-Hassan îndărăr la casa lui, nu 
mai uită să încuie cu grijă ușa în urma sa. Și ajunseră 
la sarai și, fără zgomot, se strecurară înlăuntru, prin 
poarta cea tainică, și intrară în iatacurile... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute patruzeci şi patra noapte 

Spuse: 


Şi ajunseră la sarai și, fără zgomot, se strecurară în- 
lăuntru, prin poarta cea tainică, și intrară în iatacurile 
domneşti. Acolo califul porunci ca Abul-Hassan să fie 
întins chiar în patul Măriei Sale, ca și întâia oară, și 
puse să fie îmbrăcat ca și atunci. Și porunci la fel, şi îi 
ceru lui Massrur să vie să-l scoale de cu ziuă, înainte de 
ceasul de rugăciune. Și se duse să se culce într-o odaie 
de alături. 

Or, a doua zi de dimineaţă, la ceasul hotărâ, califul, 
trezit de Massrur, se duse în odaia în care se afla încă 
aţipit Abul-Hassan, şi porunci să vină dinaintea sa toate 
fetișcanele care, întâia oară, se aflaseră în sălile prin care 
trecuse Abul-Hassan, precum și toate cântăreţele din 
gură și din alăute. Şi le puse să se așeze frumos, în bună 
rânduială, și le spuse ce au de făcut. Pe urmă, după ce 
porunci să i se dea să răsufle oleacă de oţet lui Abul- 
Hassan, care strănutând scoase pe nas un muculeţ, se 
ascunse pe după o perdea și făcu semnul hotărât. 

Numaidecâr cântăreţele își îmbinară laolaltă glasurile 
cele dulci cu zvoana de harpe, de flaute și de chimvale, 
şi făcură să răsune niște cântece asemănătoare cu cân- 
tecele îngerilor din rai. Şi Abul-Hassan, tot atunci, ieși 
din starea lui de somnie și, înainte de a deschide ochii, 
auzi cântecele acelea pline de farmec, care îl treziră cu 
totul. Şi deschise ochii, și se văzu înconjurat de cele 
douăzeci și opt de fetişcane pe care le întâlnise, șapte 
câte șapte, prin cele patru săli; și le cunoscu dintr-o 
clipire, și tot așa cunoscu și patul, şi odaia, şi zugrăve- 
lile, și podoabele. Şi cunoscu, la fel, și glasurile care îl 
fermecaseră întâia oară. Și se ridică de mijloc, cu ochii 
zgâiţi, şi își petrecu de mai multe ori mâna peste faţă, ca 
să se încredințeze şi mai bine de starea sa de trezie. 

În clipita aceea, așa cum fusese hotărât de mai îna- 
inte, cântecele conteniră, iar în odaie se așternu o tă- 
cere mare, și toate femeile îşi lăsară ochii în jos, sfioase, 
dinaintea ochilor împărătești care le priveau. Atunci 
Abul-Hassan, uluit până peste poate, își mușcă degetele 
şi strigă în tăcerea aceea: 

— Vai de păcatele tale, ya Abul-Hassan, o, fiu al mai- 
cii tale! Acuma-i amăgirea; ci mâine vin vâna de bou, și 
lanţurile, și bolniţa de nebuni, și cușca de fier! 

Pe urmă strigă iar: 

— Ah! ticăloase neguţător de la Mossul, dare-ar Allah 
să te înăbuși în braţele lui Șeitan, stăpânul tău, în fundul 
iadului. Tot tu și-acuma, fără de îndoială, n-ai încuiat 
ușa și l-ai lăsat pe Şeitan să intre în casa mea și să pună 
stăpânire pe mine. Şi iacătă cum Cel-Rău îmi întoarce 
pe dos minţile și mă face să văd lucruri anapoda. Allah 
să te prăpădească, o, Şeitane, pe tine și pe toţi cei care 
s-au vândut ţie, și pe toţi neguţătorii de la Mossul! Și 
prăbuși-s-ar toată cetatea Mossulului peste locuitorii ei, 
şi îngropa-i-ar sub dărâmături! 

Pe urmă închise ochii iar, și îi deschise, și iar îi în- 
chise, şi iar îi deschise, și tot așa, de mai multe ori, și 
strigă: 

— O, sărmane Abul-Hassan, tot ceea ce ai mai bun 
de făcut este să te culci liniștit la loc și să nu te mai scoli 
decât atunci când ai să simţi limpede că a ieșit Cel-Rău 
din trupul tău și că minţile ţi s-au așezat la locul lor 
obişnuit! De nu, știi ce te așteaptă mâine! 

Și spunând vorbele acestea, se aruncă îndărăt în pat, 
își trase pătura peste cap și, ca să-și dea singur închipu- 
irea că doarme, începu să sforăie ca o cămilă în călduri 
ori ca o turmă de bivoli în apă. 

Or califul, de după perdea, văzând și auzind toate 
astea, fu zguduit de un râs de mai-mai să se înăbușe. 

În ceea ce îl priveşte pe Abul-Hassan, apoi acesta nu 
izbuti să adoarmă, întrucât Trestie-de-Zahăr, cea îndră- 
gită, se apropie, urmând poruncile pe care le primise, 
de parul în care acesta sforăia fără a dormi și, cu glas 
dulce, îi spuse lui Abul-Hassan: 

— O, emire al drept-credincioşilor, dau de ştire Înăl- 
ţimii Tale că este ceasul de a te scula pentru rugăciunea 
de dimineaţă! 

Ci Abul-Hassan, cu glas înfundat, strigă de sub pătură: 

— Blestemat fie Cel-Rău! Piei, o, Şeitane! 

Irestie-de-Zahăr, fără a se tulbura, spuse iar: 

— Fără de îndoială emirul drepr-credincioșilor se 
află în prada vreunui vis urât! Nu Şeitan îţi vorbește, 
o, stăpâne al meu, ci Irestie-de-Zahăr cea mărunţică! 
Alungat fie Cel-Rău! Eu sunt restie-de-Zahăr cea mă- 
runţică, o, emire al drept-credincioşilor! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute patruzeci şi cincea noapte 
Spuse: 


.. Eu sunt Trestie-de-Zahăr cea mărunţică, o, emire 
al drept-credincioșilor! 

La vorbele acestea, Abul-Hassan aruncă pătura de pe 
el, deschizând ochii, o văzu, într-adevăr, stând pe mar- 
ginea patului, pe micuța Trestie-de-Zahăr, cea dragă lui 
şi, în picioare, dinainte-i, în trei rânduri, pe celelalte 
fetişcane, pe care le cunoscu, una câte una: Foaie-de- 
Trandafir, Gâr-de-Alabastru, Mănunchi-de-Mărgăritare, 
Steaua-Dimineţii, Zori-de-Ziuă, Boabă-de- Mosc, Inimă- 
de-Rodie, Gură-de- -Mărgean, Nucșoară-Înmiresmată, 

Vraja-Inimilor și celelalte! Și, dacă le văzu, își frecă ochii, 
de mai să și-i bage î în fundul capului, și strigă: 

— Cine sunteţi voi? Și cine sunt eu? 

Și ele răspunseră cu toate deodată, pe glasuri felurite: 

— Slavă stăpânului nostru, califul Harun Al-Rașid, 
emirul drept-credincioșilor, domnul lumii! 

Şi Abul-Hassan, până peste poate de uluit, întrebă: 

— Au nu sunt eu Abul-Hassan cel Dezmăţar? 

Ele răspunseră toate laolaltă, pe glasuri felurite: 

— Izgonit fie Cel-Rău! Nu ești Abul-Hassan, ci Abul 
Hossn! Tu ești domnul nostru și cununa de pe capetele 
noastre! 

Şi Abul-Hassan își zise: „De data aceasta am să văd 
eu limpede dacă dorm ori sunt treaz!“ Şi, întorcându-se 
înspre Trestie-de-Zahăr, îi zise: 

— Micuţo, ia vino colea! 

Şi Trestie-de-Zahăr își întinse capul, iar Abul-Hassan 
îi zise: 

— Mușcă-mă de ureche! 

Și Trestie-de-Zahăr își înfipse dinţii ei micuţi în 
ciucurele urechii lui Abul-Hassan, atâta de strașnic, 
încât bietul de el începu să țipe ascuţit și într-un chin 
înfricoșător. Pe urmă răcni: 

-. Hotărât! sunt emirul drept-credincioșilor, Harun 
Al-Rașid însuși! 

Numaidecâr alăutele începură să cânte toate deo- 
dată, în pas îmbietor la dănţuială, și cântăreţele înce- 
pură toate deodată un cântec vesel. Şi toate fetișcanele, 
luându-se de mână, întinseră în odaie o horă mare şi, 
săltând sprintene din picior, începură să dănţuiască îm- 
prejurul patului, dând răspuns cântecului cu #u-liu-rile 
lor, și cu atâta voioșie și cu atâta zurbă, încât Abul- 
Hassan, stârnit deodată și cuprins de înflăcărare, zvârli 
și pături și perne, își aruncă tichia de noapte în sus, sări 

din pat, se dezbrăcă de tot, smulgându-și hainele de pe 
el și, cu năsărâmba înainte și cu fundul gol, se repezi 
între fetișcane și se încinse la danţ cu ele, răsucindu-se 
în toare chipurile, scuturându-și pântecele, dănănaia și 
fundul, în toiul hohotelor de râs și al zarvei care sporea. 
Şi făcu atâtea caraghiozlâcuri, și săvârși atâtea scălâm- 
băieli ghidușe, încât califul, de după perdea, nu-și mai 
putu stăpâni năvala veseliei și se porni să sloboade un 
şir de hohote de râs atâta de năprasnice, încât răsunau 
mai tare decât tot vuietul danţului, și al cântecelor, și 
al dairalelor, al strunelor și al clarenetelor! Şi, prins de 
sughiţuri, se prăbuși pe spate și era mai-mai să leşine. 
Ci izbuti să se ridice şi, dând perdeaua la o parte, scoase 
capul şi strigă: 

— Abul-Hassan, ya Abul-Hassan, au tu te-ai jurat să 
mă faci să mor de râs? 

La vederea califului și la sunetul glasului său, dan- 
țul conteni dintr-odată, fetişcanele încremeniră care pe 
unde se aflau, și larma se potoli atâta de desăvârșit, încât 
s-ar fi auzit până și căderea unui ac pe jos. Şi Abul- 
Hassan, înmărmurit, se opri şi el ca toți ceilalți și în- 
toarse capul înspre locul dincotro venea glasul. Și îl zări 
pe calif și, tot din acea privire, îl cunoscu pe neguțătorul 
de la Mossul. Atunci, cu iuţeala unui fulger, înțelege- 
rea pricinei tuturor necazurilor câte i se întâmplaseră îi 
străbăru mintea. Și dintr-odată ghici tot tighilul. Încâr, 
departe de a se fsd oi da-a se tulbura, se prefăcu a 
nu-l cunoaște pe calif; și vrând să se veselească și el la 
rându-i, se duse spre calif și îi zise: 

— He! He! iacătă-mi-te, o, neguţător al fundului meu! 
Stai oleacă! ai să vezi tu acuma cum am să te învăţ să mai 
lași deschise ușile oamenilor de treabă! 

Iar califul începu să râdă din toate beregăţile lui şi 
răspunse: 

— Pe volniciile preasfinților mei strămoși, o, Abul- 
Hassan, fratele meu, fac jurământ că, spre a te despă- 
gubi de toate necazurile pe care ţi le-am pricinuit, am 
să-ţi dăruiesc tot ce îţi va dori sufletul! Şi ai să fii socotit 
de aici înainte, în palatul acesta, ca un frate al meu! 

Şi îl sărută cu voioșie, ţinându-l strâns la piept. 

După care se întoarse înspre fetișcane și le porunci 
să-l îmbrace pe Abul-Hassan, fratele lui, cu niște haine 
scoase din dulapul său și să-i aleagă tot ceea ce este acolo 
mai bogat și mai falnic. Și fetele zoriră să îndeplinească 
porunca. lar când Abul-Hassan fu îmbrăcat cu totul, 
califul îi spuse: 

— Acum, Abul-Hassane, vorbește! Tot ce ai să-mi ceri 
are să ţi se dea pe dată! 

lar Abul-Hassan sărută pământul dintre mâinile ca- 
lifului și răspunse: 

— Nu vreau să cer decât numai un lucru de la prea- 
darnicul nostru stăpân, și anume de a-mi face hatârul 
să mă lase să trăiesc toată viața mea la umbra lui! 

Şi califul, mișcat până peste poate de frumuseţea sim- 
țămintelor lui Abul-Hassan, îi zise: 

— Scumpă mi-e lipsa ta de lăcomie, ya Abul-Hassan! 
Încât nu numai că te aleg chiar din clipa de-acum, ca 
tovarăș al meu de pahar și ca frate al meu, dar îţi mai 
dau și intrare slobodă la sarai, și plecare slobodă, la 
orice ceas din zi ori din noapte, fără a avea trebuinţă să 
ceri învoirea de-a veni ori de-a pleca. Mai mult! Vreau 
chiar ca iatacurile soției mele Sett Zobeida, fiica moșu- 
lui meu, să nu-ți fie oprite niciodată, ca altora. Iar când 
am să intru la ea, tu ai să mergi cu mine, la orice ceas 
va fi să fie din zi ori din noapte! 

Totodată califul îi dărui lui Abul-Hassan un iatac mi- 
nunat în sarai și, de început, îi hotări o simbrie de zece 
mii de dinari de aur. Şi îi făgădui că are să vegheze chiar 

el ca nu cumva să ducă lipsă de ceva vreodată. După care 
îl lăsă și se duse la divan să vadă de trebile împărăției. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute patruzeci şi şasea noapte 
Spuse: 


După care îl lăsă și se duse la divan să vadă de trebile 
împărăției. Atunci Abul-Hassan nu vroi să zăbovească 
mai mult și se duse și el să vestească pe maică-sa despre 
toate câte i se întâmplaseră. Și alergă la ea și îi istorisi 
de-a fir a păr toate năzdrăvăniile care se petrecuseră, de 
la început până la sfârșit. Ci nu ar fi de niciun folos să 
le mai spunem o dată. Şi nu pregetă să i le lămurească 
de rost, dat fiind că mintea ei singură nu izbutea să 
ajungă a pricepe că însuși califul fusese cel care îi jucase 
toate acele renghiuri, numai așa, ca să se veselească. Şi 
adăugă: 

— Ci dacă totul, până la urmă, s-a întors întru folosul 
meu, fie preamărit Allah cel Făcător-de-bine! 

Pe urmă Abul-Hassan o lăsă degrabă, făgăduindu-i 
că are să vină s-o vadă în fiecare zi, în vreme ce zvonul 
despre întâmplarea lui cu califul și despre starea lui cea 
nouă se împrăștia în toată mahalaua și de acolo în tot 
Bagdadul, pentru ca mai apoi să ajungă și în părțile mai 
apropiate și mai depărtate ale împărăției. 

lar lui Abul-Hassan, în loc ca trecerea de care se 
bucura pe lângă calif să-l facă îngâmfat ori greţos, nu 
făcu decât să-i stârnească și mai mult voioşia, firea cea 
zâmbitoare și hazul. Şi nu trecea o zi fără ca el să nu 
înveselească pe calif și pe toți cei ce trăiau la sarai, mari 


A şase sute patruzeci şi șasea noapte 223 


și mici, cu giumbușlucurile lui pline de naz și cu snoa- 
vele lui. Şi califul, care nu mai putea să trăiască fără el, îl 
lua peste tot, până și în iatacurile domnești, ori la soţia 
sa, Sett Zobeida: un hatâr pe care nu-l făcuse vreodată 
nici măcar lui Giafar, vizirul său cel mare. 

Or Sett Zobeida băgă de seamă în curând că Abul- 
Hassan, ori de câte ori se afla împreună cu califul în 
iatacurile femeilor, rămânea cu ochii aţintiţi la una 
dintre însoţitoarele ei, și anume chiar la aceea care se 
numea 'Trestie-de-Zahăr; şi copilandra, sub privirile lui 
Abul-Hassan, se înroşea toată de plăcere. Drept aceea 
Sett Zobeida îi zise într-o zi soţului ei: 

— O, emire al drept-credincioșilor, de bună seamă 
că ai băgat de seamă și tu, ca și mine, semnele de dra- 
goste neîndoielnice pe care le schimbă Abul-Hassan și 
micuța Irestie-de-Zahăr. Ce gândești tu, așadar, despre 
o împreunare între ei doi? 

El răspunse: 

— Se poate! Şi nu văd nimica împotrivă. De altmin- 
teri, ar fi trebuit să mă gândesc și eu la lucrul acesta 
mai de mult. Ci treburile împărăției m-au făcut să uit 
de o asemenea grijă. Și mă simt tare stânjenit, întrucât 
îi făgăduisem lui Abul-Hassan, încă de când am fost 
pentru a doua oară în casa lui, că am să-i găsesc o soție 
de soi. Or văd că Trestie-de-Zahăr i s-ar cam potrivi. Şi 
nouă nu ne mai rămâne decât să-i întrebăm pe amândoi 
și să vedem dacă le-ar fi pe plac să se împreune. 

Numaidecâr îi chemară la ei pe Abul-Hassan și 
pe Trestie-de-Zahăr și îi întrebară dacă primesc să se 
unească amândoi. Și Irestie-de-Zahăr, drept orice răs- 
puns, se mulțumi să se înroșească până peste poate, și se 
aruncă la picioarele falnicei Sett Zobeida, sărutându-i 
poala rochiei, în semn de mulțumire. Ci Abul-Hassan 
răspunse: 

— De bună seamă, o, emire al drept-credincioșilor, 
robul tău Abul-Hassan este înecat de mărinimia ta. Ci, 
până a o lua la el acasă, ca soţie, pe această fară desfătă- 
toare, al cărei nume singur este de ajuns spre a-i zugrăvi 
alesele însușiri, aș vroi, cu îngăduința ta, ca stăpâna 
noastră Sett Zobeida să-i pună o întrebare. 

lar Sett Zobeida zâmbi și spuse: 

— Şi care-i întrebarea aceea, o, Abul-Hassan? 

El răspunse: 

— O, stăpână a mea, aș vroi să știu dacă soaţei mele 
îi este drag ceea ce îmi este drag mie. Or, trebuie să-ţi 
mărturisesc, o, stăpână a mea, că singurele lucruri pe 
care le preţuiesc sunt voioşia vinului, degustarea buca- 
telor și desfătarea cântecului și a stihurilor frumoase! 
Dacă, dar, Itestie-de-Zahăr îndrăgește și ea lucrurile 
acestea, și dacă, pe deasupra, mai este și simţitoare și 
nu zice niciodată ba la ceea ce știi și tu, stăpână a mea, 
sunt gata s-o îndrăgesc cu o dragoste mare. Dacă nu, 
pe Allah! rămân holtei! 

Şi Sett Zobeida, la vorbele acestea, se întoarse râzând 
înspre Irestie-de-Zahăr și o întrebă: 

— Ai auzit... Ce ai de răspuns? 

Şi Trestie-de-Zahăr răspunse făcând un semn cu ca- 
pul, care însemna da. 

Atunci califul porunci să vină fără de zăbavă cadiul 
și martorii, care scriseră senetul de căsătorie. Şi, cu pri- 
lejul acela, se dădură la palat ospeţe și petreceri mari, 
vreme de treizeci de zile și de treizeci de nopţi, după 
care cei doi soți putură să se bucure unul de altul în 
toată voia. 

Şi îşi petreceau viaţa mâncând, bând, râzând în 
hohote şi cheltuind fără de socoteală! Și tablalele cu 
bucate, cu poame, cu dulciuri și cu băuturi nu se aflau 
niciodată goale în casa lor, și bucuria și desfătările le 

luminau toate clipele. Încât, după o bucată de vreme, 
tot risipindu-și banii în ospeţe și petreceri, nu le mai 
rămase nimica în mână. Şi întrucât califul, luat cu tre- 
burile împărăției, uitase să-i hotărască lui Abul-Hassan 
o leafă statornică, se treziră într-o dimineaţă fără de 
para chioară și nu putură în ziua aceea să-i plătească pe 
negustorii ce le dădeau de toate pe veresie. Și se văzură 
tare amărâți, și nu cutezară, din mândrie, să se ducă și să 
ceară, fie ce-ar fi fost, de la calif ori de la Sett Zobeida. 
Atunci lăsară capu-n pământ și începură să cugete la 
starea în care se aflau. Ci Abul-Hassan ridică cel dintâi 
capul şi zise: 

— Hotărâr! am fost tare risipitori! Şi nu vreau să mă 
fac de ruşine şi să mă duc să cer bani ca un cerșetor. 
Şi nu vreau nici ca tu să te duci și să ceri de la Sett 
Zobeida! Încât am chibzuit la ce ne mai rămâne de 
făcut, o, Irestie-de-Zahăr! 

Şi Trestie-de-Zahăr răspunse, suspinând: 

— Spune! Sunt gata să te ajut în gândurile tale, căci 
nu putem să ne ducem să ne milogim, și pe de altă parte 
nu putem nici să ne schimbăm felul de a trăi de până 
acum și să îngrădim cheltuielile, întrucât atunci i-am 
vedea pe ceilalți cum ne privesc de sus! 

Şi Abul-Hassan spuse: 

— Ştiam bine, o, Irestie-de-Zaăr, că niciodată nu ai 
să te dai în lături şi să nu mă ajuţi în multele împrejurări 
în care ne-am afla aduși de hotărârile soartei! Ei bine, 
află că pentru noi nu mai este decât o singură cale ca să 
ieşim din încurcătură, o, Trestie-de-Zahăr! 

Ea răspunse: 

— Spune-o degrabă! 

El zise: 


— Este aceea de a ne hotărî să murim. 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute patruzeci și şaptea noapte 
Spuse: 


— Este aceea de a ne hotărî să murim. 

La vorbele acestea, tânăra Trestie-deZahăr, înspăi- 
mântată, strigă: 

— Nu, pe Allah! nu vreau să mor! Şi poţi să te slujești 
singur, numai pentru tine, de calea aceasta! 

Abul-Hassan, fără a se tulbura ori a se supăra, răspunse: 

— A, fiică de muiere, știam eu bine, încă de pe când 
eram holtei, că nimica nu este mai scump decât singu- 
rătatea! Și nevolnicia răspunsului tău mă încredințează 
mai mult decât oricând! Dacă în loc să-mi fi răspuns 
cu acea repezeală cu care mi-ai răspuns, te-ai fi ostenit 
să-mi ceri lămuriri, atunci te-ai fi veselit până peste 
poate de moartea cu care te-am îmbiat și cu care încă 
ce mai îmbiu! Au tu nu pricepi, ca să avem bani pentru 
toate zilele câte ne-au mai rămas, că e vorba să mu- 
rim de o moarte prefăcută și nicidecum de o moarte 
adevărată? 

La vorbele acestea, Irestie-de-Zahăr începu să râdă 
și întrebă: 

— Păi cum așa? 

El spuse: 

— Ascultă, dar! Și să nu uiţi nimica din câte am să te 
învăţ. Iacătă! De îndată ce eu am să fiu mort, ori mai 
degrabă de îndată ce am să mă prefac că sunt mort, 
căci cel dintâi am să mor eu, tu să iei un giulgiu și să 
mă învelești cu el. După ce ai să faci asta, să mă așezi 
în mijlocul odăii acesteia în care ne aflăm acuma, în 

chipul cerut de datină, cu turbanul așezat peste față și 
cu picioarele întoarse înspre sfânta Kaaba de la Mecca. 
Pe urmă să începi să scoţi niște țipete ascuţite, să verși 
lacrimile cele de datină, precum și pe cele de nedatină, 
să-ţi sfâșii hainele și să te prefaci că-ţi smulgi părul! Şi, 
după ce ai să te orânduiești cum se cade în starea aceasta, 
să te duci, plângând necontenit și cu părul despletit, la 
stăpâna ta Sett Zobeida și, cu vorbe tăiate de suspine și 
de felurite leşinuri, să-i povestești cu mare înduioșare 
de moartea mea, pe urmă să te lași jos pe pământ și 
să stai așa, vreme de un ceas, şi să nu-ţi vii în simţiri 
decât după ce ai să fii scăldată în apă de trandafiri, cu 
care nu au să pregete să te stropească. Și-atunci ai să 
vezi, o, Irestie-de-Zahăr, cum are să intre aurul în casa 
noastră! 

La vorbele acelea, Irestie-de-Zahăr răspunse: 

— Hotărât! o moarte ca asta e cu putinţă. Și mă în- 
voiesc a te ajuta s-o izbândești! 

Pe urmă adăugă: 

— Da eu când are să trebuiască să mor, și în ce fel? 

EI spuse: 

— Deocamdată fă ce-ţi spusei eu să faci. Și, mai de- 
parte, are să aibă grijă Allah! 

Şi adăugă: 

— Lacătă! Eu sunt mort. 

Și se întinse în mijlocul odăii, și se făcu mort. 

Atunci Trestie-de-Zahăr îl dezbrăcă, îl înveli în giul- 
giu, îl întoarse cu picioarele înspre Mecca și îi așeză 
turbanul peste față. După care începu să îndeplinească 
tot ce îi spusese Abul-Hassan să facă, adică să ţipe jal- 
nic, să bocească amarnic, să plângă cu lacrimi obișnuite 
şi neobişnuite, să-și rupă hainele, să-și smulgă părul și 
să se zgârie pe obraji. Și, după ce ajunse în starea ho- 
tărâră, plecă galbenă la chip cum e şofranul și cu părul 

despletit să se înfăţișeze dinaintea măreţei Sett Zobeida 
și, de-nceput, se lăsă să cadă de-a lungișul la picioarele 
stăpânei sale, scoțând un geamăt de să topească și inima 
pietrelor. 

Dacă o văzu așa, Sett Zobeida, care auzise de la 
bun început din iatacul ei ţipetele de jale și bocetele de 
moarte pe care le scotea Irestie-de-Zahăr de departe, nu 
mai avu nicio îndoială, văzând-o pe iubita sa Trestie-de- 
Zahăr în starea aceea, că moartea nu și-ar fi îndeplinit 
rosturile asupra soţului ei Abul- Hassan. Încât, întris- 
tată până peste marginile î întristării, îi dete cu chiar 
mâna sa toate îngrijirile pe care le cerea starea ei, și o 
luă pe genunchi, și izbuti s-o aducă îndărăt la viaţă. Ci 
Trestie-de-Zahăr, deznădăjduită și cu ochii scăldați în 
lacrimi, gemea mai departe, și se zgâria cu unghiile, și 
îşi smulgea părul, și se bătea peste față și peste piept şi, 
printre hohote, suspina numele lui Abul-Hassan. Şi, 
într-un sfârșit, povesti, în vorbe rupte, că Abul-Hassan 
murise, în timpul nopţii, de o tulburare de pântece. Și 
adăugă, mai dându-și o lovitură peste piept: 

— Nu-mi mai rămâne decât să mor și eu la rân- 
du-mi. Ci Allah să alungească tot cu atâta viața stăpânei 
noastre! 

Şi se mai lăsă o dată să cadă la picioarele bunei Sett 
Zobeida; și leșină de durere. 

Când văzură toate astea, femeile începură să se je- 
luiască împrejurul ei și să căineze moartea acelui Abul- 
Hassan care atâta le veselise, pe când trăia, cu ghidușiile 
şi cu inima lui voioasă. Și, cu lacrimile și cu suspinele 
lor, îi dovediră Trestiei-de-Zahăr, trezite din leșin cu 
ajutorul apei de trandafiri cu care fusese stropită, că 
luau parte la jalea și la durerea ei. 

Iar Sett Zobeida, care și ea, împreună cu soaţele sale, 
plângea moartea lui Abul-Hassan, într-un sfârșit, după 

toate vorbele de părere de rău care se spun în asemenea 
împrejurări, o chemă pe vistieria sa și îi spuse: 

— Du-te degrabă și ia din vistieria mea un sac cu 
zece mii de dinari de aur și adu-i-l sărmanei acesteia, 
amărâtei de Trestie-de-Zahăr, ca să aibă cu ce să rân- 
duiască așa cum se cuvine înmormântarea soţului ei 
Abul-Hassan! 

Şi vistieria zori să îndeplinească porunca și hotărî 
ca sacul cu galbeni să fie încărcat în spinarea unui ha- 
dâmb, care îl duse la ușa casei lui Abul-Hassan. 

Pe urmă Sett Zobeida o sărută pe iubita ei și îi mai 
spuse un șir de vorbe dulci, ca s-o aline, și o însoţi până 
la ieșire, zicându-i: 

— Ajute-ţi Allah să-ţi uiţi necazul, o, Irestie-de-Zahăr, 
și tămăduiască-ți rănile, și lungească-ţi viața cu toţi anii 
pe care i-a pierdut răposatul. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a sase sute patruzeci şi opta noapte 


Spuse: 


— Ajute-ţi Allah să-ţi uiţi necazul, o, Irestie-de-Zahăr, 
ș tămăduiască-ți rănile, și lungească-ţi viața cu toți anii 
pe care i-a pierdut răposatul. 

lar cernita Irestie-de-Zahăr sărută plângând mâna 
stăpânei sale, și se întoarse singurică acasă. 

Şi intră în odaia în care Abul-Hassan o aștepta, întins 
neclintit ca un mort și învăluit în giulgiu, și închise ușa 
după ea, și începu cu un hohot de râs de bună-vestire. 
Şi îi spuse lui Abul-Hassan: 

— Scoală-te din morţi, o, taică al iscusinţii, și vino să 

cari cu mine sacul acesta cu aur, rodul șireteniei tale! Pe 
Allah! astăzi încă n-avem să murim de foame! 

Şi Abul-Hassan, ajutat de soaţa sa, zori să se des- 
cotorosească de giulgiu și, sărind în picioare, se repezi 
la sacul cu aur şi îl târî în mijlocul odăii și începu să 
țopăiască într-un picior împrejurul lui. După care se 
întoarse înspre Trestie-de-Zahăr și o firitisi pentru acea 
ispravă şi îi spuse: 

— Ci asta nu este tot, o, nevastă! Acuma este rândul 
tău să mori, și este rândul meu să-mi dobândesc sacul! 
Și-o să vedem, în felul acesta, dacă am să fiu și eu tot 
atât de dibaci pe lângă calit cum ai fost tu pe lângă Sett 
Zobeida. Căci se cam cade ca emirul drept-credincioși- 
lor, care atâta s-a veselit pe seama mea odinioară, să afle 
că nu numai el se pricepe să izbândească la pozne! Ci 
nu are niciun rost acuma să pierdem vremea cu vorbe 
de clacă! Gata! ai murit! 

Şi Abul-Hassan o potrivi pe nevastă-sa în giulgiul în 
care fusese învelit el, o așeză în mijlocul odăii în care 
zăcuse el întins, o întoarse cu picioarele înspre Mecca 
şi o sfătui să nu mai dea niciun semn de viaţă, orice-ar 
fi să se mai întâmple! Când sfârși, se îmbrăcă anapoda 
de cum se îmbrăca de obicei, își desfășă turbanul pe 
jumătate, își frecă ochii cu ceapă ca să plângă cu belșug 
de lacrimi și, sfâșiindu-și hainele și smulgându-și barba 
și bărându-se în piept cu lovituri amarnice de pumn, 
dădu fuga să-l caute pe calif, care în clipa aceea sta cu 
marele vizir Giafar și cu Massrur și cu o sumedenie de 
curteni în mijlocul divanului. Și califul, dacă îl văzu 
în starea aceea de mâhnire și de deznădejde pe acel 
Abul-Hassan pe care îl ştia de obicei atât de hâtru și de 
chisnovat, fu până peste poate de uimit și de tulburat 
şi, curmând sfatul divanului, se ridică de la locul său și 
alergă la Abul-Hassan, pe care îl zori să-i spună pricina 

durerii sale. Ci Abul-Hassan, cu o năframă la ochi, 
nu răspunse decât cu niște plânsete și cu nişte suspine 
îndoite, ca să lase să-i scape, într-un sfârșit, printre un 
potop de oftaturi și un potop de leșinuri prefăcute, 
numele 'Irestiei-de-Zahăr, zicând: 

— Vai! o, biata Trestie-de-Zahăr! vai, o, tu, cea fără 
de noroc! Ce-am să mă fac eu fără tine? 

La vorbele și la suspinele acelea, califul pricepu că 
Abul-Hassan venea să-i vestească moartea Irestiei- 
de-Zahăr, soţia sa, și fu peste poate de tulburat. Și îi 
năpădiră lacrimile în ochi, și îi spuse lui Abul-Hassan, 
punându-i mâna pe umăr: 

— Aibă-o Allah întru mila sa! Şi lungească-ţi el zilele 
cu toate cele câte i le-a luat acelei roabe dulci și minu- 
nate! Noi ţi-o dăruisem spre a-ți fi prilej de bucurie, și 
iacătă că ţi-a ajuns pricină de jale! Biata de ea! 

Şi califul nu se putu opri să nu plângă cu lacrimi 
fierbinţi. Şi își şterse ochii cu năframa. Şi Giafar și cei- 
alți viziri și toţi cei ce se aflau de fară plânseră la fel, 
cu lacrimi fierbinţi, și îşi şterseră şi ei ochii, așa cum 
făcuse califul. 

Pe urmă califul avu același gând ca şi Sett Zobeida; 
şi porunci să vină vistiernicul și îi spuse: 

— Numără-i numaidecât lui Abul-Hassan zece mii 
de dinari, ca să aibă cu ce plăti cheltuielile de înmor- 
mântare ale răposatei lui soţii! Și ai grijă să-i fie duși la 
ușa casei sale! 

Și vistiernicul răspunse că ascultă și că se supune, și 
alergă să îndeplinească porunca! Iar Abul-Hassan, mai 
deznădăjduit decât oricând, sărută mâna califului și 
plecă suspinând. 

Când ajunse în odaia unde îl aștepta Trestie-de- 
Zahăr, stând tot învelită în giulgiu, strigă: 

— Hei, socoteai că numai tu eşti în stare să dobândești 

atâţia galbeni câte lacrimi ai vărsat? Na! Iacătă și sacul 
meu! 

Şi trase sacul până în mijlocul odăii; și după ce o 
ajută pe Trestie-de-Zahăr să iasă din giulgiu, spuse: 

— Da! Ci asta nu este încă totul, o, nevastă! Acuma 
trebuie să facem așa fel încât, atunci când s-o da în 
vileag matrapazlâcul nostru, să nu care cumva să tra- 
gem asupra noastră mânia califului și a miloasei Sett 
Zobeida. Iacătă, așadar, ce avem să facem... 

Şi se apucă s-o înveţe pe Trestie-de-Zahăr ce gânduri 
are în privința aceasta. Şi-arâta cu ei doi... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a șase sute patruzeci şi noua noapte 
Spuse: 


„.. Şi-atâra cu ei doi! 

În ceea ce îl privește însă pe calif, apoi acesta, după 
ce sfârși sfatul de la divan, pe care de altminteri îl scurtă 
în ziua aceea, nu mai zăbovi să-l ia pe Massrur și să se 
ducă la sarai, la Sett Zobeida, ca să-i spună și ei părerile 
lui de rău pentru moartea roabei sale dragi. Și întredes- 
chise ușa de la iatacul soției și o zări, întinsă pe patul 
ei și înconjurată de slujnicele care îi ștergeau ochii și o 
alinau. Şi califul se apropie de ea și îi spuse: 

— O, fiică a moșului meu, deie Allah să trăieşti tu 
anii pe care i-a pierdut sărmana ta roabă Trestie-de- 
Zahăr! 

La vorbele acelea de părere de rău, Sett Zobeida, 
care aștepta venirea califului spre a-i spune ea vorbe de 
părere de rău pentru moartea lui Abul-Hassan, rămase 

uimită până peste poate și, crezând că emirul drept- 
credincioșilor căpătase o veste greșită, rosti: 

— Ocrotească Allah viața scumpei mele Trestie-de- 
Zahăr, o, emire al drept-credincioșilor! Mai degrabă eu 
se cuvine a lua parte la jalea ta! Deie Allah să trăieşti 
şi să răstrăiești tu cu mult mai mult decât prietenul 
tău, răposatul Abul-Hassan! Căci, dacă mă vezi atâta 
de mâhnită, nu sunt așa decât din pricina morţii prie- 
tenului tău, și nicidecum din pricina morţii Irestiei-de- 
Zahăr, care, slavă lui Allah, este bine sănătoasă! 

La vorbele acelea, califul, care avea toate temeiurile 
să creadă că i se spusese adevărul cel mai adevărat, nu 
se putu opri să nu zâmbească; și, întorcându-se înspre 
Massrur, îi spuse: 

— Pe Allah! o, Massrur, ce crezi tu de vorbele aces- 
tea ale stăpânei tale? Ea, cea atâta de cuminte şi de 
înțeleapră de obicei, ia uite ce lipsită de judecată se 
dovedeşte, întocmai ca toate femeile! Așa de adevărat 
este că toate sunt ca una, până la urmă! Eu vin s-o alin, 
și ea încearcă să-mi facă în ciudă și să mă amăgească, 
dându-mi o veste care știu că nu este adevărată! Mă rog 
tie, ia spune-i chiar tu! Și povesteşte-i ce ai văzut și ce 
ai auzit întocmai ca și mine! Poate că atunci are să-și 
schimbe gândul și nu are să mai vrea a ne vinde altele! 

Şi Massrur, ca să se supună califului, îi spuse sultanei: 

— O, stăpână a mea, stăpânul nostru, emirul drept- 
credincioșilor, are dreptate! Abul-Hassan este bine să- 
nătos și într-o stare minunată, da plânge și se jelește de 
pierderea soției sale Irestie-de-Zahăr, cea scumpă ție, 
moartă în noaptea aceasta din pricina unei tulburări de 
pântece! Află că într-adevăr Abul-Hassan a plecat adi- 
neaori de la divan, unde a venit să ne vestească el însuși 
moartea soției sale. Şi s-a întors acasă la el, tare amărât, 
şi dăruit de mila mult-darnică a califului nostru cu un 

sac cu zece mii de dinari de aur, pentru cheltuielile de 
înmormântare! 

Vorbele lui Massrur, departe de a o tulbura pe Sett 
Zobeida, nu făcură decât s-o întărească în credința că 
emirul drept-credincioșilor vroia să glumească, și strigă: 

— Pe Allah, o, emire al drept-credincioșilor, astăzi 
nu este deloc vremea potrivită să te ţii de șotii, cum ai 
obiceiul! Ştiu eu bine ce spun; iar vistieriţa mea are să-ţi 
spună cât mă ține înmormântarea lui Abul-Hassan. S-ar 
fi căzut mai degrabă să luăm și noi mai mult parte la 
durerea roabei noastre, și nu să râdem, așa cum facem, 
fără de cuviinţă și fără de măsură! 

Şi califul, la vorbele acestea, simţi cum îl năpădește 
mânia și strigă: 

— Ce tot spui tu, o, fiică a moșului meu? Pe Allah, 
nu cumva ai înnebunit de rostești asemenea lucruri? Îţi 
spun că Trestie-de-Zahăr este cea care a murit! Şi-apoi 
degeaba ne mai certăm asupra acestui lucru! Am să-ţi 
dau dovada despre cele ce ţi-am împărtășit! 

Şi şezu jos pe chilim și se întoarse înspre Massrur 
și îi spuse: 

— Dă fuga acasă la Abul-Hassan și vezi, măcar de 
n-aş mai avea trebuință de altă dovadă afară de aceea pe 
care o ştiu, care dintre cei doi soţi a murit! Și întoarce-te 
repede să ne spui! 

Și pe când Massrur da fuga să îndeplinească porunca 
emirului drept-credincioșilor, califul se întoarse înspre 
Sett Zobeida și îi spuse: 

— O, fiică a moșului meu, avem să vedem noi acuma 
limpede care dintre noi doi are dreptate! Ci, de vreme 
ce stăruiești atâta într-un lucru care este destul de lim- 
pede, vreau să pun rămășag, împotriva ta orice-ai vrea 
tu să zălogesc! 

Ea răspunse: 

— Primesc! Şi vreau să pun zălog împotriva ta lucrul 
care îmi este cel mai drag pe lume, adică chioșcul meu 
cu zugrăvituri, împotriva a orice vei vrea tu să pui, ori- 
cât de mic ar fi preţul acelui lucru! 

El spuse: 

— Pun ca zălog, împotriva zălogului tău, tot ce am 
mai drag pe lume, adică saraiul meu de zaiafeturi! Socot 
că în felul acesta nu mă prilejuiesc de slăbiciunea ta! 
Căci saraiul meu de desfărări este cu mult mai presus ca 
preţ și ca frumuseţe decât chioșcul tău de zugrăvituri! 

Sett Zobeida, până peste poate de îmbufnată, răspunse: 

— Nu este vorba acuma să știm, ca să ne certăm și mai 
rău, dacă saraiul tău este mai presus decât chioșcul meu! 
În privința aceasta, nu ai decât să asculți ce se spune în 
spatele tău! Da este vorba mai degrabă să dăm o chezășie 
rămăşagului nostru. Așa încât să ne legăm pe fatiha! 

Iar califul spuse: 

— Bine, să ne legăm pe fatihaua din Coran! 

Şi rostiră împreună suraua de început a Cărții celei 
Sfinte, ca să pecetluiască rămășagul dintre ei. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a șase sute cincizecea noapte 
Spuse: 


Şi rostiră împreună suraua de început a Cărţii celei 
Sfinte, ca să pecetluiască rămășagul dintre ei. Și, într-o tă- 
cere vrăjmaşă, așteptară întoarcerea spătarului Massrur. 
Și-atâta cu ei! 

În ceea ce îl priveşte pe Abul-Hassan, apoi acesta sta 
la pândă ca să vegheze toate câte s-ar fi putut întâmpla, 

şi îl sări de departe pe Massrur venind, și pricepu scopul 
pentru care îl căuta. Și îi spuse Irestiei-de-Zahăr: 

— O, Trestie-de-Zahăr, ia uite că Massrur vine drept 
la casa noastră! Şi, fără de nicio îndoială, trebuie să fi 
fost trimis la noi din pricina gâlcevii care de bună seamă 
că a izbucnit, în privința morţii noastre, între calif și 
Sett Zobeida. Acuma se cade a începe cu a-i da dreptate 
califului împotriva darnicei Sett Zobeida. Grăbește-te, 
dar, și mai fă o dată pe moarta, ca să te învăluiesc fără 
de zăbavă! 

Şi Trestie-de-Zahăr se prefăcu numaidecâr moartă, 
iar Abul-Hassan o învălui în giulgiu și o așeză ca și întâia 
dată; și pe urmă șezu jos repede lângă ea, cu turbanul 
desfășat, cu chipul lungit și cu năframa la ochi. 

Or, tot atunci, intră și Massrur. Şi dacă o văzu pe 
Trestie-de-Zahăr înzovonită, în mijlocul odăii, și pe 
Abul-Hassan cufundat în deznădejde, nu se putu opri 
să nu se întristeze și rosti: 

— Nu este alt dumnezeu decât numai unul Allah! 
Mâhnirea mea după tine este nespus de mare, o, sărmană 
Trestie-de-Zahăr, sora noastră, o, tu cea odinioară atâta 
de gingașă şi de dulce! Ce jalnică este soarta ta pentru 
noi toţi! Și ce grabnică a fost pentru tine porunca de a 
te întoarce la Acela carele te-a zămislit! Măcar aibă-te 
Atoaterăsplătitorul întru mila și întru tihna lui! 

Pe urmă îl sărută pe Abul-Hassan și, tare trist, se 
grăbi să-și ia rămas-bun de la el și să se ducă să-i dea 
seama califului despre cele cercetate. Și nu se simțea în- 
tru nimic stânjenit să-i arate astfel dârzei Sett Zobeida 
cât este de îndărărnică și de greșită atunci când îl în- 
fruntă pe calif. 

Intră, așadar, la Sett Zobeida și, după ce sărută pă- 
mântul dintre mâinile ei, îi spuse: 

— Allah să lungească viața stăpânei noastre! Răposata 


A șase sute cincizecea noapte 237 


zace înzovonită, în mijlocul odăii, iar lutul său a și înce- 
put să se umfle sub giulgiu și să miroasă! În ce-l priveşte 
pe bietul Abul-Hassan, tare mă tem că nu are să mai 
vieţuiască mult după soţia lui! 

La vorbele acestea ale lui Massrur, califul se umflă 
de plăcere și se înfioră de mulțumire; pe urmă, întor- 
cându-se înspre Sett Zobeida, îngălbenită de tot la faţă, 
îi spuse: 

— O, fiică a moșului meu, ce mai aștepți de nu tri- 
miţi după calemgiu ca să scrie pe numele meu chioșcul 
cu zugrăveli? 

Ci Sett Zobeida începu să-l ticăloșească pe Massrur 
și, până peste poate de mâniată, îi spuse califului: 

— Cum de poţi să crezi vorbele hadâmbului ăsta 
mincinos și plod de mincinoși? Ce, n-am văzut-o eu cu 
ochii mei, și roabele mele nu au văzut-o şi ele odată cu 
mine, aici, acum un ceas, pe mult-iubita mea Trestie-de- 
Zahăr, amărâtă și plângând moartea lui Abul-Hassan? 

Şi îndârjindu-se de chiar vorbele ei, zvârli papucul 
în capul lui Massrur și ţipă: 

— leşi de-aici, o, fecior de câine! 

Şi Massrur, încă şi mai uluit decât califul, nu vroi 
s-o stârnească mai mult pe stăpâna sa și, frângându-se 
în două, nu mai zăbovi să se cărăbănească, cu capu-n 
pământ. 

Atunci Sett Zobeida, plină de mânie, se întoarse în- 
spre calif și îi spuse: 

— O, emire al drept-credincioşilor, n-aş fi gândit 
vreodată că într-o zi ai să te învoiești cu hadâmbul ăsta 
ca să-mi stârneşti o durere atâta de mare și să mă faci să 
cred ceea ce nu este! Căci nu mai am de ce să nu socot 
că vorbele lui Massrur n-ar fi fost ticluite de mai înainte 
spre a mă necăji pe mine! Oricum, ca să-ţi dovedesc 
limpede că dreptatea este de partea mea, vreau să trimit 

și eu la rându-mi pe cineva să vadă care dintre noi doi 
a pierdut rămășagul. Şi dacă tu vei fi cel care a spus 
adevărul, înseamnă că eu sunt o smintită și că toate 
însoţitoarele mele sunt smintite ca și stăpâna lor! Iar 
dacă, dimpotrivă, am dreptate eu, atunci vreau să-mi 
dai, peste zălogul rămășagului nostru, și capul neobră- 
zatului ăsta de hadâmb de păcură! 

Și califul, care știa, din alte păţanii, cât de țâfnoasă 
este verișoara lui, se învoi numaidecât cu tot ceea ce Sett 
Zobeida îi ceruse. Şi Sett Zobeida porunci să vină pe 
dată la ea bărrâna-i doică, în care avea toată încrederea, 
și îi spuse: 

— O, doică, du-te fără de zăbavă acasă la Abul-Hassan, 
prietenul stăpânului nostru califul, și vezi numai cine a 
murit în casa aceea, dacă a murit Abul-Hassan, ori soția 
lui, Irestie-de-Zahăr. Şi întoarce-re degrabă să-mi spui 
ce ai văzut și ce ai aflat! 

Şi doica răspunse că ascultă și că se supune și, în po- 
fida picioarelor ei bătrâne, porni zornic la drum înspre 
casa lui Abul-Hassan. 

Or Abul-Hassan, care veghea cu ochii grijuliu toare 
mișcările din faţa casei sale, o zări de departe pe bă- 
trână cum venea cu mers trudnic; și pricepu numaide- 
cât pricina pentru care fusese trimisă şi, întorcându-se 
înspre soţia lui, spuse râzând: 

— O, Trestie-de-Zahăr, am murit... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute cincizeci și una noapte 


„O, Trestie-de-Zahăr, am murit! 
Şi cum nu mai avea vreme de pierdut, se înveli 

singur în giulgiu și se întinse pe jos, cu picioarele înspre 
Mecca. Şi Irestie-de-Zahăr îi puse turbanul pe față și, 
cu părul despletit, începu să se bată peste obraji și peste 
piept, scoțând ţipete de jale. Și, în clipa aceea, intră în 
odaie bătrâna doică. Şi văzu ceea ce văzu! Şi, tare tristă, 
se duse la deznădăjduita Trestie-de-Zahăr și îi spuse: 

— Allah să reverse asupra capului tău anii pierduţi 
de răposatul! Vai, fata mea, Irestie-de-Zahăr, iacătă-te 
singurică, în văduvie, în toiul tinereţii tale! Ce-ai să te 
faci tu acuma fără Abul-Hassan, o, Irestie-de-Zahăr? 

Şi se porni să plângă laolaltă cu ea o bucată de vreme. 
Pe urmă îi spuse: 

— Vai, fata mea, sunt nevoită să te las, măcar că-mi 
pare tare rău! Ci trebuie să mă întorc în mare grabă la 
stăpâna mea Sett Zobeida, ca s-o scot din amarnica tul- 
burare în care a cufundat-o mincinosul acela sfruntat 
de Massrur, care i-a spus că te-a lovit moartea pe tine, 
în locul soţului tău Abul-Hassan! 

Şi Trestie-de-Zahăr, gemând, zise: 

— De-ar fi dat Allah, o, maică a mea, ca hadâm- 
bul acela să fi spus adevărul! N-aș mai fi eu aici ca să 
plâng așa cum plâng acuma! Da de altminteri nu are 
să zăbovească prea mult nici moartea mea! Mâine de 
dimineaţă, cel târziu, au să mă îngroape și pe mine, 
răpusă de jale. 

Şi, spunând vorbele acestea, își îndoi plânsetele, sus- 
pinele și bocetele. Şi doica, mai mohorâtă ca oricând, 
o mai sărută o dată și ieși binișor, ca să n-o tulbure, și 
închise ușa după ea. Şi se duse să dea seamă stăpâne-sii 
despre cele ce văzuse și auzise. Şi, când sfârși de povestit, 
șezu jos, cu sufletul la gură, de câte făcuse la vârsta ei 
înaintată. 

Când auzi cele spuse de doică, Sett Zobeida se în- 
toarse mândră înspre calif și îi zise: 

— Înainte de toate, trebuie să-l spânzuri pe robul tău 
Massrur, hadâmbul neobrăzat! 

Şi califul, până peste poate de năucit, porunci să vină 
numaidecâr Massrur dinaintea sa și îl privi cu mânie 
şi vru să-l certe pentru minciuna lui. Ci Sett Zobeida 
nu-i lăsă răgaz. Íntărâtată de vederea hadâmbului, se 
întoarse înspre doică și îi spuse: 

— Mai povestește o dată, o, doică, de faţă cu plodul 
ăsta de câine, ceea ce ne-ai spus adineauri! 

Şi doica, fără a fi apucat măcar să-și tragă sufletul, fu 
nevoită să mai povestească o dată, de față cu Massrur. 
Şi Massur, întărâtat de vorbele ei, cu roate că se aflau 
de față și califul și Sett Zobeida, nu se putu opri să nu 
strige la ea: 

— A, babă ştirbă ce ești, cum de cutezi să minți cu 
atâta nerușinare și să-ți îngălezi așa părul cel alb? Vrei 
să mă faci să cred că n-am văzut-o eu cu ochii mei pe 
Trestie-de-Zahăr, moartă și învăluită în giulgiu? 

Şi doica atunci, cu toată răsuflarea tăiată, întinse 
gâtul mânioasă și ţipă la el: 

— Nu este alt mincinos în afară de tine, o, arap negru! 
Nu în spânzurătoare ar trebui să pieri, ci tăiat bucățele, 
şi să fii pus să-ţi mănânci singur carnea ruptă din tine! 

lar Massrur îi răspunse: 

— Să taci, babă farfara! Du-te și povesteşte-ţi gogo- 
șile la muierile din harem! 

Ci Sett Zobeida, scoasă din fire de obrăznicia lui 
Massrur, se porni dintr-odată pe niște hohote cu sus- 
pine, zvârlindu-i în cap pernele, vasele, ibricele și scău- 
eşele, și îl scuipă în ochi și, într-un sfârșit, zdrobită, se 
prăbuși pe pat plângând. 

Dacă văzu și auzi toate astea, califul rămase până 
peste poate de buimăcit, îşi plesni mâinile una de alta 
şi spuse: 

— Pe Allah! Massur nu este numai el mincinos! Și eu 
sunt un mincinos, și doica este la fel de mincinoasă, și 
tu tot așa ești o mincinoasă, o, fiică a moșului meu! 

Pe urmă își lăsă capu-n jos și nu mai zise nimic. Ci, 
după un ceas de vreme, ridică iar capul și spuse: 

— Pe Allah! trebuie să aflăm numaidecât adevărul. 
Nu ne mai rămâne, așadar, decât să ne ducem cu toții 
la casa lui Abul-Hassan și să vedem singuri care dintre 
noi este mincinos și care spune adevărul. 

Şi se ridică și o pofti pe Sett Zobeida să-l însoțească; 
și, urmat de Massrur, de doică și de liota de femei, porni 
înspre casa lui Abul-Hassan. 

Or, când zări alaiul care venea la ei, Irestie-de-Zahăr, 
măcar că fusese dăscălită dintru bun început că treaba 
s-ar cam putea dovedi tare încurcată și tulbure, nu se 
putu opri să nu strige: 

— Pe Allah! nu de fiecare dată când este aruncat, rä- 
mâne ulciorul nevătămat! 

Ci Abul-Hassan începu să râdă și zise: 

— Acuma avem să murim amândoi, o, Irestie-de- 
Zahăr! 

Şi o culcă pe nevastă-sa pe jos, o învălui în giulgiu, 
se băgă și el într-un cearceaf de mătasă pe care îl scoase 
dintr-o ladă, și se întinse lângă ea, fără a uita să-și pună 
turbanul peste față, cumu-i datina. Și de-abia sfârși 
pregătirile acelea, că alaiul și intră în casă. 

Când califul și Sett Zobeida văzură priveliștea de 
moarte ce li se înfățișa dinaintea ochilor, rămaseră în- 
mărmuriţi și muţi. Pe urmă, deodată, Sett Zobeida, pe 
care atâta zbucium în atâta de scurtă vreme o vlăguise 
de tot, se îngălbeni de-a binelea, se schimbă la față și 
căzu leșinată în braţele femeilor. Şi, când se deșteptă din 
leșinul ei, vărsă un potop de lacrimi și strigă: 

— Vai de tine, o, Irestie-de-Zahăr! n-ai mai putut să 

trăieşti după soţul tău, și-ai murit de durere! 

Califul însă, care nu vroia nicicum să înțeleagă 
lucrurile în felul acesta, și care de altminteri plângea 
şi el moartea prietenului său Abul-Hassan, se întoarse 
înspre Sett Zobeida și îi spuse: 

— Nu, pe Allah! nu Trestie-de-Zahăr a murit de 
durere, ci sărmanul acesta de Abul-Hassan, care nu a 
putut să mai trăiască după moartea soaței sale! Asta-i 
neîndoielnic! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute cincizeci şi treia noapte 
Spuse: 


Califul însă, care nu vroia să înţeleagă lucrurile în 
felul acesta, și care, de altminteri plângea și el de moar- 
tea prietenului său Abul-Hassan, se întoarse înspre Sett 
Zobeida și îi spuse: 

— Nu, pe Allah! nu Trestie-de-Zahăr a murit de 
durere, ci sărmanul acesta de Abul-Hassan, care nu a 
putut să mai trăiască după moartea soaţei sale! Asta-i 
neîndoielnic! 

Şi adăugă: 

— Aşa! Ci tu plângi și leșini și socoți că în felul acesta 
ai avea dreptate! 

lar Sett Zobeida răspunse: 

— Şi tu crezi că ai avea dreptate împotriva mea, nu- 
mai pentru că te-a minţit robul acesta blestemat! 

Şi adăugă: 

— Așa! Ci unde sunt slugile lui Abul-Hassan? Daţi 
fuga degrabă şi căutați-mi-le! Şi-au să ştie ele să ne spună 

întocmai, pentru că ele i-au învelit pe stăpânii lor, care 
dintre cei doi soți a murit cel dintâi și care-i acela care 
a murit de durere! 

lar califul spuse: 

— Ai dreptate, o, fiică a moșului meu! lar eu, pe 
Allah! făgăduiesc zece mii de dinari de aur aceluia care 
are să-mi aducă încredințarea! 

Or, nici nu isprăvi bine de rostit vorbele acestea, că 
se şi auzi un glas de sub giulgiu, care spunea: 

— Să mi se numere cei zece mii de dinari! Îi dau 
încredințare califului nostru că eu, Abul-Hassan, am 
murit la urmă, numai de durere, de bună seamă! 

La glasul acela, Sett Zobeida și femeile, cuprinse 
de spaimă, scoaseră un țipăt mare, îmbulzindu-se că- 
tre ușă, pe când, dimpotrivă, califul, care pricepu pe 
dată pozna ticluită de Abul-Hassan, fu năpădit de un 
râs atâta de năprasnic, încât căzu pe spate, în mijlocul 
odăii, și strigă: 

— Pe Allah, ya Abul-Hassan, acum am să mor eu, 
de-atâta râs! 

Pe urmă, după ce califul se potoli din râs, iar Sett 
Zobeida se scutură de spaima ei, Abul-Hassan şi Irestie- 
de-Zahăr ieșiră de sub giulgii, și în toiul hohotelor tutu- 
rora se apucară să povestească pricina ce-i îndemnase să 
facă acea poznă. Şi Abul-Hassan se aruncă la picioarele 
califului; iar Trestie-de-Zahăr sărută picioarele stăpânei 
sale; și amândoi, cu o înfățișare tare spășită, își cerură 
iertare. lar Abul-Hassan adăugă: 

— Câtă vreme am fost holtei, o, emire al drept-cre- 
dincioşilor, n-am avut nicio grijă din pricina banilor! 
Ci Trestie-de-Zahăr aceasta, pe care am dobândit-o de 
la mila ta, e atâta de fometoasă, încât ar mânca pungile 
cu tot ce se află în ele, și, pe Allah! ar fi în stare să 
mistuie toată vistieria împărăției tale, cu vistier cu tot! 

Iar califul și Sett Zobeida se puseră iar pe râs în ho- 
hote. Şi îi iertară pe amândoi și, pe deasupra, porunciră 
să li se numere, acolo pe loc, cei zece mii de dinari 
dobândiţi în urma răspunsului lui Abul-Hassan și încă 
zece mii pentru iertarea de moarte. 

După care, califul, pe care această mică înșelătorie 
îl lămurise în legătură cu cheltuielile și nevoile lui 
Abul-Hassan, nu vroi să-l mai lase de aci înainte pe 
prietenul său să ducă lipsă de o simbrie statornică. Și 
porunci vistiernicului să-i numere în fiecare lună o 
danie tot atâta cât și cea a vizirului său cel mare. Şi bi- 
nevoi, mai mult încă decât odinioară, ca Abul-Hassan 
să rămână prietenul său credincer și tovarășul său de 
pahar. Şi trăiră cu toţii viaţa cea mai huzurită, până ce 
veni Despărţitoarea celor ce se au dragi, Doborâtoarea 
palatelor și Ziditoarea de morminte, Cea-de-neabătut 
și Cea-de-neînlăturar! 


lar Șeherezada, în noaptea aceea, sfârșind astfel de po- 
vestit povestea aceasta, îi spuse sultanului Șahriar: 

— Asta-i tot ceea ce știu eu, o, Măria Ta, în privinţa 
Adormitului treaz. Ci, dacă îmi îngăduiești, am să-ţi poves- 
tesc o altă poveste, care-i cu mult mai presus, și în toate pri- 
vinţele, decât aceea pe care ai ascultat-o acuma! 

Şi sultanul Șahriar spuse: 

— Vreau mai întâi, până a-ţi da îngăduința, să-mi spui, o, 
Șeherezada, cum se cheamă povestea aceea! 

Ea spuse: 

— Este povestea Dragostelor frumoasei Zein Al- Mawassif! 

EI spuse: 

— Şi care-i povestea aceea, de care eu habar n-am? 

Șeherezada zâmbi și spuse: 


DRAGOSTELE LUI ZEIN AL-MAWASSIE! 


Îi s-a povestit, o, norocitule sultan, că a fost odată, 
E ză în vremile și în anii tare de demult, un flăcău fru- 
mos întru totul, pe care îl chema Anis și care, fără de 
nicio îndoială, era cel mai bogat, cel mai darnic, cel 
mai gingaș, cel mai minunat și cel mai ispititor flăcău 
de pe vremea lui. Și cum, pe deasupra, mai și iubea 
tot ceea ce este de iubit pe pământ, femeile, prietenii, 
mâncarea bună, poezia, muzica, parfumurile, florile, 
izvoarele cele frumoase, plimbările și toate desfătările, 
trăia în huzurul unei vieţi fericite. 

Or, într-o după-amiază, frumosul Anis dormea în 
tihnă, după tabietul lui, sub un roșcov din grădină. 
Şi visă un vis în care se făcea că parcă se juca și se 
veselea cu patru păsări frumoase și cu o porumbiţă 
strălucitor de albă. Și parcă se făcea că tot mai mult îi 
plăcea să le alinre, să le mângâie pe pene și să le sărute, 
când deodată un corb mare și hâd se repezi cu pliscul 
ameninţător la porumbiţă și o răpi, vântuindu-le pe 
celelalte patru păsări gingașe, tovarășele porumbiţei. 
Şi Anis se deşteptă tare mohorât, și se ridică și plecă să 
caute pe careva care ar fi putut să-i tălmăcească visul. 
Ci rătăci multă vreme fără să găsească pe nimeni. Şi 
tocmai începuse a se gândi să se întoarcă acasă, când, 
trecând pe lângă o locuință tare frumoasă ca înfățișare, 
auzi dinlăuntru, la apropierea sa, un glas de femeie, 

minunat și duios, care cânta stihurile acestea: 


Mireasma dulce-a dimineții, 
Cu prospetimea-i strălucind, 
Pe-ndrăgostiţi îi răcoreşte 

Si le revarsă-n piept alint. 

Ci pieptul meu robit mai poate 
Să guste-al liniştilor jind? 


O, prospetime-a dimineții, 

Mai stins-ai oare vreun alean 

Ca dragostea ce-n mine arde 

După un căprior-sultan, 

Mai mândru, mai mlădiu, mai gingaș 
Ca ramul arborelui ban? 


Şi Anis își simţi sufletul pătruns de duioșia glasului 
acela; și, mânat de dorința de a o vedea pe cea care 
cânta, se apropie de poartă, pe care o găsi deschisă pe 
jumătate, și privi înlăuntru. Şi văzu o grădină minunată 
în care, departe până unde răzbăteau privirile, nu erau 
decât straturi de flori frumoase, umbrare înverzite și 
tufișuri de trandafiri, de iasomii, de vineţele, de narcise 
şi de nenumărate alte flori, printre care vieţuia, sub 
cerul lui Allah, un neam întreg de cântăreţi. 

Încât, îmbiat de limpezimea acelor locuri, Anis nu 
mai şovăi să treacă pragul porţii și să intre în grădină. 
Şi zări în afundul verdeții, la capătul unei cărări adum- 
brite de trei bolți, o roată albă de fetișcane singure... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute cincizeci şi cincea noapte 

Spuse: 


... Și zări în afundul verdeţii, la capătul unei cărări 
adumbrite de trei bolți, o roată albă de fetișcane sin- 
gure. Şi porni înspre ele și ajunse în dreptul celei dintâi 
bolți, pe care se putea citi înscrisul acesta, săpat în litere 
de culoarea chinovarului: 


O, casă, fie ca nicicând 
Tristetea să nu-ți calce pragul, 
Nicicând al vremii greu comând 
N-apese pe cei din ogeagul 


Căruia-i esti coperământ! 


Și fie să durezi în veci, 

Iar poarta pururea adaste-ţi 

Cu bucurie oști întregi 

De musafiri, şi vechi şi proaspeti, 
Și gata oricând să petreci 

Cu dragi prieteni şi cu oaspeți! 


Şi ajunse la cea de a doua boltă, și putu să citească 
pe ea înscrisul acesta, săpat în litere de aur: 


O, casă-a fericirii, fie să dăinuieşti 
Atât timp cât aceste tufișuri de poveşti 
S-or bucura de cântec soptit de păsărele! 


Prietenia toarne-și mireasma peste tine 
Atât timp cât aceste flori sta-vor să suspine 
De-ntreaga frumusețe pe care-o strâng în ele! 


Stăpânii să-ţi trăiască în tihnă și plăcere 
Atât timp cât în fructe vor strânge pomii miere 
Si cât a lumii boltă va străluci de stele! 

Ajunse astfel sub cea de a treia boltă, unde putu să 
citească aceste stihuri săpate în litere albastre ca apele 
mării: 


O, casă, numai vis şi slavă, 
Fie să străluceşti de-a pururi 
Cu frumusețea ta suavă, 
Și-ntr-ale soarelui azururi 
Si-n dulcea nopților otavă, 
Neîncercată de cusururi 

Sub greaua timpului zăbavă 
Ori ale trecerii huzururi! 


Or, după ce trecu de această cea de a treia boltă, 
ajunse la capătul cărării; şi dinaintea lui, în josul trep- 
telor de marmură spălată care suiau la intrarea casei, 
văzu o fetișcană ce trebuie să fi avut mai bine de pai- 
sprezece ani, dar care, fără de nicio îndoială, nu atinsese 
cincisprezece ani. Şi sta tolănită pe un covor de catifea, 
sprijinită pe niște perne. Şi alte patru fetișcane ședeau 
lângă ea, la poruncile sale. Și era frumoasă şi albă ca 
luna, cu nişte sprâncene izbăvite, tot atâta de gingașe 
ca un arc făcut din mosc scump, cu nişte ochi mari și 
negri plini de măceluri și de tâlhării, cu o gură de corai 
tot atâta de micuță cât o nucșoară, și cu o bărbiță ce 
șoptea cu desăvârșire: „lacătă-mă!“ Și neîndoielnic că ar 
fi pârjolit de dor, cu atâtea farmece, până și inimile cele 
mai înghețate și mai neîndurate. 

Încâr frumosul Anis merse drept la fetișcana cea 
frumoasă, se temeni până la pământ, își duse mâna la 
inimă, la buze și la frunte, și spuse: 

— Salamalecul fie asupra ta, o, sultană a neprihănirii! 

Ci ea îi răspunse: 

— Cum de ai cutezat, o, tinere neobrăzat, să intri 

într-un loc oprit și care nu este al tău? 

El răspunse: 

— O, stăpână a mea, vina nu este a mea, ci a ta și a 
acestei grădini! De la poarta deschisă pe jumătate am 
văzut grădina aceasta, cu straturile ei de flori, cu iaso- 
miile, cu mirţii și cu vineţelele ei, și am văzut grădina 
întreagă, cu tufișurile și cu florile sale, cum se ploconea 
dinaintea lunii frumuseţii care şedea chiar aici unde 
stai tu! Și sufletul meu n-a putut să mai îndure dorul 
care-i da ghies să vină și să se plece și să-ți aducă laude 
dimpreună cu florile și cu păsările! 

Şi fetișcana începu să râdă și îi spuse: 

— Cum te cheamă? 

El spuse: 

— Robul tău Anis, o, stăpână a mea! 

Ea spuse: 

— Îmi place de tine până peste poate, ya Anis! Vino 
și şezi lângă mine! 

Îl pofti, așadar, să stea lângă ea, și îi spuse: 

— Ya Anis, tare am chef să mă veselesc oleacă! Ştii 
să joci șah? 

El spuse: 

— Da, fireşte! 

lar ea făcu semn uneia dintre tinerele dimprejur, 
care numaidecât le aduse cutia de șatrange făcută din 
abanos și din fildeș, cu colţuri de aur și cu pionii roșii și 
albi, pionii roșii fiind ciopliţi din rubin, iar pionii albi 
fiind ciopliţi din cleștar. Și fata îl întrebă: 

— Vrei să le iei pe cele roșii ori pe cele albe? 

El răspunse: 

— Pe Allah, o, stăpână a mea, am să le iau pe cele albe, 
căci cele roșii sunt de culoarea gazelelor și, din această 
privinţă, ca și din multe altele încă, ţi se potrivesc ca 
desăvârșire! 

Ea spuse: 

— Se poate! 

Şi porni să așeze pionii. Şi jocul începu. 

Ci Anis, care lua seama mai mult la nurii potrivnicei 
sale decât la pionii de șah, era pierdut de minunare faţă 
de frumuseţea mâinilor ei, care i se păreau asemenea 
cu o plămadă de migdale, și față de minunăția și de 
gingășia degetelor ei, asemenea camforei celei albe. Și, 
într-un sfârșit, Anis strigă: 

— Cum aș putea să joc fără de primejdie, o, stăpână 
a mea, împotriva unor degete atâta de frumoase? 

Ci ea, cu luare-aminte la joc, îi răspunse: 

— Şah! Șah, ya Anis! Ai pierdut! 

Pe urmă, întrucât îl vedea pe Anis că nu lua deloc 
seama la joc, îi spuse: 

— Anis, ca să iei seama mai cu grijă la joc, hai să 
jucăm pe o sută de dinari de fiecare joc! 

El răspunse: 

— De bună seamă! 

Şi așeză pionii. Și la rându-i fetișcana, care se numea 
Zein Al-Mawassif, tot atunci ridică vălul de mătasă ce-i 
coperea pletele și se arăta ca un stâlp strălucit de lumină. 
Şi Anis, care nu izbutea să-și mai desprindă privirile de 
pe potrivnicia sa, jucă mai departe tot fără să știe ce 
face: ba lua pionii cei roșii drept pionii albi, ba muta 
anapoda, și-așa că pierdu cinci jocuri la rând, de câte o 
sută de dinari fiecare. Şi Zein Al-Mawassif îi spuse: 

— Bag de seamă că nu ești mai cu luare-aminte nici 
acuma! Hai să jucăm pe mai mult! O mie de dinari de 
joc! 

Ci Anis, în ciuda sumei pe care jucau, nu se dovedi 
mai grijuliu, și pierdu iar. Atunci ea îi spuse: 

— Hai să jucăm pe tot aurul tău și al meu! 

El primi, şi pierdu. Atunci Anis jucă pe prăvăliile, 

pe grădinile și pe robii lui, și pierdu tot, rând pe rând. 
Şi nu îi mai rămase nimica în mâini. 

Atunci Zein Al-Mawassif se întoarse înspre el şi îi 
spuse: 

— Anis, ești un smintit. Și nu vreau să te căieşti că 
ai intrat în grădina mea și că m-ai cunoscut. Așa că îţi 
dau îndărăt tot ce ai pierdut! Ridică-te și pleacă liniștit 
pe unde ai venit! 

Ci Anis răspunse: 

— Nu, pe Allah, o, sultană a mea, nu îmi pare deloc 
rău după cele ce am pierdut! lar dacă ai să-mi ceri și viaţa, 
are să fie a ta pe dată. Ci, fie-ţi milă! nu mă sili să plec! 

Ea spuse: 

— De vreme ce nu vrei să iei îndărăt ceea ce ai pier- 
dut, du-te măcar și caută cadiul și martorii, ca să scrie 
o danie în toată legea cu bunurile acestea pe care le-am 
câștigat! 

lar Anis plecă numaidecât să-i aducă pe cadiu și pe 
martori. Și cadiul, măcar că era să scape calamul din 
mână când văzu frumuseţea dulcii Zein Al-Mawassif, 
întocmai senetul de danie și îi puse pe cei doi martori 
să-l pecetluiască cu pecetea lor. Pe urmă se duse. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute cincizeci şi şasea noapte 

Spuse: 

... Şi cadiul, măcar că era să scape calamul din mână 
când văzu frumuseţea dulcii Zein Al-Mawassif, întocmi 


senetul de danie și îi puse pe cei doi martori să-l pe- 
cetluiască cu pecetea lor. Pe urmă se duse. Atunci Zein 

Al-Mawassif se întoarse înspre Anis și îi spuse râzând: 

— Acuma, Anis, poţi să pleci și tu. Nu ne mai cunoaș- 
tem! 

El spuse: 

— O, sultană a mea, mă lași, așadar, să plec fără a-mi 
îndeplini dorinţa? 

Ea spuse: 

— Tare aș vrea, Anis, să-ți împlinesc ceea ce zici, dar 
mi-au mai rămas câteva lucruri pe care să ţi le cer! Are 
să trebuiască să-mi mai aduci patru burdufuri cu mosc 
curat, patru uncii de chihlimbar cenușiu, patru mii de 
viguri de atlazuri de aur de cea mai frumoasă lucrătură, 
și patru catâri cu tot tacâmul lor! 

El spuse: 

— Pe capul meu, o, stăpână a mea! 

Ea întrebă: 

— Cum ai să faci ca să mi le dai? Că nu mai ai nimic! 

El spuse: 

— Are să aibă grijă Allah! Am destui prieteni care 
să-mi împrumute banii de care duc lipsă. 

Ea spuse: 

— Atunci dă fuga să-mi aduci cele ce ţi-am cerut. 

Şi Anis, fără a se îndoi că prietenii săi nu i-ar veni în 
ajutor, ieși și se duse să-i caute. 

Atunci Zein Al-Mawassif îi spuse uneia dintre înso- 
țitoarele sale, pe care o chema Hubub: 

— Du-te după el, o, Hubub, și iscodește-i drumurile. 
Şi când ai să vezi că toți prietenii despre care vorbește 
n-au binevoit să-i vină în ajutor, și că pentru o pricină 
ori alta s-au descotorosit de el, să te duci și să-i spui: „O, 
stăpâne al meu Anis, stăpâna mea Zein Al-Mawassif 
m-a trimis la tine ca să-ţi spun că vrea să te vadă numai- 
decât!“ Şi să-l aduci cu tine și să-l poftești în odaia de 
oaspeţi. Şi atunci are să se întâmple ce s-o întâmpla! 

lar Hubub răspunse că ascultă și că se supune, și 
zori să plece după Anis şi să-l urmeze peste tot pe unde 
umbla. 

În ce o priveşte pe Zein Al-Mawassif, apoi aceasta 
intră în casă și se duse la hammam să se scalde. Iar în- 
soţitoarele sale îi dădură după scaldă toate îngrijirile de 
trebuinţă unei găteli fără de seamăn, pe urmă smulseră 
jos părul care era de smuls, neteziră ceea ce aveau de 
netezit, parfumară ceea ce aveau de parfumat, alungiră 
ceea ce aveau de alungit, și subțiară ceea ce aveau de 
subţiat. Pe urmă o îmbrăcară cu o rochie chindisită cu 
zarafir și îi puseră pe cap o cunună de argint pe care 
se sprijinea un diadem bogat de mărgăritare, având la 
spate un nod cu două capete, fiecare împodobit cu câte 
o piatră de rubin mare cât un ou de porumbel, și care 
îi spânzurau pe umerii strălucitori ca argintul străcurat. 
Pe urmă se apucară să-i împletească părul cel frumos și 
negru, înmiresmat cu mosc și cu ambră, în douăzeci și 
cinci de cosiţe care îi atârnau până la călcâie. Și, când 
isprăviră s-o gătească și când se arătă asemenea unei 
mirese, se aruncară la picioarele ei și îi spuseră, cu un 
glas tremurând de minunare: 

— Păstreze-te Allah întru strălucirea ta, o, stăpână a 
noastră, și depărteze pururea de la tine privirile pizma- 
șilor, și ferească-te de deochi! 

Şi în vreme ce ea începu să se preumble cu pași 
cât mai ispititori, prin sală, ele nu mai conteneau să-i 
spună, din adâncul inimii lor, fel și fel de laude. Estimp, 
tânăra Hubub se întoarse cu frumosul Anis, pe care îl 
poftise acasă la Zein Al-Mawassif de îndată ce prietenii 
acestuia se descotorosiseră de el fără a binevoi să-i vină 
în ajutor. Și îl duse în sala în care se afla stăpâna sa Zein 
Al-Mawassif. 

Când frumosul Anis o zări pe Zein Al-Mawassif în 

toată strălucirea frumuseţii ei, se opri înmărmurit și se 
întrebă: „Oare ea să fie, sau mai degrabă-i una dintre 
tinerele mirese care nu se văd decât în rai?“ Ci Zein 
Al-Mawassif, bucuroasă de uimirea pe care i-o stârnise 
lui Anis, se duse la el zâmbind, îl luă de mână, îl călăuzi 
până la divanul cel larg și scund, pe care se așeză, și îl 
pofti și pe el să stea jos lângă ea. Pe urmă făcu un semn 
înspre slujitoarele ei; care numaidecâr aduseră o tabla 
întinsă, lucrată dintr-o bucată de argint, pe care se aflau 
săpate stihurile acestea despre mâncăruri: 


Întinge-n farfuriile bogate 

Cu dumicatul tău, şi ia cu zel, 

Si bucură-ţi privirile de toate, 

Si bucură-ţi şi inima la fel 
Cu-aceste fără seamăn dulci bucate, 
Gustoase, felurite, miresmate: 


Si sosuri, şi tocănuri, şi fripturi, 
Fie la tavă, fie la grătar, 

Și colărezi mustoși, şi prăjituri, 

Dulceturi, şi sorbeturi, şi lictar, 

Magiunuri, chisălițe, uscături — 
Spre desfătarea foricitei guri! 


O, prepelite, o, clapon voinic, 

O, voi, puiandri — haideţi, să mă bucur! 
Voi, miei gingași, brăniţi doar cu fistic 
Și-acuma împănaţi vârtos cu struguri, 
Măcar că n-aveţi pene niciun pic, 

Eu vă iubesc, şi n-am să vă dezic! 


Cât despre tine, fragede chebap, 
Allah cel mare bine-te-cuvânte! 
De dăurita-ţi carne la protap 

Mi-s poftele de-a pururea flămânde! 
Niciun prilej pe lume n-am să scap 
Cu tine orișicând să-mi fac de cap! 


Iar tu, cea care în castronul plin, 

Salată, tu, de portulacă verde, 

Te scalzi pare că-n suflet de măslin — 
Simt sufletu-mi de dragu-ţi cum se pierde! 
Al tău sunt, şi la tine mă închin, 

Iubita mea, cu care mă alin! 


Te zbaţi în piept, de drag, şi chiuiesti, 
Ob, inimă, când vezi dormind pe tavă 
Perechea ceea proaspătă de peşti, 
Culcaţi acolo-n frageda otavă 

De izmă-nmiresmată — şi râvneşti 

Să gusti minunea lor ca din povești. 


Acum niciun cuvânt să nu mat scoată 
Preafericita-mi gură! Tacă doar! 

Să tacă şi, cu mult dichis, să vadă 
Cum să deguste acest praznic rar, 

Pe care n-o să-l ştie scri vreodată 
Calamul nice unui bronicar, 

Niciun izvod din lumea asta toată! 


Atunci slujnicele puseră dinaintea lor bucatele în- 
miresmate. Şi mâncară laolaltă pe săturatele și își în- 
dulciră gurile. Şi li se aduseră pocalele cu vin, și băură 
din aceeași cupă. Şi Zein Al-Mawassif se plecă î înspre 
Anis şi îi zise: 

— [acătă că am mâncat împreună pâinea și sarea, iar 
tu, în felul acesta, ești oaspetele meu! Așa că acuma nu 
ai cum să poți gândi că aş putea să mai păstrez nici cel 
mai mărunt lucru care a fost al tău. Încât, fie că vrei, fie 

că nu vrei, îţi dau îndărăt tot ce am câștigat! 

lar Anis fu nevoit, vrând-nevrând, să primească în 
dar bunurile care fuseseră ale lui. Şi se aruncă la picioa- 
rele codanei, și îi mulțumi îndelung. Ci ea îl ridică și 
spuse: 

— Dacă vrei cu adevărat, o, Anis, să-mi mulțumești 
pentru darul acesta, nu ai decât să vii cu mine în patul 
meu. Şi acolo, de data aceasta fără șagă, ai să-mi dove- 
dești dacă știi să joci bine șah. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a șase sute cincizeci şi opta noapte 
Spuse: 


... nu ai decât să vii cu mine în patul meu. Şi acolo, 
de data aceasta fără șagă, ai să-mi dovedești dacă știi să 
joci bine şah. 

Și Anis, sărind în picioare, răspunse: 

— Pe Allah, o, stăpână a mea, ai să vezi în pat cum 
craiul cel alb are să-i dovedească pe toţi potrivnicii! 

Spunând vorbele acestea, o luă în braţe și, împovărat 
cu luna aceea, se repezi înspre odaia de culcare, unde 
tânăra Hubub îi deschise ușa. Şi acolo jucă o partidă de 
șatrange cu fetișcana, după toate datinele unei măiestrii 
desăvârșite; și pe urmă jucă a doua partidă, și a treia 
partidă, și tot așa mai departe, până la cea de a cinci- 
sprezecea partidă, făcându-l pe împărat, la fiecare atac, 
să se poarte atâta de vitejeşte încât codana, minunân- 
du-se și totodată rămasă fără de răsuflare, se mărturisi 
învinsă și strigă: 

— Eşti desăvârșit, o, taică al lăncierilor și al călăreților! 

Pe urmă adăugă: 

— Allah fie cu tine, o, stăpâne al meu! Spune-i împă- 
ratului să se odihnească! 

Şi râzând, se sculă și puse capăt, pentru seara aceea, 
partidelor de șah. 

Atunci, cu sufletul și cu trupul cufundat în oceanul 
desfătărilor, se odihniră o clipă unul în brațele celuilalt. 
Şi Zein Al-Mawassif îi spuse lui Anis: 

— Acesta-i un ceas de tihnă dobândit pe drept, o, ne- 
învinsule Anis! Ci, ca să-ţi pot judeca mai bine virtuțile, 
aș vrea să aflu de la tine dacă ești și la stihuri la fel de 
desăvârșit ca la șah! Ai putea, dar, să orânduiești pe ritm 
feluritele clipe ale întâlnirii noastre și ale jocului nostru, 
așa ca să ni le putem săpa mai temeinic în amintire? 

Şi Anis răspunse: 

— Lucrul mi-i ușor, o, stăpână a mea! 

Şi şezu jos pe patul înmiresmat și, în vreme ce Zein 
Al-Mawassit sta cu braţul în jurul gâtului lui și îl mân- 
gâia cu drag, el ticlui lauda aceasta cerească: 


Hai şi-ascultaţi povestea vrăjitoare 

A unei fetişcane ca din vis, 

De paisprezece ani şi-un sfert, pe care 
Am întâlnit-o într-un paradis! 


Ca ea frumoasă nu-i nici luna plină 
Pe cerul lui Allah! Se legăna 

Ca o gazelă zveltă prin grădină, 

Și totul fremăta în preajma sa. 


Se temeneau din ramuri, mlădioase, 
Nainte-i, pomii; păsările, sus, 

O preamăreau în cântece voioase 
Când m-am oprit în fața ei şi-am spus: 

„O, chip strălucitor, cu tine fie 

Senina pace-a lui Allah, mereu! 
Sultană mândră, rogu-mă-adânc ție 
Să-mi spui, ca să-l cunosc de-acum şi eu, 


Ce nume poartă-aceea ce-mi aprinde 
Numai cu o privire-a ei de jar 
Vârtejul nebuniilor în minte 

Si-al dragostei nepotolit pojar?“ 


Cu sunet dulce de mărgăritare 
Jucate într-o cupă de argint, 
Așa-mi răspunse-atunci la întrebare 
Suavul glas al ei ca un alint: 


„Nu poți ghici și singur acel nume? 
E oare chipul meu atât de-ascuns 
Că niciun har nu-l oglindește cum e 
Și-l face-n ochii tăi de nepătruns?“ 


Eu răspunsei: „Nu! Nu! Fără-ndoială: 
Tu eşti Podoaba Harurilori, esti 

Cea căreia mă rog cerându-i: la-mă! 
Podoabă-a Lumii, să nu mă gonești! 


Si-n schimb, o, preafrumoaso, am să-ți măsur 
Mărgăritare, ambră, aur, mosc, 

Nard, gemme, giuvaieruri şi mătăsuri, 
Podoabe-n valuri, câte se cunosc!“ 


Lucind, lumina zâmbetului, caldă, 
Pe dinţii-i tineri fulgeră atunci: 
„la-mă, dar, ochi iubit! Şi laolaltă 
Să ne supunem dulcilor porunci!“ 


! Zein Al-Mawassif înseamnă Podoabă a Harurilor. 


260 O mie şi una de nopți 


O, suflete-al meu, salti de bucurie! 
O, cingătoarea desfăcut-a ei! 

Pe urmă, ah, cămașa-i străvezie! 

Și trupu-i gol apoi, zvârlind scântei! 


O, alinare-a dorurilor mele! 
Sărut al ei, de miere şi parfum! 
Miresmele de flacără din piele, 
Gropiţele-i din care foc băum! 


Zavistncilor care tot îngaimă 

Scorniri prostești cu limba lor cea rea, 
Am să le-o zugrăvesc cu-ntreaga-i faimă, 
Doar vor pricepe-atunci beţia mea: 


Bogatu-i păr, ca noaptea la culoare, 
Pe spatele-i alb curge la pământ; 
Ci trandafirii care dau în floare 
Îi sunt pe faţă ca un iad arzând. 


Sprâncenele-i subțiri sunt arcuri crunte, 
Iar pleoapele-i, cu-o ploaie de săgeți, 
Ucid pe cel ce stă să le înfrunte! 
Privirea-i e hanger de mare preţ! 


Pocal cu tămâios i-i gura! Fagur 
Sărutul ei! Sau apă de izvor! 
Mărgăritare-s dinţii albi — şiraguri 
Culese din adâncul mărilor! 


Ca gâtul de gazelă-i gâtu-i, iată, 
Subtire şi înmiresmat cu nard; 

Iar pieptu-i e-o tablă de smalţ curată 
Pe care douä cupe-ntoarse ard. 

Gropiţa-i miresmată de pe pântec 
E o beţie de parfum ceresc; 

Tar dedesubt, al vieţii mele cântec, 
E dorul după care jinduiesc! 


Stă falnic, ca un jilt măreț de rege, 

Cu cei doi stâlpi de slavă nalți și drepti 
În stare nebunia s-o dezlege 

Si-n mințile celor mai înțelepti. 


Învăluit în şuba lui vrăjită, 
Nesfiicios, şi tânăr, şi ghidici — 
Când i-o atingi, se zbate vălurită, 
Ca pielea pe-un catâr lovit de bici. 


AP, ochiu-i abia poate să se lase 
Privit în roșul său mistuitor, 

Iar buzele îi sunt dulci și cărnoase, 
Cu vârful mândru şi strălucitor. 


De te apropii dârz şi vitejeşte, 
Te-așteaptă cald, voios şi hotărât; 
De trudă, de loviri nu se sfieşte, 
Si nici de bătălii, nu, cât de cât! 


O, Zein Al-Mawassif, aşa esti — mreajă 
Și patimă! În veci nu voi uita 

Nici nopțile de dragoste și vrajă, 

Nici luminoasa frumusete-a ta! 


Auzind lauda aceasta ticluită atunci în cinstea sa, 
Zein Al-Mawasiif fu cuprinsă de un val de bucurie și se 
lumină de o strălucire până peste marginile strălucirii. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a șase sute cincizeci şi noua noapte 
Spuse: 


... Când auzi lauda aceasta ticluită în cinstea ei, Zein 
Al-Mawassif fu cuprinsă de un val de bucurie și se lu- 
mină de o strălucire până peste marginile strălucirii. Și 
îl îmbrăţișă pe Anis și îi spuse: 

— O, Anis, ce desăvârșire! Nu vreau să mai trăiesc 
decât cu tine! 

Şi își petrecură împreună noaptea toată, cu fel de 
fel de zbeguri, cu giugiuleli și cu alte lucruri asemenea, 
până dimineaţa. Și își petrecură ziua unul lângă altul, 
ba mai hodinindu-se, ba mai mâncând și bând, ba mai 
veselindu-se, până seara. Şi trăiră așa mai departe, vreme 
de o lună, în dârdora bucuriilor și a desfătării. 

Or, când se încheie luna, tânăra Zein Al-Mawassif, 
care era măritată, primi o scrisoare de la soțul său, prin 
care i se vestea grabnica sosire a acestuia. Și, după ce 
citi scrisoarea, strigă: 

— Fire-ar să-și rupă picioarele! Fire-ar depărtată slu- 
ţenia! Iacătă că desfătătoarea noastră viață de-acum are 
să fie tulburată de sosirea chipului acela de rea-vestire! 

Și îi arătă iubitului său scrisoarea și îi spuse: 

— Ce să facem noi acuma, o, Anis? 

El răspunse: 

— Mă las întru totul pe seama ta, o, Zein! Pentru că, 
în ceea ce priveşte vicleniile și şiretlicurile, femeile au 
fost totdeauna mai presus decât bărbaţii! 

Ea spuse: 

— Da! Însă bărbatul meu este tare amarnic, și nu are 
margini de zuliar ce e! Şi are să ne fie tare anevoie să 
nu-i stârnim bănuielile! 

Şi cugetă vreme de un ceas, apoi spuse: 

— Nu văd altă cale ca să te aduc în casă, după afuri- 
sita lui de venire, decât aceea de a te înfățișa drept un 
neguțător de parfumuri și de mirodenii! Cugetă, dar, 
la meseria asta, și mai cu seamă ia bine aminte, când o 
fi la tocmeală, să nu-l superi întru nimic! 

Şi se înţeleseră amândoi în ce chip să-l învăluiască 
pe soț. 

Şi iacătă că soţul se întoarse de pe drumurile lui, și 
rămase peste poate de uimit când o văzu pe nevastă-sa 
gălbejită toată, din creştet până-n talpă. Or, vicleana 
se adusese ea însăși în acea stare frecându-se singură 
cu șofran. lar bărbatu-său o întrebă, tare speriat, de ce 
boală se bolnăvise; și ea îi răspunse: 

— Dacă mă vezi aşa de gălbejită, vai, nu este din 
pricina vreunei boli, ci din pricina jalei și a îngrijorării 
care m-au năpădit câtă vreme ai fost plecat! Tare mă rog 
ţie să nu mai pleci de-acuma încolo la drum fără a lua 
cu tine un soţ care să te poată apăra ori să te îngrijească! 
Şi-atunci am să fiu mai liniștită în privinţa ta! 

El răspunse: 

— Din toată inima, așa am să fac! Pe viaţa mea, gân- 
dul tău este întemeiat! Liniștește-ţi, așadar, sufletul, și 
caută să te întorci la culoarea strălucitoare de altădată 
a feței tale! 

Pe urmă o sărută și plecă la prăvălia sa, întrucât era 
un mare neguţător, evreu de credinţa lui. Iar soţia, fe- 
tișcana, tot așa, era evreică, întocmai ca și el. 

Or Anis, care luase toate învățăturile în privinţa me- 
seriei celei noi pe care urma s-o îmbrăţișeze, îl aştepta 
pe soţ în pragul prăvăliei. Şi, ca să lege cât mai grabnic 
prietenie cu el, îl îmbie cu parfumuri și cu mirodenii 
la un preţ cu mult mai mic decât preţul obișnuit. Iar 
soţul lui Zein Al-Mawassif, care avea un suflet hapsân, 
fu atâta de mulțumit de afacerea aceea și de felul de 

a neguţători și de a se purta al lui Anis, încât ajunse 
mușteriul său statornic. Şi nu peste multe zile ajunse 
să-l îmbie a se întovărăși cu el, dacă ar fi putut să aducă 
o sumă de bani mulțumitoare. lar Anis nu pregetă să 
primească o atare îmbiere care, fără de nicio îndoială, 
avea să-l apropie de preaiubita sa Zein Al-Mawassif; și 
îi răspunse că și el avea aceeași dorinţă şi că râvnea să fie 
tovarăș cu un neguţător atâta de prețuit. Și întocmiră 
fără de zăbavă senetul lor de întovărășire, și îl pecetluiră 
cu peceţile lor, de față cu doi martori dintre mai-marii 
din suk. 

Or, în seara acelei zile chiar, soţul frumoasei Zein 
Al-Mawassif, spre a cinsti senetul de întovărășire, îl 
pofti în casa lui pe noul său tovarăș, să împartă cina cu 
el. Şi îl duse acasă; și, cum era evreu, și cum evreii nu 
le ţin pe femeile lor ascunse de privirile străinilor, vroi 
să-l arate neveste-sii. Şi se duse s-o vestească de sosirea 
tovarăşului său Anis, și îi spuse: 

— Este un tânăr bogat și cu purtări frumoase. Și do- 
resc să vii să-l vezi! 

lar Zein Al-Mawassif, bucuroasă până peste poate 
de ştirea aceea, nu vroi totuși să lase nicidecum să i 
se vadă simțămintele și, prefăcându-se a fi amarnic de 
supărată, strigă: 

— Pe Allah! cum de cutezi tu, o, taică al bărbii, să 
aduci străini înlăuntrul casei tale? Şi cu ce fel de ochi so- 
coți tu să mă supui la greaua nevoinţă de a mă arăta lor, 
fie cu faţa descoperită, fie cu ea acoperită? Numele lui 
Allah să fie cu mine și împrejurul meu! Trebuie să-mi 
uit acum sfiala ce se cade s-o aibă orice femeie tânără, 
numai pentru că ţi-ai găsit un tovarăș? Mai degrabă mă 
las tăiată în bucăţi! 

Ci el răspunse: 

— Ce vorbe necugetate mai spui și tu, o, femeie! Şi 

oare de când am hotărât noi să facem ca musulmanii, 
care au în credinţa lor să-și ascundă femeile? Şi ce mai 
rușine anapoda la tine, și ce mai sfială aiurea! Noi sun- 
tem mozaici, iar fandoseala asta a ta este chiar cu totul 
din cale afară pentru o mozaică! 

Aşa îi vorbi. Ci, în cugetul său, gândea: „Ce binecu- 
vântare a lui Allah asupra casei mele să am o soţie atâta 
de cuminte, de cumpătată, de înţeleaptă și de plină de 
măsură!“ Pe urmă începu să-i vorbească cu atâta râvnă, 
încât, până la sfârșit, o hotări să vină și să îndeplinească 
chiar ea datoriile de gazdă față de tovarășul lui cel nou. 

Or, Anis și Zein Al-Mawassif, când se văzură, se 
feriră să lase a ieși în vileag că se cunoșteau. Şi Anis, cât 
ţinu cina, șezu cu ochii în jos, tare rușinos; și se făcea 
plin de o mare sfiiciune, şi nu se uita decât la soţ. lar 
evreul gândea î în sinea lui: „Ce tânăr minunat!“ Încâr, 
la sfârșitul cinei, nu pregetă să-l poftească pe Anis și a 
doua zi să-i fie musafir la masă. Şi Anis veni a doua zi, 
și în ziua cealaltă; și, de fiecare dată, se purtă întru totul 
cu o iscusinţă și cu o cumpătare desăvârșite. 

Ci evreul tot fusese tulburat de un lucru ciudat, care 
se petrecea de fiecare dată când se afla Anis în casă. 
Căci, cu adevărat, neguțătorul avea în casă o pasăre 
îmblânzită... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute şaizeci şi una noapte 
Spuse: 


.. cu adevărat, neguțătorul avea în casă o pasăre îm- 
blânzită, care fusese crescută de evreu și care îl cunoștea 

și îl îndrăgea pe stăpânul ei. Ci, în vremea cât evreul 
lipsise de acasă, pasărea își mutase dragostea asupra lui 
Anis și se deprinsese să vină și să se așeze pe capul și pe 
umerii lui, și să se alinte în fel și chip, până într-atâta 
că, atunci când stăpânul ei, evreul, se întoarse din călă- 
torie, pasărea nu mai vroi să-l cunoască, privindu-l ca 
pe un străin. Şi nu mai avea nici ţipete de bucurie, nici 
bătăi din aripi și nici alinturi decât pentru tânărul Anis, 
covarășul stăpânului ei. Şi evreul cugetă în sineşi: „Pe 
Mussa și Aarun! pasărea aceasta m-a uitat! lar purtarea 
ei față de mine îmi face și mai de preţ simțămintele 
soţiei mele, care s-a îmbolnăvit de durere când am 
lipsit!“ Așa gândea el! Ci un alt lucru ciudat îl tulbură 
nu peste mult și îi stârni o sumedenie de prepuneri 
chinuitoare. 

Într-adevăr, băgă de seamă că soția sa, cea atâta de 
cumpănită și de așezată de față cu Anis, îndată ce ador- 
mea avea nişte vise tare ciudate. Își întindea mâinile, 
gâfâia, suspina și se răsucea în fel și chip, rostind numele 
lui Anis și vorbindu-i așa cum vorbesc îndrăgostiţi cei 
mai pătimași. Iar evreul fu până peste poate de uimit să 
vadă că lucrul acesta se petrecu mai multe nopți în șir, 
și gândi: „Pe Pentateuc! asta-i ca să mi se dovedească 
anume că femeile sunt toate la fel și că atunci când vre- 
una dintre ele este cuminte și curată și cumpătată, așa 
cum este soţia mea, tot trebuie ca într-un fel ori în altul 
să-și îndeplinească dorurile cele spurcare, fie chiar și nu- 
mai în vis! Departe de noi fie Cel-Rău! Ce blestemate 
mai sunt și făpturile astea zămislite din para iadului!“ Pe 
urmă își zise: „Trebuie numaidecât s-o pun la încercare 
pe nevastă-mea! Dacă s-o lepăda de ispită și dacă are să 
rămână curată și cuminte, înseamnă că și purtarea păsă- 
rii şi zvârcolelile din vise nu sunt decât niște întâmplări 
ca toate întâmplările, fără de nicio însemnătate!“ 

Or, când veni ceasul de masă obișnuit, evreul spuse 
soţiei sale și tovarășului său că este poftit la valiu pentru 
o vânzare mare de mărfuri; și îi rugă să-l aștepte cu masa 
până ce s-o întoarce și el. Pe urmă îi lăsă singuri și ieși 
prin grădină. Ci, în loc să se ducă la valiu, se întoarse 
degrabă pe unde plecase și se sui la catul de deasupra al 
casei; de acolo, dintr-o odaie care avea o bageaca ce da 
înspre sala de oaspeți, putea să iscodească tot ce urma 
să se petreacă. 

Or, nu avu de așteptat multă vreme urmarea, care se 
arătă din partea lor în chip de sărutări și de giugiuleli de 
o tărie și de o patimă năprasnice. Și întrucât nu vroia să 
se dea în vileag că se află acolo, și nici să le dea de bănuit 
că nu plecase la valiu, fu nevoit să privească, vreme de 
un ceas, la toate desfătările vajnice ale celor doi îndră- 
gostiţi. Ci după acea așteptare chinuită, cobori la ei și 
intră în sală, cu un chip zâmbitor, întocmai ca și cum 
habar nu ar fi avut de nimic. Şi cât tinu masa se feri cu 
grijă să-i lase să ghicească simțămintele ce-l munceau, 
și se purtă cu mai multă cinstire și cu mai multă drăgă- 
lășenie faţă de tânărul Anis, care, de altminteri, se arătă 
încă și mai așezat și mai sfios ca de obicei. 

Dar când masa se sfârși și tânărul Anis plecă, evreul 
îşi zise: „Pe coarnele Domnului nostru Mussa! am să 
le ard inimile despărțindu-i!“ Și scoase de la piept o 
scrisoare pe care o deschise și o citi; pe urmă strigă: 

— Iacătă că iar am să fiu silit să plec într-o călătorie 
lungă. Căci scrisoarea aceasta îmi vine de la nişte prieteni 
ai mei din străinătăţi, și trebuie să mă duc la ei ca să pu- 
nem împreună la cale o mare afacere neguțătorească! 

lar Zein Al-Mawassif știu cum să-și ascundă în chip 
desăvârșit bucuria pe care i-o aducea știrea aceea și 
spuse: 

— O, soţul meu mult-iubit, ai să mă lași, așadar, să 

mor de lipsa ta? Spune-mi măcar câtă vreme ai să rămâi 
departe de mine! 

El spuse: 

— Vreme de vreo trei-patru ani, nici mai mult, nici 
mai puţin! 

lar ea strigă: 

— Ah, sărmană Zein Al-Mawassif! ce soartă mai ai și 
tu, să nu te bucuri niciodată de șederea cu tine a soţului 
tău! O, deznădejde a sufletului meu! 

Ci el îi spuse: 

— Nu te mai necăji! Căci de data aceasta, ca să nu te 
mai las singură şi să te primejduiască boala și mâhnirea, 
vreau să mergi și tu cu mine! Ridică-te, dară, și cheamă-le 
pe slujnicele tale Hubub, Khutub, Sukub și Rukub să te 
ajute să-ţi strângi calabalâcurile de plecare! 

La vorbele acelea, Zein Al-Mawassif, zdrobită, în- 
gălbeni de tot la chip, și ochii i se umplură de lacrimi, și 
nu mai putu să rostească nici măcar un cuvânt. lar soţul 
ei, care înlăuntrul său se simțea gâlgâind de mulțumire, 
o întrebă cu un glas plin de duioșie: 

— Ce ai, Zein? 

Ea răspunse: 

— Nimic, pe Allah! Sunt numai oleacă tulburată de 
știrea aceasta plăcută, știind că n-am să mai rămân sin- 
gură fără tine! 

Pe urmă se sculă și începu să se pregătească de ple- 
care, ajutată de slujnicele sale, sub ochiul evreului, soțul 
ei. Și Zein nu știa cum să facă să afle și Anis trista veste. 
Într-un sfârșit, izbuti să se folosească de o clipă prielnică 
spre a însemna pe poartă stihurile acestea de despărţire 
pentru iubitul ei: 


Anis, îti las tristețea mea, s-o plângi! 
Acuma, iată, singur vei rămâne, 

Cu suflet sfâșiat de răni adânci! 
Sunt pradă unei crunte anasâne. 
Numai un suflet rău şi zuliar, 

Mai mult decât nevoia, ne desparte. 
Îsi face bucuria hâd cuibar 

În inima pizmaşului de moarte, 
Când vede cât nealinat amar 

Mă macină pe mine şi mă arde. 

Ci pe Allah cel Neclintit mă jur, 
Anis, c-a nimănui, afar’ de tine, 
N-am să mai fiu, de-ar năpădi pe mine 


Mijlocitori cât frunza din păduri! 


După care se sui pe cămila ce fusese pregătită pentru 
ea și, ştiind că avea să nu-l mai vadă niciodată pe Anis, 
se afundă în palanchinul ei, spunând versuri de rămas- 
bun casei și grădinii. Şi caravana toată porni la drum, 
cu evreul în frunte, cu Zein Al-Mawassif la mijloc, și 
cu slujnicele la coadă. Și-atâta cu Zein şi cu evreul, 
soţul ei. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute şaizeci şi doua noapte 
Spuse: 


... Şi-atâta cu Zein şi cu soţul ei, evreul. 

lar în ceea ce îl privește pe tânărul Anis, iacătă! A 
doua zi, când nu-l mai văzu venind la suk, după obiceiul 
său, pe negustorul evreu, tovarășul lui, fu peste poate 
de nedumerit și îl aşteptă să sosească până seara. Ci 
degeaba. Atunci se hotări să se ducă și să vadă el însuși 

pricina unei lipse ca aceea. Și așa ajunse dinaintea porţii 
de la intrare și citi însemnarea pe care Zein Al-Mawassif 
o săpase cu mâna ei acolo. Şi îi pricepu înțelesul și, nău- 
cit, se lăsă să cadă jos la pământ, pradă deznădejdii. Iar 
când își mai veni oleacă în sine din tulburarea pe care 
i-o pricinuia plecarea iubitei lui, începu să-i întrebe pe 
vecini despre ea. Şi așa află că evreul, soţul ei, o dusese 
dimpreună cu slujnicele și cu o mulțime de calabalâc, 
pe două cămile, și cu zaherea pentru o călătorie tare 
lungă. 

La ştirea aceea, Anis începu să se învârtească întoc- 
mai ca un smintit prin singurătăţile grădinii; și ticlui 
versurile acestea: 


Să ne oprim să plângem 
La dulcea amintire 

A mult-iubitei noastre, 
Aici, unde foșnesc 
Copacii din grădina-i 
Privită cu iubire, 

Si unde casa-i doarme 
În somnul nefiresc, 

Iar urmele-i rămase, 
Ca-n inimă-mi, cu soapte 
Nu pot să le mai şteargă, 
Oricât s-ar vânzoli, 

Nici vânturile crunte 

Ce bat din miazănoapte, 
Nici vânturile blânde 
Ce bat din miazăzi! 


S-a dus! Dar bietu-mi suflet 
E lângă ea oriunde, 

Legat de strămurarea 

Ce dă îndemn la drum 

Cămilelor! Ab, vino, 

Tu, noapte, din afunde 
Nemărginiri, ah, vino, 
Si răcoreşte-acum 
Obrajii mei în flăcări, 
Și potoleste jarul 

Ce inima mi-o arde 

Și mi-o preface-n scrum. 
O, vânt dinspre deșerturi, 
Tu, cel ce în suflare 
Aduci mireasma scumpă 
A răsuflării ei, 

Nu ti-a spus oare leacul 
Care-ar mai fi în stare 
Să curme-aceste lacrimi 
Ce curg din ochii mei? 
Nu ti-a spus oare leacul 
Ab, leacul sfânt cu care 
Să-ntorc al vieţii licăr 
În trupul meu de stei? 


Vai mie! mokademmul 
A dat semnal de ducă, 
Si-n toi adânc de noapte 
Cernita chervanea 

Stă gata de plecare — 
Când zorii nici n-apucă 
Pe văi să-și pună vălul 
Luminii pentru ea! 
Cămilele-ngenunche! 
Calabalâcu-i gata! 

Iar ea se suie tristă 

În palanchin. S-a dus! 
S-a dus, vai! Și mă lasă 
Pe urmele ei, biata, 

Pierdut fără nădejde, 
Cu sufletul răpus. 


Si o urmez departe 
Pe drumurile rele 
Stropind țărâna zării 
Cu lacrimile mele! 


Pe urmă, cum se lăsase să lunece astfel pe calea gân- 
durilor și a amintirilor, auzi croncănind un corb ce-și 
avea cuibul într-unul din palmierii din preajmă. Şi 
ticlui stihurile acestea: 


O, corbule, ce cauţi tu-n grădina 
Iubitei mele? Oare plângi așa, 

Cu glasul tău de jale, jalea mea 

Și dragostea-mi ce şi-a pierdut lumina? 
Vai! Vai! tipi tu în tristu-ți grai, 

Și toate țipă-n jurul tău: Vai! Vai! 


Pe urmă Anis nu mai putu să îndure atâtea chinuri 
și amaruri şi se întinse pe pământ, și îl fură somnul. 
Şi iată că i se arătă în vis iubita lui; şi se simţea fericit 
lângă ea; și o strângea în braţele lui, și ea tot așa pe el. 
Ci deodată se trezi și nălucile pieiră. Şi nu mai putu 
decât să ticluiască stihurile acestea: 


Icoană sfântă a iubitei mele! 

În toi de noapte-adâncă îmi apari, 
Și vii, povara dorurilor grele 

O clipă s-o alini, atât măcar! 


Abh, visele sunt trista fericire 
Ce le rămâne celor despărțiți! 
Dar cât de grele-s ele la trezire, 
Nălucile din ochii veştejiţi! 

Ea îmi vorbeşte, râde, mă mângâie; 
Eu fericirea lumii-o țin la piept; 

Din toate însă nu-i dat să rămâie 
Decât suspinu-atunci când mă deştept! 


Așa se jeluia tânărul Anis. Şi trăia așa mai departe, 
la umbra casei părăsite, neîndepărtându-se decât ca să 
mănânce și el cât de cât acasă la el. Şi-atâta cu Anis. 

Estimp, caravana, când ajunse la depărtare de o lună 
de la cetatea cu pricina, aşeză conac. lar evreul puse să 
se ridice corturile nu departe de cetatea ce se afla lângă 
mare. Acolo, o dezbrăcă pe nevastă-sa de hainele cele 
bogate, luă o nuia lungă și mlădioasă, și spuse: 

— A, stricato şi destrăbălaro, pielea ta cea prihănită nu 
mai poate fi curățată decât cu asta! Să vină acuma să te 
scape din mâinile mele tânărul acela Anis, dezmăţatul! 

Şi, cu toate ţipetele și împotrivirile ei, o șfichiui amar- 
nic, când cu dreapta, când cu stânga. Pe urmă aruncă 
peste ea o mantie aspră din păr de capră, și se duse cu ea 
în cetate să caute un potcovar, și îi zise potcovarului... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute şaizeci şi treia noapte 
Spuse: 


.«. şi se duse cu ea în cetate să caute un potcovar, și 
îi zise potcovarului: 

— Să fereci cât mai vârtos picioarele acestei roabe; 
după care să-i fereci și mâinile. Şi-așa are să-mi slujească 
de vită de călărit! 

Iar potcovarul, înmărmurit, îl privi pe bătrân și îi zise: 

— Pe Allah! este întâia oară când sunt chemat să fe- 
rec o făptură omenească! Au ce-a săvârșit roaba aceasta 
tânără ca să i se cadă o atare osândă? 

Bătrânul spuse: 

— Pe Pentateuc! aceasta este osânda cu care noi, evreii, 
îi pedepsim pe robii noștri, atunci când avem a ne plânge 
de purtarea lor. 

Ci potcovarul, uluit de frumusețea strălucitei Zein 
Al-Mawassif, și tulburat până peste poate de farmecele 
ei, îl sfruntă pe evreu cu silă și cu mânie, și îl scuipă în 
ochi; și, în loc de a se atinge de tânăra fetișcană, ticlui 
acolo pe loc stihurile acestea: 


Tu, mai degrabă, o, catâr smintit, 
Să fii pe toată pielea potcovit, 
Mai înainte de a fi sluțite 
Picioarele ei preablagoslovite! 

Că de-ai avea un pic de minte-n glavă, 
Ai fi văzut şi tu că nu potcoavă 
Se cade-acestor gingaşe picioare, 
Ci aur, în inele lucitoare! 

Si să fii bine-ncredintat așa: 

Că o făptură mândră cum e ea, 
De-o fi s-ajungă poate că vreodată 
Naintea Celui-Sfânt, la judecată, 
Judecătoru-o scoate-ntr-o clipită 
Nevinovată și neprihănită. 


Pe urmă potcovarul alergă la valiul cetății și îi povesti 
tot ce văzuse, zugrăvindu-i frumuseţea cea minunată a 
strălucitei Zein Al-Mawassif și osânda la care vrea s-o 
supună evreul, soţul ei. Iar valiul porunci cavazilor să se 
ducă pe dată la corturi și să aducă dinaintea lui pe roaba 

cea frumoasă, pe evreu și pe celelalte femei din caravană. 
Şi străjerii zoriră să îndeplinească porunca. Şi, peste un 
ceas, se întoarseră și împinseră în sala de judecată, dina- 
intea valiului, pe evreu, pe Zein Al-Mawassif şi pe cele 
patru slujnice, Hubub, Khutub, Sukub și Rukub. Și 
valiul, uluit de frumuseţea mândrei Zein Al-Mawassif, 
o întrebă: 

— Cum te cheamă, fiica mea? 

Ea spuse, scuturându-și șoldurile: 

— Roaba ta Zein Al-Mawassif, o, stăpâne al nostru! 

Şi el o întrebă: 

— Da insul ăsta atâta de urât, cine este? 

Ea răspunse: 

— Este un evreu, o, stăpâne al meu, care m-a luat de 
la mama și de la tatăl meu, și m-a necinstit, și a vroit, 
cu tot soiul de chinuri amarnice, să mă silească să mă 
leapăd de sfânta lege musulmană a părinţilor mei! Şi în 
fiecare zi mă pune să îndur schingiuri grele, și încearcă 
în acest chip să-mi frângă dârzenia! Și, ca dovadă pen- 
tru cele ce mărturisesc eu aici, o, stăpâne al meu, ia uite 
urmele loviturilor cu care mă zobește necurmat! 

Şi își dezvălui cu multă sfiiciune partea de sus a bra- 
țului, și arătă dungile cu care era învrâstată. Pe urmă 
adăugă: 

— Şi-apoi, o, stăpâne al nostru, preacinstitul potco- 
var are să mărturisească la ce schingiuire păgânească a 
vrut să mă supună! lar slujnicele mele au să adeverească 
și ele cele spuse de mine! În ce mă priveşte, eu sunt o 
musulmană, o drept-credincioasă, și mărturisesc că nu 
este alt dumnezeu afară de Allah, și că Mahomed este 
trimisul lui Allah! 

La vorbele acestea, valiul se întoarse înspre slujnicele 


Hubub, Khutub, Sukub, și Rukub, și le întrebă: 

— Este adevărat ce spune stăpâna voastră? 

Ele răspunseră: 

— Este adevărat! 

Atunci valiul se întoarse înspre bătrân şi, cu ochii 
scăpărând, îi strigă: 

— Afurisit să fii tu, vrăjmaș al lui Allah! De ce ai 
rupt-o pe tinerica aceasta de la tatăl și de la mama ei, 
de la casa și de la ţara ei, și ai schingiuit-o, și ai încercat 
s-o faci să-și lepede sfânta noastră credinţă și s-o arunci 
în ticăloasele de blestemăţii ale păcătoșiei tale? 

Şi el răspunse: 

— O, stăpâne al nostru, pe viața capului lui Yacub, 
al lui Mussa și al lui Aarun! mă jur ţie că tânăra aceasta 
este soţia mea legiuită! 

Atunci valiul strigă: 

— Să fie ciomăgit! 

Iar străjerii îl întinseră la pământ și îi traseră la talpa 
picioarelor o sută de lovituri de ciomag, și pe spinare 
tot o sută de lovituri de ciomag. Şi, cum acela ţipa 
și răcnea fără contenire, împotrivindu-se și urlând că 
Zein Al-Mawassif era a lui după lege, valiul spuse: 

— De vreme ce nu vrea să mărturisească, să i se reteze 
mâinile şi picioarele, și să fie biciuir! 

Când auzi osânda aceea năprasnică, bătrânul strigă: 

— Pe coarnele cele sfinte ale lui Mussa! dacă numai 
atâta trebuie ca să scap, ei bine! mărturisesc că femeia 
aceasta nu este soţia mea și că am răpit-o de la ai ei! 

Atunci valiul grăi: 

— De vreme ce mărturisește, să fie aruncat în tem- 
niță! Și acolo să rămâie câte zile o mai avea de trăit! 

Şi cavazii îndepliniră pe dată porunca. Și îl târâră 
în temniță. Şi de bună seamă că acolo avea să se sfâr- 
șească, întru necredinţa și urâţenia lui. Nu l-ar mai 

avea Allah în veci întru mila sa! Şi zvârli-i-ar sufletul în 
pojarul din carul cel mai de la urmă al iadului! Ci noi 
suntem drept-credincioși! Și noi mărturisim că nu este 
alt dumnezeu decât numai unul Allah, și că Mahomed 
este trimisul lui Allah! 

În ce o priveşte pe Zein Al-Mawassif, apoi aceasta 
sărută mâna valiului și, însoțită de cele patru slujnice, 
Hubub, Khurub, Sukub și Rukub, se întoarse la corturi 
şi porunci cămilarilor să ridice tabăra și să pornească la 
drum înspre ţara iubitului ei Anis. 

Or, caravana călători fără de necaz și, în seara celei 
de-a treia zile, ajunse la o mânăstire creștinească, locuită 
de patruzeci de călugări și de patriarhul lor. Şi patriarhul 
acela, pe care îl chema Danis, tocmai sta jos înaintea 
porţii mânăstirii, să se bucure de reveneală, când fetiş- 
cana cea frumoasă trecu călare pe cămila ei, cu capul 
scos afară din palanchin. Și patriarhul, la vederea acelui 
chip de lună, simţi cum i se înviorează bătrâna carne 
moartă; şi se cutremură, și în picioare, și în spinare, 
și în inimă, și în capul său. Și se ridică din jilțul lui și, 
ploconindu-se până la pământ dinaintea palanchinului 
frumoasei Zein Al-Mawassif, o pofti pe fetișcană să 
coboare și să se odihnească acolo cu toată liota ei. Şi 
stărui pe lângă ea să-și petreacă noaptea la mânăstire, 
încredinţând-o că la vreme de noapte mișună peste tot 
tâlharii de drumul mare. Și Zein Al-Mawassif, nevrând 
să se încăpăţâneze a nu primi acea găzduire, măcar că 
era din partea unor creştini și călugări, cobori din palan- 
chin şi intră în mânăstire, urmată de cele patru slujnice 
ale sale. 

Or, patriarhul Danis, aprins de dragoste după fru- 
museţea și farmecele strălucitei Zein Al-Mawassif... 

În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a șase sute șaizeci și cincea noapte 
Spuse: 


... Or, patriarhul Danis, aprins de dragoste după fru- 
museţea și farmecele strălucitei Zein Al-Mawassif, nu 
știa cum să facă să-i mărturisească patima lui. Căci lucrul 
acesta era, într-adevăr, tare anevoios. Într-un sfârșit, so- 
coti că a găsit calea cea mai bună, și anume de a trimite la 
fetişcană pe călugărul cel mai bun de gură dintre cei pa- 
truzeci de călugări ai mânăstirii. Şi călugărul acela se duse 
la codană, cu gândul de a-i vorbi în folosul patriarhului 
său. Ci, la vederea acelei lune de frumuseţe, își simți 
limba înnodată în gură cu o mie de noduri și, dimpo- 
trivă, degetul lui cel de sub brăcinar începu să vorbească 
tare lămurit de sub mantia lui, ridicându-se ca un nas de 
elefant. Și, la priveliștea aceea, Zein Al-Mawassif, începu 
să râdă din tot gâtul ei, împreună cu Hubub, Khutub, 
Sukub și Rukub. Pe urmă, când îl văzu pe călugăr că stă 
mut, cu nasul în sus, Zein făcu un semn înspre slujnice, 
care săriră numaidecâtr și îl împinseră afară din odaie. 

Atunci patriarhul Danis, dacă îl văzu pe călugăr că se 
întoarce cu o înfățișase tare amărâtă, își zise: „Fără îndo- 
ială, n-a izbutit s-o înduplece!“ Şi mână alt călugăr la ea. 
Şi cel de al doilea călugăr se duse la Zein Al-Mawassif; 
ci i se întâmplă și lui întocmai cum i se întâmplase și 
celui dintâi. Şi fu izgonit, și se întoarse cu capul plecat 
la patriarh; iar patriarhul, atunci, trimise pe al treilea, 
şi pe al patrulea, și pe al cincilea, și tot așa mai departe, 
până la al patruzecilea. Şi, de fiecare dată, călugărul 

trimis cu votria se întorcea mofluz, fără a fi izbutit să 
înfățișeze solia patriarhului său și fără a-și fi arătat alt- 
ceva în faţa fetișcanei decât tulburarea moștenirii ce i-o 
lăsase tătâne-său. 

Când văzu toate astea, patriarhul își aduse aminte 
de zicala care spune: „Cel mai bine este să te scarpini cu 
unghiile tale, și să mergi pe picioarele tale!“ Și se hotări 
să facă singur ceea ce era de făcut. 

Atunci se ridică și intră cu pas falnic și măsurat 
în odaia în care se afla Zein Al-Mawassif. Şi iacătă! 
Întocmai ca și celorlalți călugări, i se întâmplă tot ce li 
se întâmplase și lor, adicărelea rămase cu limba înnodată 
cu o mie de noduri și cu graiul numai al sculei. Şi față 
de râsul și de zeflemelile codanei și ale tovarășelor ei, ieși 
din odaie cu nasul atârnându-i până la pământ. 

Or, de îndată ce plecă el, Zein Al-Mawassit se ridică 
și le spuse soațelor: 

— Pe Allah! trebuie să fugim din mânăstirea aceasta 
cât mai iute, căci tare mi-e teamă că acești călugări 
amarnici și cu patriarhul lor cel duhnos să nu vină și 
să ne siluiască la noapte și să ne spurce cu atingerea lor 
pângăritoare! 

Şi prilejindu-se de negurile nopții, se furișară toate 
cinci afară din mânăstire și, încălecând iarăși pe cămile, 
porniră la drum mai departe, înspre ţara lor. Și-atâra 
cu ele. 

În ce-i privește pe patriah și pe cei patruzeci de că- 
lugări, apoi aceștia, când se treziră dimineaţa și când 
băgară de seamă fuga strălucitei Zein Al-Mawassif, îşi 
simţiră măruntaiele cum se zvârcolesc de ciudă. Şi se 
strânseră în biserică, să cânte ca asinii, după năravul 
lor. Ci în loc să-și cânte antifoanele și să-și îngaime 
rugăciunile obișnuite, ia uite ce ticluiau: 

Călugărul cel dintâi cânta: 


Strângeți-vă, frații mei, laolaltă, 

Până ce nu v-o părăsi sufletul meu, 
Căci mi-a bătut ceasul cel de pe urmă! 
Pojarul dragostei îmi arde oasele, 
Patima îmi sfâşie inima, 

Și mă mistui de-o frumuseţe rară 
Care-a venit la noi să ne ucidă 

Cu săgețile ucigașe 

Zvârlite de genele pleoapelor ei. 


lar cel de al doilea călugăr răspunse cu această 
cântare: 


O, tu, cea care acuma 

Drumeteşti departe de mine, 

De ce, dacă mi-ai răpit inima, 

Nu m-ai luat de tot când ai plecat? 
Te-ai dus, 

Și duci şi tibna mea cu tine! 

Ab, dare-ar Domnul să te-ntorci curând, 
Ca să mă vezi cum îmi dau sufletul 

În braţele tale! 


Cel de al treilea călugăr cântă: 


O, tu, cea al cărei chip străluceşte în ochii mei, 
Si-mi umple sufletul, 

Si-mi năpădeste inima, 

Pentru duhul meu amintirea ta 

Este mai dulce decât este mierea 

Pentru buzele de copil! 

Tar dinții tăi care zâmbesc viselor mele 

Sunt mai strălucitori ca sabia lui Azrael. 

Ca o umbră-ai trecut, 

Si ai turnat în lăuntrurile mele 
O flacără mistuitoare. 

Dacă vreodată în vreun vis 

Ai veni lângă patul meu, 

L-ai găsi scăldat 

De lacrimile mele. 


Cel de al patrulea călugăr răspunse: 


Să punem strajă gurii noastre, 
O, frații mei, 

Și să nu lăsăm slobode 
Vorbele cele zadarnice 

Care mohorăsc 

Inimile noastre chinuite, 

O, tu, lună plină a frumuseții, 
Dragostea ta şi-a cernut 
Strălucitele-i raze 

Peste capul meu neguros 

Si m-a aprins de-o patimă 
Fără de sfârșit. 


Cel de al cincelea călugăr, suspinând, cântă: 


Eu nu mai am decât un dor — 
Dorul după iubita mea! 
Frumusețea ei întunecă 
Strălucirea lunii! 

Soldurile ei falnice îl preamăresc 
Pe-Acela carele le-a zămislit! 

Și iată că inima mea 

E mistuită de dragostea pe care 
Mi-a deşteptat-o frumusețea ei! 
Și lacrimile curg din ochii mei 
Ca niște picături de onix. 


282 O mie şi una de nopti 


Cel de al șaselea călugăr, atunci, duse mai departe: 


O, rufișuri pline de trandafiri, 
O, stele de pe ceruri, 

Unde-i aceea care s-a ivit 

Pe zarea noastră, 

Și-a căreia putere ucigașă, 

Fără de sprijinul niciunei arme, 
Îi biruieşte pe bărbați 

Numai cu privirile sale? 


Pe urmă, cel de al șaptelea călugăr cântă cântarea 
aceasta: 


Ochii mei care au pierdut-o 
Se umplu de lacrimi; 
Patima se-aprinde, 

Iar nădejdea se stinge. 

O, vrăjitoare dulce, 

Ivită în căile noastre — 
Patima se-aprinde, 

Iar nădejdea se stinge. 


Și, la fel, mai departe, toţi călugării dădură glas, unul 
după altul, câte unei cântări ticluite atunci, până ce veni 
şi rândul patriarhului lor care, cu glas plângăreţ, behăi: 


Sufletul mi-e plin de tulburare, 
Și nădejdile m-au părăsit. 

O frumusețe răpitoare 

A trecut pe cerul nostru 

Si mi-a dus tibna cu ea. 
Acuma somnul 


A pierit de pe pleoapele mele, 

Și jalea mi le mistuie. 
Doamne, mă jeluiesc ție 

De chinurile mele! 

Doamne, 

Fă ca sufletul meu să se ducă 
Și făptura-mi să piară 

Ca o umbră! 


Când își sfârşiră de lălăit cântecele, călugării se arun- 
cară cu faţa pe podelele bisericii și bociră îndelung. După 
care hotărâră să zugrăvească din minte chipul celei fugite 
şi să-l așeze pe altarul păgâniei lor. Ci nu putură să-și 
împlinească gândul, întrucât îi ajunse moartea și puse 
capăt chinurilor lor, după ce își săpară singuri mormin- 
tele, în mânăstire... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute şaizeci şi şasea noapte 
Spuse: 


.. după ce își săpară singuri mormintele, în mânăstire. 

Şi-aşa cu cei patruzeci de călugări și cu patriarhul lor! 

Estimp, veghea lui Allah îi meni caravanei bună tihnă 
şi, după o călătorie fără supărări, sosi cu bine în ţara 
de obârşie. Și Zein Al-Mawassif, ajutată de soaţele sale, 
se coborî din palanchin și puse piciorul la pământ în 
grădina ei. Şi intră în casă şi numaidecât porunci să se 
gătească totul și să se parfumeze patul cu ambră scumpă, 
până a nu o trimite pe Hubub să-l vestească de întoarce- 
rea sa pe mult-iubitul Anis. 

Or, la ceasul acela, Anis, care își trecea zilele și 
nopţile numai într-un plâns, sta și somnolea, întins pe 
patul lui, și avea un vis în care o vedea limpede pe iubita 
sa cum se întorsese acasă. Şi, întrucât credea în vise, se 
ridică tare tulburat și plecă numaidecâtr la casa iubitei 
Zein Al-Mawassif ca să se încredinţeze dacă visul era 
adevărat. Şi intră pe poarta de la grădină. Şi îndată simţi 
în văzduh mireasma de ambră și de mosc a mult-iubitei 
sale. Şi zbură către casă și intră în odaia în care, gata 
de mult, Zein Al-Mawassif îl aștepta să vină. Și căzură 
unul în braţele celuilalt, și șezură mult timp înlănțuiţi 
așa, vădindu-și semnele pătimașei lor iubiri. Și, ca să nu 
leşine de bucurie și de tulburare, băură dintr-un ulcior 
plin cu o băutură răcoritoare de zahăr cu lămâie și cu 
apă de flori. După care îşi descărcară sufletele, poves- 
tindu-și tot ce li se întâmplase în vremea despărțirii lor; 
şi nu tăceau decât ca să se alinte și să se sărute cu drag. 
Şi numai Allah știe socoata și dârzia dovezilor lor de 
dragoste din noaptea aceea. Și, a doua zi, o trimiseră 
pe tânăra Hubub după cadiu și după martori, care scri- 
seră pe loc senetul lor de căsătorie. Și trăiră amândoi 
o viață preafericită, până ce veni Secerătoarea flăcăilor 
şi a fetișcanelor! Ci slavă și mărire Aceluia carele, întru 
dreptatea sa, împarte frumuseţea și desfăturile! Și ru- 
găciunea și pacea fie cu sultanul trimișilor, Mahomed, 
care a menit raiul pentru drept-credincioșii săi! 


După ce Șeherezada povesti astfel povestea lui Anis și a 
frumoasei Zein Al-Mawassif, micuța Doniazada strigă: 

— O, surioara mea, câtă dulceaţă, câtă desfătare, câtă cu- 
răţie şi câtă desăvârșire în vorbele tale! 

lar Şeherezada spuse: 

— Dar ce este toată această poveste pe lângă aceea pe care 

vreau s-o mai povestesc, dacă, bineînţeles, vrea să-mi îngă- 
duie sultanul, despre Tânărul cel Leneș? 

Şi sultanul Şahriar spuse: 

— De bună seamă, Șeherezada! am să-ţi mai îngădui și 
noaptea aceasta, căci vorbele tale m-au mulțumit, iar eu nu 
cunosc Povestea cu Tânărul Lenes! 

Şi Şeherezada spuse: 


POVESTEA CU TÂNĂRUL LENEŞ! 


{ e povestește — printre multe altele — că într-o zi, pe 
5 Za când califul Harun Al-Rașid şedea în scaunul lui de 
domnie, a intrat în sală un băiețel hadâmb care ţinea în 
mâini o cunună de aur roșu, încrustată cu mărgăritare 
şi rubine și tot soiul de gemme și de nestemate dintre 
cele mai scumpe. Şi hadâmbuţul a sărutat pământul 
dintre mâinile califului și a spus: 

— O, emire al drept-credincioșilor, stăpâna noastră 
Sett Zobeida m-a trimis să-ţi aduc salamalecurile și 
supunerea ei și totodată să-ţi spun că acestei cunune 
minunate, pe care o știi bine, îi lipsește din vârf o 
gemmă mare, și nu s-a putut găsi niciodată una destul 
de frumoasă spre a fi pusă în locul gol. Şi a poruncit să 
se caute pe la toţi negustorii, și a scotocit prin toată vis- 
tieria sa, dar până acuma încă nu a izbutit să găsească o 
piatră vrednică să stea în vârful cununei acesteia! Drept 
care dorește să poruncești tu să se facă cercetările de 
cuviință, spre a-și împlini plăcerea. 

Atunci califul s-a întors înspre vizirii, emirii, curte- 
nii și musaipii săi și le-a spus: 

— Căutaţi cu toţii gemma aceea, cât de mare și de 
frumoasă o doreşte Sett Zobeida! 

Or, au căutat cu toții gemma printre nestematele 
soțiilor lor; ci nu au găsit nimic pe potriva dorinței 


' În traducerea lui M. A. Salie, titlul este Povestea cu Abu-Mubhammed 
cel lenes. 

stăpânei Sett Zobeida. Şi au dat seamă califului de ză- 
dărnicia căutărilor lor. lar califul şi-a simţit inima tare 
strânsă la vestea aceea și le-a spus: 

— Cum se poate să fiu calif și domnul domnilor de 
pe pământ, și să nu se poată să am un lucru atâta de 
nevolnic cum este o piatră? Vai de căpăţânile voastre! 
Duceţi-vă și cercetaţi pe la negustori! 

Iar ei au cercetat pe la toţi negustorii, care au răspuns 
la fel: 

— Nu mai căutaţi degeaba! Srăpânul nostru califul 
nu va putea să găsească o gemmă ca aceea decât la un 
tânăr din Bassra, care se numește Abu-Mohammad- 
Oase-Moi! 

lar ei s-au dus să-i dea seamă califului despre cele ce 
aflaseră, spunându-i: 

— Stăpânul nostru califul nu va putea să găsească 
gemma decât la un tânăr din Bassra, care se numește 
Abu-Mohammad-Oase-Moi! 

Atunci califul i-a poruncit lui Giafar, vizirul său, 
să-i dea de știre emirului de la Bassra să se ducă să-l 
caute numaidecât pe Abu-Mohammad-Oase-Moi şi 
să-l aducă cu mare zor la Bagdad, dinaintea sa. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a sase sute şaizeci şi şaptea noapte 

Spuse: 

... să-l caute numaidecât pe Abu-Mohammad-Oase- 
Moi și să-l aducă cu mare zor la Bagdad, dinaintea sa. 


Şi Giafar a scris pe dată o scrisoare și l-a însărcinat pe 
spătarul Massrur să plece cu mare grabă la Bassra și s-o 

ducă chiar el emirului El-Zobeidi, cârmuitorul cetăţii. 
Şi Massrur a plecat, fără a mai zăbovi, să-și îndepli- 
nească solia. 

Când cârmuitorul Bassrei, emirul El-Zobeidi, a primit 
scrisoarea califului, a răspuns că ascultă și că se supune; 
și, după ce i-a dat trimisului califului toare cinstirile 
şi supunerile datorate, i-a pus la îndemână niște străji 
care să-l ducă acasă la Abu-Mohammad-Oase-Moi. Și 
Massrur a ajuns îndată la palatul în care locuia tânărul 
acela, și a fost întâmpinat la poartă de o ceată de robi 
îmbrăcaţi bogat, cărora le-a spus: 

— Daţi de ştire stăpânului vostru că emirul drept- 
credincioșilor îl cheamă la Bagdad! 

Şi robii au intrat să ducă stăpânului lor știrea. 

Într-o clipită, tânărul Abu-Mohammad s-a și ivit în 
pragul casei sale și l-a văzut pe trimisul califului cu stră- 
jile emirului de la Bassra; și s-a plecat până la pământ 
dinaintea lui și a spus: 

— Mă supun poruncilor emirului drept-credincioșilor! 

Pe urmă a adăugat: 

— Ci mă rog măriilor voastre, o, prealuminaţilor, să 
intraţi pe-o clipă ca să-mi cinstiţi casa! 

Massrur a răspuns: 

— Nu prea putem să zăbovim pe-aici, din pricina 
poruncilor grabnice ale califului, care nu așteaptă decât 
sosirea ta la Bagdad! 

El a spus: 

— Citottrebuie să-mi daţi răgazul de trebuinţă ca să-mi 
fac pregătirile de drum. Intraţi, dară, și hodiniţi-vă! 

Massrur și însoțitorii săi au mai făcut, chipurile, oleacă 
de nazuri, dar până la urmă au intrat după tânăr. 

Și au văzut, încă din odaia de la intrare, niște perdele 
falnice de catifea albastră ţesute cu zarafir subțire, și 
marmure scumpe, şi lucruri de lemn cioplit, și tot felul 

de minunăţii, și peste tot, și pe chilimuri, și pe lucruri, 
și pe pereți ori pe tavane, numai aurării și argintării și 
nestemate strălucitoare. Și gazda i-a dus la o sală de 
scaldă, sclipind de curăţenie și înmiresmată ca un bo- 
boc de trandafir, atâta de minunată cum nici saraiul 
califului nu avea una asemenea. lar după scaldă robii 
i-au îmbrăcat în niște mantii scumpe de atlaz verde, 
împodobite cu flori făcute din mărgăritare, din aur sub- 
tire şi din nestemate de toate culorile. Și, spunându-le 
urările de după scaldă, robii le-au adus pe două tăvi de 
smalţ aurit cupele cu sorbeturi și răcoritoare. După care 
au intrat cinci tineri, frumoși ca îngerul Harut, care 
au înmânat fiecăruia, din partea stăpânului lor, după 
urările de scaldă, câte o pungă cu cinci mii de dinari, ca 
dar. Și atunci au intrat robii dintâi, aceia care îi duseseră 
la hammam; și i-au poftit să vină după ei, și i-au dus 
în sala de oaspeţi, unde îi aștepta Abu-Mohammad, 
stând pe un divan de mătase şi cu coatele sprijinite pe 
niște perne tivite cu mărgăritare. Şi s-a ridicat în cinstea 
lor, și i-a poftit să șadă jos lângă el, și a mâncat, și a 
băut, laolaltă cu ei tot felul de mâncăruri minunate şi 
de băuturi cum nu se află decât la palatele kaizerilor. 

Atunci tânărul s-a ridicat și le-a spus: 

- Suntrobul emirului drept-credincioșilor! Pregătirile 
de drum au fost făcute și putem să plecăm la Bagdad! 

Şi au ieșit din Bassra și au luat calea către Bagdad. Și, 
după o călătorie fericită, au ajuns în Cetatea Păcii şi au 
intrat în palatul emirului drept-credincioșilor. 

Când s-a văzut în faţa califului, Abu-Mohammad a 
sărutat pământul dintre mâinile lui și a luat o înfățișare 
plină de cuviinţă şi de cumpătare. Şi califul l-a poftit să 
șadă jos. Şi el a șezut sfios pe marginea scaunului și, cu 
o vorbire foarte aleasă, a rostit: 

— O, emire al drept-credincioșilor, robul tău cel supus 

a aflat, fără să-i fi spus cineva, pricina pentru care este 
chemat dinaintea domnului său. Drept care, în loc de 
numai o gemmă, a socotit de datoria lui de nevrednic 
supus să-i aducă emirului drept-credincioșilor tot ceea 
ce i-a hărăzit soarta! 

Şi după ce a rostit vorbele acestea, a adăugat: 

— Dacă stăpânul nostru îmi îngăduie, am să pun să 
se deschidă lăzile pe care le-am adus cu mine, ca dar al 
unei slugi pentru domnul său! 

Şi califul i-a spus: 

— Nu văd nimica împotrivă! 

Atunci Abu-Mohammad a poruncit să fie adusă cea 
dintâi ladă şi a scos din ea, printre alte minunăţii ce 
răpeau minţile, trei pomi de aur, cu tulpinile de aur, 
cu crengile și cu frunzele de smarald și de beril ver- 
de-albastru, și cu poamele de rubine, de mărgăritare și 
de topaze, în loc de portocale, de mere și de granate. 
Pe urmă, în vreme ce califul se minuna de frumuseţea 
acelor pomi, a deschis cea de a doua ladă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute șaizeci și opta noapte 
Spuse: 


Pe urmă, în vreme ce califul se minuna de frumuse- 
ţea acelor pomi, a deschis cea de a doua ladă și, printre 
alte bogății, a scos un chioșc de mătase și de aur, în- 
crustat cu mărgăritare, hiacinte, rubine, safire și multe 
alte gemme cu nume necunoscute; și stâlpul din mijloc 
al acelui chioșc era făcut din lemn de aloe indian; și 
toți pereții chioșcului erau tigheliți cu gemme de toate 

culorile, iar pe dinlăuntru era împodobit cu desene de 
un meșteșug minunat, înfățișând zbeguri de animale și 
zboruri de păsări; și toate acele animale și acele păsări 
erau făcute din aur, din crisolite, din granate, din sma- 
ralde și din multe alte soiuri de gemme și de mademuri 
scumpe. 

Şi după ce a scos din ladă acele felurite lucruri, pe 
care le-a așternut pe chilimuri una peste alta, la nime- 
reală, Abu-Mohammad s-a ridicat în picioare lângă ele 
şi, fără a-și mișca nici măcar capul, şi-a săltat și și-a 
coborât pleoapele. Și pe dară chioșcul întreg s-a orân- 
duit singur în mijlocul sălii, cu atâta iuţeală, rânduială 
şi potriveală de parcă ar fi fost întocmit de douăzeci de 
inși pricepuți; și cei trei pomi minunaţi s-au dus și s-au 
așezat singuri la intrarea chioșcului, adăpostindu-l cu 
umbra lor. 

Atunci Abu-Mohammad s-a mai uitat o dată la 
chioșc și a dat un şuierat foarte slab. Și numaidecâr 
păsările-gemme dinlăuntru au început să cânte, și ji- 
vinele de aur au început să le răspundă cu dulceaţă și 
cu gingășie. Şi Abu-Mohammad, peste o clipită, a scos 
alt şuierat, și corul întreg a tăcut numaidecât pe nota 
începută. 

Când și-a mai venit oleacă în fire din uluirea în care 
îl cufundase vederea acelor lucruri cum altele asemenea 
nu mai văzuse niciodată, califul i-a spus tânărului: 

— Poţi tu să-mi spui, o, tinere, de unde ai dobân- 
dit toate lucrurile acestea, câtă vreme nu ești decât un 
supus dintre supușii mei! Toată lumea te cunoaște pe 
numele de Abu-Mohammad-Oase-Moi, și știu că tatăl 
tău nu era decât un biet zbanţagiu! la hammam, care a 


! De la cuvântul zbanț — ventuză. În traducerea lui M. A. Salie, răposatul 
tată al lui Mohamed se îndeletnicea cu luarea de sânge la hammam, făcea adică 
hărăcsiri, ceea ce ar fi impus în traducerea noastră termenul de „haracsagiu“. 

murit fără să-ți fi lăsat niciun fel de moștenire! Cum se 
face, dar, de-ai ajuns, în atâta de puţină vreme, și atâta 
de tânăr încă, la treapta aceasta de bogăţie, de fală și 
de putere? 

Și Abu-Mohammad a răspuns: 

— Am să-ţi spun povestea mea, o, emire al drept- 
credincioșilor, care este o poveste atâta de minunată și 
de plină de întâmplări nemaipomenit de vrăjite, încât 
dacă ar fi scrisă cu acul pe colţul dinlăuntru al ochiului, 
ar fi o învățătură de mari foloase pentru acela care ar 
vroi să se bucure de ea! 

Și Al-Raşid, până peste poate de zădărit, a spus: 

— Grăbește- te şi ne deapănă ceea ce ai să ne spui, ya 
Abu-Mohammadi 

Şi tânărul a spus: 

— Află, dar, o, stăpâne al drept-credincioșilor (Allah 
înalțe-te întru putere și slavă!) că, într-adevăr sunt cu- 
noscut îndeobște pe numele de Abu-Mohammad-Oase- 
Moi, şi că sunt fiul unui biet zbanțagiu de pe vremuri de 
la hammam, care a murit fără să ne lase, mie și maică- 
mii, nici cele de trebuință ca să facem față nevoilor. Încât 
aceia care ţi-au povestit amănuntele acestea ți-au spus 
adevărat; ci ei nu ți-au spus nici pentru ce și nici cum am 
dobândit eu porecla! Or, iacătă! Încă din copilăria mea, o, 
emire al drept-credincioșilor, eu am fost copilul cel mai 
leneș și mai molâu din câţi se pot găsi pe fața pământului. 
Şi, într-adevăr, așa de mare erau netruda și lenevia mea, 
încât, dacă mă aflam culcat pe pământ și dacă soarele 
cădea cu toate flăcările lui pe căpăţâna mea goală, în toiul 
amiezii, eu nu aveam inimă să-mi schimb locul ca să 
mă mut la umbră, și mă lăsam copt ca o colocasă!, mai 
degrabă decât să mișc un picior sau o mână. 


! Colocasia antiquorum — plantă tropicală, cultivată pentru rizomul ei 
bogat în feculă. 


294 O mie şi una de nopti 


Or, la moartea răposatului meu tată (aibă-l Allah 
întru mila sa!), eram un copilandru de cincisprezece 
ani; da parcă n-aș fi avut decât doi ani ca vârstă, căci nu 
vroiam nici să muncesc, nici să mă mișc din locul meu; 
iar biata maică-mea era nevoită să slugărească pe la oa- 
menii din mahala, ca să nu murim de foame, pe când 
eu îmi petreceam zilele întins pe-o latură și nu aveam 
nici măcar putere să-mi ridic mâna ca să gonesc muștele 
care își așezaseră sat în toate găurile de pe chipul meu. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute șaizeci şi noua noapte 
Spuse: 


... muștele care îşi așezaseră sat în toate găurile de 
pe chipul meu. 

Or, într-o zi, dintr-o întâmplare destul de rară prin- 
tre întâmplări, maică-mea, care ostenise o lună întreagă 
slugărind pe la cine-i da de muncă, intră în odaia mea, 
ținând în mână cinci bănuţi de argint, rodul trudei 
ei întregi. Şi îmi spuse: „O, copile al meu, tocmai am 
auzit că vecinul nostru, șeicul Muzaffar, pleacă spre ţara 
Chinei! Or, ştii şi tu, copile al meu, că acest preacinstit 
şeic este un om minunat, un om de bine care nu-și râde 
de niște sărăcani ca noi și nu-i alungă niciodată. Ia, dar, 
aceste cinci drahme de argint și scoală-te să mergi cu 
mine la șeic; şi să-i dai aceste cinci drahme și să-l rogi 
să-ţi cumpere din China niscaiva mărfuri pe care să 
le vinzi apoi aici și cu care (de-ar da Allah, întru mila 
lui față de noi!) să dobândești, fără de nicio îndoială, 
un câștig frumos. lată, așadar, pentru noi, prilejul să 

ne îmbogăţim! Iar acela care nu vrea să primească pâi- 
nea lui Allah este un păgân!“ Or, eu, la predica aceea 
a mamei mele, îmi sporii și mai mult trândăvia și mă 
prefăcui mort de-a binelea. lar maică-mea mă rugă și 
mă răsrugă în toate chipurile, în numele lui Allah și pe 
mormântul tatălui meu, și pe toate! Da degeaba! Căci 
mă făceam că sforăi! Atunci îmi zise: „Pe harurile ră- 
posatului! mă juruiesc, o, Abu-Mohammad-Oase-Moi, 
dacă nu vrei să mă asculți și să mergi cu mine la șeic, că 
n-am să-ți mai dau nici să bei, nici să mănânci, şi-am să 
te las să mori de foame!“ Şi rosti vorbele acestea cu un 
glas atâta de hotărât, o, emire al drept-credincioșilor, 
încât pricepui că de data aceasta are să se ţie de cele 
ce spunea; și scosei atunci un grohăit surd, care vroia 
să zică: „Ajută-mă să mă scol!“ Și ea mă luă de mână 
şi mă ajută să mă ridic și să şed pe scaun. Eu atunci, 
sfârșit de trudă, începui să plâng ş şi, printre geamăte, 
ei „Dă-mi târlicii!“ Și ea mi-i aduse, iar eu îi zi- 

ei: „Pune-mi-i în picioare!“ Şi ea mi-i puse în picioare. 
şi eu îi zisei: „Ajută-mă să mă ridic!“ Și ea mă ridică 
şi mă sprijini să stau drept. lar eu, gemând de să-mi 
dau sufletul, îi zisei: „Sprijină-mă să merg!“ Iar ea veni 
în spatele meu și mă sprijini împingându-mă încetișor 
spre a mă face să calc. lar eu începui să merg cu pași 
rari, oprindu-mă la fiecare pas să răsuflu și plecându-mi 
capul pe umeri de parcă mi-aș fi dat sufletul. Și într-un 
sfârșit ajunsei, în felul acela, la malul mării, la şeicul 
Muzaffar care, împresurat de oamenii şi de prietenii 
lui, se pregătea să se suie pe corabie pentru plecare. lar 
sosirea mea fu întâmpinată cu mare uimire de toți cei 
de față, care strigau uitându-se la mine: „O, ce, minune! 
E întâia dată când îl vedem pe Abu-Mohammad-Oase- 
Moi umblând! Şi este întâia dată când iese din casa lui!“ 
Or eu, când ajunsei lângă șeic, îi spusei: „O, unchiule al 

meu, tu ești șeicul Muzaffar?“ El îmi spuse: „La porun- 
cile tale, o, Abu-Mohammad, o, fiu al prietenului meu, 
răposatul zbanţagiu (Allah aibă-l întru bunăvoia şi mila 
sah)“. Eu îi zisei, întinzându-i cele cinci drahme de ar- 
gint: „Ia aceste cinci drahme, o, șeicule, și cumpără-mi 
pe ele niscaiva mărfuri de la China! Și poate că așa, prin 
mijlocirea ta, are să fie un prilej să ne îmbogățim ş şi noi!“ 
Iar șeicul Muzaffar nu vroi să nu primească cele cinci 
drahme; şi le vâri la chimirul său, zicând: „În numele lui 
Allah!“ Şi î îmi spuse: „Binecuvântarea lui Allah!“ Şi își 
luă rămas-bun de la mine și de la mama mea; și, însoţit 
de o mulţime de neguţători care se întovărăşiseră cu el 
pentru acea călătorie, se sui pe corabia care să-l ducă 
în China. Or, Allah meni bună pace șeicului Muzaffar, 
care ajunse fără de supărare în ţările Chinei. Și cum- 
pără, și tot așa făcură și ceilalți negustori care erau cu el, 
ce era de cumpărat, și vându ce avea de vândut, şi târgui 
și făcu tot ce avea de târguit și de făcut. După care se sui, 
ca să se întoarcă în țara noastră, tot pe corabia pe care o 
închiriase de la Bassra, împreună cu soții săi. Și ridicară 
pânzele şi lăsară China în urmă. După zece zile de plu- 
tire, șeicul Muzaffar se sculă deodată, într-o dimineaţă, 
își plesni cu deznădejde palmele una de alta și strigă: 
„Să se strângă pânzele!“ Şi negustorii, tare nedumeriţi, 
îl întrebară: „Care-i treaba, o, șeicule Muzaffar?“ El 
spuse: „Irebuie să ne întoarcem îndărăt în China!“ Și 
ei, până peste poate de uluiţi, îl întrebară: „Da de ce 
așa, o, şeicule Muzaffar?“ El spuse: „Aflaţi că am uitat să 
cumpăr mărfurile pentru care Abu-Mohammad-Oase- 
Moi mi-a dat cele cinci drahme de argint!“ Şi negus- 
torii îi spuseră: „Allah fie cu tine, o, șeicule al nostru! 
nu ne sili, după toate ostenelile îndurate și după toate 
primejdiile înfruntare şi după o lipsă atâta de lungă 
din ţara noastră, să ne întoarcem în China pentru un 

fleac ca acesta!“ El spuse: „Trebuie numaidecât să ne 
întoarcem în China! Căci m-am juruit pe credinţa 
mea cu făgăduiala faţă de Abu-Mohammad și de biata 
maică-sa, soţia prietenului meu, răposatul zbanțagiu!“ 
Ei spuseră: „Asta să nu te apese întru nimic, o, şeicule! 
Căci suntem gata să-ți plătim fiecare câte cinci dinari 
de aur ca dobândă la cele cinci drahme de argint pe 
care ţi le-a înmânat Abu-Mohammad-Oase-Moi! Și 
ai să-i dai tot aurul acesta la sosirea noastră acasă!“ El 
spuse: „Primesc darul vostru, în numele lui!“ Atunci 
negustorii îi plătiră fiecare câte cinci dinari de aur, în 
numele meu, șeicului Muzaffar, și îşi văzură de drum 
mai departe. Or, de-a lungul drumului, corabia se opri, 
ca să ia merinde, la o insulă de printre cele multe insule. 
Şi negustorii și șeicul coborâră să se preumble pe uscat. 
Iar șeicul, după ce se preumblă și se bucură de reveneala 
de pe insula aceea, se întoarse să se urce pe corabie, când 
văzu pe țărmul mării un neguțător de maimuțe care 
avea de vânzare vreo douăzeci de asemenea făpturi. Ci 
printre toate acele maimuțe, avea și una care era tare 
prăpădită la înfățișare, cheală, tremurând întruna și cu 
ochii urduroși. Iar maimuţele celelalte, de fiecare dată 
când stăpânul lor întorcea capul ca să stea de vorbă cu 
mușteriii, nu pregetau să se repeadă la rovarășa lor cea 
ticăloasă și s-o muște și s-o zgârâie şi să i se ude pe cap. 
Iar șeicul Muzaffar, care avea o inimă miloasă, tare fu 
mișcat de starea acelei sărmane maimuțe și îl întrebă 
pe neguţător: „Cu cât dai maimuța aceea?“ El spuse: 
„Aceea, o, stăpâne al meu, nu este scumpă. Ţi-o las, 
ca să scap de ea, cu cinci drahme numai!“ Iar șeicul 
își zise: „Este taman cât mi-a dat orfanul! Şi am să-i 
cumpăr jivina aceasta, că doar o putea să se slujească de 
ea, arătând-o prin sukuri, și să-și câștige pâinea lui și a 
mamei sale!“ Și plăti neguțătorului cele cinci drahme, 

și puse pe unul dintre corăbierii de pe corabie să prindă 
maimuța. După care se sui pe corabie, împreună cu 
soţii săi negustori, gata de plecare. Or, până să se des- 
făşoare pânzele, văzură niște pescari care se cufundau în 
adâncurile mării și, de fiecare dată când ieșeau din apă, 
țineau în mâini niște scoici pline cu mărgăritare. 

Și maimuța văzu și ea... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a șase sute șaptezecea noapte 
Spuse: 


Şi maimuța văzu și ea lucrul acela. Şi numaidecât făcu 
o săritură și se cufundă în apă. Şi se băgă până la fundul 
mării, şi ieși peste o bucată de vreme ţinând în mâini și 
în gură nişte scoici pline cu mărgăritare de o mărime 
şi de o frumuseţe uluitoare. Şi se cățără pe corabie și 
veni să-i dea șeicului tot ce pescuise. Pe urmă îi făcu din 
mână mai multe semne care vroiau să spună: „Leagă-mi 
ceva la gât!“ Și şeicul îi legă un sac la gât, şi maimuța 
sări iarăși în mare, și ieși iar cu sacul umplut cu scoici 
pline cu mărgăritare, mai frumoase și mai mari decât 
cele dintâi. Pe urmă iar sări în mare, de mai multe ori 
la rând, și de fiecare dată se întoarse să-i aducă șeicului 
sacul plin cu pescuitul ei minunat. Şi-așa! Iar șeicul şi toți 
neguțătorii erau până peste fire de uluiți. Și îşi spuneau: 
„Nu este putere și tărie decât întru Allah Atotputernicul! 
Maimuţa aceasta stăpânește taine pe care noi nu le pu- 
tem pătrunde! Ci toate astea-s întru norocul lui Abu- 
Mohammad-Oase-Moi, fiul zbanţagiului!“ După care 

plecară de la insula mărgăritarelor!. Şi, după o călă- 
torie minunată ajunseră la Bassra. Or, de cum puse 
piciorul pe uscat, șeicul Muzaffar veni să bară la ușa 
noastră. Și maică-mea întrebă dinlăuntru: „Cine este 
acolo?“ Şi el răspunse: „Sunt eu! Deschide, o, mamă 
a lui Abu-Mohammad! M-am întors din China!“ Şi 
maică-mea strigă: „Scoală-te, Oase-Moi! Iacătă șeicul 
Muzaffar care s-a întors din China! Du-te și deschide-i 
poarta și temenește-te dinainte-i și spune-i bun venit! 
Pe urmă să-l întrebi ce ţi-a adus, în nădejdea că Allah 
ţi-o fi trimis, prin mijlocirea lui, cu ce să ne îndestulăm 
nevoile!“ Iar eu îi spusei: „Ajută-mă să mă scol și să 
umblu!“ Și ea așa făcu. Şi mă ostenii, împiedicându-mă 
în poalele mantiei, până la ușă pe care o deschisei. Și 
şeicul Muzaffar, urmat de robii lui, intră în odaia de 
primire și îmi spuse: „Salamalecul și binecuvântarea 
fie asupra celuia ale cărui cinci drahme au fost noroc 
călătoriei noastre! Ia uite, o, fiul meu, ce ţi-am adus!“ 
Și porunci să se înşire în odaie sacii de mărgăritare, îmi 
înmână aurul pe care i-l dăduseră negustorii și îmi puse 
în palmă sfoara cu care era legată maimuța. Pe urmă îmi 
spuse: „Asta este tot ceea ce ți-au dobândit cele cinci 
drahme! În ce priveşte maimuța, o, fiul meu, să n-o 
chinuiești, întrucât este o maimuţă binecuvântată!“ Și 
își luă rămas-bun de la noi și plecă împreună cu toţi 
robii săi. Eu atunci, o, emire al drept-credincioșilor, 
mă întorsei înspre maică-mea și îi spusei: „Vezi ŞI tu, 0, 
maică a mea, cine avea dreptate dintre noi doi! Mi-ai 
asuprit viaţa în fiecare zi spunându-mi: «Scoală-te, 
Oase-Moi, și muncește!» Iar eu îţi spuneam: „Cel care 
m-a zămislit are să-mi dea cu ce să trăiesc!“ Şi maică-mea 
îmi răspunse: „Dreptu-i, fiul meu! Fiecare își poartă 
ursita legată la gât și, orice-ar face, nu poate să scape 


"La M. A. Salie: /nsula Zindj — numele arab al insulei Zanzibar. 

de ea!“ Pe urmă mă ajută să număr mărgăritarele și să 
le împart pe mărimi și pe frumuseţe. Şi mă scuturai de 
moleșeala şi de trândăvia mea, și începui să mă duc la 
suk în fiecare zi și să vând mărgăritare la negustori. Şi 
dobândii câștig, strașnic, care îmi îngădui să cumpăr 
pământuri, case, prăvălii, grădini, palate și mulțime de 
robi — bărbaţi, femei și copilandri. Or, maimuța mergea 
cu mine peste tot, și mânca tot ce mâncam cu, și bea ce 
beam eu, și nu mă scăpa din ochi niciodată. Ci, într-o 
zi, pe când mă aflam în palatul pe care pusesem să mi 
se zidească, maimuța îmi făcu semn că vrea o călimară, 
hârtie și calam. Și îi adusei cele trei lucruri. Şi ea luă 
hârtia, pe care o așeză pe mâna ei stângă, așa cum fac 
calemgiii, și luă calamul, pe care îl înmuie în călimară, 
și scrise: „O, Abu-Mohammad, du-te de-mi caută un 
cocoș alb! Şi vino cu el în grădină, după mine!“ Iar eu 
citii rândurile acelea, și mă dusei să caut un cocoș alb, 
și alergai în grădină să i-l dau maimuţei, pe care o găsii 
ţinând în mâini un şarpe. Şi maimuța luă cocoșul și îl 
slobozi asupra șarpelui. Şi pe dată cele două făpturi se 
luară la luptă, și cocoșul îl birui până la urmă pe şarpe 
și îl ucise. Pe urmă, altminterea de cum fac cocoșii, îl 
mâncă pe tot, până la capăt. Maimuţa atunci luă co- 
coșul, îi smulse penele toate și le sădi una lângă alta în 
grădină. Pe urmă omori cocoșul şi udă cu sângele lui 
toate penele. Şi luă pipota cocoșului, o curăță și o puse 
în mijlocul grădinii. După care... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a şase sute șaptezeci şi una noapte 


Micuța Doniazada îi spuse surorii sale: 

— O, sora mea, te rog mult! grăbeşte de ne spune ce-a 
făcut maimuța lui Abu-Mohammad după ce a sădit penele 
cocoșului în grădină și le-a udat cu sângele cocoșului! 

Iar Șeherezada spuse: 

— Din toată inima și cu drag! 

Şi urmă: 


.. După care se duse dinaintea fiecărei pene, își 
clămpăni fălcile scoțând niște ţipete pe care eu nu le 
putui pricepe, şi se întoarse iar lângă mine, ca să facă 
o săritură de-a mirările, ridicându-se de pe pământ și 
pierind din ochii mei, în văzduhuri. Şi-n clipita aceea 
toate penele de cocoș din grădina mea se preschimbară 
în pomi de aur, cu crengile și cu frunzele de smarald 
și de beril verde-albastru și având drept roade rubine, 
mărgăritare şi toate soiurile de nestemate. lar pipota 
cocoșului se preschimbă în chioșcul acesta vrăjit, pe 
care mi-am îngăduit să ţi-l dăruiesc, o, emire al drept- 
credincioșilor, dimpreună cu trei pomi din grădina 
mea! Eu atunci, îmbogăţit de aci înainte cu bunurile 
acestea fără de socoată, dintre care fiecare nestemată 
preţuiește cât o vistierie, trăiesc astăzi în huzur și fe- 
ricire! Şi toare astea numai fiindcă în tinereţele mele 
mi-am pus credința în bunătatea cea fără de margini 
a Atoateîmpărţitorului, carele nu-i lasă niciodată în 
nevoie pe drept-credincioșii săi! 


După ce a ascultat povestea aceasta, califul s-a minu- 
nat până peste marginile minunării și a strigat: 

— Bunăvoinţa lui Allah este fără capăt! 

Şi l-a oprit pe Abu-Mohammad pe lângă sine, ca să 
poată să povestească povestea aceasta diecilor de la palat 
spre a fi scrisă. Şi nu l-a lăsat să plece din Bagdad decât 
după ce l-a coperit de cinstiri și de daruri, cu o dărnicie 

pe potriva celei pe care o dovedise oaspetele său față de 
el. Ci Allah este cel mai darnic și mai puternic! 


După ce sultanul Șahriar ascultă povestea, îi spuse 
Șeherezadei: 

— O, Şeherezada, povestea aceasta mă mulțumește, pentru 
învăţătura ei! 

Iar Şeherezada zise: 

- Da, Măria Ta, ci ea nu-i nimic față de aceea pe care 
vreau să ţi-o povestesc în seara aceasta! 

